
Onorabila Fenella Grantley aruncă o privire rapidă pe 
coridor înainte să se îndrepte în vârful degetelor spre 
camera de zi a mamei sale. Curiozitatea avidă a lui Lady 
Grantley în legătură cu planurile din acea zi ale unicului ei 
copil era puţin spus inconvenabilă. Fenella îşi iubea mama 
din tot sufletul, dar misiunea de a-i evita întrebările fără să 
pară nepoliticoasă se dovedi destul de dificilă. Mai ales că 
mama dorea să ştie cum decursese seara ei alături de 
George. Lord George Headington devenise rapid un fel de 
ghimpe în coastele Fenellei, dar speranţele pe care mama 
ei şi le făcea în legătură cu el, chiar dacă nu şi le exprima în 
mod deschis, erau evidente, chiar şi pentru o minte mai 
puţin ageră. 

Fenella se grăbi să coboare scara în formă de 
potcoavă şi traversă holul spre uşa din faţă. Spre uşurarea 
ei, niciunul dintre slujitori nu era prin preajmă şi, cel mai 
important, Collins, valetul, nu era de găsit. Collins avea o 
abilitate extraordinară de a obţine informaţii fără să pară că 
le cere, iar Fenella nu avea niciun chef să fie chestionată. 

leşi din casă pe o Albemarle Street îngheţată. Era 
trecut de primele ore ale dimineţii, iar strada, de obicei 
plină de trăsuri şi cărucioare ale negustorilor, era acum 
neobişnuit de liniştită. larna fusese cruntă, iar, în zile 
geroase ca aceea, străzile rezidenţiale din Mayfair erau 
aproape pustii. 

Îşi ridică mai bine gulerul hainei sale de zibelină, ca să 
se protejeze de o rafală violentă de vânt îngheţat, şi grăbi 
pasul, în căutarea unei trăsuri, dar ajunsese la Piccadilly 
înainte să vadă vreuna. Strada înţesată de magazine era 
plină de pietoni şi cărucioare. Cu puţin efort, reuşi să se 
strecoare şi să facă semn unei trăsuri. 

— Gower Street, îi spuse Fenella în timp ce urca, 
recunoscătoare că scăpa fie şi pentru câteva clipe de vântul 
de afară. 


Singură în interiorul mohorât, simţi că starea de spirit 
i se mai îmbunătăţea. Întotdeauna se simţea cuprinsă de 
un sentiment ameţitor de libertate când era în drum spre 
Bloomsbury. Se delecta cu senzaţia provocată de faptul că 
nimeni nu ştia unde se afla, nici măcar prietenele ei dragi, 
darămite mama ei. Nimeni nu ştia unde se ducea sau cum 
avea să-şi petreacă dimineaţa. In afară de timpul petrecut 
alături de Diana şi de Petra, viaţa părea, în acele zile, să fie 
deosebit de monotonă. Nu exista sentimentul de aşteptare 
sau posibilitatea unei surprize. Ştia că nu avea dreptul să 
se simtă în acel fel; ar fi trebuit să fie recunoscătoare 
pentru viaţa privilegiată şi confortabilă de care avea parte. 
Dar, cumva, stilul acela de viaţă nu părea să-i fie de ajuns. 
Şi, deşi uneori se certa singură, pentru că i se părea că era 
nerecunoscătoare şi răzgâiată, nu reuşea să scape de 
senzaţia de tristeţe. lar de câte ori se gândea la Lord 
George Headington, cenuşiul vieţii ei devenea tot mai 
întunecat şi mai profund. 

Trăsura dădu colţul din Bloomsbury Square pe Gower 
Street, iar Fenella începu să bâjbâie prin poşetă după 
mărunţiş. Deschise portiera şi sări pe trotuar, deja 
simțindu-se mai bine dispusă. îi întinse vizitiului banii, iar 
acesta o salută din cap, apoi luă o duşcă din plosca pe care 
o ţinea la şold, îşi drese vocea şi trase o flegmă mai 
departe, pe trotuar. 

Chiar şi pe gerul cumplit, aerul era îmbâcsit de 
mirosul îngrozitor al fumului dens provocat de cărbunele 
ieftin de la focul din locuinţele celor săraci şi de la antracitul 
care încălzea casele bogătaşilor. O zi petrecută pe străzile 
londoneze îţi îngreuna respiraţia şi îţi umplea plămânii de 
flegmă. 

Dar Fenellei nu-i păsa de poluare. Brusc înveselită, 
aerul i se părea de-a dreptul proaspăt, cu o aromă de 
libertate. 

Bloomsbury era o parte respectabilă, deşi nu la modă, 
a Londrei, care îi devenise familiară în incursiunile 
săptămânale din ultimul an. Urcă treptele unei case înguste 
de pe Gower Street şi intră pe uşa principală, care avea 


mare nevoie de reparaţii. Holul îngust avea şi acela, în 
egală măsură, nevoie de reparaţii, căci plintele scârţâiau, 
iar linoleumul era zgăriat şi se ridica pe la margini. Aerul 
era rece, în ciuda zgomotului infernal pe care îl făcea un 
radiator cu aburi, iar lămpile pe gaz abia luminau pereţii 
murdari şi cenuşii. 

O scară îngustă se ridica spre etajul superior, de unde 
se auzeau până jos acordurile unui pian. Fenella se repezi 
pe scări până în holul primului etaj. Pianul se auzea mai 
tare, de după una dintre uşile prost vopsite de pe coridor. 
Lumina rece a dimineţii de februarie se strecura printr-o 
fereastră soioasă de la capătul coridorului. Fenella deschise 
o uşă de pe la jumătatea acestuia. 

— Bună dimineaţa, tuturor! salută ea micul grup de 
oameni adunat în jurul unei mese lungi. 

Toţi erau încotoşmănaţi în haine de iarnă, iar degetele 
lor înmănuşate răsfoiau foile de hârtie de pe masă. Un alt 
radiator cu abur se opintea zgomotos şi ineficient de sub o 
fereastră care dădea spre stradă. 

— Ce bine, în sfârşit ai ajuns, comentă un bărbat mai 
în vârstă, distins şi grizonant, care stătea în capul mesei. 

Paltonul jerpelit, mănuşile fără degete şi fularul 
ponosit şi scămoşat din lână nu diminuau cu nimic senzaţia 
de putere pe care prezenţa lui o emana. 

Fenella se abţinu să comenteze că, de fapt, venise cu 
cinci minute mai devreme decât ora stabilită. 

— Scuzele mele, Cedric, nu mi-am dat seama că v-am 
făcut să aşteptaţi, spuse ea zâmbindu-le celor din jurul 
mesei. E un ger de crapă pietrele, mai comentă ea, apoi luă 
un loc pe scaunul liber de la masă şi îşi strânse mai bine 
haina în jurul trupului. 

— E groaznic de frig şi aici, mormăi un tânăr prin 
fular. Dacă o să continuăm să ne întâlnim aşa, pe timp de 
iarnă, o să avem nevoie de o sobă pe kerosen sau ceva. 

Cedric Hardcastle, un om irascibil în perioadele lui 
bune, care îşi conducea cu un buget limitat mica şcoală de 
actorie din locuinţa sa din Bloomsbury, îl fulgeră cu 
privirea. 


— Sigur, Robert, dacă îţi permiţi tu să plăteşti pentru 
combustibil! 

Robert bombăni ceva şi începu să roadă capătul unui 
creion, fixându-şi privirea pe masa zgâriată. 

Fenella tresări. Ea era singura membră a trupei care 
şi-ar fi permis să furnizeze atât soba, cât şi combustibilul, 
dar încerca să nu atragă atenţia asupra vieţii privilegiate de 
care avea parte. Toţi erau acolo dintr-un singur motiv: 
pasiunea lor pentru teatru şi dorinţa de a ajunge pe scenă. 
Cedric fusese un actor celebru, până când alcoolul şi 
pierderile de memorie îl împiedicaseră să mai urce pe 
scenă. Aşa că îşi înființase o şcoală de actorie, singura de 
acel fel, în speranţa că putea câştiga ceva de pe urma 
acesteia. Dar nu prea îi reuşise. 

Fenella luă teancul de foi din faţa ei. Scenariul nu îi 
era familiar; de obicei, lucrau pe diverse piese clasice de 
teatru. 

— Astăzi, citim o nouă piesă de teatru, anunţă Cedric. 
Şi suntem foarte norocoşi să-l avem pe dramaturg printre 
noi, ca să ne explice subtilităţile piesei. Edward, doreşti să 
spui ceva, înainte să începem? întrebă el spre partea aflată 
în penumbră a încăperii. 

Fenella îşi ridică privirea, întrebându-se cum de nu ÎI 
remarcase până atunci pe străinul care stătea pe un scaun 
înalt. Când bărbatul se ridică şi ieşi din penumbră, se miră 
şi mai tare că nu îl observase. Prezenţa lui fizică era 
impresionantă. Era un bărbat înalt, cu umeri laţi şi mâini 
puternice, dar îngrijite. Fenella fusese mereu atrasă de 
bărbaţii care aveau grijă de mâinile lor, iar acest Edward cu 
siguranţă făcea parte dintre ei. 

li adresă un zâmbet curios şi prietenos şi rămase 
şocată când bărbatul nu făcu decât să se încrunte în 
direcţia ei. Dar efectul încruntăturii fu oarecum diminuat de 
ochii lui, cei mai pătrunzători şi mai albaştri pe care Fenella 
avusese ocazia să-i întâlnească. Sprâncenele groase şi 
zbârlite se potriveau cu claia de păr negru, răvăşit, care îi 
atârna peste frunte şi i se ondula peste guler. Toate 
acestea îi dădeau un aer de bogătaş desfrânat. „Ce păcat 


că s-a încruntat”, se gândi Fenella. 

Se uită din nou la scenariul din faţa ei. Pe prima 
pagină scria cu litere îngroşate „Edward Tremayne”, iar sub 
nume: Safir. 

Singurele cunoştinţe cu numele de Tremayne pe care 
le avea, vicontele Grayling şi Lady Julia, erau copiii contelui 
Pendleton, dar individul ursuz din faţa ei nu putea să aibă 
legătură cu acea familie. Mai degrabă, o făcea să se 
gândească la o corcitură ciufulită, cu părul lui negru, prea 
lung, care avea clar nevoie să fie pieptănat. Ceea ce era 
nemilos din partea ei să gândească, iar Fenella nu era 
genul de persoană nemiloasă. 

— Safir? întrebă ea pe un ton plăcut. Acesta este titlul 
piesei? 

— Titlul e în lucru, declară Edward Tremayne, făcând 
un gest dispreţuitor cu mâna. Avea o voce fermecătoare, 
profundă şi bine modulată. Dacă o să şi citeşti scriptul, o să 
înţelegi ce vreau să spun, adăugă el. 

Fenella simţi cum uşoara ei senzaţie iniţială de iritare 
faţă de el se transforma în pură neplăcere. Ea şi domnul 
Tremayne nu aveau cum să se înţeleagă bine dacă lucrurile 
continuau în acel mod. Aroganţa lui era palpabilă. Poate că 
era agitat din cauză că urma să îşi audă piesa citită de 
străini - poate chiar pentru prima dată. Cu un efort, Fenella 
îşi acceptă propria explicaţie plină de îngăduinţă şi îşi 
înghiţi supărarea, mutându-şi atenţia de la el. Intoarse 
deliberat capul şi-l întrebă pe Cedric: 

— Avem fiecare o anumită parte de citit sau 
interpretăm unul după altul, în ordine? 

— Tu citeşti partea lui Rose, declară Edward 
Tremayne. Cedric, nu mă interesează ce citesc ceilalţi. E 
decizia ta. 

— De ce trebuie să joc eu rolul personajului Rose? 
întrebă Fenella, surprinsă în mod sincer de aşa o declaraţie 
fermă. Nu mă cunoşti. Nu m-ai mai auzit interpretând. Cum 
poţi fi atât de sigur că mi se va potrivi? 

— Nu sunt. Dar aşa îmi spune instinctul, răspunse el. 

Fenella se încruntă. O senzaţie ciudată de déjà vu i se 


urcă pe ceafă. Bărbatul acela avea ceva familiar, în sensul 
că avea senzaţia că îl mai zărise undeva, cu coada ochiului, 
la un moment dat. | se părea ceva familiar la privirea lui. Il 
privi intens pentru câteva clipe, apoi amintirea începu să se 
cristalizeze. Îl mai văzuse, îşi dădu ea seama. De câteva ori, 
de fapt. Îşi aminti unul dintre nenumăratele dansuri la care 
participase cu o ocazie la fel de plictisitoare şi neproductivă 
ca majoritatea evenimentelor de acel gen. Cu excepţia 
faptului că fusese acut conştientă de prezenţa unui bărbat 
cate stătea în picioare, sprijinit de perete, cu braţele 
încrucişate, şi care privea la perechile care dansau. Fusese 
surprinsă de privirea lui, care păruse să oglindească 
propriile ei sentimente, ascunse sub zâmbetul politicos şi 
sub neîncetata sporovăială veselă. 

Uitase cu totul de el imediat ce se terminase dansul, 
dar în acel moment îşi aminti că, de fapt, mai avusese o 
dată senzaţia că-l văzuse, trecând pe stradă, în timp ce ea 
cobora treptele casei. Dacă el nu ar fi avut o siluetă atât de 
impozantă, probabil că nici nu l-ar fi observat printre 
pietonii care se plimbau pe Albemarle Street. 

lar altă dată, mergând pe Park Lane, avusese senzaţia 
inconfundabilă că era urmărită. Chiar în momentul în care 
aruncase o privire involuntară peste umăr, un bărbat înalt 
se făcuse nevăzut pe alee. La vremea aceea, întâmplarea 
nu i se păruse ciudată. Presupusese că el era un membru al 
înaltei societăţi, care probabil locuia în zona Mayfair; nu era 
deloc surprinzător să-l vadă ici şi colo. Dar acum avea 
senzaţia clară că apariţiile acelea ocazionale fuseseră, de 
fapt, intenţionate. 

Ce idee ridicolă! Clar începea să o ia pe arătură cu 
fanteziile ei. De ce ar fi vrut bărbatul acela să o 
urmărească? Oricum, era prea interesată de rolul din piesă 
ca să se lase cuprinsă de speculaţii inutile. Răscoli paginile 
scenariului şi observă rapid că Rose apărea pe aproape 
fiecare pagină. 

Ei bine, Fenella nu putea refuza niciodată o 
provocare; întreaga idee cu actoria începuse ca o 
provocare, pe care o păstra doar pentru ea. Lord şi Lady 


Grantley şi-ar fi ieşit din minţi dacă ar fi aflat despre 
proiectele ei actoriceşti; teatrul nu era o activitate potrivită 
pentru fiica unui baron. 

Dintr-un motiv sau altul, nici măcar prietenelor sale 
apropiate nu le încredinţase secretul. 

Fenella se întrebase deseori, la început, dacă era 
jenată sau ruşinată de acea pasiune ciudată. Într-un final, 
decisese că nu era cazul. Pur şi simplu, era ceva foarte 
personal şi privat... o distracţie bine-venită, care o mai 
scotea din starea de tristeţe şi plictiseală care o năpădise 
de ceva vreme. 

Şi totuşi, ar cam fi fost timpul să le mărturisească 
Dianei şi Petrei ce se întâmpla. Secretul devenea pe zi ce 
trecea tot mai complicat, aşa că nu mai putea să-l ţină doar 
pentru sine. Întreaga afacere îi ocupa atât de mult timp, 
încât era ridicol să încerce să se mai prefacă faţă de ea 
însăşi că este doar o pasiune oarecare, la fel ca aceea pe 
care o avea Diana pentru cursele de cai sau Petra pentru 
hainele excentrice şi colorate de cabaret. 

— Să începem? spuse Cedric, după ce alocă în jurul 
mesei restul rolurilor. 

Fenella, ca de obicei, se pierdu rapid în dramatismul 
interpretării lecturii. Era unul dintre lucrurile pe care le 
iubea nespus la acea activitate - faptul că o ajuta să se 
detaşeze de propria persoană. 

Dar nu era prea sigură de personajul ei. Părea mai 
degrabă o enigmă decât o persoană adevărată, şi era greu 
să-ţi dai seama cum s-o joci. O dată sau de două ori, îl simţi 
pe Edward Tremayne cum se apropia în spatele ei. În 
picioare, bărbatul părea şi mai impunător decât atunci când 
stătea pe scaun. Şi o făcea să fie agitată, ceea ce o enerva 
şi mai rău. 

Se încurcă la o replică şi auzi un oftat exagerat de 
exasperare în spatele ei. Bătu cu palma foile de hârtie din 
faţa ei şi se întoarse ca să se uite peste umăr. 

— Aţi putea, vă rog, să staţi în altă parte, domnule 
Tremayne? Mă încurcaţi. 

Ochii albaştri se îngustară, şi, pentru o secundă, o 


adevărată flacără izbucni în adâncurile lor de safir. Edward 
se înclină batjocoritor. 

— lertare, domnişoară Grantley. Nu am nicio intenţie 
să vă tulbur sensibilităţile delicate. Dar, din experienţa 
mea, actorii amatori nu-şi pot permite să fie prea sensibili. 

— Nu sunt nici sensibilă, nici delicată, replică Fenella, 
întrebându-se ce făcuse de stârnise o asemenea ostilitate 
din partea unui străin. Dar, când tot ce aud este cum îmi 
respiraţi greu în ceafă, mi se pare imposibil să mă 
concentrez, preciză ea, străfulgerându-l cu ochii ei cenușii. 

El făcu un pas înapoi şi ridică mâinile, într-un gest 
defensiv. 

— Oh, dar ce temperament are doamna! Unde aţi dori 
să mă aşez, ca să nu vă mai tulbur concentrarea? 

— Oriunde, nu-mi pasă, doar în spatele meu să nu 
staţi, spuse ea. 

Fenella era conştientă de privirile curioase şi amuzate 
ale celor de la masă. Cearta inutilă cu Edward se dovedea 
distractivă pentru toată lumea, în afară de ea. 

— Personajul acesta, Rose, nu are nimic atractiv, 
declară Fenella, brusc pornită pe războială. Toate replicile 
ei sunt o înşiruire de banalităţi. Nu există niciun fel de 
pasiune, de emoție, vreun indiciu de complexitate, nimic cu 
care să pot lucra, spuse ea, ordonând hârtiile din faţa ei. Nu 
mă interesează această interpretare, Cedric. Vă cer scuze 
tuturor! 

Apoi se ridică brusc, pentru că în acel moment nu-i 
mai păsa pe cine deranja. Işi trase mănuşile şi părăsi 
camera peste care se lăsase o linişte mormântală. 

Cobori treptele în sunetul acordurilor de pian care 
păreau că se repetă la nesfârşit în spatele ei. leşi pe Gower 
Street, îmbrăţişându-şi furia şi frustrarea în faţa gerului de 
februarie. Rareori îşi pierdea cumpătul; pentru că, de cele 
mai multe ori, aşa ceva făcea mai mult rău decât bine şi te 
făcea să-ţi pierzi şi demnitatea. Fenella era de-a dreptul 
supărată că lăsase aroganţa şi disprețul lui Tremayne să o 
provoace să abandoneze singura activitate care o făcea 
fericită şi-i ducea satisfacţie. Dădu colţul spre Bloomsbury 


Square. 

— Hei, aşteaptă o clipă, domnişoară Grantley! . 

Vocea din spatele ei o făcu să se grăbească. li auzea 
paşii cum se apropiau cu repeziciune. 

— Se vede treaba că nu m-am făcut bine înţeleasă, 
domnule Tremayne. Nu mă interesează nici compania 
dumneavoastră, nici piesa de teatru, spuse ea, fără să 
încetinească. 

Dar el o ajunse din urmă într-o clipă şi începu să 
meargă lângă ea. Alergase în grabă după ea, dacă era să 
se ia după paltonul descheiat şi mâinile fără mănuşi. 

— Permite-mi să-ţi ofer o cafea, Fenella... Pot să-ţi 
spun Fenella? Se pare că avem nişte obstacole de depăşit. 

Ea se opri şi se uită la el, exasperată că trebuia să îşi 
ridice atât de mult capul ca să-l poată privi în ochi. 

— Nu, nu puteţi să-mi spuneţi Fenella. Şi nu, nu îmi 
doresc cafea. De asemenea, nu am niciun interes să 
depăşesc obstacole de vreun fel. O zi bună, domnule 
Tremayne! 

Cu asta, se răsuci pe călcâie şi porni spre Bloomsbury 
Square. 

Edward ezită doar o clipă. Nu-şi putea permite să o 
lase să plece. Ultimul lucru pe care îşi imaginase că-l dorea 
fusese ca o lady răsfăţată, din societatea privilegiată, să o 
joace pe Rose. Şi totuşi, în ciuda tuturor instinctelor care îi 
comandau contrariul, când se gândea la Rose, nu putea să- 
şi scoată din cap imaginea onorabilei Fenella Grantley. Aşa 
fusese din momentul în care o văzuse pentru prima dată la 
un bal, unica lui incursiune pe terenul fragil de joacă al 
înaltei societăţi. 

Pe vremea aceea, Safir şi personajul principal 
începuseră să prindă contur şi, din motive neştiute, din 
momentul în care dăduse ochii cu Fenella Grantley, figura 
ei devenise inseparabilă de Rose. 

El se mişcă rapid şi o ajunse din nou din urmă pe 
Fenella. Îi puse o mână pe braţ. 

— Te rog, ascultă-mă, doar pentru un minut. 

Tonul lui era atât de diferit de sarcasmul batjocoritor 


cu care o tratase mai devreme, încât ea încetini aproape 
involuntar şi-l privi. Acei ochi albaştri erau diferiţi, calzi, 
amuzaţi şi, cu siguranţă, plini de pocăință. 

— M-am purtat oribil, ştiu. Te rog să mă ierţi. Uneori, 
când sunt foarte nerăbdător în legătură cu ceva important, 
parcă nu mă pot abţine. Devin nesuferit cu cei din jur. 

— Înţeleg, spuse Fenella sec. Şi eşti afectat des de 
această nefericită schimbare de caracter, domnule 
Tremayne? 

El îşi trecu o mână prin claia dezordonată de păr. 

— Ştiu, merit pe deplin ce spui. Dar am putea merge 
undeva unde e mai cald, ca să mă cerţi? 

O rafală violentă de vânt şuieră prin Bloomsbury 
Square, ca şi cum i-ar fi subliniat cuvintele. 

Fenella simţi o dorinţă nebunească de a izbucni în râs. 
Nu crezuse nici măcar pentru o clipă în pocăinţa umilă a lui 
Edward Tremayne, dar se trezi intrigată şi amuzată de 
încercările lui. Un sentiment suficient de inedit pentru acele 
zile mohorâte de care avea parte încât să-şi dorească să-i 
dea curs. 

— Poţi să-mi cumperi o ceaşcă cu ciocolată caldă, 
domnule Tremayne. Există o cafenea în partea cealaltă a 
pieţei. 

El se înclină simandicos. 

— Îmi faceţi o mare onoare, doamnă, spuse el, şi îi 
oferi cu un gest teatral braţul. 

Fenella îşi strecură mâna înmănuşată pe sub braţul 
lui. Se simţea ca şi cum juca într-o comedie. La braţ, se 
îndreptară spre cafeneaua din piaţă. 

Edward împinse uşa, şi intrară în încăperea cu miros 
greu,  îmbâcsit de fum de ţigară. Oameni bine 
încotoşmănaţi se bucurau de ceştile aburinde. Fenella trecu 
în faţa lui, iar el închise rapid uşa, înainte ca vreun client al 
cafenelei să se plângă de curentul de aer rece. 

— Cel puţin, este cald, observă ea, desfăcându-şi 
eşarfa. 

Dar era greu de respirat, aşa că îşi făcu vânt cu mâna, 
încercând să mai curețe aerul. 


— O să te obişnuieşti într-un minut, îi spuse Edward, 
ghidând-o cu o mână pe spate spre o masă liberă din colţul 
îndepărtat. 

Fenella simţi din nou cum o cuprinde iritarea. Tonul lui 
devenise brusc descurajator, iar acea mână călăuzitoare de 
pe spatele ei era un gest mult prea familiar din partea unui 
străin. Cu toate acestea, se aşeză pe scaunul pe care el îl 
trase pentru ea, îşi scoase mănuşile şi începu să studieze 
meniul. 

— Ar trebui să-ţi desfaci haina, spuse el, în timp ce se 
uita pe meniu. Altfel, o să-ţi fie frig când ieşim. 

Fenella îl privi uimită şi observă că el râdea. Sau cel 
puţin ochii râdeau. lar buzele lui se curbaseră uşor, ceea 
ce, împotriva bunei judecăţi, i se păru foarte atractiv. 

— Cel puţin, asta îmi spunea bona mea, adăugă el, 
dând la o parte meniul. 

— La fel spunea şi a mea, răspunse Fenella, neputând 
să-şi controleze amuzamentul din tonul pe care îi 
răspunsese. 

Ce era cu bărbatul acela? O clipă, era un căpcăun 
ursuz, ca în următoarea să devină brusc întruchiparea 
farmecului şi a umorului. 

O chelneriţă grăbită se îndreptă spre ei. 

— Ce pot să vă aduc? 

— Ciocolată caldă, vă rog, spuse Fenella. 

— Cafea, declară Edward, apoi îşi îndreptă privirea 
spre Fenella. Ceva de mâncare? 

Fenella analiză opţiunile, în timp ce femeia bătea cu 
creionul în carneţelul pe care-l ţinea în mână. 

— Da. Aş dori o prăjitură pentru ceai, decise ea. 

— Două, atunci, îi spuse Edward chelneriţei, care oftă 
din greu şi se îndepărtă. Nu cred că este fericită cu munca 
asta, observă el sec. 

Fenella se strâmbă. 

— Nici nu-mi imaginez cum ar putea fi, spuse ea. 
Trebuie să fie obositor să cari toată ziua tăvi grele. Pe 
deasupra, nu toţi clienţii sunt politicoşi sau recunoscători. 

— Deci onorabila domnişoară Grantley are conştiinţă 


socială, spuse el ridicând din sprâncenele groase. 

Fenella se încruntă. 

— Chiar trebuie să fii întotdeauna atât de neplăcut 
când vorbeşti? 

— Oh, cu siguranţă, nu întotdeauna, protestă el, cu 
sprâncenele ridicate, care îi dădeau un aer sardonic. 

Fenella îşi împinse scaunul înapoi, îşi puse palmele pe 
masă şi se pregăti să se ridice. 

— Oricât m-aş gândi, nu pot să găsesc nici măcar un 
motiv pentru care ar trebui să stau aici, când eşti într-o 
dispoziţie atât de proastă. 

El se mişcă deodată cu viteza fulgerului, întinse braţul 
şi o prinse de încheietură. 

— lartă-mă, Fenella, te rog! Uneori, pur şi simplu nu 
pot să mă abţin. Te rog, rămâi şi permite-mi să mă 
revanşez! 

Ea îl privi exasperată pentru o clipă. 

— Şi de ce Dumnezeu aş face aşa ceva? 

El continua să o ţină de încheietură, dar atingerea lui 
era uşoară, şi Fenella s-ar fi putut oricând elibera. 

— Pentru că îmi pare cu adevărat rău, şi pentru că 
vreau să-ţi vorbesc despre piesa mea, şi pentru că te 
găsesc... Ezită, ca şi cum şi-ar fi căutat cuvintele. Pentru că 
te consider fascinantă. Vreau să te cunosc, Fenella. Nu, 
trebuie să te cunosc. Te rog să te aşezi din nou! 

Fiecare instinct îi spunea Fenellei să se îndepărteze, 
să şi-l scoată din minte, să uite de el şi de jocul lui afurisit. 
Şi totuşi, se aşeză din nou pe scaun, iar degetele lui îi 
eliberară încheietura. 

Chelneriţa se întoarse şi puse pe masă băuturile şi 
prăjiturile fierbinţi. 

— Mai doriţi şi altceva? 

— Nu, mulţumesc, spuse Fenella şi începu să 
amestece repede în lichidul gros şi întunecat din ceaşcă, cu 
o concentrare exagerat de mare pentru o asemenea 
acţiune. : 

Edward tăcu şi el pentru câteva momente. Îşi tăie pe 
jumătate prăjitura pentru ceai şi îşi puse zahăr în cafea. In 


cele din urmă, spuse încetişor: 

— Mulţumesc! 

— Pentru ce? întrebă ea şi luă o gură din ciocolată, în 
timp ce îl privea printre aburii care ieşeau din ceaşcă. 

— Pentru că mi-ai iertat bădărănia şi pentru că... ai 
rămas. 

— De rămas am rămas, dar nu sunt sigură că te-am şi 
iertat, replică ea, îndreptându-şi atenţia asupra prăjiturii. 

El îi aruncă un zâmbet pe jumătate trist. 

— Mi se pare corect. 

— Nu ne-am mai întâlnit niciodată oficial, dar de fapt 
te-am văzut de mai multe ori, spuse brusc Fenella. 


Capitolul 2 


— Da, ne-am mai întâlnit, dar, având în vedere că nu 
am fost prezentaţi oficial unul altuia, mă surprinde că îţi 
aminteşti, zise el şi ridică întrebător dintr-o sprânceană. 

Fenella se încruntă. 

— Tremayne? murmură ea. Singurele persoane cu 
numele Tremayne pe care le cunosc sunt Carlton şi Julia. 
Tatăl lor este contele de Pendleton, dar nu ne învârtim în 
aceleaşi cercuri. 

— Asta nu mă surprinde, răspunse el, cu un zâmbet 
sardonic. Nici mie nu mi se par simpatice neamurile mele 
vitrege. 

— Neamuri vitrege? 

— Da. Sunt ceea ce cred că este, în general, 
considerat drept o lovitură în afara căsătoriei, spuse el pe 
un ton caustic, în timp ce îi urmărea cu atenţie reacţia. 

— Ah, născut pe partea greşită a plăpumii, cum se 
mai spune, sublinie ea, cu francheţe. 

— Exact! Mama mea a fost actriţă. Elizabeth Austel - 
poate ai auzit de ea, spuse el, şi sorbi din cafea. 

— Nu doar că am auzit de ea, am şi văzut-o, în rolul 
Desdemonei, la Theatre Royal, în urmă cu câţiva ani. E o 


actriţă foarte bună. 

— A fost, o corectă el. A murit anul trecut. 

— Oh, îmi pare rău. Cred că ţi-a fost greu, spuse ea cu 
un zâmbet blând şi plin de compasiune. Aţi fost foarte 
apropiaţi? 

El ridică din umeri, dar era ceva neconvingător în 
gestul acela care voia să arate indiferența, se gândi 
Fenella. 

— Nu am putut să petrec mult timp cu ea, preciză el. 
Tatăl meu a insistat să locuiesc la reşedinţa Tremayne în 
cea mai mare parte a timpului, şi am mers la colegiul Eton 
cu Carlton. Poate că am fost considerat un cetăţean de 
clasă inferioară, dar nimeni nu-l poate învinui pe tatăl meu 
pentru că a insistat să mă trateze la fel ca pe urmaşii săi 
legitimi. Cel puţin, în aparenţă, adăugă el. 

Fenella procesă informaţiile în tăcere. Nu era de 
mirare că el era atât de capricios, reflectă ea, având în 
vedere că fusese nevoit să fie vioara a doua, după Carlton 
şi Julia. Din ceea ce ştia despre ei, niciunul nu se remarca 
prin empatie. 

Se gândi din nou la primul ei sezon, când fusese 
prinsă în vârtejul dansului de debutantă în căutarea unui 
soţ. Un dans în care ea şi cele două vechi prietene se 
angajaseră cu profund dispreţ faţă de ritualurile pe care le 
presupunea şi de ideea de căsătorie, care era văzută de 
societate drept culmea realizărilor în viaţă. Îşi aminti clar că 
îl văzuse pe Edward în timpul acelei frenetice tirade sociale. 
Ceva legat de prezenţa lui fizică o atrăsese, în primul rând 
acei ochi albaştri fascinanţi, apoi aspectul lui extrem de 
relaxat, oarecum dezordonat. Nimic ieşit din comun în mod 
specific, ci o impresie de ansamblu de nonconformism uşor 
desfrânat, dar foarte atractiv. Fusese surprinsă de faptul că, 
de fiecare dată când îl văzuse, el se aflase la marginea 
adunărilor: distant, fără să se aventureze în conversații şi, 
cu siguranţă, fără să intre pe ringul de dans. Ea îl observase 
şi înregistrase faptul că nu era la primul lui sezon, deoarece 
părea mai în vârstă decât bărbaţii din grupul ei de prieteni. 
Dar apoi, la fel de repede, şi-l scosese din minte. El nu 


făcuse niciun efort să participe la evenimentele din 
societate, iar ea era prea ocupată ca să se deranjeze să 
introducă pe cineva care părea dornic să fie oriunde 
altundeva decât acolo. 

— În primul meu sezon, te-am văzut la câteva 
evenimente. Dar nu păreai să te distrezi, adăugă ea, 
ridicând dintr-o sprânceană. 

El râse uşor. 

— Ai dreptate, nu prea mă distram. Nici nu aveam 
cum. Acolo erau numai femei fără nimic în cap şi bărbaţi 
aşijderea, toţi avântaţi în jocul matrimonial. 

— Cam aspru spus, observă Fenella cu un zâmbet 
pieziş. 

— Poate, acceptă el, dar, iartă-mă dacă greşesc, am 
avut impresia că nici tu, nici cele două prietene - prietene 
inseparabile, după câte îmi amintesc - nu păreaţi deosebit 
de entuziasmate de ce se petrecea acolo. 

Fenella chicoti. 

— Cum de ai ghicit? Nu mi-am dat seama că era atât 
de evident. 

— Nu e greu de ghicit, pentru cineva care simte la fel. 

— Ei bine, trebuie să admit că ai dreptate. Eu, Diana 
şi Petra am disprețuit din tot sufletul toată afacerea aceea 
şi ne-am încheiat sezonul de debutante triumfător de... 
singure. De fapt, nu e chiar adevărat, se corectă ea, 
strângând din buze. Diana era logodită în secret cu un 
prieten din copilărie, dar logodna lor nu avea nicio legătură 
cu sezonul de debut. 

— Şi eşti încă triumfător de singură, remarcă el cu o 
inflexiune în glas care trăda mai degrabă curiozitatea. 

— Ce pot să spun cu siguranţă este că nu sunt 
căsătorită, răspunse Fenella evaziv. 

Edward se mulţumi să ridice dintr-o sprânceană şi nu 
mai insistă pe acel subiect. 

— Mai vrei ciocolată caldă? 

— Nu, mulţumesc. Trebuie să plec, spuse Fenella. 

Se ridică, îşi încheie haina şi îşi trase mănuşile. 

— Când putem vorbi despre piesa de teatru? întrebă 


el nerăbdător. Trebuie să te conving că eşti perfectă pentru 
rol. 

Ea ezită, netezindu-şi mănuşile din piele de miel peste 
degete. 

— Dacă ai cu tine o copie, o pot citi acasă şi o să-ţi 
comunic părerea mea. 

El clătină din cap. 

— Nu, nu vreau să o citeşti singură. Trebuie să o citim 
împreună. Trebuie să ţi-o explic pe Rose, pentru că altfel 
mă tem că nu o s-o înţelegi la început. 

— Dacă personajul este atât de greu de descifrat, 
cum te aştepţi să-l înţeleagă publicul? întrebă Fenella, 
amintindu-şi cât de fad i se păruse personajul, pe hârtie. 

— Mă aştept să faci din Rose un personaj uşor de 
înţeles chiar şi pentru cel mai insensibil public, spuse el 
simplu. 

Fenella se uită la el. 

— Nu ştii nimic despre abilităţile mele actoriceşti. 
Sunt doar o amatoare căreia îi place să interpreteze piese 
de teatru, într-un grup de oameni. E un hobby. 

— Cedric mi-a spus că ai fi perfectă pentru acest rol. 

— Cedric a zis asta? 

Fenellei nu-i venea să creadă. Cedric Hardcastle nu o 
complimentase niciodată şi nici nu îl lăudase vreodată pe 
vreunul dintre ei. Îi trata pe toţi ca pe nişte amatori, care 
nu-i meritau atenţia, cu excepţia momentelor în care 
trebuiau să-i plătească onorariile pentru lecţiile de actorie 
oferite. 

Edward încuviinţă din cap. 

— Când ne putem întâlni ca să citim piesa împreună? 

Fenella voia să reziste faptului că era împinsă spre 
ceva ce spusese că nu dorea să facă, dar, într-un moment 
de sinceritate cu ea însăşi, îşi dădu seama că era, de fapt, 
interesată. 

— Vineri după-amiază, sugeră ea. 

— Vino la locuinţa mea în jur de trei, spuse el, şi 
deschise portofelul de unde scoase o carte de vizită pe care 
i-o întinse. Praed Street. 


Ea luă cartonaşul şi îl strecură în buzunarul de la 
haină. Adresa era pe undeva în marginea cartierului 
Mayfair, nu în partea cea populară pentru aristocrați, dar 
totuşi într-o zonă respectabilă. 

— Foarte bine. Ne vedem atunci. Mulţumesc pentru 
ciocolată, spuse ea. 

Apoi ridică o mână în semn de rămas-bun şi părăsi 
cafeneaua, lăsând să intre o rafală de aer rece. 

Edward o chemă pe chelneriţă şi îi mai ceru cafea. 
Rămase la masă adâncit în gânduri. Incă de când o văzuse 
pentru prima dată, în urmă cu patru ani, pe Fenella 
Grantley, fusese impresionat de aspectul ei, de părul de 
culoarea grâului de vară, de ochii cenuşii limpezi, de tenul 
superb. Se credea imun la apariţiile fizice, în special atunci 
când era vorba despre debutante răsfăţate, fete de bani 
gata care populau evenimentele din înalta societate. Dar 
ceva în legătură cu Fenella şi cu prietenele acesteia îl 
atrăsese. Erau, într-un fel, diferite de semenele lor, iar 
frumuseţea luminoasă a Fenellei ieşea în evidenţă în orice 
companie. Fusese atras mai întâi de vocea ei limpede şi 
melodioasă, mai profundă decât în mod normal, şi de râsul 
ei vesel. Râdea des; ea şi prietenele ei păreau să găsească 
multe subiecte pe seama cărora să se amuze. In schimb, la 
acel moment, lui Edward viaţa îi părea înfricoşătoare şi 
nesatisfăcătoare. 

Se trezise că o urmărea cu încăpățânare dacă o vedea 
pe stradă, fără să ştie cu adevărat de ce o făcea. Era pur şi 
simplu un gest compulsiv. Ea părea să întruchipeze o rază 
de soare, un gând fantezist, dar unul pe care-l găsea greu 
de respins. Aproape că terminase de scris Safir şi 
descoperise, în timp ce scria, că imaginea Fenellei începuse 
să se suprapună cu cea a lui Rose. Il surprinsese, oarecum, 
pentru că Rose nu era nici pe departe întruchiparea unei 
raze de soare; avea o parte mult mai întunecată. Când 
descoperise că Fenella mergea la mica şcoală de actorie 
din Bloomsbury a lui Cedric, interesul pentru ea crescuse. 

Dar femeia pe care o întâlnise în acea dimineaţă nu 
mai era raza pură de soare din urmă cu patru ani. Simţise 


nefericire, sau cel puţin nemulţumire ori poate dezamăgire, 
sub exteriorul ei rafinat. lar acum, era nerăbdător să vadă 
dacă Fenella, ca actor, îşi putea pune în valoare propria 
parte întunecată, pentru a-i da viaţă lui Rose pe scenă. 

Îşi termină cafeaua şi plecă prin frig spre King's 
College, unde îl aştepta munca de asistent de cercetare al 
unui profesor de literatură. Făcea ceva ce-i plăcea şi se 
bucura de compania intelectuală a profesorului şi a 
colegilor din mediul academic. Era o lume pe care o 
înţelegea şi care i se potrivea ca o mănuşă lui Edward 
Tremayne. 


Fenella făcu semn unei trăsuri care trecea prin piață. 

— Albemarle Street, îi spuse ea vizitiului în timp ce se 
urca, uşurată să scape de vântul rece de afară. 

Avea nevoie să gândească sau, mai degrabă, să-şi 
limpezească gândurile. Avea capul plin de idei conflictuale, 
de impresii. Nici măcar nu putea decide dacă îl plăcea 
suficient de mult pe Edward Tremayne încât să-şi fi dorit să 
petreacă o secundă în plus în compania lui. Dar gândul de a 
nu-l mai vedea, de a şi le scoate pe Rose şi piesa de teatru 
din minte nu-i convenea. 

Promisiunea de stimulare creativă, entuziasmul de a 
explora un teritoriu nou, imaginar, erau prea îmbătătoare 
pentru a fi ignorate. 

Trăsura se opri în faţa elegantei locuinţe a familiei 
Grantley. Fenella sări din ea, îi înmână vizitiului banii pentru 
cursă şi se grăbi spre uşa de la intrare. 

— Fenella... Fenella, aşteaptă-ne! 

La auzul vocilor familiare, Fenella, care tocmai băgase 
cheia în uşă, se întoarse. 

— Diana... Petra, oh sunt atât de încântată să vă văd. 
Am atât de multe să vă spun! Îşi întinse braţele spre ele, în 
semn de bun venit, în timp ce tinerele urcau scările. Haideţi 
să intrăm, e groaznic de frig afară! 

Deschise uşa, iar cele trei femei păşiră în holul cu 


podea de marmură, îmbrăţişându-se pe rând. 

— Să mergem în salonul galben. Acolo, nu ne va 
deranja nimeni. Collins, i se adresă ea majordomului, care 
aştepta răbdător ca fetele să termine cu valul de efuziuni, 
ca să le poată lua paltoanele. Ne aduci, te rog, nişte cafea? 

— Imediat, domnişoară Fenella! 

Se înclină şi făcu semn unui lacheu, care se grăbi să 
ia hainele tinerelor, înainte să dispară pe uşa care dădea 
spre bucătărie şi spre camerele slujitorilor. 

— M-ai făcut curioasă, spuse Diana Lacey, în timp ce 
îşi ajusta faldurile eşarfei de mătase şi o urma pe Fenella 
pe scări. 

— Da, am venit să vedem dacă intenţionezi să mergi 
la balul mascat de la familia Wareham. Nu ne putem 
decide, adăugă Petra Rutherford. Dar asta poate aştepta. 
Spune mai întâi ce ai pe suflet. 

Fenella deschise uşa către un salon plăcut, mobilat în 
diverse nuanţe luminoase de galben. Un foc strălucitor 
ardea în şemineul Adams, iar la ferestrele lungi care 
dădeau spre stradă atârnau draperii groase din catifea, de 
un galben intens. 

— Haideţi să vă încălziţi, le invită ea, îndreptându-se 
spre şemineu ca să-şi încălzească propriile mâini. 

Prietenele ei îi urmară exemplul. 

— Hai, spune tot, îi ceru Diana. Care e marele secret? 

— Ei bine, de vreun an, mă duc la cursuri de actorie în 
Bloomsbury... Oh, mulţumesc, Collins, se opri ea, în timp ce 
majordomul aşeza tava cu cafea pe măsuţă. Las-o aşa, o S- 
o torn eu. 

— Foarte bine, domnişoară, spuse el, apoi se înclină şi 
se făcu nevăzut. 

— Cursuri de actorie? spuse Petra, luând cafetiera. De 
ce Dumnezeu te-ai duce la aşa ceva? 

Fenella ridică din umeri. 

— Pentru că mi-am dorit dintotdeauna. Am văzut un 
anunţ în ziarul Gazette pentru cursuri de actorie conduse 
de Cedric Hardcastle... Vă e familiar numele? Cum 
prietenele ei nu dădeau niciun semn că ar fi auzit de el, 


Fenella continuă: Era un actor foarte cunoscut acum vreo 
zece ani, clasic în mare parte. Dar cred că s-a apucat de 
băut cu prea mult entuziasm. Clătină din cap. Nu ştiu exact 
detaliile, dar nici nu contează. Ideea de cursuri de actorie 
m-a intrigat. Cedric e un bădăran mizerabil, în cea mai 
mare parte a timpului, dar, odată ce am început cursurile, 
mi-a plăcut atât de mult actoria, că nu mi-a mai venit să mă 
opresc... până în această dimineaţă. Luă ceaşca pe care 
Petra i-o întindea şi se aşeză pe o canapea galbenă din 
brocart. Tăcu pentru câteva clipe, încercând să-şi adune 
gândurile, în timp ce prietenele ei aşteptau cu o nerăbdare 
crescândă. Îl cunoaşteţi pe Edward Tremayne? întrebă ea, 
renunțând la ocolişuri şi intrând direct în subiect. 

— Are vreo legătură cu jalnica aceea de Julia şi cu 
nesuferitul ei frate? întrebă Petra, strâmbând din nas. Sunt 
singurii Tremayne pe care îi cunosc. 

— E fratele lor vitreg. 

— Acţiunea începe să se complice, murmură Diana, 
aplecându-se în scaun. la-o cu începutul, Fenella! 

Tinerele o ascultară cu atenţie, în timp ce ea le 
povestea despre apariţia dramatică a lui Edward Tremayne 
la ceea ce păruse a fi, iniţial, obişnuitul curs săptămânal de 
actorie. 

— Ca să văd dacă am înţeles bine, spuse Petra, când 
Fenella îşi încheie povestirea. Intenţionezi să joci pe scenă - 
pe o scenă publică. 

— Ei bine, poate, răspunse Fenella, care îşi tot muşca 
buzele. Nu cred că m-am gândit vreodată serios la asta. Pur 
şi simplu, mă bucuram de orele săptămânale cu Cedric - 
deveniseră singura mea distracţie din săptămână, adăugă 
ea, după o scurtă ezitare. Dar nu cred că se va materializa 
vreodată. 

Diana o privi cu o uşoară încruntare. Nu ratase nici 
ezitarea  Fenellei, nici semnificația cuvintelor care 
urmaseră. Se întrebă dacă şi Petra observase. Insă decise 
că nu era momentul să afle. 

— Totuşi, pare o concluzie logică, spuse ea. Adică, de 
ce să mergi la cursuri dacă nu intenţionezi să faci nimic cu 


ele? chicoti ea. Ai avut curaj să faci ceva aşa riscant. Sunt 
mândră de tine, o asigură Diana. 

— Dar ce zici despre acest Edward? interveni Petra. 
Nu mi se pare că-l placi prea mult. Şi asta va influenţa 
decizia ta de a juca sau nu rolul. 

— Dar Fenella nu ştie deocamdată dacă îi place sau 
nu, obiectă Diana. Sau cel puţin cu impresia asta am rămas 
eu. 

Fenella sări de pe canapea şi merse la masă. 

— Avem nevoie de ceva mai interesant decât 
cafeaua. Vin de Xeres? 

Ridică sticla spre ele, în semn de invitaţie, înainte de 
a turna în trei pahare. 

— Mulţumesc, spuse Diana şi luă paharul. Deci da sau 
ba? 

— Da sau ba ce? 

— Îţi place de el? spuse ea nerăbdătoare. Eşti foarte 
ameţită, draga mea, şi nu-ţi stă în fire. 

— Mă simt ameţită, admise Fenella şi sorbi din vin. Se 
poate să te simţi atrasă de o persoană pe care nu o placi? 

— Întreab-o pe Diana, zise Petra rânjind. Ea şi Rupert 
au fost ani întregi la cuțite, dar asta nu-i împiedica să facă 
dragoste pasional, ca nebunii. 

— Presupun că e adevărat, dar n-aş spune că se 
aplică la toată lumea, protestă Diana. Şi a fost valabil atât 
pentru Rupert, cât şi pentru mine. Mă detesta. 

— Nu cred că va exista vreodată o clipă în care să nu 
fie îndrăgostit de tine, declară Petra. Tot ce a făcut era mai 
mult pentru spectacol. Nimeni nu s-a mirat când voi doi aţi 
tulit-o pe ascuns. 

— Ei bine, abia l-am întâlnit pe Edward Tremayne 
astăzi, replică Fenella. Aşa că ar fi un pic prematur să 
începem să vorbim despre făcut dragoste pasional, ca 
nebunii. Omul mă ameţeşte. O clipă este şarmant, nostim şi 
simpatic, iar în următoarea e ursuz, arogant şi detestabil. 

— Având în vedere trecutul său, nu e de mirare că are 
ceva de împărţit cu lumea, spuse Petra. lţi poţi imagina 
cum e să fii forţat să creşti, în dezavantaj, pe lângă Carlton 


şi Julia? Probabil i-au făcut viaţa un iad. 

— Ca să nu mai spun cât e de dificil să trăieşti sub 
stigmatul de a fi născut în afara unei căsătorii, sublime 
Diana. Nu că mie mi-ar păsa de aşa ceva, preciză ea, dar 
ştii bine cât de dispreţuitori pot fi unii membri ai societăţii 
faţă de copiii ilegitimi. Asta, bineînţeles, cu excepţia cazului 
în care copiii din flori au legătură cu familia regală, adăugă 
ea. Vlăstarele regale ilegitime simt bine văzute şi primite 
peste tot. 

— Presupun că ai dreptate, o aprobă Fenella. Dar ce 
să fac? Mă duc la el acasă vineri sau nu? 

— Ai spus deja că te duci, sublinie Petra. 

— Da, şi ar fi foarte nepoliticos din partea ta să nu 
mergi. 

Fenella izbucni în râs. 

— Bineînţeles, ai dreptate. N-am nicio intenţie să nu- 
mi ţin promisiunea de a mă vedea cu el. Nici nu am avut 
vreodată. Acum, ia spuneţi-mi despre balul acela mascat de 
la familia Wareham. E luna viitoare, nu-i aşa? 

— Da, şi va fi startul oficial al sezonului de baluri. Ţi-a 
spus George ceva până acum? lIntenţionează să te 
însoţească? 

— Mi-a menţionat ceva, răspunse vag Fenella. 

Lord George Headington era cel mai înflăcărat dintre 
numeroşii ei admiratori. lar el presupunea că avea 
prioritate faţă de toţi ceilalţi pretendenți, aşa că acţiona în 
consecinţă. Fenella ştia că ea însăşi purta o mare vină 
pentru acea situaţie. Pura inerție îi permisese lui George să- 
şi continue propriile ipoteze, aşa că el părea să fi ajuns la 
concluzia că era însoţitorul ei permanent. lar mama Fenellei 
încurajase toată acea situaţie - o altă complicaţie pe care 
ea ar fi trebuit să o prevadă şi să o prevină. 

Diana o privi cu ochii mijiţi. 

— Rupert mi-a spus că White a deschis un pariu pe 
această temă. Când te va cere George de soţie şi care va fi 
răspunsul tău. 

— O, Doamne, cât de vulgar! Nu e treaba nimănui, 
doar a mea, spuse Fenella furioasă. Sper că Rupert nu a 


făcut niciun pariu. 

Diana izbucni în râs. 

— Bineînţeles că nu a făcut. Nu e stilul soţului meu. Şi 
apropo de asta, trebuie să fug să mă văd cu el la 
Trocadero, ca să luăm prânzul. Detestă să aştepte, spuse 
ea, apoi se ridică şi o sărută pe Fenella pe obraji. Hai să 
călărim mâine prin parc! Petra, te bagi la o tură prin ger? 

— Nu, categoric nu. Nu sunt la fel de înnebunită după 
călărit ca voi şi urăsc să stau pe afară pe vremea asta. Evit 
cât pot. Dar acum o să împart o trăsură cu tine. Mă poţi 
lăsa pe colţ la Stanhope Gardens. De acolo o să merg pe jos 
până acasă. 

Fenella îşi însoţi prietenele până la ieşire şi îşi luă 
rămas-bun. Era pe punctul de a se întoarce la etaj, când îi 
apăru în cale Lady Grantley. 

— Oh, aici erai, draga mea, îşi întâmpină ea fiica 
sărutând-o pe obraz. Le-am auzit cumva pe Petra şi pe 
Diana? 

— Da, tocmai au plecat. 

— Bun, atunci, îmbracă-te. Vreau să mergi cu mine la 
doamna Delaney. Am nevoie să-mi spui părerea ta în 
legătură cu o pălărie. Şi după aceea putem lua prânzul la 
Savoy. 

Fenella se lăsă prinsă în planurile mamei sale. Era 
greu să-i reziste lui Lady Grantley chiar şi în cele mai bune 
momente ale sale. lar în acea clipă Fenella era prea 
adâncită în propriile gânduri ca să mai aibă energie să 
încerce să-i reziste. 


Capitolul 3 


Când cobori din trăsură, Fenella se uită la cartea de 
vizită şi verifică numărul străzii. Praed Street, numărul 24. 
Se uită în sus la casa înaltă şi îngustă, la fel ca toate 
celelalte de pe strada aglomerată. Nu arăta nici rău, dar 
nici excepţional, ceea ce era o descriere corectă a zonei în 


general. 

Se apropie de uşa principală şi bătu. După câteva 
clipe, auzi zgomotul zăvoarelor trase, şi uşa se deschise. O 
femeie subţire, în rochie neagră, cu părul gri strâns într-un 
coc sever, o analiză prin pince-nez. 

— Domnul Tremayne mă aşteaptă, spuse Fenella şi 
zâmbi, încercând să mai destindă atmosfera. 

— Mi-a spus. 

Femeia deschise larg uşa, într-o invitaţie mută. 

Fenella intră într-un hol îngust. Un miros de lac de 
mobilă şi săpun dezinfectant îi umplu nările. Totul era 
impecabil, inclusiv covorul vechi aruncat peste linoleum, 
care strălucea de cât de bine fusese frecat. 

— Vă mulţumesc, doamnă...? încercă ea, mai degrabă 
timid. 

— Hammond, spuse femeia. Urmaţi-mă! 

Fenella o urmă pe scara îngustă până în holul de la 
primul etaj, unde existau trei uşi şi o altă scară, şi mai 
îngustă, care urca la etajul superior. Proprietara, căci asta 
presupuse Fenella că era femeia, bătu la una dintre uşi. 

Se deschise imediat. Edward Tremayne, îmbrăcat într- 
un sacou uzat din catifea fumurie, o întâmpină cu un salut 
din cap mai degrabă absent. 

— Foarte bine că ai venit, domnişoară Grantley. 

Primirea i se păru Fenellei total lipsită de entuziasm, 
şi simţi dintr-odată că i se zbârleşte părul - o senzaţie care 
devenise familiară în prezenţa lui. 

Avea lucruri mai bune de făcut, într-o vineri după- 
amiază, decât să stea în curent, pe un hol, sub ochii 
scrutători ai unei proprietare şi în faţa unui bărbat care nu 
părea pregătit pentru vizita ei. Era pe punctul de a 
menţiona cu voce tare acel lucru, când Edward zâmbi 
brusc, iar Fenella simţi că vede soarele strălucind pe Marea 
Egee în ochii aceia albaştri. 

— Mulţumesc, doamnă Hammond, spuse el, apoi îi luă 
mâna Fenellei. Vino, am un foc grozav, ceai şi pateuri. Cred 
că ai îngheţat. O trase într-un salon confortabil cu vedere la 
stradă, închizând uşa încetişor în spatele lui. Imi pare rău 


pentru doamna Hammond. Poate părea foarte dură, dar 
ţine casa impecabilă, iar, undeva sub acel exterior de oţel, 
am senzaţia că sălăşluieşte o inimă caldă. 

— Va fi nevoie de ceva mai mult decât atât ca să mă 
convingi, spuse Fenella, scoţându-şi mănuşile şi privind în 
jur, prin cameră. 

Erau cărţi peste tot: în grămezi pe podea, pe pereţi, 
toate în pericol iminent de a se răsturna. Rafturile erau şi 
ele căptuşite cu cărţi, într-un adevărat talmeş-balmeş. Pe 
masa de scris de la fereastră erau foi acoperite de un scris 
dezordonat. 

— Îmi pare rău dacă ţi se pare o debandadă, dar este 
singurul mod în care pot lucra, spuse Edward, apoi îi luă 
haina şi o puse pe spătarul unui scaun. Aşază-te lângă foc, 
zise şi arătă spre un fotoliu din piele crăpată, apoi se 
întoarse spre masă. Sper că ştii cum să prăjeşti pateuri la 
foc, spuse el. Înfipse o furculiţă de prăjit cu trei dinţi lungi 
într-un pateu şi i-o întinse. 

— N-am mai făcut aşa ceva din primii ani de şcoală, 
spuse ea, lăsându-se pe podea, în faţa focului. Din 
experienţa mea, nu ai cum să le prăjeşti bine dacă stai pe 
scaun, nu ajungi cum trebuie la foc. 

— Şi din experienţa mea, spuse Edward şi se aşeză 
lângă ea pe podea, cu un pateu în propria furculiţă de 
prăjit. Te-ai mai gândit la piesă? 

— Nu chiar, răspunse Fenella, trăgând cu grijă pateul 
fierbinte din colții furculiţei, ca să-l întoarcă pe cealaltă 
parte. Nu-mi pot forma o părere fără să o parcurg cum 
trebuie. De ce ai numit-o Safir? 

— Rose este safirul, spuse Edward încet. Ştiu că ai 
crezut, la o primă citire, că nu prea are substanţă, ca 
personaj, spuse el pe un ton mai degrabă nemulţumit. Dar 
te-ai grăbit s-o judeci. 

— Aşa ţi se pare? întrebă Fenella şi se rezemă de 
scaunul din spatele ei, în timp ce continua să învârtă 
furculita în foc. lartă-mă că-ţi spun, dar nici tu nu ai creat o 
atmosferă tocmai propice unei lecturi în profunzime, spuse 
ea, şi îşi întoarse spre el ochii cenușii. Mi se pare că uneori 


eşti propriul tău duşman. 

El o străfulgeră din ochi pentru o secundă, iar Fenella 
se pregăti moral să facă faţă unei tirade sarcastice, însă 
aceasta nu veni. 

— Spre ruşinea mea, trebuie să admit că ai perfectă 
dreptate, spuse el, apoi se aplecă şi scoase pateul din 
furculiţa ei şi-l învârti între degete până când nu mai frigea. 

— Miere sau gem? 

— Miere, te rog. 

Îl privi cum întinde din belşug unt pe pateu, până 
când făcu o baltă unsuroasă pe farfurie. Apoi turnă mierea 
pe deasupra, îşi linse degetele şi îi întinse farfuria. 

— Poftim, domnişoară Grantley. Cum bei ceaiul? 

— Cu lapte, fără zahăr, mormăi ea, în timp ce muşca 
din pateul dulce. 

Pentru o vreme, mâncară într-o tăcere întreruptă doar 
de şuieratul şi trosnetul focului, iar Fenella fu mulţumită să 
aştepte. 

Edward îşi termină pateul şi îşi linse din nou degetele. 

— Încă unul? 

— Da, te rog. O să-mi răspunzi la întrebare? întrebă 
ea ridicând din sprâncene, în timp ce înfigea un alt pateu în 
furculiţa de prăjit. 

— Ai auzit vreodată despre un safir care-şi schimbă 
culoarea? Sunt foarte rare. 

Fenella încercă să-şi amintească. Nu era străină de 
pietre preţioase de tot felul; familia Dianei avea mine de 
diamante în Africa de Sud, iar mama, Lady Grantley, 
deţinea şi ea o mulţime de bijuterii, cele mai multe păstrate 
în siguranţă, la bancă. Dar un safir care-şi schimba 
culoarea? Hmm. Fenella clătină din cap. 

— Nu. Ştiu că există multe feluri de safire, dar de unul 
care-şi schimbă culoarea nu am auzit. 

— Ca să-ţi explic pe scurt, sunt pietre preţioase care 
îşi schimbă culoarea în funcţie de lumină. Există o 
interacţiune între sursa de lumină şi piatra în sine, îi explică 
el. Are legătură cu roca în care au fost găsite. O piatră de 
un albastru intens se poate transforma într-un roz 


trandafiriu sau chiar în negru, în funcţie de lumina la care a 
fost expusă. 

Se întinse pentru a-i umple din nou ceaşca de ceai, 
apoi se rezemă iar de scaun, cu picioarele lungi întinse în 
faţă. O şuviţă de păr îi căzu pe frunte, iar Fenella trebui să- 
şi controleze dorinţa absurdă de a i-o aşeza la loc. 

— Şi acest personaj, Rose, are aceleaşi caracteristici? 
Îşi schimbă instantaneu starea de spirit? 

— Starea de spirit şi, într-o anumită măsură, şi 
personalitatea... înger într-un minut, diavol în următorul. O 
privi cu atenţie pe Fenella pentru o clipă, de după şuviţa de 
păr. Trebuie să joci pe o linie foarte fină. Este foarte 
important să păstrezi simpatia publicului, chiar şi în 
momentele în care Rose este malefică. 

— Pare imposibil, declară Fenella. Cel puţin, pentru 
cineva fără experienţă. Sunt o novice, Edward. 

— Ştiu asta, spuse el, pe un ton din care răzbătea o 
uşoară nerăbdare. Dar Cedric spune că te vei descurca, iar 
eu am încredere în judecata lui. 

— Care este trecutul ei? Are vreun secret întunecat de 
ascuns? 

Fenella regretă instantaneu nuanţa uşor cinică, 
aproape batjocoritoare a întrebării. Dar, spre surprinderea 
ei, Edward nu părea jignit. 

— Rose e o schimbătoare. 

— O zână substituită la naştere de ursitoare cu un 
bebeluş poznaş? întrebă Fenella, fără să mai încerce să-şi 
ascundă amuzamentul. 

— Nu chiar, spuse el, cu o răbdare care o surprinse. A 
fost găsită... 

— Nu-mi spune că într-o geantă, îl întrerupse ea, cu 
un hohot de râs. 

Replica din cea mai de succes creaţie a lui Oscar 
Wilde era prea tentantă ca să-i reziste, iar ea era prea 
ocupată să râdă ca să conştientizeze cât de jignitoare 
fusese remarca ei. 

Expresia lui Edward se schimbă, iar ochii îşi pierdură 
brusc sclipirea amuzată din urmă cu câteva clipe. 


— În mod clar, a fost o greşeală. Este evident că nu 
are rost să discut despre asta cu tine, dacă nu ai de gând 
să mă asculţi, spuse el înţepat. O să te conduc până la uşă, 
adăugă şi se ridică apoi cu o mişcare agilă. iți dau imediat 
haina. 

Fenella înţelese, în sfârşit, ce făcuse. Se chinui să se 
ridice, cu mişcări mult mai puţin elegante decât ale lui. 

— Nu... nu, te rog! A fost teribil de nepoliticos din 
partea mea. Te rog, Edward, iartă-mă! Am fost îngrozitoare. 
Nu ştiu ce naiba a fost în capul meu să spun aşa ceva. 

El se uita la ea, cu mâinile sprijinite uşor în şolduri şi 
cu o expresie întunecată. 

Deodată, o lovi inspiraţia. 

— Este genul de lucru pe care l-ar face Rose, într-una 
dintre încarnările ei malefice? Se trezeşte că spune cuiva 
ceva îngrozitor, rănind acea persoană, fără să-şi dea 
seama? 

El se încruntă. 

— În cazul ei, nu ar fi ceva întâmplător. Nu face nimic 
neintenţionat. 

Fenella făcu o uşoară grimasă. 

— Deci chiar e malefică? 

— Uneori. 

Încă stăteau în picioare, ca şi cum ceva era pe punctul 
de a se întâmpla. Fenella ştia că nu voia să plece. Ar fi 
însemnat sfârşitul brusc a ceva ce tocmai îşi dăduse seama 
că-şi dorea. Nu-i era clar dacă era interesată de piesă sau 
de însuşi Edward Tremayne, dar ştia că nu urma să aibă 
parte de niciuna dacă avea să plece. 

Edward îşi lăsă furia să se mai estompeze, în timp ce 
o privea fix. Era minunată, reflectă el abstract. Avea ceva 
aproape angelic în înfăţişarea ei, dar nu era nimic diafan 
când venea vorba despre personalitatea ei. Era tăioasă 
precum un brici. Ceea ce îi confirmă faptul că Fenella era 
întruchiparea lui Rose. 

— Nu ţi-ai terminat de prăjit pateul, spuse el, şi se 
întoarse la locul lui de pe podea, cu picioarele întinse în 
faţă. 


Uimită, Fenella se aşeză şi ea înapoi şi apucă furculiţa 
de prăjit. 

— Putem să citim piesa? M-ar ajuta să înţeleg mai 
bine personajul. 

— Am vrut să-ţi explic mai întâi cum l-am gândit, 
răspunse el. Dar nu pare să fie o strategie care să 
funcţioneze, aşa că, da, o s-o citim. Cu o condiţie... 

— Care anume? 

— Să citim o dată, fără întrebări sau întreruperi, de la 
cap la coadă. Tu vei citi partea lui Rose, iar eu, restul. Se 
întinse spre furculiţa ei de prăjit şi o smulse din foc exact în 
momentul în care pateul începuse să se ardă. 

— Fii atentă, Fenella! O să dai foc la casă! 

Ea se înroşi de supărare, pentru că fusese atât de 
neatentă, dar şi din cauza tonului de profesor cu care îi 
vorbise el. 

— Îmi pare rău, n-am fost atentă, dar chiar nu era 
nevoie să-mi vorbeşti de parcă am fi la şcoală, iar tu eşti 
profesorul. 

El îşi ridică mâinile în semn că-şi recunoştea vina. 

— Mea culpa! Putem continua? 

Fenella îşi înghiţi iritarea şi reveni la subiect. 

— Sunt de acord, o lectură neîntreruptă ar fi cea mai 
bună soluţie pentru moment, chiar dacă nu o să înţeleg în 
întregime personajul. 

Luă ceaşca delicată din porțelan chinezesc şi bău şi 
restul ceaiului rămas în ea, în timp ce Edward îi întindea unt 
pe un pateu. 

Aruncă o privire spre ceas în timp ce mânca. Trecuse 
de ora patru. O lectură completă ar fi durat cel puţin două 
ore, presupunând că nu luau deloc pauze. lar ea trebuia să 
fie acasă pentru cina pe care mama ei o organiza. Mama 
invitase mai mulţi burlaci eligibili, în frunte cu veşnicul Lord 
George Headington. Lady Grantley era departe de a fi pe 
punctul de a renunţa la eforturile de a-şi vedea fata 
măritată cel puţin adecvat, dacă nu spectaculos, iar Lord 
George era preferatul ei. Fenella trebuia să ajungă acasă la 
timp ca să se poată aranja suficient pentru a satisface 


gusturile exagerate ale mamei. Avea nevoie de o oră doar 
ca să-şi coafeze părul. 

— Ce s-a întâmplat? Arăţi de parcă ai fi înghiţit un 
vierme. 

Nervoasă, ea simţi cum se înroşeşte din nou. Avea de 
gând să compenseze pentru jignirile anterioare anunţându-l 
că nu putea rămâne suficient pentru a finaliza lectura 
piesei? 

— E penibil, spuse ea în cele din urmă. Trebuie să fiu 
acasă nu mai târziu de şapte seara. Mama organizează o 
cină şi... 

— Şi trebuie să arăţi cât mai bine înainte ca primii 
oaspeţi să-şi facă apariţia, interveni el. Crede-mă, înţeleg. 
Vom citi altă dată piesa, când nu vom fi nevoiţi să ne 
grăbim. 

— Mulţumesc. Mi-a fost teamă că... 

Simţindu-se inconfortabil, Fenella lăsă propoziţia să se 
piardă în aer, în timp ce se ridica. 

— Teamă de ce? întrebă Edward, în timp ce se ridică 
şi el şi îşi îndepărta firimiturile de pe pantalonii lui 
decoloraţi de velur. Teamă că nu înţeleg ce presupune o 
asemenea cină? Crede-mă, am fost nevoit să particip la 
mult mai multe decât ar trebui cineva să suporte într-o 
viaţă de om. 

Fenella îşi lăsă capul într-o parte, privindu-l întrebător. 

— Nu eşti cam tânăr pentru a face o declaraţie atât de 
categorică? 

— Poate, dacă nu aş fi fost cine sunt, i-o întoarse el. 

— Şi cine eşti, mai exact, domnule Tremayne? 

Fenella îşi dădu seama că era foarte interesată de 
răspuns. 

— Ştii suficient de multe lucruri despre mine ca să-ţi 
răspunzi singură la această întrebare, spuse el, apoi se 
întoarse să-i ridice haina de pe scaunul pe care o pusese. 

Nu era răspunsul pe care şi-l dorea Fenella. Ea 
înţelesese, bineînţeles, că el era un Tremayne, chiar dacă 
unul de mâna a doua, şi că experimentase tirania cerinţelor 
înaltei societăţi. Însă el era mult mai mult decât atât. Era un 


dramaturg cu o fascinaţie pentru latura întunecată a lumii, 
un bărbat cu temperament înfocat, uşor de ofensat, care, în 
ciuda tuturor acestor aspecte, avea un zâmbet extraordinar 
atunci când voia şi nişte ochi superbi, care, atunci când se 
fixau pe cineva, păreau să excludă restul lumii de la atenţia 
lui. 

— Ştiu suficient pentru a răspunde superficial, spuse 
ea, acceptând haina pe care el i-o ţinea. Dar mi-ar plăcea 
să ştiu mai multe. 

— Chiar ţi-ar plăcea? întrebă el pe un ton uşor 
batjocoritor. 

Fenella îşi muşcă nervoasă buza de jos. Simţea că 
propria sinceritate o făcuse vulnerabilă în faţa sarcasmului 
lui Edward. 

Se îndreptă spre uşă fără să răspundă. Edward veni şi 
el repede, puse o mână pe clanţă şi se sprijini cu spatele de 
uşă. Expresia lui era cu totul diferită. 

— Am comis-o din nou, nu-i aşa? întrebă el, clătinând 
dezamăgit din cap. Mă ierţi, te rog? 

Făcu jumătate de pas spre ea, încă blocând uşa cu 
trupul său. 

Fenella se simţi brusc hipnotizată de privirea lui. Se 
trezi incapabilă să mai scoată un cuvânt, lucru neobişnuit 
pentru ea, în timp ce îl urmărea apropiindu-se. El întinse o 
mână, o prinse de bărbie şi i-o ridică. Apoi buzele lui 
trecură uşor peste ale ei, ceea ce o făcu pe Fenella să-şi 
simtă pielea cum vibrează. Cum ea nu făcea nicio mişcare, 
el îi cuprinse mijlocul cu braţul şi o trase mai aproape. 

Se uită în jos la faţa ei înclinată spre a lui şi ridică 
întrebător din sprâncene pentru o fracțiune de secundă. Ea 
nu avu nicio dificultate în a citi întrebarea din ochii lui şi îi 
oferi o jumătate de zâmbet drept răspuns. Simţea că totul 
se întâmplă ca în ceaţă, cu încetinitorul, iar răspunsurile 
trupului ei nu aveau nicio legătură cu propria voinţă. 

Când buzele lui se apăsară peste ale ei, calde, 
maleabile şi totuşi ferme, cu o cerinţă imperioasă în ele, ea 
se lăsă pradă vârtejului de senzaţii, ochii i se închiseră şi fu 
purtată într-o lume de senzaţii pure. Trupul lui lipit de alei 


era tare, braţul lui era cald şi ferm în jurul taliei ei, iar 
gustul şi mirosul lui erau un amestec ameţitor de lemn care 
ardea în flăcări şi dulceaţa untului şi a mierii, cu note de 
lămâie, proaspete şi intense, emanate de pielea lui. 

Când în sfârşit gura lui se îndepărtă, ochii ei se 
deschiseră şi priviră direct în intensitatea albastră 
pătrunzătoare a privirii lui. 

— Mi-a plăcut asta, spuse el încet, dându-i la o parte 
de pe obraz o şuviţă rebelă de păr. 

Într-un final, Fenella îşi regăsi vocea. 

— Da, murmură ea. Şi mie. 

— Când o putem face din nou? întrebă el, cu o licărire 
de umor în ochi. 

— Acum? 

— Dacă doreşti... 

El o trase din nou spre trupul lui, iar de data aceasta 
sărutul fu mai dur, mai aprig, mai exigent. lar Fenella se 
trezi că răspunde cu aceeaşi nevoie acerbă, apăsându-şi 
trupul de al lui, în timp ce mâinile lui i se mişcau pe spate, îi 
mângâiau şoldurile şi rotunjimea feselor. li simţi erecţia 
apăsându-i pe abdomen. 

Trecu ceva timp până se dezlipiră unul de celălalt. 
Fenella respira precipitat, cu obrajii roşii şi buzele 
furnicând-o. Edward o sărută din nou uşor, apoi o eliberă 
din strânsoare. 

— Vii mâine? Dimineaţă, ca să avem mai mult timp? 
întrebă el şi se dădu din uşă. 

„Mai mult timp pentru ce?” se întrebă Fenella 
distrasă, dar păstră întrebarea pentru ea. 

— Da, spuse ea simplu. Pe la zece? 

Apoi îşi aminti că îi promisese Dianei că aveau să 
meargă să călărească împreună. Dar Diana avea să 
înţeleagă motivul pentru care anula, având în vedere 
trecutul ei marcat de decizii intempestive. 

— Atunci, pe curând, Fenella! 

Cu vârful degetului îi trasă conturul obrazului, într-o 
mângâiere rapidă, apoi deschise uşa şi se înclină. O 
conduse până jos. 


— Pe mâine, spuse ea, şi păşi pe trotuar. 

Aerul rece al după-amiezii târzii păru să o trezească, 
să o facă să conştientizeze pe deplin ce se întâmpla în jurul 
ei şi ce tocmai făcuse. 

Ce fel de nebunie o propulsase în intimitatea aceea cu 
un bărbat despre care nici măcar nu ştia dacă-i plăcea? ŞI 
pe care, cu siguranţă, în anumite momente, chiar îl 
detestase. 

Dar nu avea cum să nege încântarea care o 
cuprinsese la gândul că a doua zi avea să se vadă din nou 
cu el. Părea că trecuse o veşnicie de când nu mai trăise 
acel fior de nerăbdare, iar Fenella îmbrăţişă senzaţia, 
savurând sentimentul înălţător al promisiunii viitoare. 

Păşea aproape fără să îşi dea seama unde era. Se uită 
în jur după o trăsură. Mintea ei părea să nu mai fie perfect 
ordonată şi nu se simţea deloc în apele ei. Nu era ca şi când 
nu ar mai fi fost sărutată vreodată. Avusese mai multe 
flirturi care duseseră la diverse tipuri de contact fizic, cel 
mai recent fiind cu Lord George, care acum îi părea mai 
degrabă o figură palidă, rămasă undeva în umbră. Era 
destul de simpatic şi deloc stângaci când venea vorba 
despre familiarităţile mai intime. Dar toate acelea îi păreau 
acum Fenellei insuficiente, comparate cu pasiunea pe care 
o arătase Edward Tremayne. Acesta din urmă era un 
amestec de negru şi roşu, prin comparaţie cu uniformitatea 
pastelată a lui Lord George. 

Desigur, Lord George, cel de-al doilea fiu al ducelui de 
Wellborough, era un pretendent cu adevărat adecvat, unul 
pe care Lady Grantley pusese ochii, pentru că acesta avea 
tot ce era necesar pentru a fi ginerele perfect. Edward 
Tremayne, fiul nelegitim al unui conte, cu greu ar fi putut 
concura cu George în ochii mamei ei, îşi dădu seama 
Fenella, în timp ce făcea semn unei trăsuri. 

Şi, într-adevăr, nici măcar Fenella nu-l putea vedea pe 
Edward ca pe un soţ ideal. Nici măcar dacă îşi punea cei 
mai optimişti ochelari nu ar fi reuşit aşa ceva. Şi totuşi, 
bărbatul acesta o intriga. 

Hotărâtă, îşi îndreptă gândurile către cina din acea 


seară, unde Lord George avea să fie oaspetele de onoare. 


Capitolul 4 


— Oh, foarte drăguţ, scumpo. Arăţi minunat! spuse 
Lady Grantley cu un zâmbet aprobator către Fenella, care 
tocmai intra în salon. Brocartul acesta albastru îţi vine 
excelent, adăugă ea, apoi se grăbi spre fiica sa pentru a 
face câteva mici ajustări şalului albastru pal care acoperea 
braţele tinerei. O alegere perfectă, merge atât de bine cu 
rochia, remarcă ea şi se dădu un pas în spate, pentru a 
examina eventualele defecte ascunse din ţinuta Fenellei. 
Mi-aş fi dorit să porţi corset, spuse ea oftând. Oricât de 
minunată ar fi silueta ta, rochiile din ziua de azi au nevoie 
de un corset, ca să se aşeze bine. 

— Nu am de gând să port aşa ceva, mamă. Sunt 
îngrozitor de incomode. Ştii şi tu asta, cu siguranţă, 
răspunse Fenella. lar unii medici susţin că sunt de-a dreptul 
periculoase, pentru că presează organele interne. 

— Serios, draga mea, nu trebuie să vorbeşti despre 
asemenea lucruri: sunt de-a dreptul vulgare, o certă Lady 
Grantley. Şi ce ştiu medicii despre astfel de probleme? Până 
la urmă, sunt toţi bărbaţi, sublinie ea şi clătină din cap, iar 
lumina lămpii puse în evidenţă strălucirea safirelor din tiara 
pe care o purta. În afară de asta, adăugă ea cu convingere, 
moda cere sacrificii. 

Fenella nu se mai putu abţine şi izbucni în râs. Se 
întoarse către tatăl ei, care stătea în faţa focului, cu un 
whisky mare în mână şi cu expresia unui bărbat care se 
exclude ferm din orice conversații între femei. 

— Arată bine, tată, şi fără corset? 

— Arată bine, din partea mea, spuse el făcând un gest 
de dezinteres. Ce ştiu eu despre zorzoane? Asta-i treaba 
mamei tale. 

Fenella râse şi acceptă un pahar de vin de Xeres de 
pe tava cu care umbla un lacheu. 


— Mamă, deci pe cine ai mai invitat la cină, în afară 
de George? 

— Lasă-mă să mă gândesc. Pe Lord şi pe Lady Dalton 
- Everard îi va ţine companie tatălui tău; pot vorbi despre 
curse, pe sir Peter şi pe Lady Mortby - trebuie să ai şi un 
politician la masă în zilele acestea, pe Sarah Gilbert şi pe 
logodnicul ei... Cum îl cheamă...? 

— Geoffrey Maitland, îi reaminti Fenella. 

— Oh, da, corect, şi pe cei din familia Tremayne. 

— Pe Carlton, vicontele de Grayling, şi pe Julia? 
întrebă Fenella, incapabilă să-ţi ascundă surpriza din voce. 

— Da. De ce, nu-ţi place de ei, Fenella? 

— Nu prea, răspunse fiica ei. Şi nici nu ne învârtim în 
aceleaşi cercuri, în general. 

— Ei bine, deunăzi, când am invitat-o pe Serena 
Mortby, erau şi ei la ea acasă, şi mi s-a părut că ar fi 
nepoliticos să-i exclud. Şi sunt foarte bine conectaţi în 
înalta societate, draga mea. 

Fenella se mulţumi să încuviinţeze uşor din cap. 

— Cu George şi cu tine, cu mine şi cu tatăl tău, vom fi 
exact douăsprezece persoane, deci este perfect, încheie 
mama cu un zâmbet satisfăcut. 

— Intotdeauna ne putem baza pe tine să organizezi 
excelent o masă, doamna mea dragă, spuse Lord Grantley 
cu un zâmbet larg. N-am auzit niciodată pe cineva care să 
se plângă de ospitalitatea ta. 

— Aşa sper, îi răspunse soţia. Ah, aud uşa. Trebuie să 
fie George; el soseşte întotdeauna primul. 

După un minut sau două, fu anunţat Lord George 
Headington. Acesta îşi salută pedant gazdele, apoi se 
întoarse către Fenella. 

— Arăţi minunat, ca de obicei, spuse el, şi se înclină 
şi-i sărută mâna. 

— Linguşeala te va duce departe în viaţă, îi răspunse 
Fenella, râzând uşor. Şi tu arăţi minunat în această seară, 
dacă îmi permiţi să-ţi întorc complimentul. 

Şi era adevărat, reflectă ea. Lord George fusese 
binecuvântat cu un păr des şi cârlionţat, de culoare închisă, 


cu ochi căprui expresivi şi cu un trup înalt şi puternic, de 
atlet. Ţinuta de seară, aranjată până în cel mai mic detaliu, 
cădea foarte bine pe el. Sacoul îi cuprindea perfect umerii 
laţi, iar vesta albă era impecabilă. 

El îi oferi acel zâmbet pe care îl rezerva momentelor 
în care erau doar ei doi şi îi apucă din nou mâna şi i-o 
sărută, transmiţându-i din priviri că ar fi preferat, de fapt, 
să-i sărute buzele. 

Cu blândeţe, ea îşi retrase mâna dintr-a lui, în timp ce 
majordomul îi anunţa pe vicontele de Grayling şi pe Lady 
Julia Tremayne. 

Fenella se mută lângă mama ei pentru a-i întâmpina 
pe nou-veniţi. Fratele şi sora îi erau deja cunoscuţi, dar 
acum îi privi cu mai mult interes decât de obicei. Aveau 
câteva trăsături comune cu Edward - nasul bine conturat şi 
fruntea largă, însă aveau ochi de un căprui murdar şi bărbii 
retrase, mai degrabă neconturate, spre deosebire de 
maxilarul puternic al fratelui vitreg, decise Fenella. Îşi 
aminti brusc de gropiţa pe care Edward o avea în bărbie şi 
o cuprinse o dorinţă absurdă de a i-o linge. Simţi că-i iau foc 
obrajii. 

Se forţă să se concentreze asupra oaspeţilor, 
strângând mâini şi schimbând complimente. Îl atrase pe 
George în compania lor, în timp ce servitorii apărură oferind 
băuturi. Işi petrecu următoarea jumătate de oră implicată, 
alături de mama ei, în întâmpinarea oaspeţilor care soseau. 
Când veni vremea cinei, George îşi făcu imediat apariţia 
lângă ea şi îi oferi braţul, pentru a o conduce în salonul în 
care se servea masa. 

Avusese puţine clipe în care să poată să-i observe pe 
cei doi fraţi, după politeţurile iniţiale pe care le schimbase 
cu ei, însă Lady Grantley îl aşezase pe viconte în stânga ei 
la masă. George era în dreapta ei, iar, în timpul primului fel 
de mâncare, se concentrase numai asupra lui, dar, cum 
apăru felul doi, se întoarse spre companionul din stânga. 

— Aţi fost la vânătoare în acest sezon, domnişoară 
Grantley? întrebă vicontele între două înghiţituri de supă de 
țestoasă. 


— N-am mai părăsit Londra de la Crăciun, viconte, 
răspunse Fenella. Dar cred că terenul e încă prea tare, nu-i 
aşa? 

— Da, e îngheţat bocnă. Am încercat, luna trecută, 
dar calul meu de vânătoare a făcut o întindere de tendon 
din cauza asta. La naiba, am fost nevoit să-l las să se 
odihnească. Mă scuzaţi, vă rog, domnişoară Grantley! 

Fenella schiţă un zâmbet. 

— Atunci, sper că vă amuzaţi cu plăcerile de oraş, 
spuse ea. 

— Ah, da, nu pot să mă plâng. Aseară am câştigat 
câteva mâini la cărţi, la clubul White's. 

— Mergeti vreodată la teatru? întrebă Fenella, 
urmărindu-i reacţia cu coada ochiului. 

— Doamne, Dumnezeule, sub nicio formă! exclamă el, 
întorcându-se ca să-şi ia prepeliţă de pe tava întinsă de un 
lacheu. Nu suport prostiile alea. În opinia mea, teatrul este 
absolut dezonorant, spuse el. 

începu să mănânce dintr-un copan de pasăre care 
părea tare mic în mâinile lui mari şi cărnoase. Fenellei îi 
veni brusc în minte imaginea vie a mâinilor lui Edward: fine 
şi cu degete lungi şi subţiri. lar pe degetul arătător avea o 
pată de cerneală, îşi mai aminti ea. 

— Cred că sunteţi în minoritate în această privinţă, 
răspunse ea, tăind delicat un picior de prepeliţă pe farfurie. 
Sunt mulţi oameni cărora le place teatrul. lar eu mă aflu 
printre cei care îl găsesc extraordinar de plăcut. 

— Aha, înţeleg. Îndrăznesc să spun că teatrul este o 
chestie pentru femei. 

— Aşadar, cum vă distraţi în oraş? întrebă ea, pe un 
ton cam înţepat. 

— Oh, păi, joc cărţi, fac pariuri la cursele de cai, 
călăresc când pământul nu este atât de tare. Petreceri, 
serate, lucrurile obişnuite, zise şi făcu un gest vag, înainte 
de a lăsa copanul curăţat bine de carne pe farfurie. 
Dumneavoastră cum vă distraţi, domnişoară Grantley? 
întrebă el, în timp ce îşi clătea degetele în bolul de lângă 
farfurie. 


— Cam la fel, spuse ea, simțind că-şi pierde orice 
interes faţă de acea conversaţie. Imi place să citesc. Poate 
şi dumneavoastră? 

— O, Doamne, nu! Nu pot suporta cărţile. E de ajuns 
cât m-am chinuit cu ele la şcoală. Am fost trimis acasă de la 
Oxford în cel de-al doilea an de studiu, iar tatăl meu a 
considerat că nu avea niciun sens să mă mai trimită înapoi 
după acea exmatriculare temporară. Spunea că e o 
pierdere de timp şi de bani. Şi eu am considerat la fel. 

Fenella îi adresă genul acela de zâmbet care îi făcea 
pe cei care o cunoşteau bine să se îngrijoreze. 

— Atunci, nu sunteţi o familie preocupată de cărţi. Nu 
există niciun membru în familia dumneavoastră care să fie 
preocupat de partea mai literară a vieţii? 

El o străfulgeră cu privirea şi apoi îşi miji ochii aceia 
de un căprui murdar. 

— Numai fratele meu vitreg. Dar el e născut în afara 
căsătoriei, copil din flori, dacă îmi permiteţi. Nu îl 
caracterizează deloc spiritul familiei Tremayne. 

— Vă vedeţi des? întrebă ea, în timp ce îşi punea o 
porţie de stridii pe farfurie. 

— Nu. Slavă Domnului, că nu am chef de toate 
prostiile. Şi îl duce capul într-atât încât să nu vină să ne 
bată la uşă. 

Fenella nu mai insistă pe subiect, dar, când mama ei 
se ridică pentru a semnala că era timpul ca doamnele să se 
retragă din sufragerie, făcu în aşa fel încât să se aşeze pe 
canapea lângă Julia Tremayne, în salonul în care se 
mutaseră. 

— Şi, cum te distrezi în oraş, Julia? 

Tânăra luă o ceaşcă cu cafea de pe tava oferită de un 
servitor. 

— Oh, a fost destul de distractiv până acum. Sezonul 
de baluri nu a început oficial, bineînţeles, dar se găsesc şi 
alte opţiuni de distracţie, spuse ea, şi luă un fursec. 
Petreceri la care jucăm cărţi, prânzuri... Desigur, punctul 
culminant al sezonului va fi balul mascat de la familia 
Wareham. Îmi plac la nebunie balurile mascate. Tie? 


Fenella nu văzuse niciodată rostul acoperirii parţiale a 
feţei, doar de dragul unei seri de dans; nimeni nu avea 
niciodată vreo îndoială în ceea ce privea identitatea 
celorlalţi participanţi. Dar se mulţumi să spună doar: 

— Da, pot fi distractive. 

— Chiar foarte, declară Julia. Mi-aş dori doar să fie 
destul de cald afară încât să ne putem plimba prin parc. 
Acolo, în jur de ora cinci după-amiază, poţi fi sigur că dai 
peste prieteni. Insă nimeni nu iese la plimbare pe gerul 
acesta cumplit. Dar îmi place să merg în vizite şi primesc şi 
eu oaspeţi la mine acasă în fiecare marţi, la patru după- 
amiaza. Trebuie să vii şi tu, stăm în Hanover Square, spuse 
ea cu un zâmbet pe care Fenella îl găsi iritant de vanitos. 

— Mulţumesc, murmură ea fără prea mult entuziasm 
şi schimbă repede subiectul. Imi place teatrul în această 
perioadă a anului, spuse ea, şi dădu deoparte ceaşca goală. 
Imi aduc aminte când se juca Evantaiul doamnei 
Windermere la St. James. Teatrul era diferit pe vremea 
aceea. Wilde era atât de extraordinar de spiritual. Nimic nu 
a mai fost la fel de când au încetat să-i mai joace piesele. 

Julia o privi şocată. 

— Dar bărbatul acela a fost la închisoare pentru că 
era... era... 

Se opri brusc. 

— Sodomit, vrei să spui? Da, aşa se pare. Dar asta nu 
înseamnă că nu era capabil să scrie frumos şi plin de tâlc. 

Julia tresări exagerat. 

— Nu ştiu cum poţi să spui asemenea lucruri. Teatrul 
este un refugiu al nelegiuirii, şi oricine este implicat în aşa 
ceva nu este potrivit să facă parte dintr-o societate 
decentă. 

— Asta mi se pare o condamnare destul de amplă, 
spuse Fenella, abţinându-se să arate că fierbea în interior. 
Dar Shakespeare, Marlowe, Congreve... şi Bernard Shaw? 
Piesele acestuia din urmă devin foarte populare. 

— E un socialist, spuse Julia sec, de parcă ar fi dat 
lovitura de graţie pe această temă. 

„Bietul Edward”, se gândi Fenella. „Ce atmosferă 


îngrozitoare în care să crească un dramaturg...” Se gândi la 
următorul subiect de conversaţie. Voia cu disperare să-l 
aducă pe Edward în discuţie, dar se temea ca abordarea să 
nu pară prea directă. Nu voia ca Julia să-şi dea seama de 
cât de multe ştia despre fratele ei nelegitim. 

— Nu l-am mai văzut de mult pe fratele tău prin oraş, 
spuse ea. Obişnuiam să-l văd des, în sezonul meu de debut. 

Julia se încruntă, nedumerită. 

— Pe Carlton? Dar e chiar aici. Tocmai a intrat în salon 
cu restul domnilor. 

— Da, bineînţeles că îl cunosc pe Carlton, contele de 
Grayling, zise Fenella şi scoase un râset despre care spera 
să fie convingător. Dar credeam că mai ai un frate... sau 
poate am înţeles eu greşit. Poate e doar un verişor? Il 
cheamă tot Tremayne. 

— Edward. Probabil te referi la Edward, spuse Julia, 
strâmbând din nas. E frate vitreg şi persona non grata în 
familie. Nu ne vedem. 

— Oh! exclamă Fenella, apoi păstră tăcerea pentru 
vreun minut, încercând să găsească o cale de a continua 
conversaţia pe acel subiect fără să pară prea disperată. 
Cred că e destul de jenant când vă treziţi la aceeaşi 
petrecere, comentă ea, în cele din urmă. 

— Edward nu mai merge la petreceri. Îmi imaginez că 
acum nici măcar nu-şi permite să frecventeze anumite 
cercuri din societate. Tatăl meu i-a tăiat orice sprijin atunci 
când Edward a refuzat oportunitatea pe care i-a oferit-o. 

— Sunt intrigată, spuse sincer Fenella. 

Juliei îi plăcea să bârfească şi părea dornică să discute 
despre oaia neagră din propria familie. 

Tânăra se aplecă spre ea, coborând vocea. 

— Vezi tu, Edward este născut în afara căsătoriei, 
şopti ea, aruncând o privire în jur ca să se asigure că 
nimeni din salon nu era atât de aproape încât să audă acel 
secret şocant al familiei. Tatăl meu l-a recunoscut şi a făcut 
totul pentru el. Işi dorea ca Edward să fie acceptat în 
societate, în ciuda faptului că era nelegitim, aşa că l-a 
trimis la Eton apoi la Oxford. Când Edward s-a întors de la 


Oxford cu o diplomă de primă clasă - a fost întotdeauna 
inteligent, ba aş zice chiar că prea isteţ pentru binele lui, 
spuse ea, luând încă un fursec -, tatăl meu se aştepta, 
desigur, ca el să contribuie la bunăstarea familiei, să se 
revanşeze pentru ce a primit. 

Fenella era de-a dreptul fascinată. Acestea erau 
informaţii noi. 

— Mai doreşti cafea? îi oferi ea, ridicând o cafetieră 
din argint. 

— Mulţumesc, spuse Julia şi întinse ceaşca goală. 
Edward a refuzat slujba pe care tatăl meu i-a oferit-o. A 
considerat că e prea puţin pentru nasul lui, bănuiesc. 
Oricum, a avut mereu nişte idei ciudate legate de condiţia 
lui în societate. 

Fenella simţi cum i se zbârleşte părul pe ea, dar îşi 
muşcă buza de jos ca să nu-i spună ceva jignitor Juliei şi să 
o facă să abandoneze subiectul. 

— Şi ce slujbă îi oferise? întrebă ea pe un ton care se 
voia indiferent. E 

— Administrator peste proprietăţi... Şi a refuzat. |ţi 
vine să crezi? 

Fenellei chiar îi venea să creadă, dar se abţinu să 
comenteze ceva, doar o privi cu ochi mari şi plini de 
interes. 

— La domeniul Tremayne din Cornwall? 

— Da, acolo, şi mai avem şi casa din Hanover Square, 
plus fermele date în arendă. Este o sarcină foarte 
importantă, iar Edward ar fi făcut parte din familie. S-ar fi 
putut învârti în continuare prin cercurile bune din societate, 
iar tata spera să-i găsească o partidă potrivită. Desigur, ar 
fi fost o fată fără vreo o aspirație socială reală, dintr-o 
familie respectabilă, dar nu proeminentă, una care ar fi fost 
fericită ca fiica lor să se căsătorească cu cineva care purta 
numele de Tremayne, chiar dacă circumstanţele naşterii lui 
Edward au fost mai puţin fericite. Julia zâmbi cu o mare 
mulţumire de sine, apoi îşi termină cafeaua şi îşi puse jos 
ceaşca goală. Dar acum, bineînţeles, nici măcar nu mai 
poate visa la aşa ceva. Cred că are o slujbă la London 


University, e secretar sau aşa ceva al unui profesor, din 
câte ştiu. Oricum, o slujbă destul de înjositoare. Aşadar, 
familia nu mai are nimic de-a face cu el. 

„Ce noroc pe Edward”, se gândi Fenella, dar îşi păstră 
zâmbetul pe buze. 

— Ei bine, atunci, nu e de mirare că nu l-am mai văzut 
de atâta vreme. Mă scuzi, te rog? Ar trebui să vorbesc cu 
Lady Mortby. Nu am apucat să discut cu ea în seara asta. 

Se ridică grațios şi, recunoscătoare, îşi croi drum spre 
partea opusă a salonului. George o opri înainte să apuce să 
ajungă la Lady Mortby. 

— lată-te, în sfârşit. Încerc de vreo cinci minute să-ţi 
atrag atenţia, spuse el. 

— De ce nu ai venit să stai cu noi? 

— Nu pot s-o suport pe Julia Tremayne. Îşi dă nişte 
aere de zici că face parte cel puţin din familia regală. ŞI, la 
urma urmei, tatăl ei nu e decât un biet conte. 

Fenella izbucni în râs. 

— George, tu te auzi? Doar pentru că tatăl tău este 
duce nu înseamnă că eşti mai important decât alţii. 

— Nu am spus aşa ceva, protestă George, înroşindu- 
se. La urma urmei, sunt doar unul dintre fiii mai mici ai unui 
duce. Dar nu sunt genul care să umble peste tot aruncând 
oamenilor în faţă originea mea nobilă. 

— Nu, aprobă Fenella, cu seriozitate. Ar fi foarte 
vulgar dacă ai face aşa ceva. 

— Râzi de mine, Fenella? întrebă George pe un ton 
din care se simţea că era deranjat. 

Fenella îşi muşcă buza, lovită de un val de 
dezamăgire care îi devenise deja familiar. Observase nu de 
puţine ori lipsa de umor şi sensibilitatea exagerată ale lui 
George atunci când avea impresia că cineva râdea de el. 
Pur şi simplu, ea ajunsese ca uneori să se ferească să-l 
tachineze, dar simţea lipsa unui partener cu care să mai 
poată şi glumi. Insă George era prea conştient de sine şi 
prea atent la poziţia lui socială ca să se poată bucura de 
tachinări reciproce. 

— Nu, bineînţeles că nu râd, spuse ea, şi îşi aşeză 


mâna netedă şi albă pe mâneca lui. 

Reuşi să zâmbească, deşi era conştientă că Lady 
Grantley avea ochii aţintiţi asupra ei. Nu se făcea să-l 
ofenseze pe George taman în salonul mamei ei. 

— Îmi pare rău dacă ţi-am lăsat o asemenea impresie, 
spuse ea. 

— Poate ar trebui să-mi dovedeşti cât de rău îţi pare, 
spuse el, cu ochii mijiţi. 

O apucă de braţ şi o direcţionă, cu pricepere, prin 
camera aglomerată, spre o fereastră ascunsă după draperii. 

— Mama nu aprobă aşa ceva, spuse ea, în timp ce 
draperiile cădeau în spatele lor. 

— Doar un sărut rapid. Am visat toată seara să te am 
doar pentru mine, spuse el. 

Îi cuprinse chipul în mâini şi o sărută apăsat pe gură. 
Nu era prima dată când o săruta, dar, ca de fiecare dată, 
Fenella rămânea neimpresionată. Nu voia să provoace o 
scenă trăgându-se din îmbrăţişarea lui, aşa că alese să 
rămână şi se trezi că explorează cu o detaşare curioasă 
diferenţele dintre acel sărut şi cel al lui Edward Tremayne. 
Nu exista termen de comparaţie. George nu era nepriceput, 
dar nu reuşea să declanşeze nicio reacţie din partea ei. lar 
Fenella îşi dădu seama, şi nu pentru prima dată, că nu se 
putea căsători cu George, oricât de potriviţi ar fi fost din 
punct de vedere social şi oricât şi-ar fi dorit asta persoanele 
cele mai apropiate şi mai dragi ei. 

În cele din urmă, el îşi îndepărtă gura de a ei şi o privi 
cu un aer satisfăcut. 

— Aşa, acum, e mai bine. 

Fenella se întrebă dacă George aşteptase vreun 
răspuns fizic din partea ei. Poate presupunea că femeile nu 
trebuiau să simtă excitare. Sărutul lui o făcuse să se simtă 
mai degrabă goală. Îi aruncă un zâmbet chinuit, ieşi de 
după draperie şi înaintă prin salon, îndreptându-se spre 
zona în care se afla mama ei. 

Lady Grantley organiza mesele pentru whist. 

— Ah, aici erai, scumpa mea. V-am pus pe tine şi pe 
George să jucaţi cu Sarah şi Geoffrey; tinerii trebuie să 


joace unii cu alţii. Dar unde e George? întrebă ea, uitându- 
se în jur, prin încăpere. 

— Trebuie să fie pe-aici, pe undeva, răspunse Fenella 
repede. 

— Da, sunt convinsă, acceptă Lady Grantley, 
încuviinţând scurt din cap. Aşa, Arthur, nu poţi sta la 
aceeaşi masă cu Everard; o să vorbiţi tot timpul despre 
cursele de cai şi o să-i scoateţi din sărite pe partenerii de 
joc. O să joci cu Carlton şi cu cei din familia Mortby. Julia, o 
să te pun la aceeaşi masă cu scumpa de Eleanor. 

Fenella luă loc după ce George, care ieşise discret de 
după draperie, îi ţinu scaunul. 

— Strict după reguli, trebuie să tragem la sorţi 
partenerii, spuse ea, amestecând cărţile. Jucăm după 
reguli? 

— Nu, protestă George. Tu eşti partenerul meu, noi 
jucăm mereu împreună. 

— Dar asta e şi ideea, spuse Fenella. Ne cunoaştem 
prea bine, şi jocul nu mai e interesant. Cred că ar trebui să 
adăugăm puţină imprevizibilitate, completă ea, aruncând o 
privire către Sarah, apoi către Geoffrey. 

— Vă convine aşa? 

— Da, declară Sarah. Categoric. Hai să mai variem 
puţin lucrurile! Cele două cărţi mai mari contra celor două 
cărţi mai mici. Aşii fiind cei mai mari. 

— Cum vreţi, spuse George, iar Geoffrey nu făcu 
decât să ridice din umeri. 

Fenella tăie cărţile, apoi i le întinse lui George. Ea 
trase asul de pică. George trase un doi de inimă roşie şi 
strâmbă din nas. Sarah trase un zece de caro, iar Geoffrey 
un şase de treflă. 

— Se pare că o să jucăm femei contra bărbaţi, spuse 
Fenella cu o oarecare satisfacţie. 

Ştia că Sarah era o jucătoare excelentă şi că nici ea 
nu se descurca prea rău. 

Bătălia sexelor aduse puţină prospeţime clasicului joc, 
iar, când ea şi Sarah câştigară, abia se abţinu să nu scoată 
un strigăt triumfător. 


— De ce nu ai vrut să faci pereche cu mine, Fenella? 
întrebă George, în timp ce stătea în hol cu restul oaspeţilor 
care se pregăteau de plecare. 

Ea reflectă puţin înainte de a se decide să-i ofere un 
răspuns direct şi sincer: 

— După cum spunea şi Sarah, am vrut să mai variez 
puţin lucrurile. Intotdeauna facem totul la fel, nu doar noi, 
ci toată lumea. Există reguli şi rutine stabilite, şi vai de cei 
care îndrăznesc să facă altcumva. Dar de ce să nu lăsăm 
soarta să decidă partenerii? Este o formalitate absolut 
corectă şi aduce un plus de entuziasm. 

— Sună foarte radical ce zici, Fenella, comentă el, 
dezaprobator. Mi se pare că aud din ce în ce mai des 
abordarea asta în ultimul timp, mai ales cu toate facțiunile 
acelea care se agită pentru schimbare. Ce este în neregulă 
cu modul în care au stat dintotdeauna lucrurile? Când 
veneam încoace, am întâlnit unul dintre grupurile acelea de 
sufragete care mărşăluiau cu pancarte spre Parlament. Nu- 
mi pot imagina ce speră să obţină făcând apel la prim- 
ministru. Balfour şi-a exprimat deja clar opiniile în această 
privinţă. 

— Oh, am uitat că tu consideri că femeile nu ar trebui 
să aibă drept de vot, spuse ea pe un ton uşor provocator. 

George se încruntă din nou. 

— Bineînţeles că nu ar trebui să aibă drept de vot, 
Fenella. La ce le-ar trebui femeilor să voteze? Nu ştiu nimic 
despre politică sau despre afacerile statului. Nu este 
cuviincios sau potrivit, şi mi-aş dori să-ţi dai şi tu seama de 
asta. 

Fenella oftă şi clătină din cap. 

— Foarte bine, George. Hai s-o lăsăm aşa, înainte să 
spunem ceva ce vom regreta amândoi. 

— Nu te înţeleg, declară el. Uneori, am impresia că nu 
eşti deloc asemenea altor femei. 

— Şi ai vrea să fiu? întrebă ea, cu interes. 

— Bineînţeles. De ce nu aş vrea? Soţia mea trebuie 
să-şi onoreze poziţia pe care o are în societate. 

Ea zâmbi. 


— Dar eu nu sunt soţia ta, George. 

— Incă nu, spuse el ferm. Acum, sărută-mă de noapte 
bună, ca o fată de treabă. Eşti obosită, asta-i tot. 

Se aplecă şi o sărută pe obraz, apoi se întoarse şi îşi 
luă cu minuţiozitate rămas-bun de la gazdele din acea 
seară. 

După aceea, ieşi în noaptea geroasă, iar Fenella 
închise uşa în spatele lui. Se întrebă, consternată, cum de 
permisese ca relaţia cu George să alunece într-o direcţie 
atât de periculoasă. Trebuia cumva să se extragă din acea 
situaţie fără să provoace prea multă zarvă. 

Merse la ea în dormitor şi se întinse în pat. Se gândi 
că, deşi fusese o seară lipsită de inspiraţie, la fel ca multe 
dintre zilele ei din ultimul timp, măcar aflase informaţii 
aparte despre un bărbat pe care nu îl găsea deloc 
neinteresant. 


Capitolul 5 


Fenella se trezi a doua zi dimineaţă plină de o 
nerăbdare pe care o asocie cu dimineţile zilelor de naştere 
din vremea copilăriei. Îi luă câteva clipe să-şi limpezească 
îndeajuns mintea ca să înceapă să caute motivul pentru 
care trăia acea senzaţie. Emoţia copilărească nu avea cum 
să vină doar din simplul fapt că urma să-şi petreacă 
dimineaţa cu Edward Tremayne. Sau poate asta era? 

— Bună dimineaţa, domnişoară Fenella. 

Camerista ei trase draperiile grele de brocart de la 
ferestrele lungi, care dădeau spre o porţiunea de grădină 
mărginită cu un zid dintr-o parte a casei. O rază subţire de 
soare îşi croi drum prin cameră. 

— Bună dimineaţa, Alice. Nu te-am auzit intrând, 
spuse ea, apoi se propti într-un cot şi îşi dădu pe spate 
părul, cu mâna liberă. Încă sunt pe jumătate adormită. 

— Mi-aţi cerut să vă trezesc la ora opt şi jumătate, îi 
aminti Alice, întorcându-se la tava de ceai pe care o pusese 


pe masă. Luă ceainicul alb din porțelan de Sevres şi turnă 
lichidul aburind şi parfumat într-o ceaşcă delicată, adăugă 
puţin lapte, şi apoi o aşeză pe noptieră, lângă Fenella. 
Ceaiul o să vă ajute să vă treziţi. E bun şi tare. 

Ridică pernele pe tăblia sculptată a patului, iar Fenella 
se săltă în şezut, sprijinindu-se de ele. Se întinse, luă 
ceaşca şi bău o înghiţitură zdravănă de ceai. 

— Ah, acum e mult mai bine, spuse ea, inhalând 
recunoscătoare aburii parfumati. 

— Să vă pregătesc baia? întrebă Alice. 

— Da, te rog. O să ies cam peste o oră. 

— Ce haine să vă pregătesc? 

Fenella reflectă. Ce impresie voia să lase? Să poarte 
ceva relaxat, care sugera o personalitate artistică, sau ceva 
inteligent, care arăta eficienţă şi control? 

Îşi aminti apartamentul lui Edward, mormanele de 
cărţi, mobilierul ponosit, propria lui înfăţişare răvăşită, 
aproape neîngrijită. Şi se hotărî. 

— Fusta verde-închis şi bluza crem care are o fundă 
mare, verde, la guler, spuse ea. Oh, şi cureaua lată din 
piele. 

Era un compromis bun, simţea ea. Funda dădea 
ţinutei o notă oarecum boemă. 

— Vi le voi pregăti cât faceţi baie, spuse servitoarea şi 
dispăru în baia mică de alături. 

Fenella îşi sorbi ceaiul, ascultând zgomotul apei care 
curgea. Cum avea să o întâmpine Edward? Se despărţiseră 
cu un sărut pasional; avea el să fie acelaşi bărbat sau 
dramaturgul sarcastic, nerăbdător, în general nepoliticos, 
care o iritase atât de tare? Era un caz clasic de tip dr. Jekyll 
şi domnul Hyde, reflectă ea, în timp ce dădea la o parte 
cuverturile şi cobora din pat. 

Se întinse, căscă şi se duse la fereastră, picioarele 
goale afundându-i-se în covorul gros de Axminster. Gazonul 
strălucea în lumina palidă a soarelui, topind ultimele 
rămăşiţe ale îngheţului din timpul nopţii. O boare de aer 
îngheţat se strecură printr-o crăpătură din rama ferestrei, 
făcând-o să tremure. Se retrase, aşteptând cu nerăbdare să 


se cufunde în baia fierbinte. 

— V-am pregătit tot, domnişoară Fenella, spuse Alice, 
ieşind din baie. Ar fi bine să vă grăbiţi dacă vreţi să apucaţi 
să luaţi micul dejun înainte să plecaţi, spuse ea, aruncând o 
privire către ceasul emailat de deasupra şemineului. S-a 
făcut aproape ora nouă. 

— Am timp doar pentru cafea şi pâine prăjită, Alice. Şi 
aş mânca aici, nu în salonul de mic dejun, dacă nu te 
deranjează să le aduci. 

Se grăbi spre baie, desfăcând din mers năsturaşii din 
perle ai cămăşii de noapte. Aerul era greu de la aburii 
parfumati. Suspinând de plăcere, Fenella se lăsă să alunece 
în cadă. Viaţa era frumoasă, decise ea, căutând săpunul. 
Pierdută în gânduri, îşi plimbă mâna peste calupul aromat. 
Trecuse ceva timp de când recunoscuse că viaţa e 
frumoasă, chiar şi când venea vorba despre plăceri simple, 
cum erau o baie fierbinte şi un ceai tare, dimineaţa. Şi nu-i 
fu greu să găsească motivul pentru care căpătase brusc o 
perspectivă strălucitoare asupra vieţii. Apăruse ceva ce 
aştepta cu nerăbdare. Monotonia vieţii de zi cu zi dispăruse 
sub un sentiment de anticipare legat de ce avea să se 
întâmple în acea dimineaţă. Cu siguranţă, aştepta cu 
nerăbdare să citească piesa lui Edward şi acest aspect era 
parţial responsabil pentru dispoziţia ei actuală, însă nu era 
unicul motiv. Aştepta cu nerăbdare să fie cu Edward. 

La ora zece fără un sfert, se urcă în trăsura care 
aştepta în faţa casei. Servitorul care o chemase pentru ea 
închise ferm portiera şi îi strigă vizitiului adresa de 
destinaţie. 

Înăuntru, Fenella se înfofoli şi mai bine cu haina şi îşi 
afundă mâinile în manşon. Părul ei blond-deschis era 
împletit şi răsucit într-o coroană în jurul capului, lăsându-i 
urechile neprotejate de frig. l-ar fi plăcut să se fi putut 
acoperi cu o pălărie, dar modelele care se purtau în acea 
iarnă erau de-a dreptul monstruoase şi nu i se potriveau - Îi 
acopereau faţa şi o făceau să se simtă precum o ciupercă 
de pădure, ţeapănă şi aproape invizibilă printre tufişuri. Din 
fericire, era destul de vanitoasă pentru a-şi sacrifica 


propriul confort termic de dragul aparenţei. 

Îşi trase eşarfa cu violet, verde şi alb peste urechi, ca 
un compromis. Iniţial, ezitase în privinţa eşarfei, care avea 
culorile distinctive ale mişcării sufragetelor. Dar reacţia lui 
George faţă de mişcare o înfuriase de-a binelea, aşa că 
simţise că era necesar să îşi arate susţinerea faţă de 
sufragete în faţa lui Edward. Era curioasă să vadă cum avea 
el să reacționeze, asta în caz că urma să reacționeze în 
vreun fel. Poate că el trăia atât de mult în lumea propriilor 
scrieri, încât nu era conştient de mişcarea pentru dreptul 
de vot al femeilor, care căpăta proporţii pe străzile din 
Londra şi din multe alte oraşe. 

Sări din trăsură imediat ce vizitiul opri în faţa casei de 
pe Praed Street, conştientă că inima îi bătea mai repede 
decât de obicei. Dar senzaţia de nerăbdare era amestecată 
şi cu o oarecare nelinişte. Oare în ce dispoziţie avea el să 
fie în acea dimineaţă? Şi cum avea să reacționeze dacă nu-i 
plăcea felul în care ea o interpreta pe Rose? 

Fenella nu era obişnuită să se simtă în dezavantaj. 
Dimpotrivă. Se aştepta să controleze orice situaţie în care 
se afla. lar acum tremura din toate încheieturile, gândindu- 
se că Edward era în una dintre dispoziţiile sale proaste. | se 
părea că tocmai acea incertitudine contribuise la faptul că 
îşi recăpătase aşa brusc entuziasmul faţă de răsturnările de 
situaţie ale vieţii. Poate un mic pericol era exact ce avea 
nevoie pentru a mai condimenta lucrurile în viaţa ei. Dar nu 
ştia sigur ce simţea în acea privinţă, în timp ce se îndrepta 
spre uşa în care bătu cu îndrăzneală. 

Se deschise aproape imediat, iar în prag, în locul 
monosilabicei doamne Hammond, stătea Edward, zâmbind. 

— Te-am văzut de la fereastră. Cât de minunat de 
punctuală eşti! Intră, nu mai sta în frig! 

Îi puse un braţ în jurul umerilor şi o ghidă spre hol, 
după ce dădu un şut uşii, care se închise în spatele lor. 

Deocamdată era bine, reflectă Fenella, în timp ce îşi 
scotea mâinile din manşon. El arăta mai îngrijit decât de 
obicei, observă ea. Părea chiar că îşi pieptănase şi părul, 
deşi şuviţa aceea rebelă încă insista să-i cadă pe frunte. 


Ochii lui erau aproape luminoşi, în timp ce o sorbea din 
priviri, cu mâinile aşezate pe umerii ei. Pentru o clipă, ea 
aşteptă, imobilă, fără să poată nici măcar să respire, apoi el 
se aplecă încet şi-i sărută foarte uşor buzele, murmurând: 

— Sunt atât de fericit să te văd, Fenella! 

Înainte ca ea să apuce să-i răspundă, se întoarse şi o 
conduse spre etaj, urcând scările câte două, cu picioarele 
lui lungi. 

Ea îl urmă în salonul care arăta exact ca în ziua 
precedentă şi era la fel de călduros şi de primitor, cu un foc 
luminos şi o lampă a cărei lumină mai îndulcea din 
strălucirea rece a gerului de afară. 

— Permite-mi să-ţi iau haina şi manşonul, spuse el. 

O ajută să scape de haina de blană, apoi îi luă 
manşonul, pe care îl analiză îndeaproape. 

— Seamănă remarcabil de mult cu un iepure mort, 
observă el. 

— Eşti prea amabil, murmură ea. Dar, pentru buna ta 
informare, să ştii că nu este iepure. Dacă insişti să spui că e 
un animal mort, atunci te anunţ că e o zibelină - de fapt, 
mai multe. 

— Ah, iartă-mă! Nu prea mă pricep la blănuri. Dar ar fi 
trebuit să-mi dau seama că o doamnă de condiţia ta socială 
nu ar purta nici moartă blană de iepure. 

Aruncă manşonul în aer, îl prinse şi îl aşeză pe 
scaunul pe care îi pusese şi haina. 

— Şi eu care speram să te prind într-o dispoziţie bună, 
comentă ea. 

Fenella clătină din cap, îşi scoase eşarfa şi o aruncă 
deasupra hainei. 

— Poate ar trebui să plec; nu vom ajunge nicăieri 
dacă insişti să te iei de mine cu fiecare ocazie. 

însă Edward părea să-i fi ignorat acea ultimă 
afirmaţie. În schimb, îşi trecea uşor degetele peste eşarfa 
pe care ea tocmai o aruncase pe scaun. 

— Cât eşti de implicată? întrebă el, privind-o 
îndeaproape. 

— Mă duc la întâlniri când pot, semnez petiţii, distribui 


pliante, răspunse ea. Până acum, am participat la două 
marşuri. Petiţionarea Parlamentului este o afacere lungă şi 
frustrantă. 

— Mmm, murmură el şi încuviinţă din cap. Dar femeile 
vor primi până la urmă drept de vot. 

— Crezi că ar trebui? întrebă ea. 

— Bineînţeles, răspunse el simplu. 

Ea zâmbi, absurd de uşurată. 

— Atunci, poate o să rămân, dacă promiţi că nu te 
mai iei de mine. 

— Nici nu ştiu de ce am făcut-o. Eram într-o dispoziţie 
aşa bună, protestă Edward, trecându-şi mâinile prin părul 
întunecat, într-un gest de frustrare. De la ora cinci 
dimineaţa aştept acest moment. 

Fenella se lăsă pe braţul canapelei ponosite, 
amintindu-şi de conversațiile din seara precedentă cu Julia 
şi Carlton. Poate nu era chiar surprinzător că gărgăunii lui 
Edward ieşeau la iveală în cele mai inoportune momente; 
păreau să-şi aibă rădăcina în profunda antipatie faţă de 
societatea privilegiată în care fratele şi sora lui vitregă se 
simțeau atât de în largul lor. Totuşi, ea nu considera că 
trebuia să accepte ieşirile lui fără să protesteze. Nu era 
corect din partea lui să o trateze la fel. Pentru că ea nu era 
nici pe departe ca fraţii lui vitregi. 

— Putem să o luăm de la capăt în această dimineaţă? 
întrebă el, ridicând dintr-o sprânceană. 

— Te trezeşti mereu în zori? întrebă Fenella, lăsându-i 
întrebarea în aer, pentru că avea nevoie să-şi recapete 
stăpânirea de sine şi să aştepte momentul în care avea să 
fie în avantaj. 

— Nu dorm bine de când mă ştiu. Şi pare că sunt mai 
creativ în primele ore ale dimineţii. 

— Poate că asta explică mitocăniile şi irascibilitatea 
ta, răspunse ea, încuviinţând din cap. 

— Probabil, aprobă el, continuând să o urmărească 
îndeaproape cu acei ochi albaştri pătrunzători. Dar nu mi-ai 
răspuns la întrebare. 

Fenella ridică din umeri. 


— Sunt dispusă să încerc. Dar te avertizez că 
răbdarea mea are limite. 

— Nici nu mă aştept să nu aibă. Îmi pare foarte rău că 
am început cu stângul, Fenella. Voi face tot ce este posibil 
ca să nu te mai supăr de acum încolo. 

Fenella se ridică şi îi întinse mâna. 

— Bună dimineaţa, Edward. Sper că ai petrecut o 
seară plăcută de când ne-am întâlnit ultima dată. 

EI îi luă mâna între ale sale. 

— Mi-a fost dor de tine. 

Simpla declaraţie îi trimise Fenellei un fior cald pe şira 
spinării. Dacă ar fi fost vorba despre altcineva, ar fi râs de 
cuvintele care în mod normal i s-ar fi părut o încercare de a 
o flata, un flirt. Dar ceva îi spunea că Edward Tremayne nu 
era genul care să se ţină de flirturi. lar trupul ei răspundea 
la intensitatea privirii lui, la presiunea caldă a mâinilor lui. 

Reuşi să încropească un mic zâmbet drept răspuns, 
apoi îşi retrase uşor mâna. Lucrurile se mişcau prea repede. 

— Să începem lectura? 

El zâmbi uşor, în colţul gurii, ca şi cum i-ar fi citit 
gândurile. Cu siguranţă nu părea deranjat de refuzul ei de 
a-i răspunde la declaraţie. 

— Mai întâi, o cană cu vin fiert, ca să mai alungăm din 
gerul dimineţii, anunţă el, îndepărtându-se de ea ca să 
meargă spre foc, unde un ibric sfârâia pe cărbunii 
strălucitori. 

Se puse în genunchi pe covor, luă o lingură cu coadă 
lungă şi începu să amestece în lichidul din ibric. 

Fenella se întrebă de ce nu simţise până atunci aroma 
bogată de mirodenii şi vin din încăpere. Se cufundă în 
fotoliul de piele crăpată şi privi cu interes în timp ce el 
turna lichidul aburind în două căni de porțelan, apoi adăugă 
câte o bucată mare de unt în fiecare din ele. Îi întinse ei 
una, apoi se lăsă pe braţul lat al fotoliului şi îşi ridică 
propria cană, toastând. 

— Pentru Rose şi voie bună! 

— Pentru Rose şi voie bună! închină şi Fenella, apoi 
luă o înghiţitură şi suspină de plăcere. E cam devreme 


pentru aşa ceva; să nu te miri dacă o să fiu deja ameţită 
înainte de ora prânzului. 

Mai luă o înghiţitură, apoi îşi rezemă capul de spătarul 
scaunului şi închise ochii în timp ce vinul fierbinte şi aromat 
îi aluneca pe gât. 

Nu îşi dădu seama de faptul că el îşi schimbase 
poziţia de pe braţul fotoliului ei decât atunci când îi simţi 
respiraţia pe obraz, apoi buzele lui pe ale ei, cu gustul lor 
de dulceaţă şi vin fiert. Nu deschise ochii şi nu se împotrivi 
când Edward îi luă cana din mână. Dar fiecare centimetru al 
pielii ei părea să prindă viaţă, fiecare muşchi era pregătit, 
aşteptând orice avea să urmeze. Buzele ei se deschiseră 
involuntar, iar limbile lor începură un dans delicat al 
gusturilor şi al senzaţiilor. Gura lui era caldă şi dulce când 
limba ei îi exploră conturul obrajilor şi îi mângâie cerul gurii. 

— Eşti atât de drăguță, domnişoară Grantley, şopti cu 
nasul afundat într-o parte a gâtului ei, înainte ca limba lui 
să înceapă să-i deseneze cercuri în jurul urechii, tachinând- 
o cu mişcări lente şi ameţitoare, care o făceau să tremure, 
cuprinsă de senzaţii minunate. Mângâierea lui umedă se 
mişcă apoi spre gâtul ei, mâinile lui îi cuprinseră chipul pe 
care începu să-l acopere cu o ploaie de sărutări mici, într-un 
gest care îi amintea de felul în care o privighetoare sorbea 
apă dintre petalele unei flori. 

li simţi degetele pe nasturii de la bluză, apoi aerul 
cald pe pielea dezgolită, când el îi dădu la o parte 
îmbrăcămintea. Limba lui cobori în adâncitura dintre sânii 
ei, iar apoi gura lui alunecă în lateral şi depuse un sărut pe 
sânii acoperiţi de cămăşuţa dantelată. 

— Deschide ochii, îi ceru el pe un ton blând. 

Când ea îi deschise, întâlni privirea lui albastră şi 
pătrunzătoare. El zâmbi, mângâie o şuviţă de păr de pe 
obrazul ei şi şi-o învârti pe un deget. 

— Mi-e teamă că grăbesc lucrurile, şopti el. 

Era în genunchi pe podea acum, cu trupul aplecat 
peste al ei, iar Fenella întinse mâna şi îşi trecu în fugă 
vârful degetelor peste gura lui, trasând curba senzuală a 
buzelor, buze pe care încă le simţea apăsate pe ale ei. 


—  Satisfacţie amânată? întrebă ea, cufundându-şi 
vârful degetului în gropiţa pe care el o avea în bărbie. 

— Nu chiar; mai degrabă, o abordare în care mă 
bucur pe îndelete de progresul lent către inevitabil. 

Un val de emoţii senzuale făcu sângele Fenellei să 
curgă mai repede şi mai fierbinte. Nu se putea preface că 
nu ştia ce însemna acel lucru inevitabil. Era ca şi cum 
consumarea relaţiei dintre ei era ceva decretat de soartă 
sau destin încă din primul moment în care se întâlniseră. 
Dacă voia să prevină inevitabilul, trebuia să acţioneze chiar 
în acel moment. În schimb, se auzi întrebând: 

— Şi ce ai prefera? 

Drept răspuns, el se aplecă şi îi sărută pe rând sânii, 
împingând marginea de dantelă a cămăşuţei cu un deget 
insistent. Fără să scoată un cuvânt, ea îşi arcui spatele, 
ridicându-şi sânii spre gura lui, şi îşi închise, involuntar, din 
nou ochii. El îi eliberă sânii din cămăşuţă, iar Fenella gemu 
încetişor când dinţii lui îi apucară sfârcurile sensibile şi 
excitate. Limba lui desena cercuri mici în jurul lor, în timp 
ce buzele sugeau cu poftă. Incet, el se retrase. Fenella îşi 
simţi pielea rece tânjind după atingerea lui. Din nou stăpân 
pe el, Edward îi acoperi sânii cu cămăşuţa, îi încheie bluza 
şi îi aranjă cu degete îndemânatice funda mare de la gât. 

— Cred că prefer să amân satisfacția, declară el, apoi 
se aplecă şi o sărută - un sărut ferm, definitiv. Vom merge 
un pic mai departe data viitoare. 

Fenella încercă să se convingă că nu era dezamăgită. 
Dar se simţea cumva suspendată, păcălită, ca şi cum o 
promisiune fusese brusc încălcată. Totuşi, în acelaşi timp, 
perspectiva a ceea ce avea să urmeze îi dădea un fior de 
plăcere şi nerăbdare. 

Se ridică, scuturându-şi fustele, şi îşi aranjă cureaua 
lată din piele care îi accentua talia îngustă. Apoi se întoarse 
spre oglinda aurie de deasupra şemineului ca să verifice 
dacă părul împletit era încă aranjat îngrijit. Işi îndreptă şi 
funda de la gât. Toate acele mişcări o ajutau să revină la 
realitate şi să îşi mai încetinească viteza nebună cu care îi 
bătea inima. 


— Aşadar, ar trebui să ne apucăm de lectură acum? 

— Nu cred, spuse Edward şi îi întinse cana cu vin care 
acum era aproape rece. Nu mi se pare că ar merge bine în 
acest moment. Aşază-te din nou şi bea-ţi vinul! 

Fenella îl ascultă, dar replică, încruntată: 

— De ce nu ar merge bine? Erai atât de nerăbdător să 
citim piesa... 

El oftă. 

— Ştiu şi, în consecinţă, mi-e teamă că o să te reped 
sau o să-ţi spun ceva jignitor dacă nu iese aşa cum trebuie. 
Şi nu vreau să ne supărăm din nou. Sau, cel puţin, nu 
astăzi. 

Fenella zâmbi, clătinând din cap. 

— Şi dacă ne certăm în altă zi nu contează? 

El ridică din umeri, se aşeză în genunchi lângă foc 
pentru a reumple ibricul şi să presare nucşoară peste vin. 

— Este un fel de concluzie anticipată, fată dragă. Am 
un temperament ticălos şi pot fi şocant de sensibil atunci 
când vine vorba despre munca mea. E reţeta sigură către o 
ceartă. Şi n-am nicio speranţă că mi-ai putea ignora ieşirile. 
Şi tu eşti iute de limbă, spuse el amestecând în conţinutul 
ibricului. 

— Oh! exclamă Fenella oarecum surprinsă. Am 
considerat mereu că am un temperament foarte echilibrat. 

El zâmbi spre ea, peste umăr. 

— Sunt sigur că aşa este, atunci când te afli în 
compania potrivită. Dar nu şi atunci când eşti cu mine, şi 
nici măcar nu te pot învinovăţi pentru asta, spuse el. Dă-mi 
cana! 

Ea i-o întinse, în timp ce încerca să găsească, fără 
succes, o replică potrivită la ce-i spusese el. | se părea 
ciudat că un bărbat care putea să trezească în ea o 
asemenea pasiune senzuală îi provoca în acelaşi timp o 
dorinţă nebună de a-l lovi în cap cu o lopată. 

— Dacă beau asta, n-o să mai fiu bună de nimic toată 
ziua, spuse ea, şi luă cana plină pe care el i-o întindea. 

— Poţi să tragi oricând un pui de somn pe canapea. E 
destul de confortabilă. Aşa cum stătea pe podea, el se lăsă 


spre scaunul ei, cu picioarele întinse şi capul sprijinit pe 
genunchii ei. Nu-i aşa că e plăcut? 

„Puțin cam prea plăcut”, reflectă Fenella, rezistând 
dorinţei de a-şi trece degetele prin părul lui des şi negru. 

— Cu riscul de a strica momentul, putem vorbi un pic 
despre piesă? 

El păru că devine brusc rigid. Îşi aţintise privirea spre 
foc. 

— Chiar vrei să vorbim despre piesă? 

— Da. Am început să discutăm despre asta ieri, dar eu 
am stricat conversaţia, aşa că aş dori să o luăm de la capăt. 
Îşi puse cana deoparte şi se îndreptă în scaun, cu mâinile 
strânse în poală şi cu o expresie extrem de concentrată pe 
faţă. Ai spus că Rose a fost găsită. Ce înseamnă asta? 

Edward clătină din cap. 

— Nu în sensul că a fost pierdută. Când avea zece ani, 
a fost găsită nevinovată de uciderea surorii ei. 

Fenella trase aer în piept. Se aşteptase la orice, dar 
nu la asta. 

— Şi chiar este nevinovată? 

— Asta e o întrebare la care publicul va trebui să îşi 
răspundă singur. lar acel răspuns va depinde de modul în 
care o văd pe Rose, prin portretizarea pe care i-o faci tu. 

— Dar atunci trebuie să mă decid dacă a fost sau nu 
criminală, răspunse Fenella încetişor. Nu o pot juca înainte 
să mă hotărăsc dacă a comis crima. Şi, dacă da, să ştiu din 
ce motiv. 

— Foarte adevărat, o aprobă Edward, iar ea putu să-i 
simtă zâmbetul mulţumit din felul în care trupul lui se 
relaxase pe genunchii ei. 

— Dar tu sigur ştii dacă a comis crima sau nu... n- 
aveai cum să creezi un astfel de personaj fără să ştii clar. 
Trebuie să ştii în adâncul inimii tale dacă era vinovată, 
protestă Fenella. 

— Ah, chiar aşa? murmură el, aruncând înapoi în foc 
un buştean care căzuse. 

— Bineînţeles că da, declară Fenella, cu o notă de 
nerăbdare în voce. Pot înţelege motivul creării unui 


personaj cu o istorie ambiguă, dar este de neconceput ca 
tu, autorul, să nu ştii adevărul din spatele acelei istorii. 

Edward râse încetişor. 

— Poate că am o idee, spuse el. Dare una pe care o 
păstrez pentru mine. Când vom citi piesa împreună, voi fi 
interesat mai ales să aflu opinia ta în această privinţă. 

— Cred că este o idee foarte proastă, zise ea şi clătină 
cu putere din cap. 

— De ce? întrebă el şi îşi întoarse capul pe genunchii 
ei, ca să o poată privi, cu un zâmbet viclean pe faţă. 

— Pentru că, dacă opinia mea te enervează, te vei 
transforma din nou în domnul Hyde. 

El izbucni în râs. 

— Oh, draga mea fată, aşa mă vezi tu? 

— Nu poţi nega că n-aş avea un motiv întemeiat, 
răspunse ea, cu o notă de furie în glas. 

De fapt, chiar începuse să se enerveze de-a binelea. 

Edward se întoarse până când îngenunche în faţa ei. 
În timp ce o privea, ochii îi străluceau de o foame aproape 
prădătoare. Se aplecă înainte, iar gura lui zăbovi peste a ei 
pentru o clipă care îi tăie răsuflarea, înainte de a-şi uni 
buzele cu ale ei într-un sărut atât de profund, de puternic şi 
de posesiv, încât Fenella se simţi de parcă se topea în el, 
cedându-şi gura limbii lui exigente, la presiunea insistentă 
a buzelor lui. 

Mâinile lui se mutară pe talia ei, cu o presiune caldă şi 
fermă, trăgând-o mai aproape de el, fără să-i elibereze 
gura. Îi prinse strâns chipul între mâini, apoi o sărută şi mai 
profund. Ea se aplecă spre el şi îi simţi liniile trupului 
puternic presând peste rotunjimile ei. Edward o ridică în 
braţe, şi se mutară pe canapea. Se lăsă să alunece odată 
cu ea între perne. 

Îi ridică fusta peste coapse şi îşi băgă degetele în 
pantalonaşii ei. Mâinile ei se năpustiră spre nasturii de la 
pantalonii lui. ÎI muşcă de buză până gustă sânge, auzindu- 
şi propriul geamăt de plăcere când degetele lui îi găsiră 
sexul umed şi dornic. În timp ce gura o asalta pe a ei, 
degetele lui îi despărţeau buzele sexului şi pătrundeau 


adânc în ea. Şoldurile ei se ridicară şi se împinseră spre 
mâna fierbinte care îi explora sexul şi o conducea tot mai 
aproape de punctul culminant, îi simţea mădularul cum îi 
apăsa pe abdomen, şi îşi folosi mâna ca să-l mângâie şi să-l 
frece. Vârful era umed, iar presiunea degetelor ei creştea 
pe măsură ce răspunsul lui devenea mai puternic, iar 
respiraţia i se accelera. 

Fenella se mişca odată cu el, urmând ritmul insistent 
al degetelor lui pricepute, care o duceau inevitabil spre 
orgasm. Nu ar fi putut amâna momentul culminant nici 
dacă viaţa ei depindea de acel lucru. Când o cuprinse 
orgasmul, îi ţinu strâns sexul în mână, conştientă, chiar şi 
prin propria cascadă de simţiri, că începea să pulseze în 
palma ei. 

Il auzi pe Edward ţipând orgasmic, iar apoi capul lui se 
prăbuşi greu peste sânii ei. Mâna lui era încă între 
picioarele ei, iar sămânţa lui fierbinte ţâşnise pe burta 
Fenellei. Multă vreme, niciunul din ei nu se mişcă. Apoi 
Edward îşi ridică încet capul de pe sânii ei, îi zâmbi şi îi 
dădu la o parte părul care-i cădea în ochi. 

— Eşti bine? murmură el, sărutându-i colţul gurii. 

— Excelent, răspunse ea, atingându-i uşor buza acolo 
unde îl muşcase. Imi pare rău. 

El clătină din cap în timp ce chicotea. 

— E o rană pe care o port cu mândrie, spuse el 
zâmbind şi o privi insistent. Nu mi-am propus să se 
întâmple asta. 

— Nu, aprobă ea, cu vocea la fel de tulburată precum 
se simţea. Nici eu nu mi-am propus. 

— Dar s-a întâmplat. 

— Dar s-a întâmplat. Fenella zâmbi uşor. Cât de 
aroganţi şi de mulţumiţi de noi părem, chicoti ea. 

— Aşa mă şi simt, spuse Edward, care se ridică şi îşi 
încheie nasturii de la pantaloni. 

Îşi întinse mâinile spre ea, o trase în picioare, iar fusta 
îi căzu la loc acoperindu-i picioarele. 

— Pot să mă aranjez un pic, pe aici, pe undeva? 
întrebă ea, conştientă de lenjeria ei care era în dezordine şi 


de sperma lipicioasă de pe burtă. 

— În dormitor. Dar vei avea nevoie de apă caldă, 
spuse el, şi ridică un ceainic de pe un cârlig care atârna 
deasupra focului. Vino cu mine! 

Ea îl urmă printr-un dormitor, prea conştientă de 
starea de dezordine în care se afla pentru a mai acorda 
atenţie camerei în sine. El deschise o uşă dintr-un colţ al 
dormitorului şi dădu la iveală o mică toaletă, cu lavoar, 
bazin de apă, o cădiţă şi o comodă. 

— Mă tem că e cam primitiv. Doamna Hammond nu 
se dă în vânt după facilităţile moderne, spuse Edward, 
deschizând un dulap şi scoțând un prosop şi o cârpă de 
spălat. Ai săpun pe lavoar, preciză el, în timp ce turna apă 
în bazin. Mai aveţi nevoie şi de altceva, doamnă? 

Fenella clătină din cap. 

— Nu, e perfect. Nu o să dureze mult. 

— Stai cât vrei, fată dragă, spuse el, apoi îi sărută 
vârful nasului şi închise uşa încet în urma lui. 

Fenella turnă apă caldă în cădiţă, apoi îşi desfăcu 
centura şi îşi scoase fusta şi pantalonaşii. Inmuie cârpa de 
spălat în apă şi se apucă să se facă din nou prezentabilă. 
După cum arăta, ar fi putut fi o prostituată dintr-un bordel, 
reflectă ea, întrebându-se de ce gândul acesta o făcea mai 
degrabă să zâmbească decât să fie şocată. 


Capitolul 6 


Fenella se simţi ciudat de timidă când reveni în salon. 
Edward stătea la fereastră, dar se întoarse imediat. 

— Mai bine? 

— Mai ordonat, răspunse ea. Mulţumesc. 

Zâmbi şi îşi întinse mâinile spre ale ei. O trase mai 
aproape şi îi căută privirea. 

— Regrete? întrebă el,  încruntându-şi uşor 
sprâncenele negre şi groase. 

Fenella reflectă pentru o clipă, apoi clătină din cap. 


— Nu, deloc. Dar trebuie să recunosc că mă simt 
puţin... căută cuvântul pe care şi-l dorea. Un pic 
neterminată, spuse ea, încruntată, întrebându-se dacă nu 
cumva lipsa ei de experienţă o făcuse să simtă aşa. Am 
simţit cumva că ceva lipsea, explică ea. 

Edward o privi oarecum perplex. 

— Dar chiar a lipsit, spuse el. Există o diferenţă între 
doi oameni care îşi oferă plăcere unul altuia şi doi oameni 
care fac cu adevărat dragoste. Incă nu am făcut dragoste. 
Ce-i mai bun stă să vină. 

Se simţi uşurată să-l audă, iar faptul că el înţelesese 
atât de bine îi mai alungă din timiditate. 

— Orice a fost, mi-a plăcut foarte mult ce am făcut, 
spuse ea. 

El râse şi o sărută, un sărut cald şi declarativ. 

— Ţi-e foame? Eu sunt flămând ca un lup, după o 
dimineaţă atât de energică. 

Fenella îşi dădu seama că şi ei îi era foame; trecuse 
ceva timp de la micul dejun, la care mâncase doar pâine 
prăjită. 

— Da, e aproape ora prânzului. 

— E aproape amiază. Se îndepărtă de ea pentru a-i 
aduce eşarfa în culorile sufragetelor, pe care i-o înfăşură în 
jurul gâtului, apoi o ajută să-şi pună haina şi-i întinse 
manşonul. E un mic restaurant franțuzesc pe Spring Street 
unde au sâmbăta o tocăniţă delicioasă. 

Exact ce trebuie pe un ger ca ăsta. Revin imediat, îi 
spuse el şi dispăru în dormitor. 

Fenella îşi îndesă mâinile în manşon. Încă se simţea 
foarte ciudat, ca şi cum întregul ei univers ar fi luat o 
turnură neaşteptată. Nu avea cu ce să compare ceea ce se 
întâmplase, deşi nu se considera o naivă ori o ignorantă 
când venea vorba despre pasiune. Ea şi prietenele ei citeau 
revista erotică Perla pe când erau la şcoală şi nu se 
dăduseră înapoi atunci când se iviseră ocazii de a 
experimenta, însă până în acea dimineaţă nu trăise gloria 
deplină a împlinirii senzuale. Simţea că era norocoasă că 
intrase în acea lume mână în mână cu Edward Tremayne. 


Pentru că nu era nimic ezitant sau lipsit de experienţă în 
privinţa lui. Şi ea bănuia că, spre deosebire de George, el ar 
observa imediat dacă partenera nu i-ar răspunde cu 
aceeaşi pasiune. 

— Gata? întrebă el. 

Tocmai ieşea din dormitor, legându-şi la gât un fular 
în carouri. 

Fenella simţi că-i iau foc obrajii, cuprinsă de ideea 
ridicolă că el i-ar fi citit gândurile. 

— Da, sunt gata. Mi-e o foame de-aş mânca şi un cal. 

— Nu cred că Marcel pune carne de cal în tocăniţă, 
dar nu e chiar dincolo de limita posibilităţilor, spuse Edward 
şi deschise uşa spre hol. După dumneavoastră, doamnă, 
zise şi făcu o plecăciune ironică, în semn de invitaţie. 

Merseră repede pe stradă, Fenella cu mâinile în 
manşon, el cu braţul băgat pe sub cotul ei, ca s-o ghideze 
prin traficul aglomerat. 

— Partea aceasta a oraşului este plină de viaţă, 
remarcă el, direcţionând-o spre un colţ de stradă. 

— Da, admise Fenella, făcând un pas involuntar în 
lateral pe trotuarul îngust, ca să se ferească de căruţa trasă 
de doi cai enormi a unui berar. 

Cu siguranţă era mult mai aglomerat decât în partea 
de oraş în care locuia ea. 

— Majoritatea oamenilor care trăiesc în zona aceasta 
îşi câştigă existenţa muncind, comentă Edward. 

Fenella îi aruncă o privire rapidă, dar nu-i văzu buzele 
strâmbându-se şi nici acea bine cunoscută sclipire 
maliţioasă din ochi. Expresia lui rămăsese neutră. Până şi 
tonul îi era relaxat, conversaţional. 

— Am ajuns, spuse el, oprindu-se în dreptul unui mic 
restaurant, cu două trepte mici care dădeau spre uşa din 
faţă. 

Fereastra din lateral era opacă din cauza aburilor şi 
nu se vedea nimic prin ea. Semnul de deasupra uşii 
proclama „Chez Marcel”. 

— Nu e Trocadero sau Criterion, spuse Edward, dar 
lipsa decorului pretențios este compensată de calitatea 


mâncării. 

De data aceasta, chiar strâmbă din buze a dezgust. 
Fenella alese să nu-i răspundă. Trecu pe lângă Edward, 
care-i ţinea uşa deschisă, şi intră într-o încăpere pătrată, în 
mijlociii căreia trona o masă lungă din lemn, cu bănci fără 
spătar, la care oamenii mâncau înghesuiți şi discutau pe 
fundalul de clinchete de pahare şi zgomot de tacâmuri 
lovind în farfurii. Într-un colţ mai ferit al încăperii, erau 
câteva mese individuale acoperite de feţe de masă roşu cu 
alb. 

— Ah, m'sieur Edward, comment ça va? 

Un bărbat cu un şorţ alb, nu tocmai curat, şi cu o 
eşarfă cadrilată la gât, apăru din camera din spate şi-i 
salută cu un zâmbet larg. 

— Ca va bien, Marcel, răspunse Edward, lăsându-se 
îmbrăţişat de francezul rotunjor, cu obraji dolofani. 

Apoi se întoarse spre Fenella, luând-o de mână şi 
trăgând-o spre el. 

— Fenella, acesta este Marcel, care face cea mai bună 
tocăniţă în această parte a Canalului Mânecii. Marcel, ţi-o 
prezint pe mademoiselle Grantley. 

Fenella îi întinse mâna lui Marcel, care i-o sărută cu 
mare respect. 

— Mademoiselle, micul meu bistrou este absolut 
onorat. 

— Bănuiesc, m'sieur, că sunteţi prea modest, spuse 
ea zâmbind. 

Francezul râse din toată inima şi făcu un gest cu 
mâna către o masă aflată în colţ, lângă şemineu. 

— Masa ta obişnuită, mon ami. Sâmbăta o păstrez 
mereu pentru m'sieur Edward, mademoiselle. E înnebunit 
după tocăniţa mea. 

Îşi pupă zgomotos vârful degetelor, şi Fenella abia se 
abţinu să nu izbucnească în râs. Marcel juca rolul tipic de 
bucătar francez, cu gesturile lui comice scandalos de 
exagerate. Aruncă o privire spre Edward, care îi făcu cu 
ochiul, apoi îi puse o mână pe spate şi o conduse prin 
încăperea zgomotoasă către colţul cu şemineul. 


— Lasă-mă să-ţi iau haina, spuse el, şi o ajută pe 
Fenella să-şi scoată blana, pe care i-o înmână lui Marcel, 
împreună cu manşonul şi eşarfa, alături de propriul palton. 

Îi tinu scaunul Fenellei, apoi se aşeză şi el. 

— Un bon bordeaux, m'sieur Edward? întrebă Marcel 
cu un zâmbet de cunoscător, de deasupra teancului de 
haine pe care le avea în braţe. 

— Da, te rog, Marcel. Şi tocăniţă pentru amândoi. 

— D'acord, m'sieur, spuse Marcel şi plecă spre 
treburile sale. 

Edward se lăsă pe spătarul scaunului şi o privi 
întrebător pe 

Fenella. 

— Eşti în largul tău? 

— Da, desigur. De ce n-aş fi? 

El ridică din umeri. 

— După cum am spus, nu e tocmai Trocadero. 

— Chiar ai impresia că sunt o snoabă extrem de 
răsfăţată şi privilegiată? îl întrebă ea. Ţi-am dat vreodată 
motive să crezi aşa ceva? 

— Mă tem că nu am nevoie de vreun motiv, răspunse 
el cu o grimasă. Probabil am o obsesie. 

— Oh, asta este? întrebă ea, cu o sprânceană ridicată 
sardonic. Nu mi-ar fi trecut prin cap... 

— Tu, fata mea dragă, eşti un trandafir cu foarte mulţi 
spini, declară el. 

— Dacă prin asta vrei să spui că lovesc la fel de bine 
pe cât încasez, atunci, nu o să te contrazic, răspunse ea. 

— Corect, spuse Edward, strâmbând puţin din nas. 
Dar hai să nu ne stricăm prânzul, adăugă el, apoi se întinse 
peste masă, îi apucă mâna şi se jucă relaxat cu degetele ei. 
Când ai fost ultima oară la Paris? 

Fenella acceptă schimbarea subiectului conversaţiei 
fără să protesteze. 

— Vara trecută. Din câte îmi amintesc, era foarte cald, 
dar tot superb, spuse ea, şi se întinse după o bucată de 
pâine, cu coajă crocantă, pe care un ospătar tocmai o 
pusese pe masă. 


— ICI, du vin, anunţă Marcel, care apăru cu o sticlă şi 
un tirbuşon. 

Scoase dopul de plută, adulmecă lichidul rubiniu cu 
un aer critic, încuviinţă din cap mulţumit, apoi turnă puţin 
în paharul pe care i-l înmânase ospătarul. Invârti puţin 
vinul, apoi sorbi. 

— Bon, spuse el, şi turnă vin în paharul Fenellei, apoi 
în al lui Edward. În sănătatea dumneavoastră, 
mademoiselle, m'sieur! spuse el, apoi se dădu puţin înapoi 
şi urmări cu atenţie cum sorbea fiecare. C'est bon, non? 

— Delicios, răspunse Fenella, gândindu-se că poate 
Chez Marcel nu era tocmai Trocadero, dar serviciul era cel 
puţin la fel de atent. 

Rupse o bucată de coajă crocantă din pâinea de pe 
farfuria ei, înainte de a lua o înghiţitură de vin. 

— Nu există nimic mai delicios decât pâinea simplă 
franţuzească şi un vin roşu bun, oftă ea, satisfăcută. De ce 
mă priveşti aşa? S-a întâmplat ceva? 

Privirea albastră a lui Edward era fixată asupra ei cu 
intensitatea pe care ea o găsea uneori atât de enervantă. 

— Nu, fată dragă, nimic mai greşit. Îmi place doar să 
văd cum te bucuri de senzaţii simple, de apetitul pe care-l 
ai pentru bucuriile fizice ale vieţii, spuse el, şi sorbi 
apreciativ din vin, savurându-i buchetul. 

Ochii i se îngustară sugestiv în timp ce murmură: 

— Şi abia aştept să explorez astfel de plăceri cu tine 
într-un mod profund. 

Fenella îşi muşcă buza, încercând să-şi ascundă 
reacţia, în timp ce o poftă fizică pură îi trimise o senzaţie de 
foc în stomac. Luă în pripă o înghiţitură de vin şi tuşi, 
pentru că lichidul se dusese pe calea greşită. Işi îngropă 
faţa într-un şervet, tuşi şi se înecă, în timp ce ochii păreau 
să-i iasă din orbite. 

Edward îşi împinse scaunul, se apropie de ea şi începu 
să-i dea viguros cu palma pe spate, până când accesul de 
tuse încetă. Fenella îşi ridică faţa din şervet, cu obrajii 
stacojii, cu ochii uzi de lacrimile provocate de tuse, şi 
observă că masa era înconjurată de un cerc de ospătari 


îngrijoraţi. Marcel îi oferi un pahar cu lichid de culoarea 
chihlimbarului. 

— Luaţi o înghiţitură din asta, mademoiselle. E ce vă 
trebuie, spuse el. 

Fără să se uite, Fenella întinse mâna după pahar şi îl 
duse la buze. Simţurile îi fură asaltate de un miros puternic 
de alcool. Dar, când să guste, Edward interveni şi i-l luă 
dintre degetele tremurânde. 

— Sunt sigur că nu de Calvados are nevoie, îi spuse el 
lui Marcel, apoi îi întinse tinerei un pahar cu apă. Bea asta, 
Fenella! Încet. 

Ea îi urmă sfatul şi simţi cum lichidul rece începe să-i 
calmeze gâtul iritat. În cele din urmă, spasmele încetară. 

— Îmi pare atât de rău; nu ştiu ce mi s-a întâmplat, se 
scuză ea în şoaptă, în timp ce îşi ştergea ochii cu un şervet. 
Cât de jenant... 

— Prostii, răspunse Edward repede. Ai băut prea 
repede vinul. Ni se întâmplă tuturor. Bea apa şi o să-ţi revii 
într-o clipă, spuse el. 

Edward făcu apoi un semn către cercul de ospătari, 
care se făcură imediat nevăzuţi. Zumzetul conversaţiei din 
salon se reluă, iar Fenella simţi cum obrajii ei încep să 
revină la culoarea normală. 

— A fost, de fapt, vina ta, Edward, îl acuză ea după un 
minut. 

— Oh, cum aşa? întrebă el ridicând din sprâncene. 

— Tu cu remarcile tale necuviincioase, spuse ea, 
încercând o nouă înghiţitură de vin, în timp ce-l privea 
peste marginea paharului. 

Ochii lui se îngustară din nou. 

— Atunci, te rog să mă ierţi. Cu siguranţă, nu mi-am 
propus să provoc un răspuns atât de dramatic. 

Izbucni în râs, iar Fenella nu se putu abţine să nu-l 
urmeze. 

— Le cassoulet, anunţă Marcel, aşezând pe masă o 
oală maronie din lut din care ieşeau cele mai ispititoare 
arome. Vă voi servi. 

Fenella se dădu mai în spate şi îl lăsă pe bucătar să 


pună tocăniţa aromată în castronul adânc, după care 
adăugă o crustă crocantă din pesmet şi unt deasupra, 
înainte de a-i aşeza vasul în faţă. Îi puse şi lui Edward şi 
apoi se dădu un pas înapoi şi făcu o plecăciune adâncă. 

— Bon appetit, mes amis. 

Fenella îşi băgă furculiţa în castron şi descoperi bucăţi 
de rață, cârnaţi groși şi fasole albă. 

— Am mâncat cândva aşa ceva la Toulouse, spuse ea, 
savurând o bucată suculentă de rață. Mi se pare ciudat să 
mănânc acelaşi lucru pe Spring Street, în Londra, într-o zi 
geroasă de iarnă. 

— Nici nu pot să mă gândesc la un loc şi la o ocazie 
mai bune, răspunse Edward, înmuind pâine în castron. 

Ochii lui dansau în timp ce urmărea cât de încântată 
era Fenella de mâncarea ţărănească. 

— Deci ai fraţi sau surori? întrebă el. 

— Nu, sunt doar eu. Nu ştiu dacă părinţii mei au decis 
că sunt mai mult decât suficient pentru ei sau dacă pur şi 
simplu n-a fost să fie, spuse ea, ştergându-şi gura cu 
şervetul. Dar am verişori. Sora tatălui meu are mulţi copii, 
aşa că averea şi titlul tatălui meu îi vor reveni lui Miles, cel 
mai mare dintre verişori. 

Privirea lui Edward deveni brusc şi mai interesată, 
însă îşi păstră atenţia asupra mâncării. 

— Deci nu vei moşteni nimic de la tatăl tău? 

Fenella ridică din umeri, luând o înghiţitură de vin. 

— Se întâmplă să nu am nevoie. Bunica maternă m-a 
făcut moştenitoarea ei. Aparent, ea şi mama au decis, 
întrucât mama era deja întreţinută de tatăl meu, că nu ar 
trebui să fiu lăsată fără niciun ban, zise ea, clătinând din 
cap amuzată. Dar cred, mai degrabă, că bunica mea bănuia 
că nu voi fi foarte cooperantă atunci când va veni vremea 
să-mi găsesc un soţ adecvat, care să poată susţină 
financiar statutul cu care am fost obişnuită. 

— Foarte înţelept din partea lor, remarcă el, punându- 
şi furculiţa în castronul acum gol. 

— Din partea bunicii mele, preciză Fenella. Era cea 
mai neconvenţională lady, avea vederi foarte largi şi trăia 


după propriile reguli. Din fericire, moştenise o mare avere 
de la tatăl ei, care era un nabab, din câte am înţeles, cineva 
care făcuse avere în India, iar asta i-a dat bunicii mele 
libertatea de a trăi cum îşi dorea, zise Fenella şi zâmbi 
melancolic. Se pare că îi semăn mult. Nu mi-a dat foarte 
multă atenţie atunci când eram mică, dar, imediat ce am 
devenit suficient de matură pentru a purta o conversaţie, 
m-a luat sub aripa ei. Mi-a plăcut să petrec timp cu ea; 
avea nişte păreri extraordinar de scandaloase despre lume. 
Draga mea mamă, pe de altă parte, nu este deloc deschisă 
la minte în ceea ce priveşte rolul unei femei. Ea chiar crede 
că rolul unui bărbat este de a-şi întreţine soţia, iar cel al 
soţiei e să se supună soţului şi stăpânului ei, în orice 
situaţie. 

Fenella oftă şi clătină din cap. 

— O iubesc din toată inima, nu mă înţelege greşit, 
dar, când i-am povestit despre subiectul dreptului de vot 
pentru femei, a fost de-a dreptul oripilată. Nu-şi putea 
imagina de ce am vrea să votăm; ea consideră că minţile 
noastre slabe nu ar putea înţelege complexitatea politicii şi 
a guvernării. Ar trebui să ne mulţumim să rămânem acasă 
şi să ne sprijinim soţii, care trebuie să presteze toată 
munca necesară pentru a ne menţine în siguranţă şi 
fericite. 

— Nu este un punct de vedere neobişnuit, observă 
Edward, în timp ce un ospătar lua vasele goale. 

— Nu este, conveni Fenella, gândindu-se la George. 

Incă o dată, se simţi încordată la gândul că trebuia să- 
i taie lui George toate speranţele în ceea ce privea relaţia 
lor. Avea să fie o conversaţie îngrozitoare, dar trebuia să 
aibă loc - cât mai repede. lar mama ei avea probabil să se 
abţină de la a se implica direct în decizia Fenellei, însă nu şi 
de la a-şi arăta dezamăgirea. O supărare familiară plutea în 
aer. 

Edward îi privi faţa cu o uşoară încruntare. Fenella 
avea cea mai expresivă înfăţişare, şi era clar că ceva o 
tulbura. 

— Să trecem la un subiect mai important: desertul. 


Soţia lui Marcel face o tartă Tatin minunată şi lapte de 
pasăre, dacă preferi ceva mai fin, mai suculent. 

Vocea lui fermă o scoase din starea proastă de spirit 
şi îi aminti unde se afla. 

— A doua variantă, răspunse ea. E de departe unul 
dintre deserturile mele preferate. 

— Şi după aceea vom încheia cu Calvados, spuse el, şi 
îi făcu un semn lui Marcel, care umbla prin restaurant. Cred 
că e mai potrivit ca digestiv decât ca leac împotriva 
sufocării. 

Fenella zâmbi. Încă o dată, se simţea mulţumită, 
încălzită, uşor deconectată de la atmosfera din restaurant. 
Dar nu era câtuşi de puţin deconectată de tovarăşul ei. 
Dimpotrivă, era conştientă de fiecare fibră a lui Edward. Nu 
era nimic fantezist în prezenţa lui sau în fiorii de dorinţă pe 
care ea îi simţea în pântece. 

— Insula dumneavoastră plutitoare, mademoiselle. 

Un ospătar aşeză pe masă vasul cu lapte de pasăre. 
Insule pufoase şi uşor rumenite de albuş înotau în crema 
aurie, bogată. 

— Şi tarte Tatin, pentru m'sieur. 

— Nu-mi mai e foame, dar cine ar putea rezista la aşa 
ceva? remarcă Fenella, cufundându-şi lingura în cremă. 

Edward, cu gura plină de tartă de mere, nu făcu decât 
să dea aprobator din cap, iar pentru următoarele zece 
minute mâncară în tăcere. 

În jurul lor, zumzetul conversaţiei începuse să scadă, 
pe măsură ce clienţii, care-şi terminaseră prânzul, părăseau 
restaurantul. 

Când Fenella se sprijini pe spătarul scaunului, oftând 
satisfăcută, observă că mai rămăseseră doar câţiva clienţi 
în restaurant. 

— Sper că nu am abuzat de ospitalitatea lor, spuse 
ea, arătând spre o ofertă de cafea şi Calvados. 

— Oh, nu-ţi face griji, zise el. De multe ori mi-am 
terminat masa în bucătărie, cu Marcel şi echipa lui, când îşi 
luau şi ei prânzul, spuse Edward şi luă o înghiţitură de 
Calvados, în timp ce se uita în jur, la restaurantul aproape 


gol, cu un zâmbet satisfăcut. Ah, ce bune! 

Fenella îi urmă exemplul şi luă şi ea o înghiţitură. 
Deodată, îi trecu prin cap că prânzul acela trebuie să fi fost 
scump, chiar dacă nu erau la Trocadero sau la Criterion. 
Pentru un bărbat fără o avere în spate probabil masa aceea 
era o cheltuială considerabilă. Mai luă o înghiţitură din 
Calvados şi spuse oarecum ezitant: 

— A fost absolut delicios. Sper că mă vei lăsa să plă... 

— Să te las să ce? 

O umbră albă îi apăruse în jurul buzelor, iar ochii lui 
albaştri o străfulgerau, mânioşi. 

Fenella îşi dădu seama prea târziu că greşise. 

— Îmi pare rău. Credeam că... 

— Ce credeai? 

Nimic în expresia lui nu se schimbase. 

— Că poate eşti suficient de modern încât să mă laşi 
să-mi plătesc partea, spuse ea, refuzând să se lase 
intimidată. Poate ar trebui să plec acum, pentru că se pare 
că am distrus momentul, spuse ea, şi dădu să se ridice de 
pe scaun. 

El se întinse peste masă şi o prinse de mâini. 

— Stai jos, domnişoară Grantley! 

Pentru o clipă, se uitară unul la celălalt, într-o bătălie 
tăcută a orgoliilor. În cele din urmă, Fenella rupse tăcerea 
furioasă. Îşi trase mâinile, iar el, instantaneu, îşi relaxă 
strânsoarea. 

—  Ipocritule, îi aruncă ea, aşezându-se înapoi pe 
scaun. 

— Ce Dumnezeu te-a făcut să crezi că, după ce te-am 
invitat la prânz, era cazul să-mi respingi invitaţia cu o 
asemenea insultă? întrebă el. 

— Nu ţi-am respins invitaţia, protestă ea. Sau, cel 
puţin, nu aşa am văzut eu situaţia. 

— Aha, bine, vom discuta despre interpretările 
noastre diferite undeva cu mai puţin public. Mă scuzi pentru 
o clipă? spuse el, apoi se ridică şi se îndreptă spre 
bucătărie. 

Fenella rămase tăcută, învârtind linguriţa în cafea. Nu 


mai era deloc detaşată de ceea ce se întâmpla în jur. 
Devenise conştientă de fiecare scaun care scârţâia, de 
fiecare tacâm lovit de farfurie, de sunetul făcut de vasele 
pe care le strângeau ospătarii. 

— Bun, să mergem, spuse Edward, apărând cu 
hainele lor în braţe. 

O ajută pe Fenella să îşi pună blana, apoi se îmbrăcă 
şi el. Ea îşi potrivi eşarfa la gât, îşi afundă mâinile în 
manşon şi îl urmă spre uşă, apoi pe strada îngheţată. 
Merseră înapoi spre Praed Street într-o tăcere la fel de rece 
precum vremea de afară. 


Capitolul 7 


Când ajunseră la colţul de la Spring Street, Fenella 
văzu o trăsură care venea spre ei. Făcu o jumătate de pas 
spre marginea trotuarului şi ridică mâna. 

— Ce crezi că faci? întrebă Edward, care o prinse de 
mână şi o forţă să o lase jos. 

— Încerc să fac semn unei trăsuri, dacă nu ţi-e clar. 
Lasă-mă să plec! 

— Oh, nu, întâi vom pune la punct câteva lucruri, 
draga mea domnişoară Grantley. Şi nu am niciun chef să 
fac asta în mijlocul străzii. 

Mâna lui o apucă pe a ei în ceea ce părea a fi un gest 
prietenos, dar Fenella ştia că nu putea fi vorba despre aşa 
ceva. 

— Dă-mi drumul la mână, spuse ea. 

— Aş prefera să nu o fac, dacă nu te superi, răspunse 
el şi-i băgă mâna sub braţul lui, continuând drumul înapoi 
spre Praed Street. 

Fenella nu vedea niciun rost să înceapă un război în 
plină stradă, aşa că îşi potrivi paşii cu ai lui. Mintea ei, ca de 
obicei, începu să o forţeze să joace incomodul truc al 
analizării argumentelor celeilalte persoane. Nu îi mai 
dăduse prin cap niciodată să se ofere să-şi plătească partea 


ei de masă cu niciuna dintre cunoştinţele sau prietenii de 
sex masculin, indiferent de cât de relaxată era relaţia pe 
care o aveau. Işi imagina cât de şocaţi ar fi fost aceştia 
dacă ea ar fi făcut aşa ceva. Bărbaţii ar fi fost total 
consternaţi de o asemenea încălcare a protocolului. Chiar şi 
în cercurile cu vederi moderne gestul ar fi fost văzut drept 
o mare gafă. Aşadar, de ce fusese atât de surprinsă şi de 
indignată de reacţia lui Edward? 

Ajunseră la locuinţa de pe Praed Street fără să fi 
schimbat un cuvânt. Fenella trecu pe lângă Edward şi intră 
în casă. 

— Ah, dumneavoastră eraţi, domnule Tremayne. Am 
auzit uşa. Nu mi-am dat seama că aţi ieşit, comentă 
doamna Hammond, apărută ca de nicăieri, cu o expresie 
dezaprobatoare. O examină pe musafira chiriaşului cu o 
mică strâmbătură din nas. 

— O să-mi amintesc să vă informez în legătură cu 
mişcările mele data viitoare când voi decide să ies din casă, 
doamnă Hammond, spuse Edward, cu voce glacială. Deşi 
nu ştiu să existe vreo regulă în casa asta în acest sens! 

Şi, cu asta, îi făcu semn Fenellei să o ia spre scări. Ea 
îl ascultă, abia ascunzându-şi amuzamentul faţă de modul 
în care o pusese la punct pe dezagreabila proprietară. 

El descuie uşa de la cameră şi o pofti pe Fenella 
înăuntru, punându-i o mână pe spate. 

— Bun, focul încă arde, spuse el. 

Răscoli viguros cu un vătrai prin tăciunii pe jumătate 
stinşi, iar, când aceştia îşi recăpătară strălucirea, aruncă 
peste ei o mână de vreascuri uscate. După ce luară foc, mai 
adaugă un buştean mic, apoi unul mai mare, înainte de a-şi 
îndrepta spatele şi a se întoarce spre Fenella, care stătea 
lângă uşă, cu mâinile afundate în manşon. 

— Hai să vedem dacă putem dezlega această 
încurcătură, spuse el, pe un ton complet rezonabil. Scoate- 
ţi haina şi stai lângă foc. O să fac un ceai. 

Luă ceainicul din cârligul său de deasupra focului şi 
dispăru în baie ca să-l umple cu apă rece. 

Fenella ezită. Dacă nu voia să aibă nimic de-a face cu 


acest bărbat ciudat, enervant şi foarte complicat, acum era 
momentul să plece departe de el. Ştia că el nu avea să 
încerce să o oprească, chiar dacă fusese foarte ferm atunci 
când o împiedicase să cheme o trăsură ca să plece acasă. 
Dar ştia, de asemenea, că nu voia să lase lucrurile 
neterminate între ei. Acolo, undeva, era o promisiune 
neîmplinită, iar ea îşi dădu seama că îşi dorea foarte mult 
să o valorifice. 

Aşa că îşi dădu jos haina, scormoni în foc cu vătraiul şi 
se aşeză în fotoliul vechi, din piele, întinzându-şi picioarele 
spre grătarul şemineului. 

— Mi-e teamă că nu mai am niciun fel de prăjituri sau 
pateuri, spuse Edward, în timp ce se întorcea în cameră şi 
atârna ceainicul plin cu apă deasupra focului. 

— Nu-mi imaginez cum aş mai putea înghiţi ceva 
după un asemenea prânz, îi spuse Fenella. De fapt, nu-mi 
pot imagina că voi mai fi vreodată înfometată. 

— De mâncare... sau de altceva? întrebă el ridicând 
elocvent dintr-o sprânceană neagră. 

Era supărată pe el şi furioasă pe ea însăşi, dar nimic 
din toate astea nu oprea valul de dorinţă pe care îl simţea. 
Trase brusc aer în piept şi oftă. Spre disperarea ei, Edward 
izbucni în râs. Dar nu era un râs răutăcios. 

— Ştiu exact cum te simţi, spuse el. Sunt prea multe 
lucruri nelămurite între noi ca să o luăm la fugă supăraţi 
care încotro, spuse el, şi deschise un dulap din care scoase 
un ceainic Brown Betty, două ceşcuţe şi farfurioare din 
porțelan. Din câte îmi amintesc, doar lapte, fără zahăr? o 
întrebă el privind peste umăr. 

— Da, te rog. 

Ea observă din priviri cât de priceput şi de eficient era 
la prepararea ceaiului. Întâi încălzise ceainicul, apoi 
măsurase frunzele şi la final turnase apă clocotită peste ele. 

Aşeză vasul pe grătarul de la şemineu şi îl acoperi cu 
o pânză groasă. 

— O să-l lăsăm câteva minute să infuzeze, îi explică 
el. 

— Doamna Hammond găteşte pentru tine? se auzi ea 


întrebând, deşi nu ştia cum îi ajunsese pe buze o întrebare 
atât de banală, când ei aveau lucruri serioase de discutat. 

El clătină din cap. 

— Dacă sunt prea ocupat cu scrisul, Marcel îşi trimite 
unul dintre băieţi să-mi aducă cina. Altfel, frecventez 
numeroasele cafenele mici şi simple de prin zonă. La toate 
sunt deja cunoscut. 

— Îmi imaginez, răspunse ea, incapabilă să se 
gândească la altceva ce ar fi putut spune. 

— Aşadar, explică-mi, te rog, de ce ai crezut că era 
acceptabil să te oferi să plăteşti pentru partea ta de prânz, 
zise el, în timp ce se ducea spre fereastră. 

Scoase de după draperie o sticlă pe jumătate plină cu 
lapte. 

— Cum reuşeşti să-l ţii rece pe timpul verii? întrebă 
ea, distrasă de o problemă care nu avea nicio legătură cu 
întrebarea lui. 

— Arunc mult, răspunse el şi turnă lapte în ceaşca ei, 
înainte să o aşeze pe măsuţa de lângă fotoliu. Acum, poţi 
să-mi răspunzi la întrebare? 

Fenella suflă în ceai ca să-l răcească, în timp ce se 
gândea la cum i-ar putea răspunde mai bine. Edward se 
aşeză pe canapea şi îi urmări freamătul fără să insiste. In 
cele din urmă, Fenella spuse: 

— Julia şi Carlton au fost invitaţi aseară la un dineu 
organizat de mama mea. 

El sorbi din ceai fără să spună nimic şi continuă să o 
observe cu calm. 

— Eu, sincer, nu-i cunosc bine şi nu am de-a face cu 
ei, cu excepţia câtorva ocazii în care ne-am întâlnit la 
petreceri organizate de cunoştinţe comune. Dar mama este 
foarte politicoasă, şi s-a întâmplat ca ei doi să fie de faţă, în 
casa unei prietene, chiar când mama a invitat-o la cină. Aşa 
că i s-a părut nepoliticos să o invite doar pe gazdă, iar pe 
ei, nu. Pentru ea e o formă normală de curtoazie. 

— Şi ai spune că ţi s-a părut interesantă compania 
lor? 

Tonul lui avea ceva tăios, dar expresia îi rămăsese 


calmă, în timp ce continua să-şi bea ceaiul. 

— Mai degrabă, neplăcută, răspunse ea. Dar cred că, 
de fapt, încerci să mă întrebi dacă i-am descusut, ca să aflu 
informaţii despre tine. Am dreptate? 

— Da, răspunse el scurt şi îşi puse ceaşca deoparte. 

Fenella dezbătu în gând cum ar fi mai bine să 
abordeze mai departe situaţia. Nu vedea niciun sens să 
tergiverseze lucrurile, având în vedere răspunsul simplu şi 
fără echivoc pe care i-l dăduse Edward. 

— Ei bine, nu l-am întrebat pe niciunul din ei în mod 
direct despre tine. 

— Bineînţeles că nu, răspunse el. Sunt convins că eşti 
prea discretă ca să faci aşa ceva. 

Fenella tresări la uşoara înţepătură din declaraţia lui. 
Dar nu-l putea învinovăţi cu adevărat. Şi ea ar fi detestat 
ideea ca o persoană să încerce, pe la spate, să afle lucruri 
despre ea. Doar că la momentul acela nu i se păruse că 
făcea aşa ceva. 

— Fratele tău a vorbit destul de puţin despre tine, cu 
excepţia faptului că eşti persona non grata în familie, ceea 
ce ştiam deja de la tine. Julia era ceva mai vorbăreaţă, dar, 
în esenţă, a spus acelaşi lucru: că tatăl tău te-a 
dezmoştenit, fiindcă nu ai vrut să lucrezi pentru el. 

— Că mai rău decât dintele unui şarpe/ înţeapă un 
copil ingrat! murmură Edward. 

— Nu a citat, ca să fim precişi, din Regele Lear, 
preciză ea. De fapt, având în vedere cât de profund 
dispreţuieşte Julia teatrul, mă îndoiesc că ştie acest citat. 

Brusc, el izbucni în râs. 

— Aşa este, sunt sigur că ai dreptate. Fraţii mei vitregi 
sunt o pereche de filistini. 

Fenella se simţi uşurată de modul în care el 
schimbase tonul discuţiei, dar tot simţea nevoia să 
lămurească subiectul banilor, chiar dacă acest lucru 
însemna ca el să revină la furia anterioară. Işi lăsă ceaşca 
pe măsuţă şi se avântă în explicaţii. 

— Oricum, ca să-ţi explic oferta mea nefericită de a 
împărţi costul prânzului, am înţeles de la cei doi că, fiind 


dezmoştenit, nu ai la dispoziţie prea mulţi bani. Şi, pentru 
că păreai foarte deschis în privinţa subiectului emancipării 
femeilor, am crezut că nu te vei simţi insultat. Poftim, acum 
ştii. 

Îşi puse mâinile în poală şi-l privi cu o provocare în 
ochii cenuşii. Edward se încruntă şi aprobă uşor din cap. 

— Este foarte ciudat cum cineva poate fi un susţinător 
fervent al unor idei, dar în acelaşi timp să renunţe brusc la 
ele în faţa unor convenţii sociale. 

Părea că se pregătea să dezbată un aspect filosofic, 
Şi, pentru o clipă, Fenella fu prea surprinsă ca să răspundă. 
Îşi cerea scuze pentru că se luase de ea? Sau pur şi simplu 
dădea totul la o parte, în favoarea discutării unei probleme 
mai importante? 

— Pentru a evita pe viitor astfel de neînţelegeri 
nefericite, permite-mi să-ţi explic situaţia mea financiară... 

— Nu, chiar nu este necesar, protestă Fenella, 
consternată de acea idee. Nu e nevoie să cunosc ceva atât 
de personal. 

— Ei bine, permite-mi pur şi simplu să te asigur că, 
deşi trăiesc frugal, zise el gesticulând spre lucrurile din jur, 
nu o fac pentru că sunt obligat, din punct de vedere 
financiar. Mama avea destui bani, iar eu am fost singurul ei 
copil. Dar, aşa cum tocmai spuneam, am ales să trăiesc 
bine aşa cum înţeleg eu acest lucru, urmând principiile 
mele. Îmi plac lucrurile simple. Nu am timp de extravaganţe 
sau să cheltuiesc bani doar de dragul aparenţelor. Deci nu 
trebuie să ai reţineri când se pune problema să accepţi 
invitaţiile mele. 

— Te pot asigura că nu voi face aceeaşi greşeală de 
două ori, spuse Fenella, oarecum jenată. 

Nu ea îl forţase să îi dea acele detalii financiare 
personale, dar se simţea cumva ca şi cum l-ar fi obligat să 
dezvăluie aspecte care nu erau treaba nimănui altcuiva 
decât a lui. 

— Cred că e timpul să mă întorc acasă, spuse ea. 

— Oh, nu face asta, zise Edward. Mă pot gândi la un 
mod mult mai plăcut de a încheia această după-amiază. 


Intensitatea privirii sale părea să o învăluie cu totul, 
iar albastrul intens şi pătrunzător al ochilor lui acoperi brusc 
totul în jurul ei, ca şi cum piesele de mobilier şi focul din 
şemineu dispăruseră. 

El se ridică de pe canapea şi se apropie de fotoliul ei, 
sprijinindu-şi mâinile pe braţele acestuia, în timp ce se 
apleca asupra ei. Ea se simţea paralizată, ţintuită de ochii 
lui, de privirea iscoditoare, care părea să-i citească şi cele 
mai adânci gânduri. Capul ei se sprijini pe spătarul 
fotoliului, cu faţa ridicată spre el, aşteptând ceea ce păru o 
eternitate, până când, în cele din urmă, buzele lui le 
cuprinseră pe ale ei, şi ea închise, involuntar, ochii. 

— Să facem asta cum se cuvine, draga mea? îi şopti 
el pe buze, iar, drept răspuns, ea întinse o mână şi-i 
mângâie obrazul. 

El o trase în picioare, încă sărutând-o, iar braţele ei îi 
înconjurară gâtul. Se apăsă pe el, cu sângele alergându-i 
fierbinte prin vene, cu trupul aprins de o dorinţă aprigă. 
Fenella simţi cum claritatea gândirii îi scădea pe măsură ce 
acea nevoie fizică pasională îi prelua controlul simţurilor. 
Nu mai simţise niciodată ceva asemănător şi se supunea 
orbeşte demonilor din trup. 

Aşa îmbrăţişaţi, el o conduse spre dormitor. Ea căzu 
pe spate pe pat, iar ochii i se deschiseră larg ca să-l 
privească. Pasiunea o devora, sub focul din ochii lui 
albaştri. Îşi dădu seama că el îi scotea pantofii, apoi îi simţi 
degetele pe nasturi, desfăcându-i bluza, aşa cum făcuse şi 
mai devreme. Dar, de data asta, îşi strecură o mână în jurul 
ei şi o ridică uşor, în timp ce-i împingea hainele de pe 
umeri. 

— Ridică-te puţin, murmură el, mişcându-şi mâna de 
pe spatele ei. 

Ea îl ascultă şi apoi îşi ridică braţele, în timp ce el îi 
trăgea cămăşuţa peste cap, expunându-i sânii goi la aerul 
rece din camera neîncălzită. Ea tremură puţin, de frig sau 
de dorinţă - nu ştia şi nici nu o interesa. Sfârcurile i se 
ridicară pentru buzele lui înfometate şi pentru mângâierea 
umedă şi lucioasă a limbii lui. 


— Ţi-e frig, murmură el. Ridică-te puţin în picioare 
pentru mine. 

O luă de mână şi o trase din pat. Câteva mişcări 
rapide, şi rămase dezbrăcată, cu fusta şi cu jupa la picioare. 
Edward se întoarse pentru o clipă, trase repede cuverturile 
de pe pat, apoi o ridică pe jumătate din hainele din jurul ei. 

Ea se lăsă din nou pe pat, conştientă pentru doar o 
secundă de momentul în care el îi scoase ciorapii de 
mătase şi jartierele. Se trezi goală, întinsă pe cearşafurile 
albe şi curate din patul lui. 

— O să te încălzeşti cât ai clipi, spuse el, aplecându-se 
să o acopere cu pătura. Oricât de mult mi-ar plăcea să te 
privesc aşa pentru totdeauna, n-aş vrea să răceşti. 

El se întoarse să tragă draperiile la fereastră, apoi se 
dezbrăcă rapid, în timp ce Fenella îl privea cu o anticipație 
flămândă. Dezbrăcat, era la fel de splendid ca David al lui 
Michelangelo. Corpul lui suplu, musculos, era perfect 
proporţionat, fără un gram de came în plus. Şi se mişca 
acum cu o agilitate în acord cu fizicul lui perfect. 

Ridică pătura şi se strecură între  cearşafuri, 
strângând-o lângă el. 

— Acum, hai să ne concentrăm la cum să ne încălzim! 

Respirația lui era caldă pe obrazul ei, în timp ce o 
îmbrăţişa, împărtăşindu-i din căldura propriului corp. Ea se 
întinse, strâns lipită de el, apoi, fără să conştientizeze, se 
rostogoli deasupra lui, privind în jos la expresia lui care 
păru şocată pentru câteva clipe. 

— Dacă asta îţi place... El râse încet, în timp ce-şi 
plimba mâinile pe spatele ei, mângâind, simțind, mişcându- 
se pe rotunjimea fundului ei, pe lungimea coapselor, în 
timp ce îşi ridica şoldurile într-o invitaţie tentantă. 

Fenella habar n-avea ce-i plăcea şi ce nu, însă trupul 
ei părea să ştie ce-şi dorea. Sexul lui era tare şi îi presa 
partea de sus a coapselor. Ea îşi îndepărtă picioarele şi îl 
încălecă. li simţea sexul excitat cum îi apasă pe 
deschizătura dintre picioare. 

— Ghidează-mă în interiorul tău, şopti el. 

Mâna ei îi apucă strâns bărbăţia, în timp ce îşi ridica 


puţin şoldurile. Scoase un mic geamăt când sexul lui tare se 
împinse în sexul ei îngust şi apoi alunecă în interiorul ei, 
umplând-o. 

— Mişcă-te în ritmul tău, şopti el, ţinând-o de şolduri. 
Tu îţi controlezi propria plăcere, scumpa mea. Eu o să te 
urmez. 

Pentru câteva clipe, Fenella rămase nemişcată. Apoi 
începu să se acomodeze cu senzaţia de a-l avea în ea, dea 
fi cumva invadată într-un mod atât de intim şi de profund. 
lar apoi simţi cum sexul lui începe să se mişte în ea. Ceva 
adânc în interiorul ei îi răspunse cu un val de dorinţă pură şi 
lascivitate. Îşi roti şoldurile în jurul lui, lăsându-se pradă 
senzaţiilor. 

Edward stătea sub ea, privindu-i faţa, savurându-i 
sclipirea de excitare şi pasiune din ochii cenuşii, obrajii 
îmbujoraţi, modul în care limba ei trecea peste buze, felul 
în care gemea şi îşi muşca buza de jos. 

În momentul în care ea se pierdu în valid de plăcere, 
iar trupul ei începu să tremure în jurul bărbăţiei lui, el îşi 
mişcă  şoldurile şi mări presiunea, apoi îşi descărcă 
sămânţa. 

Când tremurul orgasmului se potoli, ea rămase 
deasupra, cu capul cuibărit în scobitura de la umărul lui, cu 
pielea umedă lipită de a lui, în timp ce transpiraţia li se 
usca pe trupurile goale. El o rostogoli cu blândeţe pe pat, 
alături de el, ţinând-o strâns cu o mână, în timp ce cu 
cealaltă trase cuverturile peste ei. 

Fenella căzu într-o transă adâncă de împlinire, iar 
Edward o ţinea în braţe, zâmbind spre tavan, în timp ce 
lumina de iarnă a sfârşitului după-amiezii se estompa. 


Capitolul 8 


Când Fenella se trezi, în cameră se făcuse deja 
întuneric. Se simţi brusc părăsită când mâna ei se mişcă în 
lateral, pe pat, şi găsi locul gol. Dar era cald încă şi păstra 


în continuare forma trupului masculin, aşa că se relaxă în 
patul cu saltea pufoasă din pene. Deci, până la urmă, nu 
fusese un vis. 

Edward intră din salon, purtând un halat gri din lână. 
Se opri o clipă, uitându-se la pat, cu un zâmbet slab pe 
buze. Era trează; putea să simtă. Langoarea profundă a 
împlinirii încă îi ţinea trupul sub o vrajă, dar mintea îi era 
limpede. Cu o lumânare aprinsă în mână, traversă camera 
pentru a aprinde lampa cu gaz de pe dulap. Strălucirea ei 
blândă, galbenă, se răspândi prin cameră. Stinse 
lumânarea, se întoarse spre pat şi se aplecă să-i sărute 
fruntea Fenellei, îndepărtând o şuviţă de păr blond care-i 
cădea peste ochi. 

Pleoapele ei subţiri, cu vinişoare albastre, se 
deschiseră, iar ea se întinse leneş. Îi trecu un deget peste 
curba senzuală a buzelor lui. 

— Cât am dormit? 

— Cam o oră. Ce zici de o baie fierbinte, în faţa 
focului? 

— Cred că mi-ar plăcea, răspunse ea, cu un zâmbet 
leneş. Dar nu ai apă caldă. 

— Oh, se poate aranja, răspunse el. Cada e deja în 
faţa focului, aşteaptă apa. După aceea, o cină frugală şi... 
cine mai ştie? 

— Dar trebuie să mă întorc acasă, protestă ea slab. 

— Chiar aşa? întrebă el, ţintuind-o cu privirea. Chiar 
trebuie, Fenella? 

Chiar trebuia? Fenella cântări relaxată întrebarea. 
Propunerea lui Edward pentru seară era irezistibilă. 

— Poate că nu, spuse ea. Va trebui să trimit două 
mesaje. E pe aici cineva care le-ar putea duce pentru mine? 

— Este, cu siguranţă. Doamna Hammond îşi pune 
nepotul să facă munca grea, pentru a-şi spăla păcatele. lar 
el e mereu fericit, pentru un bănuţ în plus, să presteze 
diverse servicii. 

Se duse la garderobă şi scoase un halat roşu aprins 
de catifea. 

— Asta ar merge. O să înoţi în el, dar măcar o să-ți 


ţină cald. 

Aduse halatul lângă pat şi îl ţinu întins pentru ea, 
drept invitaţie. 

Fenella se forţă să lase căldura patului şi dădu la o 
parte cuverturile, ridicându-se cu un frison elocvent, înainte 
de a-şi băga braţele în mânecile de catifea şi a-şi trage 
halatul strâns în jurul trupului gol. Curioasă, păşi spre 
oglinda lungă de lângă dulap şi îşi examină reflexia. 

— Cu siguranţă, este imens, dar cumva nu pot să mi 
te imaginez în catifea roşie. 

— Mda, nici eu nu pot, răspunse el cu un zâmbet. De 
aceea nu a fost niciodată purtat. 

— Şi atunci, cum de-l ai? 

— A fost un cadou. Unul oarecum greşit. 

— Oh, de la cine? Probabil de la cineva care nu te 
cunoştea foarte bine. 

— Cred că ea avea impresia că mă cunoştea destul de 
bine, îi răspunse el. Hai, vino lângă foc! Harvey o să ne 
aducă apă caldă pentru baie. 

Ea? Fenella ridică din umeri. Sigur că avusese şi alte 
femei în viaţa lui. Era ridicol să şi-l imagineze trăind ca un 
călugăr. 

Părul îi scăpase din agrafe şi îi cădea într-o dezordine 
încâlcită. Scoase toate agrafele, gândindu-se la baia care 
urma, şi-l învârti într-un coc în creştet. Îl urmă apoi în salon, 
care era bine luminat, iar draperiile trase ascundeau 
noaptea de afară. 

Un tânăr solid intră zbătându-se sub greutatea a două 
vase din care ieşeau aburi. Işi mută repede privirea de la 
Fenella, roşu în obraji, fie de efort, fie de jenă. Turnă apă în 
cada de cositor aşezată pe un cearşaf, în faţa focului. 

— Mai aduc două, domnule. 

— Mulţumesc, Harvey, zise Edward şi înclină din cap 
spre el. 

— Bietul puşti, spuse Fenella, în timp ce uşa se 
închidea în spatele tânărului. Ar fi trebuit să rămân în 
dormitor. 

— Nu văd de ce. Are deja vârsta la care ar trebui să 


ştie ce se întâmplă între bărbaţi şi femei. Şi, dacă nu ştie, 
ar trebui să înveţe. 

— E cam aspru să zici asta, obiectă Fenella. Uită-te la 
mine în acest halat ridicol! E evident că sunt goală pe sub 
el, iar bietul băiat nu poate avea mai mult de 15 ani. 

Edward clătină din cap. 

— E vârsta potrivită pentru explorarea misterelor 
infinite ale sexului feminin. 

— Exact punctul meu de vedere. 

— De ce nu stai pe scaun, cu spatele, când se 
întoarce? În acest fel, ar putea să te ignore... deşi mă 
îndoiesc, adăugă el. Niciun bărbat căruia îi curge sânge prin 
vene nu ar putea să facă aşa ceva. Cu excepţia cazurilor în 
care împărtăşeşte aceleaşi afinități cu Oscar Wilde, 
bineînţeles. 

Fenella nu-i răspunse, dar îi urmă sfatul şi se puse pe 
scaun şi îşi ţinu cu hotărâre ochii aţintiţi spre foc în 
momentul când Harvey se întoarse cu două ceainice din 
care ieşeau aburi. Rămase aşa până când auzi uşa 
închizându-se în spatele băiatului. 

Când îşi întoarse privirea spre Edward, îl văzu cam 
încurcat. 

— Mi-e teamă că nu e suficient de mare pentru 
amândoi, spuse el. 

— Ce anume? 

— Cada, scumpo. Ce altceva? spuse el, în timp ce 
turna în apă câţiva stropi dintr-un flacon pe care-l ţinea în 
mână. 

Fenella râse. 

— Probabil o să inundăm camera... dar ce pui în apă? 

— Ulei de lavandă. 

— Îţi pui mereu uleiuri parfumate în apa de baie? 

— În general, nu. Depinde mai degrabă de 
circumstanţe, spuse el, apoi puse dopul la flacon şi îl dădu 
deoparte. 

„Ce circumstanţe?” se întrebă Fenella. Dar ştia prea 
bine răspunsul. Era legat de halatul roşu de catifea. 

— Dacă nu putem să intrăm împreună, îţi sugerez să 


te bagi tu primul, iar eu te spăl; apoi inversăm rolurile. 

Edward îşi suflecă mânecile halatului şi făcu un gest 
spre cadă. 

— Nu lăsa apa să se răcească. 

Tonul lui care se voia ferm venea în contradicţie cu 
strălucirea profund senzuală care i se vedea în ochi. Fenella 
înghiţi nodul din gât, în timp ce de acum cunoscutul fior de 
dorinţă îi umplu pântecele. Străduindu-se să se mişte încet, 
îşi dădu jos halatul, apoi se întoarse să-l aşeze pe un scaun. 

li putea simţi ochii pe spate, mângâindu-i rotunjimile 
şi liniile drepte ale trupului gol. 

Se întoarse cu faţa la el şi rămase nemişcată pentru 
câteva secunde, ca să-i dea timp să-i absoarbă goliciunea 
din priviri. 

El întinse o mână, iar ea i-o acceptă şi aşa păşi în 
cadă şi se cufundă în apa fierbinte, lăsându-se să alunece 
încet, centimetru cu centimetru. 

Edward îngenunche lângă cadă, cu un săpun în mână. 

— Dă-ţi capul pe spate şi relaxează-te, o instrui el, 
începând să-i spele sânii. 

Ea se abandonă senzaţiilor provocate de apa caldă şi 
parfumată pe pielea ei, de mâinile lui care mişcau cu 
pricepere săpunul peste ea, sub ea şi, în treacăt, în 
interiorul ei. Dar era clar că de data asta nu era interesat să 
o aducă la orgasm, ci doar la o anticipare excitantă, care, în 
felul ei, era minunată. Când mâinile lui îi părăsiră pielea, 
Fenella se simţi dezamăgită pentru o clipă. Dar deschise 
ochii şi întâlni privirea albastră de deasupra ei, iar 
dezamăgirea fu înlocuită de o satisfacţie profundă, 
senzuală. 

— E rândul meu, spuse el, întinzându-se după un 
prosop mare şi gros. 

El îi ţinu prosopul, în timp ce ea se ridică încet, cu apa 
parfumată şiroind ca o cascadă pe trupul ei, pe care acum îl 
simţea uimitor de învigorat, mai energizat decât şi-ar fi 
putut imagina, după relaxarea profundă din urmă cu câteva 
minute. 

Işi strânse prosopul în jurul ei şi rămase nemişcată în 


timp ce el îi usca trupul cu eficienţă. Era pe punctul de a se 
îmbrăca din nou cu halatul, dar se răzgândi; îi plăcea să 
savureze senzaţia dată de aerul cald din cameră pe pielea 
goală. 

Edward păşi în cadă şi se lăsă în apă. Era prea înalt 
pentru a se cufunda complet, aşa că genunchii îi 
rămăseseră deasupra apei. Fenella îşi concentră atenţia 
asupra V-ului adânc făcut de genunchii încovoiaţi şi de 
trupul lui pe jumătate aşezat. Degetele ei săpunite intrară 
sub apă şi îl tachinară cu mângâieri atât de intime, încât el 
trase adânc aer în piept. 

Fenella zâmbi, gândindu-se că învățase multe în 
ultimele ore. Işi trecu mâinile pline de săpun peste pieptul 
lui neted, musculos, aplecându-se să-l sărute în aburul cald, 
parfumat, plimbându-şi limba peste buzele lui, în timp ce 
mâinile ei îşi continuau munca. 

— Suficient, scumpo, spuse el, cu vocea cam răguşită. 
E destul pentru moment. 

Fenella se bosumflă puţin, dar se opri din ce făcea şi 
îşi lăsă braţele ude să se bălăngănească pe lângă cadă. 

— Dar îmi plăcea... 

— Şi mie, fată dragă. Dar uneori plăcerea este mai 
mare atunci când nu o grăbeşti. 

— lar amânăm satisfacția? întrebă ea şi îi întinse un 
prosop curat, în timp ce el se ridica din apă. 

— Există un timp şi un loc pentru toate, răspunse el, 
frecându-se cu prosopul. Dacă vrei să scrii mesajele acelea, 
ai hârtie şi un toc pe masă. Dar nu deranja documentele 
care sunt acolo, te rog! 

Fenella îşi strânse mai bine pe ea halatul din catifea şi 
se duse la masa de scris, unde zăceau în dezordine tot felul 
de cărţi şi de hârtii. Poate totuşi „dezordine” nu era 
cuvântul potrivit. La o inspecţie mai atentă, exista o 
anumită ordine în haosul aparent. Hărtiile erau stivuite într- 
un anumit fel, iar fâşii din piele marcau paginile cărţilor 
închise. 

— La ce lucrezi? întrebă ea, uitându-se la titlurile 
cărţilor - volume masive care păreau să aibă ca subiect 


literatura medievală din Anglia şi din Franţa. 

— Un proiect de cercetare pentru angajatorul meu de 
la King's College, răspunse Edward, îndreptându-se spre ea, 
în timp ce îşi strângea halatul. Îmi plac cercetările lui. E un 
savant bun, adăugă, apoi ridică uşor din umeri. In plus, 
munca asta mă ţine ocupat şi se plăteşte bine... nu că asta 
ar conta în mod special, ţinu el să precizeze. 

— Oh. 

Fenella nu se putea gândi la nimic altceva ce ar fi 
putut spune. Ridică un top de hârtie. 

— Asta e ceea ce ar trebui să folosesc? 

— Da, în caz că nu vrei o hârtie mai formală. Am 
câteva coli de tip pergament. 

— Nu, merge asta. 

Se aşeză, luă tocul, îl înmuie în cerneală şi începu un 
mesaj către Diana Lacey. 


Draga mea, trebuie să-ți cer o mare favoare. O să-i 
spun mamei că petrec seara şi noaptea cu tine. Poţi, te rog, 
să mă acoperi, în caz că apar întrebări? Dacă e nevoie să 
mă contactezi, indiferent de motiv, mă aflu la această 
adresă. F. 


Scrise adresa din Praed Street, tamponă foaia şi o 
împături cu grijă. 

— Poftim, poţi sigila cu asta, spuse Edward, şi îi dădu 
un băț de ceară, pe care îl înmuiase la lampa cu gaz. 

— Mulţumesc. 

Sigilă hârtia pliată, apoi luă din nou tocul şi-i scrise 
mamei sale, explicându-i că rămânea la Diana peste noapte 
şi plănuia să se întoarcă acasă pe la jumătatea dimineţii. 
Odată rezolvat şi acest mesaj, puse tocul înapoi în suportul 
pentru cerneală, împături şi sigilă foaia, apoi se întoarse 
către Edward. 

— Poate Harvey să mi le ducă? 

— Cobor şi i le dau. Poţi avea încredere în el. 

— Spune-i, te rog, să-l ducă pe acesta primul. E foarte 
important, sublinie ea, bătând cu degetul în mesajul pentru 


Diana. 

Edward aruncă o privire către adrese şi încuviinţă în 
semn că înţelesese cum stăteau lucrurile. 

— Chiar trebuie să fii atât de răutăcios? Poate că 
depăşesc vârsta consimţământului, dar sunt încă o femeie 
singură... şi suficient de preocupată de liniştea sufletească 
a mamei mele pentru a folosi ocazional câte o minciună 
nevinovată în relaţia cu ea. 

El încuviinţă din nou din cap şi spuse pe un ton 
relaxat: 

— Desigur, înţeleg. Mă voi asigura că Harvey livrează 
prima dată adevărul, apoi minciuna. 

leşi din cameră, iar Fenella trase adânc aer în piept. 
Lucrurile păreau să se mişte foarte repede, aproape prea 
repede; nu ştia dacă putea să ţină ritmul. Nu se simţea 
vinovată că îşi minţise mama, dar ştia că scrisoarea ei către 
Diana avea să genereze o serie de întrebări din partea 
prietenei sale. Diana avea să facă aşa cum îi ceruse, 
bineînţeles, dar urma să pretindă nişte explicaţii. Şi, odată 
ce Fenella avea să recunoască în mod deschis relaţia cu 
acel dramaturg supărăcios şi deseori dezagreabil, însemna 
să admită în sinea ei că tot ce se întâmplase era un fapt 
cert, nu o aventură oarecare peste care putea trece cu 
uşurinţă. 


— Tocmai a sosit un mesaj pentru tine. Pare de la 
Fenella, după scris, spuse Rupert Lacey în timp ce intra în 
dormitorul soţiei care era la oglindă, potrivindu-şi în urechi 
o pereche de cercei cu diamant. 

— Oh! Ce ciudat! 

Diana se întoarse pentru a lua scrisoarea. Era cu 
siguranţă scrisul prietenei ei. Tăie sigiliul de ceară cu 
unghia lungă, desfăcu hârtia şi o citi repede. 

— Ei, poftim, spuse ea, cu un zâmbet poznaş pe buze. 
Oare ce pune la cale scumpa asta de fată? întrebă ea, apoi 
privi spre Rupert. Pe unde este Praed Street? 


— În zona Marylebone, răspunse el. Ce face Fenella 
acolo? 

— Nu sunt în totalitate sigură, dar o să aflu destul de 
curând. Pentru moment, dacă întreabă cineva, ea e aici şi 
petrece noaptea cu noi. 

— Nu-i genul ei să umble cu şiretlicuri, sublinie el, 
selectând un pandantiv cu diamante din cutia de bijuterii 
de pe masa de toaletă. Presupun că porţi ăsta cu cerceii? 
întrebă el şi, fără să mai aştepte răspunsul, îi prinse 
pandantivul la gât. 

— Oh, nu ştiu ce să spun, zise Diana. Fenella poate fi 
numai lapte şi miere la suprafaţă, dar are şi o latură de 
oţel. Şi este foarte inteligentă când vine vorba despre 
gestionarea acestui aspect, spuse ea, ajustându-şi 
pandantivul, astfel încât să-i cadă în scobitura gâtului. Aşa, 
gata, sunt pregătită de nebunie. 

— Ce nebunie? Am crezut că ne pregătim de o cină 
liniştită şi de o petrecere la care jucăm cărţi, protestă 
Rupert. 

Diana izbucni în râs. 

— Nu-ţi face griji, asta o să şi facem. Suntem doar noi, 
Petra, Anthony Sullivan şi cei din familia Duncan. Va trebui 
să-i spun Petrei despre minciuna Fenellei, ca să nu ne 
trezim că ne dă de gol vreodată, din greşeală, faţă de Lady 
Grantley. 


Fenella stătea ghemuită în fotoliul mare, încă 
înfăşurată în halatul de catifea, privindu-l pe Edward 
deschizând o sticlă de vin. Îndepărtase toate dovezile băii 
lor şi singurul zgomot din cameră era cel al focului care 
trosnea, urmat de sunetul discret al dopului de plută scos 
din sticlă. El umplu două pahare şi-i duse unul Fenellei. 

— Aşa, în ceea ce priveşte cina, îţi pot oferi o brânză 
cheddar foarte fină, o şuncă excelentă, o pâine bună şi 
nişte unt. Ar merge, ce crezi? 

— E perfect, răspunse ea leneş şi luă o înghiţitură din 


pahar. Ce bun e vinul! 

— E un vin decent. Proviziile mele sunt păstrate în 
cămara doamnei Hammond. Lipsesc un minut. O să găseşti 
farfurii şi tacâmuri în bufet, zise şi făcu semn către acesta, 
apoi ieşi din cameră. 

Fără prea mult chef, Fenella se ridică din fotoliu şi se 
duse la bufet. Momentul acela de înviorare şi energie 
fusese trecător; acum, era din nou înfăşurată în dulceaţa 
caldă a satisfacţiei complete. Părea că nu avea nevoie de 
nimic pentru a-şi desăvârşi plăcerea în acel moment. Găsi 
farfurii, cuțite şi nişte şervete de masă din în simple, pe 
care le aranjă pe o măsuţă. Mai era o singură variantă: să le 
pună pe masa de scris. Dar, după ce aruncase o privire în 
acea direcţie, îşi dăduse seama că nu avea cum să aşeze 
masa acolo fără să dea la o parte o grămadă de hârtii şi de 
cărţi, pentru a elibera măcar un colţ. 

Edward se întoarse, purtând un coş de răchită. Se uită 
la aranjamentul pe care ea îl făcuse pe măsuţă şi spuse: 

— N-ai fost tentată să faci loc pe masa de scris? 

— N-aş îndrăzni să ating ceva de acolo, răspunse ea. 
La o primă vedere, pare haotic, dar am senzaţia că, de fapt, 
totul este foarte ordonat. 

— Eu cu siguranţă mă descurc să găsesc tot ce am 
nevoie, admise el, aşezându-şi coşul pe un colţ al mesei de 
scris, după ce mută o grămadă de hârtii şi de cărţi. Acum, 
ar trebui să avem suficient loc pentru mâncare. Ne putem 
servi singuri, spuse el, în timp ce aranja pâinea, untul, 
brânza şi şunca. Doamnă, îmi faceţi onoarea de a lua parte 
la această umilă cină? întrebă el, întorcându-se spre 
Fenella. 

— Cu mare plăcere, spuse ea, şi duse o farfurie la 
masă. Cine este profesorul pentru care lucrezi la King's? 

— Doctorul Robert Franklin. E un savant specializat în 
literatură medievală, care se întâmplă să fie şi unul dintre 
domeniile mele de interes. Am studiat literatura medievală 
franceză la Oxford, îi spuse Edward. 

— Engleza medievală nu prezenta destule provocări, 
presupun? spuse Fenella chicotind, dar se opri brusc de 


teamă că el s-ar fi putut simţi jignit. 

El zâmbi şi clătină din cap. 

— Prezenta destule. O studiam în acelaşi timp cu cea 
franceză. 

Fenella unse cu unt o bucată de pâine şi aşeză 
deasupra o felie groasă de şuncă. 

— Impresionant... De ce nu te-ai dus mai departe, la 
Academie? Ar fi fost alegerea evidentă. 

— Evidentă pentru tine, pentru mine şi pentru 
profesorii mei, spuse el, pe un ton brusc amărât. Din 
păcate, tatăl meu avea alte planuri. lar, în acel moment, eu 
eram dependent financiar de el. Mama mea încă trăia. Şi m- 
ar fi ajutat dacă i-aş fi cerut-o, dar... Ridică din umeri cu un 
gest care se voia de nepăsare. Pe scurt, oamenii trebuie să 
aibă un acoperiş deasupra capului şi să mai şi mănânce, 
aşa că m-am apucat să scriu piese de teatru şi să fac 
cercetare pentru proiectele altora. 

— Îmi pare rău, murmură ea. 

— Oh, nu am regretat niciodată, răspunse el, fără să 
mai pară distant şi amărât. Atât camaraderia de la 
universitate, cât şi munca de acolo mi se par foarte plăcute. 
De altfel, Robert a fost cel care m-a prezentat lui Cedric şi 
mi-a sugerat să-i arăt Safir. Cu Cedric ca regizor, există 
şanse mari ca piesa să găsească un susţinător financiar şi 
un teatru. Dar, mai întâi, am nevoie de Rose a mea, spuse 
el, întorcându-se de la masă cu o bucată de brânză într-o 
mână. Şi acum, fata mea dragă, cred că am închis cercul. 


Capitolul 9 


— Aşadar, având în vedere că am ajuns să închidem 
cercul, eşti gata să citeşti piesa, Fenella? 

Edward îşi sprijinea umerii laţi de şemineu, în timp ce 
îşi rotea paharul cu vin cu ambele mâini şi se uita fix în 
ochii ei, ca şi cum putea citi direct în tumultul gândurilor 
care i se învârteau Fenellei prin cap. 


Fenella îşi desprinse privirea din ochii lui cercetători şi 
se uită spre foc. Oare era pregătită? Gata să citească Safir? 
Să devină Rose? Şi dacă nu putea îndeplini viziunea lui 
Edward în privinţa personajului? Ar fi însemnat sfârşitul. 
Sfârşitul a ce, mai exact? O prietenie înfloritoare? O relaţie, 
o aventură amoroasă? O aventură cu promisiunea... unui 
viitor, chiar? Ce risca ea în această cameră caldă, luminată 
de foc, cu Edward, care era atât de intens şi, totuşi, aparent 
atât de relaxat? Ce era pregătită să rişte? Ar putea ea şi 
Edward să aibă o legătură profundă şi intimă fără Rose? 

Dacă răspunsul la acea întrebare era negativ, ea nu 
avea nimic de pierdut încercând. lar dacă nu mergea, 
atunci nimic nu avea să meargă între ei. Perspectiva de a 
pierde din nou cheful acela de viaţă pe care şi-l recăpătase 
în ultimele zile i se părea insuportabilă. Nu-şi permitea să 
piardă orice ar fi adus relaţia aceea cu Edward, aşa că nu 
avea de ales. Trebuia să rişte. Dar poate reuşea să dicteze 
o parte din termeni, ca să mai reducă riscul. 

— Mai întâi, trebuie să o citesc, spuse ea. Nu pot să 
mă angajez la o lectură la rece. Trebuie să-mi formez o 
părere, un sentiment faţă de personaj, în special prin 
prisma a ceea ce mi-ai spus despre ea. 

Edward tăcu, încruntat, apoi se duse la masă, de unde 
luă un dosar. 

— Foarte bine. Eşti pregătită să o citeşti acum? 

Fenella încuviinţă din cap. Edward îi puse dosarul în 
poală. 

— Atunci, poftim! Am ceva de făcut, aşa că te las cu 
piesa, mai spuse el, apoi se întoarse la masă, se aşeză şi 
deschise una dintre cărţi. 

Fenella deschise dosarul şi se uită la prima foaie. 
Simţea o uşoară greață şi o durea capul, ca şi cum avea de 
înfruntat un proces teribil, de care depindea totul. 

Fenella putea să-i audă tocul cum zgâria hârtia, la 
masa din spatele ei. Altfel, camera era complet tăcută. ŞI 
tăcerea continuă timp de peste două ore. 

Intr-un final, Fenella închise dosarul, se lăsă pe 
spătarul fotoliului şi închise ochii. Citise Safir de două ori, a 


doua oară concentrându-se doar asupra replicilor lui Rose, 
încercând să şi-o imagineze. 

Edward lăsă deoparte tocul de scris şi se întoarse în 
scaun. 

— Ei bine? 

— Nu ştiu ce să spun... Rose e precum un cifru. Cum 
arată? 

— Ca tine, răspunse el simplu. 

— Dar nu există nicio descriere fizică a ei nicăieri, 
nimic din ce spun celelalte personaje nu conţine vreun 
indiciu despre aspectul ei fizic. 

— În ochii mei, arată exact ca tine. Palidă, diafană, 
blondă. În niciun caz dramatică; nimic nu iese în evidenţă la 
ea, cu excepţia frumuseţii ei translucide. 

Fenella nu se gândise niciodată la propria apariţie 
drept „translucidă”. Nici nu îşi dădea seama dacă era un 
compliment. | se păru uşor insipid. Se încruntă. 

— Presupun că, dacă nu iese în evidenţă în vreun fel, 
îi este mai uşor să facă lucrurile pe care le face, spuse ea, 
într-un final. Răutatea ei... izbucnirile, aspectele de-a 
dreptul demonice sunt atât de surprinzătoare, venind de la 
o astfel de creatură inofensivă. Şi totuşi - Fenella se 
încruntă şi mai adânc -, în celelalte manifestări ale ei, este 
o persoană atât de atentă, de grijulie, de iubitoare. 

— Cu siguranţă, asta este şi ideea, spuse Edward. 

Se ridică de pe scaun şi veni lângă foc, unde se opri 
cu un braţ sprijinit de şemineu şi cu ochii fixaţi pe Fenella. 

— Crezi că poţi s-o joci? 

Fenella se gândi puţin înainte de a-i întâlni privirea. 

— Sincer? 

— Bineînţeles. 

— Sincer, nu ştiu, spuse ea, şi îşi împreună mâinile în 
poală, deasupra dosarului. Nu ştiu dacă pot face ca fiecare 
aspect al personalităţii ei să fie la fel de real, la fel de 
credibil. Să joc partea ei malefică ar fi interesant, o 
adevărată provocare, dar nu ştiu cum aş putea trece atât 
de radical la partea angelică. E prea bună ca să fie 
adevărată, în această formă. 


Edward îşi ridică provocator bărbia. În liniştea care 
urmă, Fenella îşi putea auzi în urechi bătăile inimii. Oare îl 
jignise? Era atât de supărăcios când venea vorba despre 
munca lui. Într-un final, el spuse: 

— Nu vei şti cu adevărat ce crezi până nu vom citi cu 
voce tare şi vei avea şansa de a întruchipa personajul. Eşti 
de acord să faci asta, înainte de a lua o decizie? 

Latura lui supărăcioasă părea să dormiteze, pentru 
moment, constată ea uşurată. Şi singura ei certitudine era 
că nu voia să renunţe fără luptă la intimitatea din ce în ce 
mai profundă dintre ei. 

Erau prea multe lucruri neterminate între ei. Dacă 
lucrau împreună la piesă, chiar dacă la final ea avea să 
abandoneze, poate la acel moment relaţia lor avea să fie 
îndeajuns de avansată încât să nu mai depindă de Rose. 

— Da, o s-o fac, spuse ea zâmbind. Dar nu în această 
seară. Te deranjează dacă o facem mâine sau într-una 
dintre zilele următoare? Mi se pare că m-a luat brusc 
somnul, spuse ea, căscând ca să-şi puncteze declaraţia. 

Edward se aplecă, îi luă dosarul din poală şi îl puse 
deoparte. 

— Atunci, altă dată, se lăsă el convins cu uşurinţă. Dar 
sper că nu eşti atât de obosită încât să nu te poţi dedica 
unui altfel de joc, spuse el, luându-i mâinile şi trăgând-o în 
sus de pe fotoliu, îţi promit că nu trebuie să faci nimic, doar 
să stai pe spate şi să te delectezi. 

— Să stau pe spate şi să mă gândesc la viitorul 
Angliei? chicoti ea, poznaş. 

Buzele lui se strâmbară într-o expresie pe care 
Fenella o cunoştea deja foarte bine, dar reuşi să se 
corecteze rapid. 

— Bineînţeles, draga mea, dacă asta îţi intensifică 
plăcerea... 

— Touché, spuse Fenella, făcând gestul unui spadasin 
care recunoaşte că a fost atins. 

— N-ar trebui să încerci să te duelezi cu un maestru, îi 
spuse Edward cu un zâmbet pervers, înainte să pună 
apărătoarea pentru foc în faţa cărbunilor aproape stinşi. 


Fenella ezită, încercând să găsească o replică isteaţă, 
dar nu-i trecu nimic prin cap în acel moment. Cu toate 
acestea, nu era pregătită să admită că, atunci când venea 
vorba despre jocuri de cuvinte, el chiar era maestrul ei. 

Edward se îndreptă şi o privi cu un zâmbet de 
cunoscător, ca şi cum i-ar fi putut citi lupta interioară. 

— Sunt sigur că vor fi şi alte ocazii, spuse el, pe un 
ton consolator. 

— Eşti atât de enervant! exclamă Fenella, pe 
jumătate râzând. Cum ai ştiut la ce mă gândeam? 

— Ai ochi remarcabil de expresivi, scumpo. lar în 
acest moment mi-aş dori ca ei să exprime cu totul altă 
dorinţă decât aceea de a mă înţelege. 

Exasperarea ei dispăru ca norii după o furtună, iar 
privirea lui o învălui într-o mângâiere lungă, care părea să o 
dezbrace. Pielea începu să o gâdile şi, involuntar, îşi atinse 
uşor buzele cu vârful limbii. 

Ochii lui căpătară o nuanţă fumurie. 

— Du-te în pat, Fenella! Vin şi eu într-o clipă. 

Se întoarse să stingă lampa cu gaz, lăsând camera 
luminată doar de focul care se stingea. 

Fenella se grăbi să intre în dormitor. Pentru o clipă, se 
întrebă dacă ar fi trebuit să aranjeze patul răvăşit, înainte 
să se bage în el. Dar decise că nu merita efortul. Oricum nu 
avea să rămână aranjat pentru prea mult timp. 


* 


— Ce era atât de important de a trebuit să mă vezi 
Înainte de a-mi termina micul dejun, Diana? întrebă Petra 
Rutherford, intrând în salonul de mic dejun al casei din 
Cavendish Square a familiei Lacey, într-o avalanşă de 
panglici şi volane, cu obrajii înroşiţi de frig. Bună dimineaţa, 
Rupert... Hera, Hercule, spuse ea, şi se aplecă să-i mângâie 
pe cei doi câini Ridgeback sud-africani, care îşi părăsiseră 
locul de lângă foc, ca s-o întâmpine. 

— Îmi pare rău, dragă Petra, dar trebuia să fiu sigură 
că te prind înainte să ieşi în oraş. Aşază-te şi ia micul dejun 


aici! 

Diana luă cafetiera din argint şi se întinse după o cană 
curată. 

— Bună dimineaţa, Petra. Pot garanta că rinichii 
picanţi de miel sunt delicioşi, spuse colonelul Rupert Lacey, 
în timp ce se ridica iute ca s-o salute pe nou-venită 
sărutând-o uşor pe obraz. Imi cer scuze că soţia mea te-a 
convocat aşa, pe nepusă masă, dar îndrăznesc să spun că 
îţi va explica ea totul în detaliu. Eu o să vă las să discutaţi 
în linişte, dacă îmi permiteţi. Le-am promis câinilor o 
alergare prin parc, spuse el, şi pocni din degete. Hera, 
Hercule! 

Câinii alergară imediat la uşă. Cu o mică plecăciune, 
Rupert părăsi încăperea, cu patrupedele alergând voioase 
în faţa lui. 

— Porţi haine în stil ţigănesc în această dimineaţă, 
Petra, observă Diana, examinând cu interes vestimentația 
prietenei sale. 

Petra avea un stil unic, oarecum extravagant, de la 
care nu făcuse excepţie nici în dimineaţa aceea. De fapt, 
era chiar mai extravagantă decât de obicei. Fusta ei era un 
mozaic de albastru şi verde, cu un tiv foarte încreţit, cu 
volane. Jacheta ei albastră era strânsă în talie cu alte 
volane, care se potriveau la culoare cu cele de pe fustă. 
Gulerul înalt, cu volane, al bluzei de un verde-deschis îi 
încadra  bărbia mică. Pălăria ei era chiar şi mai 
extravagantă, decorată cu panglici albastre şi verzi şi o 
imensă floare albastră. 

— Am decis că a venit primăvara, declară Petra, 
scoţându-şi pălăria, mănuşile şi manşonul. Cu puterea 
minţii. 

— Şi a funcţionat? întrebă Diana, ungând cu unt o 
bucată de pâine prăjită. 

— Nici vorbă, răspunse veselă Petra, trăgându-şi un 
scaun. Încă e frig de crapă pietrele. Îşi puse zahăr în cafea 
şi o amestecă, apoi luă o bucată de pâine prăjită din 
coşuleţ. Deci ce era aşa de urgent? 

— Asta a venit aseară, spuse Diana, împingând peste 


masă mesajul pe care-l primise de la Fenella în seara 
precedentă. Este atât de ciudat! In mod normal, Fenella e 
foarte directă. 

— Da, dar, în ultimul timp, a fost puţin cam pierdută, 
cam deprimată, nu ţi s-a părut? 

— Da, am observat şi eu, în aceste ultime luni... A 
părut cam tristă, ceea ce nu e deloc felul ei de-a fi. In mod 
normal, este atât de optimistă... 

— Mmm, o aprobă Petra în timp ce citea mesajul 
scurt, întinzând unt şi marmeladă pe pâinea prăjită. Ei bine, 
spuse ea după un minut, ridicându-şi privirea din bilet, e 
foarte interesant. Crezi că era cu dramaturgul? întrebă ea şi 
muşcă din pâinea prăjită. 

— Pare răspunsul evident, spuse Diana. Dar până 
acum nu îmi dădusem seama că lucrurile au mers aşa 
departe. 

— Incât să petreacă noaptea cu el, vrei să spui? 

— Ei bine, nu asta e concluzia evidentă? 

— Da, aşa pare, spuse Petra şi sorbi din cafea. Parcă 
lucrurile s-au mişcat prea repede. Când ne-am văzut ultima 
oară cu ea, nici nu era sigură că-i plăcea de el. 

— După cum ne-am pus deja de acord, faptul că nu 
placi pe cineva nu exclude pasiunea, sublinie Diana cu un 
zâmbet trist. 

— E adevărat, spuse Petra, bătându-şi vârful 
degetelor de buze. Dar totuşi, să petreacă toată noaptea cu 
el? Asta e o pasiune destul de extremă. Unde mai pui că 
locuieşte la câteva minute, cu trăsura, de acea adresă. 

— Nu m-am gândit niciodată la Edward Tremayne ca 
la un bărbat pasional, spuse Diana. Nu că l-aş fi cunoscut 
vreodată ca lumea. Este doar o impresie trecătoare, pe 
care mi-am făcut-o cu ceva timp în urmă. Nu mi s-a părut 
niciodată o persoană pe care să vrei să o ai ca prieten. Ţie? 

Petra clătină din cap. 

— Întotdeauna mi s-a părut plictisit de moarte. Dar ştii 
ce se spune despre apele liniştite. 

— Că sunt adânci, vrei să spui? Diana se încruntă. 
Fenella este foarte pretențioasă când vine vorba despre cei 


pe care şi-i face prieteni. Nu are prea multă răbdare cu 
oamenii pe care nu îi consideră interesanţi. 

— Pe deasupra, faptul că cineva ţi se pare interesant 
nu duce, în general, la o noapte de pasiune ilicită, sublinie 
Petra. Aşadar, acest Tremayne are, cu siguranţă, nişte 
calităţi ascunse. 

— Categoric mai multe decât fratele şi sora vitregă, 
spuse Diana. Nu pot să-i suport... Mai vrei cafea? 

— Da, mulţumesc, spuse Petra, împingându-şi ceaşca 
spre cafetieră. Dar cum rămâne, totuşi, cu George? 

— Da, bună întrebare. Cum rămâne cu Lord George 
Headington? Diana clătină din cap. Mă întreb doar dacă 
Fenella s-a gândit la cum va aborda această problemă. 

— Şi eu mă întreb şi nu am nicio idee. Dar aş fi 
recunoscătoare pentru una. 

Cele două tinere se întoarseră spre uşă, de unde se 
auzise vocea Fenellei. 

— Fenella, scumpo, dacă te furişezi aşa pe lângă 
oameni, normal că o să auzi şi lucruri care nu-ţi convin. Insă 
ştii că tot ce spuneam eu şi Petra despre tine ţi-am spune şi 
în faţă, o asigură Diana, care se ridică de la masă şi merse 
la Fenella, pe care o sărută pe obraji. Nu te bosumfla acum! 

— Nu m-am supărat, spuse Fenella îmbrăţişându-şi 
prietenele. Am venit să vă mulţumesc că m-aţi ajutat. 

— Până acum, nu a trebuit să facem nimic în acest 
sens, spuse Diana. Stai jos şi bea o cafea! Mănâncă ceva, 
dacă n-ai apucat să iei micul dejun, spuse Diana, arătând 
spre mâncărurile îmbietoare de pe bufet. 

— Nu, mulţumesc, am luat micul dejun. Dar mi-ar 
plăcea o ceaşcă de cafea. 

Fenella îşi scoase haina şi eşarfa. Edward ieşise 
înainte ca ea să se trezească şi se întorsese cu rulouri 
fierbinţi de la brutăria de la colţ. Mai adusese şi unt, gem 
de caise şi cafea. Şi nu păruse deloc deranjat, când 
aranjase masa pentru micul dejun, de lipsa unei bucătării. 

— Ai un zâmbet foarte păcătos pe buze, Fenella, 
remarcă Diana, în timp ce turna cafea. Am senzaţia că te 
gândeşti la ceva extrem de plăcut. 


— Da, hai, spune tot, îi ceru Petra. De la început. 

— Oricum aveam de gând s-o fac, protestă Fenella. Şi 
cred că ar trebui să încep cu cina organizată de mama 
acum două seri... 

Prietenele ei ascultară cu atenţie în timp ce Fenella le 
povesti tot ce putea fi considerat potrivit de împărtăşit. 

— Deci asta a fost, încheie Fenella, sprijinindu-se de 
spătarul scaunului. lar acum este necesar să clarific 
lucrurile cu George, oftă ea. Nu ştiu de ce am lăsat lucrurile 
să meargă atât de departe, pentru aşa mult timp, cu el. 

— Dar nu-l poţi părăsi aşa, sublinie Petra. Trebuie să 
găseşti o scuză bună. 

— Şi gândeşte-te cât de penibil va fi. Tu şi George vă 
învârtiţi în aceleaşi cercuri; vă veţi lovi mereu unul de 
celălalt. Ce-o să spună lumea? interveni şi Diana. 

— Dar nu suntem logodiţi sau ceva de genul acesta, 
spuse Fenella încruntându-se. Nu e ca şi cum m-aş fi 
angajat la ceva faţă de el, iar acum îl las cu buza umflată. 

— In ochii lumii, sunteţi ca şi logodiţi, chiar dacă 
Gazette nu a publicat un anunţ în acest sens, iar tu nu porţi 
un inel pe deget. 

Fenella îşi privi prietenele plină de frustrare. 

— Nu vreau să-i fac rău lui George; nu este vina lui că 
nu ne potrivim... Mă rog, este, un pic, şi vina lui. E rigid şi 
de modă veche. lar opiniile lui legate de femei sunt de-a 
dreptul preistorice. 

— Apropo de asta, spuse Petra, ai auzit despre Poppy 
Chase? 

— Nu, ce e cu ea? îşi întrebă Fenella prietena, privind- 
o peste ceaşca de cafea. 

Petra râse. 

— Am auzit bârfe cum că ar avea o legătură 
amoroasă cu premierul, dar în acelaşi timp e încurcată şi cu 
artistul acela... Cum îl cheamă oare? Sargent, nu-i aşa? 
judecând după portretul pe care i l-a făcut, sunt foarte 
apropiaţi. 

— Eu nu sunt Poppy Chase, sublinie Fenella. Şi nu ar 
trebui să asculţi bârfe, Petra. 


— Nu fi atât de puritană, Fenella! 

— Pe deasupra, interveni Diana, intenţionezi să joci pe 
scenă... nu e chiar foarte diferit de a poza nud pentru un 
artist de renume. 

— Oh, Diana, dar bineînţeles că este. Nu există nimic 
în Safir care să-mi ceară să mă dezbrac pe scenă, spuse 
Fenella, pe jumătate râzând. Cel puţin, adăugă ea, nu după 
cum arată piesa de teatru în acest moment. 

— Ce vrei să spui cu asta, draga mea? întrebă Diana, 
aplecându-se în faţă, numai ochi şi urechi. 

Fenella ridică din umeri. 

— Mi s-a părut doar că orice s-ar putea schimba dacă 
lui Edward îi vine vreo idee de cum să mai îmbunătăţească 
piesa, atunci când repetăm. 

— Dar totuşi, nu ai face-o, nu-i aşa? întrebă Petra, cu 
o undă de îndoială în glas, căci începuse să simtă că 
Fenella nu era nici pe departe aşa previzibilă cum îi păruse 
dintotdeauna. 

— Nu, spuse Fenella. Bineînţeles că nu. 

Îşi mută privirea de la prietenele ei, către fereastră. 
Era posibil, pe măsură ce piesa evolua, ca Edward să ceară 
ceva mai mult de la ea? Ceva ce ea nu ar fi fost de acord 
sub nicio formă să facă? Şi ce avea să se întâmple dacă îl 
refuza? 

Clătină din cap. 

— Suntem departe de aşa ceva. Nici nu am citit încă 
piesa cu voce tare. Dar acum trebuie să mă duc acasă. 
Mama se va întreba de ce am stat la tine aseară, Diana. 

— Oh... spune-i că ţi-am cerut eu să înlocuieşti pe 
cineva care nu s-a simţit bine, din grupul care juca bridge, 
şi apoi am vrut şi noi să stăm împreună, până mai târziu, şi 
să bârfim despre una, alta. N-ar fi ceva ieşit din comun, îi 
sugeră Diana. 

— Da, e destul de plauzibil, aprobă Fenella şi îşi 
înfăşură eşarfa în jurul gâtului, înainte de a-şi îmbrăca 
haina. Prânz la Claridge, mai târziu? întrebă ea. 

— Excelent! Pe la ora unu, propuse Diana. 


— Te duci la întâlnirea WSPU! mâine-seară? Se ţine la 
biblioteca de pe Baker Street, spuse Petra, în timp ce îşi 
punea pălăria şi îşi aranja panglicile în oglinda de deasupra 
şemineului. 

Fenella zâmbi. 

— Aşa plănuiam. Ar trebui să merg. Dar e atât de frig 
şi de neplăcut în sala aceea, iar ceaiul servit are un gust 
îngrozitor. 

Diana râse. 

— Ai dreptate. Dar ar trebui să ne arătam feţele pe 
acolo, fie şi numai pentru o oră. O să aduc eu un termos cu 
ceva tărie, ca să supravieţuim ceaiului aceluia îngrozitor. 

— Un stimulent irezistibil, admise Fenella. Voi fi acolo. 

— Lordul tău, George, are sentimente foarte puternice 
în legătură cu Uniunea, observă Petra. Am făcut la un 
moment dat greşeala de a-i vorbi despre una dintre 
întâlniri, iar el a devenit extrem de arogant şi mi-a spus că 
nu ar trebui să-mi bat frumosul căpşor cu chestiuni a căror 
înţelegere mă depăşeşte. Aproape că i-am aruncat carafa 
cu vin în cap. 

— George nu e lordul meu, protestă Fenella. Şi nu te- 
aş fi învinovăţit dacă i-ai fi dat cu ceva în cap. Cam aceleaşi 
lucruri îmi spune şi mie. Vii, Petra? 

— Da, merg cu tine până la Stanhope Gardens. Ce 
crede dramaturgul tău despre Uniune? Sau ai fost prea 
ocupată cu alte lucruri ca să mai ai timp să discuţi şi 
politică? 

— Este în favoarea dreptului femeilor de a vota, 
răspunse scurt Fenella. Haide, trebuie să ajung acasă! 


Capitolul 10 


— Tot George o să te însoţească la balul mascat de la 


1 Uniunea Socială şi Politică a femeilor britanice, a sufragetelor, o 
mişcare de emancipare fondată în 1903 de Emmeline Pankhurst 
(n.red.) 


familia Wareham? întrebă Petra, în timp ce se îndreptau 
spre Stanhope Gardens, înfruntând un vânt cumplit. 

— Presupun că da, răspunse Fenella. A fost convenit 
tacit, de săptămâni. Oricum, să însoţeşti pe cineva la un bal 
nu are nicio relevanţă; nu are nicio semnificaţie pentru 
relaţie, dacă cei doi nu sunt logodiţi. Toată lumea ştie că eu 
şi George suntem prieteni şi suntem deseori văzuţi unul în 
compania celuilalt, adăugă ea, gândindu-se că, totuşi, 
protesta prea mult în acea privinţă. 

Incercă să îşi ignore vocea interioară care o cam lua 
peste picior. 

— Da, dar toată lumea presupune că în curând vă veţi 
anunţa logodna, interveni Petra. 

— Atunci, ar face bine să nu mai presupună şi să nu-şi 
mai bage nasul în treburile altora, spuse Fenella nervoasă. 

— Păi, cu asta se ocupă societatea, draga mea, 
replică Petra râzând. Şi nimic nu poate să închidă gura 
lumii. 

Fenella oftă. 

— Aşa e, ai dreptate. Trebuie să pun capăt bârfelor şi 
presupunerilor legate de această logodnă. Ştiu că George 
are impresia că logodna e ca şi făcută, iar eu, din păcate, 
nu am făcut nimic categoric pentru a-l contrazice. Mă tem 
că nu o să reacționeze bine când îi voi spune. 

— Crezi că va fi furios? întrebă Petra. 

— Probabil, spuse Fenella cu o grimasă. 

Inţeleaptă, Petra evită să mai pună întrebări despre 
ceea ce era clar un subiect dificil. Merseră împreună în 
tăcere până la colţul de la Stanhope Gardens. Acolo, 
Fenella se întoarse spre prietena ei cu un zâmbet trist. 

— Imi pare rău, Petra, n-am vrut să te reped, spuse 
ea. Mă ierţi? 

— Dar nici nu ai făcut-o, declară tânăra. Este o 
situaţie neplăcută, dar eu şi Diana te vom sprijini oricând 
vei avea nevoie de noi. 

— Ştiu, draga mea, şi sunt conştientă de cât sunt de 
norocoasă să am prietene atât de bune cum sunteţi voi. 
Orice s-ar întâmpla, să nu încetezi să-mi spui adevărul 


drept în faţă, aşa cum îl vezi tu. Am nevoie de observaţiile 
tale şi ale Dianei. Altfel, cum aş putea să găsesc drumul cel 
bun prin mlaştina asta? 

Petra o îmbrăţişă drept răspuns. 

— Ne vedem la Claridge la ora unu, pentru prânz, îi 
spuse ea şi se îndepărtă fluturând o mână, iar Fenella intră 
în casă. 

— Bună dimineaţa, domnişoară Fenella, o întâmpină 
majordomul cu vocea lui veşnic neutră, care nu arătă că 
era surprins de apariţia ei neaşteptată la o oră la care, de 
obicei, lua micul dejun cu părinţii. 

Fenella presupuse că majordomul era la curent cu 
faptul că nu îşi petrecuse noaptea acasă; Collins ştia mereu 
tot ce se întâmpla în casă, chiar dacă nimeni nu-l informa în 
mod direct. Tânăra se mulţumi să-i răspundă vesel: 

— Bună dimineaţa. Lady Grantley e încă la micul 
dejun? 

— Nu, domnişoară Fenella. Este în salon, cred; discută 
meniurile cu doamna Bowden. 

— Atunci, nu o să le deranjez. Poţi, te rog, să o 
informezi pe Lady Grantley că m-am întors şi că o să vin s-o 
văd după ce mă schimb? Oh, şi roag-o pe Alice să vină la 
mine în cameră. 

Se grăbi pe scări, spre propria cameră, desfăcându-şi 
eşarfa din mers. 

Dormitorul ei era pe colţ, cu ferestre ce dădeau atât 
spre stradă, cât şi spre grădina din lateralul casei. 
Încăperea avea o mică zonă de primire, la care se ajungea 
pe sub o arcadă. Focul era deja aprins, iar draperiile erau 
trase, pentru a lăsa să intre în cameră lumina palidă şi rece 
a iernii. Fenella se întrebă ce crezuse Alice atunci când 
venise să o trezească la ora nouă, ca de obicei, şi 
descoperise patul neatins. 

— Bună dimineaţa, domnişoară Fenella, o salută Alice, 
în timp ce intra cu o tavă. M-am gândit că v-ar plăcea o 
cană cu cafea, având în vedere că aţi venit de la frig, spuse 
ea, aşezând tava pe o măsuţă. E foarte frig afară în 
dimineţile acestea geroase de februarie. 


— Da, răspunse Fenella. Am petrecut noaptea cu Lady 
Lacey, în Cavendish Square. lar drumul de întoarcere, până 
acasă, a fost, cu siguranţă, o experienţă deosebit de 
friguroasă. 

— Să vă pregătesc baia? 

— Da, te rog. Mai târziu o să merg să iau prânzul la 
Claridge. Cred că voi purta costumul de lână gri-închis cu 
bluza de mătase de culoarea lavandei, spuse ea. 

Luă o înghiţitură de cafea fierbinte şi se înecă, fapt ce 
îi aminti de prânzul din ziua precedentă, de la Chez Marcel, 
şi de tot ce urmase după el. Se aşeză repede pe pat şi îşi 
scoase încălţările. 

O oră mai târziu, respectabilă şi gata să-şi înceapă 
ziua cum se cuvenea, Fenella plecă în căutarea lui Lady 
Grantley. O găsi singură, în salon, scriind scrisori. 

— Oh, tu erai, draga mea. Lady Grantley ridică 
privirea, zâmbind. Diana e bine? M-am îngrijorat când am 
primit mesajul tău. Mi-a fost teamă că e bolnavă sau ceva 
de genul acesta. 

— Nu, nici vorbă, mamă, spuse Fenella şi se aplecă 
să-i sărute obrazul parfumat. Diana e cât se poate de bine. 
Dar m-a rugat aseară să înlocuiesc pe cineva care a 
renunţat la jocul de bridge şi apoi am început să vorbim şi... 
a fost ca în vremurile în care eram la şcoală şi stăteam de 
vorbă până noaptea târziu. Am vrut să retrăim acele zile... 
tinereţea noastră nebună, adăugă ea zâmbind. Imi pare rău 
dacă te-am îngrijorat. 

Nu se considerase niciodată o  mincinoasă 
desăvârşită, dar se părea că avea multe talente ascunse. Şi 
nu era o conştientizare de care să se mândrească. 

— Oh, nu am fost chiar atât de îngrijorată, spuse Lady 
Grantley. Ştiam că, dacă ar fi fost ceva cu adevărat serios, 
mi-ai fi spus. Ce faci azi? 

— lau prânzul la Claridge, cu Diana şi Petra. După 
aceea, poate mergem un pic la cumpărături. 

— Ai vreun plan pentru cină? 

— Momentan, nu, spuse Fenella. 

Edward nu îi zisese nimic despre o eventuală întâlnire 


când plecase în dimineaţa aceea de la el. Atunci, nu se 
gândise la nimic, dar, în momentul de faţă, se simţea 
oarecum derutată, pentru că îşi dădu seama că, de fapt, se 
aştepta să-l vadă în acea seară. Şi se întrebă de ce s-ar 
aştepta la aşa ceva. 

Era ridicol. Viaţa ei nu depindea de Edward Tremayne 
şi de capriciile acestuia. Era o femeie independentă, mai 
puţin faptul că trăia sub acelaşi acoperiş cu părinţii. 

— Dar ar fi o serată acasă la Andrey Jensen. S-ar 
putea să merg după cină. 

— Foarte bine, draga mea. Deci mă aştept să ni te 
alături la cină. 

— Da, mamă, spuse Fenella şi o sărută din nou pe 
obraz. Am câteva scrisori de scris înainte să plec la prânz, 
spuse ea, şi părăsi salonul, îndreptându-se spre propria 
cameră. 

Ceasul de deasupra şemineului arăta ora unsprezece 
când Fenella închise uşa în urma ei. Era cam agitată şi 
trebuia să îşi omoare timpul cu ceva, în următoarea oră, 
înainte de a pleca spre Claridge. In mod normal, ar fi avut 
cum să-şi ocupe timpul: citind o carte, scriind scrisori sau 
făcând ordine în dulapul cu haine, împreună cu Alice, ca să 
scape de hainele vechi sau să decidă ce lucruri avea să 
doneze. Dar, aşa cum i se întâmpla foarte des în ultimul 
timp, nu era atrasă de niciuna dintre vechile ei îndeletniciri. 

Se aşeză la fereastră şi privi spre grădina mică unde 
nimic nu părea să mişte, în aerul îngheţat. O trezi o bătaie 
în uşă. 

— Intră! 

— Lord George Headington doreşte să ştie dacă 
sunteţi acasă, domnişoară Grantley, spuse din uşă un 
servitor îmbrăcat în livrea. 

George? Era chiar ultima persoană pe care Fenella 
dorea să o vadă în acel moment, dar, cu cât îşi începea mai 
repede planul de a scăpa de el, cu atât era mai bine pentru 
amândoi. 

— Da, mulţumesc, Boris, te rog să-l pofteşti în salonul 
galben. Vin şi eu într-un minut. 


Uşa se închise, iar Fenella se întoarse spre oglindă, 
pentru a vedea cum arăta. Oare avea ceva diferit după o zi 
şi o noapte de dragoste pasională? În principiu, nu i se 
părea. Nu era nimic detectabil, nu erau urme vizibile, deşi 
ştia că, sub îmbrăcămintea impecabilă, erau câteva urme 
ale unei jumătăţi de oră foarte fierbinţi, petrecute devreme 
în acea dimineaţă. 

Se aştepta ca ochii să-i fie grei şi umflaţi, după o 
noapte nedormită, dar nu putea detecta decât o strălucire 
neobişnuită în cenuşiul lor, care se potrivea cu obrajii uşor 
îmbujoraţi. lar bluza de culoarea lavandei pe care o purta 
intensifica acea strălucire. 

Insă George nu avea cum să observe nişte detalii atât 
de fine. Era de departe unul dintre cei mai neatenţi bărbaţi 
pe care-i cunoştea ea. 

Cobori în fugă scările spre salonul galben, cel care era 
în mod tacit considerat salonul ei privat. Mama ei avea 
propriile saloane, alăturate dormitorului, aşa că rareori 
folosea camerele de primire de la parterul casei. lar Lord 
Grantley ocupa îndeosebi biblioteca şi camera de fumat 
atunci când era acasă, nu la club. 

— Bună dimineaţa, George. Ce plăcere neaşteptată, 
spuse Fenella, mai veselă decât se simţea, când intră în 
salon. 

George stătea în faţa focului, cu mâinile prinse la 
spate. Redingota din stofă şi pantalonii îi veneau de parcă 
ar fi fost croiţi direct pe trupul lui. Totul era aranjat cu 
minuţiozitate la George; nici măcar un fir din părul ondulat, 
coafat cu grijă, nu se mişca din loc. 

Ochii lui căprui se luminară de îndată ce Fenella intră 
în cameră. Veni spre ea, cu braţele întinse. 

— Draga mea, eşti absolut superbă, declară el, 
luându-i mâinile şi ridicându-le la buze. Se dădu un pic în 
spate, continuând să o ţină de mâini, şi o privi admirativ. Te 
faci mai frumoasă pe zi ce trece. 

Nimic despre frumuseţea ei translucidă, remarcă, în 
gând, Fenella, chinuindu-se să nu izbucnească în râs. 

— După cum ţi-am mai spus, George, linguşeala o să 


te ducă departe în viaţă, spuse ea, lăsându-l să o sărute pe 
obraz. Ce te aduce aici în această dimineaţă friguroasă? 
întrebă ea şi se îndepărtă de el ca să ia carafa cu vin de 
Xeres şi pahare. Vin? 

— Te rog! 

O urmări cum toarnă în două pahare, în timp ce-şi 
răsucea absent pe deget inelul lui din aur cu blazon. 

— Am vrut să văd dacă vrei să vii la Royal Opera 
House în această seară. Se joacă Lucia di Lammermoor. 

— Dar, George, tu deteşti opera aproape pe cât de 
mult urăşti teatrul! exclamă Fenella, pe jumătate râzând. 

Interesul lui George faţă de evenimentele culturale 
din Londra putea fi un veşnic motiv de glume. Dacă reuşea 
cineva să-l convingă să meargă măcar la o comedie sau la 
orice altceva uşor şi relaxant, nu făcea decât să mormăie 
nemulţumit pe toată durata spectacolului. El prefer 
reuniunile sociale. lar în acele ocazii era un însoțitor 
impecabil, trebui să recunoască Fenella. 

— Ei bine, m-am gândit că aş putea să suport şi eu un 
spectacol, spuse el, cu o mutră acră. Mătuşa mea avea 
bilete, dar a intervenit ceva în ultima clipă şi nu mai poate 
merge, aşa că mi le-a dat mie. 

Asta nu era surprinzător, reflectă Fenella. Lui George 
nu i-ar fi trecut niciodată prin cap să cumpere el bilete 
pentru o formă de divertisment care i se părea atât de 
obositoare. 

— Nu am văzut niciodată opera, deşi am citit cartea 
lui Walter Scott. De fapt, mărturisi ea, acţiunea 
melodramatică m-a făcut să râd. Ideea eroului care se 
îneacă în chinuri după toată drama aceea pasională. 

George părea cu totul nedumerit. 

— Deci... cine mai face parte din grup? întrebă ea. 

George luă o înghiţitură mare de vin de Xeres. 

— Ei bine, nimeni altcineva. Am crezut că putem 
merge doar noi doi. Nu e nimic necuvenit. Am fost văzuţi 
deseori în oraş împreună. 

Fenella trase adânc aer în piept. El tocmai îi servise 
mingea, iar ea avea ocazia perfectă să i-o returneze fără 


să-i afecteze prea mult sentimentele şi făcându-l să-şi 
revizuiască presupunerile legate de relaţia lor. 

— Da, ştiu şi cred că ar trebui să fim văzuţi mai rar 
doar în doi, George. Oamenii încep să vorbească. Şi nicio 
lady în poziţia mea nu-şi poate permite să devină obiectul 
bârfelor, spuse ea, cu un râs care se voia nepăsător. Poate 
că ar trebui să fim văzuţi mai des în compania altora, decât 
singuri. 

El o privi mai degrabă confuz decât dezamăgit. 

— E destul de surprinzător ce-mi spui, Fenella. N-ai 
părut niciodată preocupată de ce crede lumea. 

— Este adevărat că am fost cam neglijentă în privinţa 
imaginii pe care o am în societate, recunoscu Fenella. Dar 
par să devin mai înţeleaptă pe măsură ce îmbătrânesc. 

O, Doamne! Nu-i venea să creadă cum ajunsese să 
vorbească. Aproape că îşi putea imagina expresia şocată a 
Dianei şi a Petrei la auzul unei asemenea afirmaţii venind 
din gura ei. Şi nici nu voia să-şi imaginez cum ar fi 
reacţionat Edward la o asemenea declaraţie. 

— Cred că şi mama mea este puţin îngrijorată din 
cauza bârfelor, adaugă Fenella. 

George se uită la ea, încruntându-se. 

— Lady Grantley nu mi-a spus niciodată nimic... este 
mereu foarte primitoare. 

— Da, mama este mereu amabilă, spuse Fenella. Și 
nu ar spune niciodată aşa ceva, dar mi-a bătut nişte 
apropouri. Crede că ar trebui să fim văzuţi mai puţin în 
public împreună... dacă nu avem companie, conchise ea în 
grabă, disperată să îşi ducă la capăt acel pachet incomod 
de adevăruri pe jumătate pe care i-l turna. 

George părea solemn. 

— Ştii că îmi doresc cu ardoare să fii soţia mea, 
Fenella... 

— Nu, nu, George, nu spune nimic altceva, îl 
întrerupse îngrozită Fenella, dându-şi seama că ar fi trebuit 
să anticipeze un asemenea răspuns din partea lui. Nu sunt 
pregătită pentru o astfel de declaraţie. Eu... chiar nu vreau 
să mă căsătoresc, deocamdată. 


Acum, părea descurajat, iar Fenellei i se făcu milă de 
el. Cum Dumnezeu să iasă din situaţia aceea fără să-l 
rănească şi mai mult? 

— Vreau de câteva luni să-ţi propun să fii soţia mea, 
Fenella, dar tatăl meu insistă să nu mă căsătoresc până nu 
fac 30 de ani. Doar atunci voi primi averea lăsată de 
unchiul meu. Odată ce primesc moştenirea, voi fi 
independent şi îmi voi putea întreţine soţia şi copiii. În 
momentul de faţă, tot ce am este alocaţia de la tatăl meu. 
Este suficient de generoasă, şi aş fi dispus să trăiesc cu tine 
într-o căsuţă, nu-mi pasă dacă ne vom permite să mâncăm 
doar coji de pâine, însă nu-ţi pot cere aşa ceva. Dar dacă ai 
fi de acord cu o logodnă mai lungă... Mai sunt doar trei ani 
până o să primesc moştenirea de la unchiul meu. 

Fenella simţi cum i se cască o prăpastie la picioare. Și 
alese să plece de pe marginea hăului. 

— Nu, George, nu ar fi corect pentru niciunul din noi. 
În trei ani se poate întâmpla orice. Ai putea întâlni pe 
altcineva şi... 

— N-ar putea niciodată să fie altcineva, o întrerupse 
el, apucându-i din nou mâinile, într-o strânsoare pasională. 
Draga mea Fenella, eşti tot ce vreau, tot ce-aş putea să-mi 
doresc vreodată, spuse el, şi îi acoperi mâinile ţinute 
prizoniere de o ploaie de sărutări, ceea ce o lăsă iar pe 
Fenella fără replică. 

— Oh, George, nu, te rog, nu, spuse ea într-un final, 
reuşind să-şi regăsească vocea şi să-şi tragă mâinile din 
strânsoarea lui. Ţin foarte mult la tine, dar nu sunt 
pregătită pentru o logodnă, lungă sau oricum altcumva. ŞI, 
sincer, nu cred că ai duce o viaţă foarte confortabilă alături 
de mine. Am opinii foarte ferme... opinii politice, adăugă ea, 
într-o clipă de inspiraţie. Cum te-ai descurca cu o logodnică, 
şi cu atât mai mult cu o soţie, care mărşăluieşte cu Uniunea 
sufragetelor şi pichetează Parlamentul şi... 

— Oh, când o să fim căsătoriţi, vei uita de toate 
prostiile astea. Vei fi mult prea ocupată cu gospodăria, 
copiii şi... şi... ei bine, toate lucrurile cu care se ocupă 
femeile căsătorite. 


„Mulţumesc, George”, se gândi ea. Uşurată că el 
tocmai îi servise un motiv autentic pentru a-l respinge, 
Fenella se îndepărtă de el. 

— Ceea ce încerc să-ţi spun, George, este că nu mă 
voi schimba. Nu văd nicio cale prin care aş putea fi o soţie 
satisfăcătoare pentru cineva care nu-mi împărtăşeşte 
convingerile politice. 

El o privea contrariat. 

— Nu poţi fi serioasă, Fenella. Cu siguranţă, nu poţi. 
Femeile de rangul tău nu mărşăluiesc laolaltă cu ajutoarele 
de bucătar, cu asistentele modistelor şi cu altele de aceeaşi 
teapă. 

— Am noutăţi pentru tine, dragul meu. Multe dintre 
ele o fac. Şi eu am făcut-o şi intenţionez să o fac din nou. 

El clătină din cap, cu buzele strânse. 

— Atunci, nu mai este nimic de spus. 

— Nu, aprobă ea, nu mai este nimic de spus în ceea 
ce priveşte subiectul căsătoriei. Dar rămânem prieteni, nu-i 
aşa? Ne vom vedea la baluri şi la petreceri, odată ce se 
încălzeşte vremea şi începe sezonul monden. Ne vom putea 
distra împreună, în aceeaşi companie, George. 

— Nu ştiu, spuse el, pe un ton posac. Nu ştiu dacă pot 
petrece timp cu cineva care gândeşte ca tine, Fenella. Işi 
luă pălăria şi mănuşile pe care le lăsase pe o masă, lângă 
fereastră. 

— Trebuie să procesez ce mi-ai spus, aşa că îţi urez o 
dimineaţă plăcută în continuare. Se înclină cu răceală spre 
ea şi apoi ieşi. ` 

Fenella oftă, simțindu-se sfârşită. In ciuda opiniilor 
sale, George se dovedise un tovarăş destul de plăcut şi un 
însoțitor de încredere în ultimul an. Şi, cât timp se ţinuseră 
departe de subiecte dificile, ea reuşise să se bucure de 
compania lui. Dar acum se simţea inconfortabil, pentru că 
avea senzaţia că se folosise de el fiindcă îi era la îndemână 
şi se arăta mereu dornic să-i facă pe plac. Şi totul din cauza 
stării de rău care o bântuise în ultimele luni, o senzaţie că 
nimic pe lume nu o mai putea entuziasma. Viaţa ei 
căpătase o anumită patină de inutilitate, şi, drept urmare, 


lăsase relaţia cu George să-şi urmeze cursul pe care el şi-l 
dorea, pentru că ea nu avea pic de energie să o 
direcţioneze în vreun fel. Dar acum, era altceva; privea 
lumea într-un mod diferit. Şi asta i se datora în totalitate lui 
Edward Tremayne. 

Aruncă o privire spre ceas; era timpul să plece dacă 
nu voia să întârzie la prânz. Cât de penibil avea să fie, de 
acum încolo, să se intersecteze cu George? Era inevitabil, 
având în vedere că se învârteau în aceleaşi cercuri din 
înalta societate. Şi mai ştia şi cât de repede avea să 
observe şi să bârfească lumea atunci când doi oameni, care 
până de curând păreau un cuplu pe cale să se logodească, 
începeau brusc să se evite. Poate că Diana şi Petra aveau 
să-i ofere câteva sugestii despre cum să se descurce în acel 
labirint pe care singură şi-l crease. A 

Se grăbi la etaj să îşi ia haina. Işi puse pe umeri o 
blană care avea să-i țină de cald şi să îi dea un aer mai 
elegant decât eşarfa în dungi a sufragetelor şi care, cu 
siguranţă, avea să provoace mai puţine comentarii adverse. 
Mănuşile, manşonul şi geanta din piele completară ţinuta. 

Ajunsese deja la jumătatea scărilor spre hol, când 
Lady Grantley ieşi din salonul principal al casei. 

— Oh, Fenella, s-a întâmplat ceva cu George? A 
coborât în viteză, acum câteva minute, ca şi cum fugea de 
vreun incendiu. Abia mi-a spus bună dimineaţa. V-aţi certat, 
draga mea? întrebă ea când Fenella ajunse în capătul 
scărilor. 

— Nu tocmai, răspunse Fenella. Am avut doar o 
divergență de opinie. 

— Oh, ei bine, sper că nu a fost nimic serios, spuse 
mama ei. Ştie că ia masa aici, cu noi, înainte de balul de la 
familia Wareham. Sper că divergenţa voastră de opinie nu o 
să-mi dea peste cap felul în care am organizat locurile la 
masă. 

— Nu, mamă, sunt sigură că nu va fi cazul, spuse 
Fenella, sperând că era adevărat. O să-i trimit o scrisoare, 
mai pe după-amiază, ca să-i amintesc. 

— Da, aşa să faci, draga mea, spuse ea cu un zâmbet 


slab. Acum mă duc să comand florile. Ştiu că vor fi cel puţin 
alte şase petreceri în seara aceea înainte de bal şi trebuie 
să comand cât mai din timp, ca să obţin tot ce îmi doresc. 
M-am decis să merg pe lavandă, frezii galbene şi hortensii 
albastre şi albe. Va fi drăguţ, nu crezi? 

— Foarte, o asigură Fenella. Adevăraţi vestitori ai 
primăverii. 

— Da, iar culorile vor merge de minune cu noua ta 
rochie de seară din tafta, adăugă mama ei. 

— De fapt, mamă, nu cred că voi purta ţinuta aceea. 
Am alta în minte. 

— Oh! exclamă încordată Lady Grantley. Ce culoare 
este? 

Fenella râse, ştiind care avea să fie reacţia ei. 

— Ei bine, este neagră, cu dantelă argintie. 

— Doamne fereşte, Fenella. Fetele tinere poartă 
negru doar atunci când sunt în doliu! exclamă mama ei. 

— Nu cred că cineva va confunda costumaţia aceea 
cu o rochie de doliu, o linişti Fenella. Aşteaptă s-o vezi. E 
încă la croitoreasă. Mai am două probe la ea, săptămâna 
viitoare. 

Mama ei suspină resemnată. 

— Atunci, o să mă abţin să mai spun ceva până nu o 
văd, zise ea şi se întoarse spre sala de mese. Trebuie să o 
rog pe doamna Bowden să se asigure că samovarele 
georgiene din argint sunt bine lustruite, spuse ea, şi se făcu 
nevăzută. 

Fenella zâmbi. Ştia cât iubea Lady Grantley să 
organizeze petreceri, unde fiecare detaliu era pregătit cu 
minuţiozitate. 

— Să trimit pe cineva să vă cheme o trăsură, 
domnişoară Fenella? întrebă majordomul, în timp ce-i 
deschidea uşa. 

— Oh, da, te rog, Collins. O să aştept aici, la căldură. 

Se întoarse şi bătu la uşa bibliotecii, întrebându-se 
dacă tatăl ei era acasă. Lord Grantley îşi ridică privirea din 
carte atunci când văzu capul fiicei sale prin crăpătura uşii. 

— Oh, bună, Fenella, draga mea. Mi se pare că nu te- 


am văzut de zile întregi. 

— Nu a trecut chiar atât de mult, tată, spuse ea şi-l 
sărută pe obraz. Sunt pe punctul de a ieşi, dar m-am gândit 
să verific dacă eşti acasă şi să te salut mai întâi. 

— Plimbăreaţo, o acuză el. Dar aşa sunteţi voi, tinerii, 
în zilele astea. Nu aveţi stare. E timpul să te gândeşti să te 
aşezi la casa ta. 

Fenella clătină din cap, exagerat. 

— Doamne fereşte, tată! Ne vedem mai târziu. 

El ridică o mână în semn de rămas-bun şi apoi se 
întoarse la cartea pe care o citea. 


Capitolul 11 


— O să-mi iau sufleu de homar, anunţă Petra, privind 
în meniu. Şi apoi, cambulă la grătar. Voi ce vă comandati? 

— Şi eu vreau sufleu, spuse Fenella, şi apoi păstrăv. 

— Şi eu la fel, zise Diana, înmânând cu un zâmbet 
meniul chelnerului. Oh, şi o sticlă de Chablis. E bine pentru 
toată lumea? 

— E bine, spuse Fenella. Chiar am nevoie de ceva cu 
care să mă fortific, după întrevederea aia nenorocită cu 
George. 

— Spune tot, îi cerură la unison prietenele ei. 

O  ascultară cu atenţie, în timp ce le relata 
evenimentele dimineţii. 

— Deci chiar te-ai certat cu George? întrebă Petra. Nu 
mai sunteţi prieteni? 

— Nu mi-e foarte clar, răspunse Fenella. Era, cu 
siguranţă, foarte supărat când a plecat să „proceseze” ce i- 
am spus. Şi presupun că nu vom merge la operă în această 
seară. 

— Va trebui să inventezi o poveste ca să explici 
răcirea asta bruscă dintre voi, spuse Diana. In caz contrar, 
vei fi subiect de bârfă prin oraş. Şi George va trebui să 
prezinte aceeaşi poveste. Nu va spune ceva care să te facă 


să cazi într-o lumină proastă; este prea gentleman ca să 
facă aşa ceva. Dar va fi pus într-o situaţie penibilă dacă nu 
vă puneţi de acord în privinţa unei explicaţii în privinţa 
rupturii. 

— O să-i scriu în această după-amiază ca să văd dacă 
îl pot îmbuna, fără să-i las totuşi senzaţia că ceva s-a 
schimbat. Nu ştiu cum am putut să fiu atât de idioată încât 
să las lucrurile să meargă atât de departe. Bietul George, 
nu este vina lui, spuse ea, şi îşi înfipse furculiţa în sufleu. 
Oh, ce bune! 

— Delicios, aprobă Petra. Dar nu este doar vina ta. 
George se crede prea important, dacă nu te deranjează să 
spun asta. Cred că are senzaţia că orice femeie de pe 
planetă visează să-i fie nevastă. 

— Adevărat, spuse Fenella şi luă o înghiţitură din 
licoarea aurie din pahar. Chiar şi aşa, nu vreau ca lumea să 
aibă impresia că m-am lepădat de el ca de o măsea 
stricată. N-ar fi corect. 

— Atunci, va trebui să-l convingi să te lase să apari tu 
drept cea părăsită, sublinie Diana. 

— Dar ar fi lipsit de cavalerism din partea lui, şi nici 
aşa nu ar fi corect. 

Petra stătea cu faţa spre intrarea în restaurant. 

— Că tot vorbim despre diavol... nu te uita! George 
tocmai a intrat, însoţit de gemenii Sullivan. Ştia că ne 
vedem aici? 

Fenella clătină din cap. 

— Ne-a văzut? 

— Nu ştiu, dar trebuie să ne comportăm natural. 

Petra ridică o mână şi îşi flutură degetele spre cei trei 
bărbaţi. 

— Şi-au dat seama că nu am cum să nu-i văd, explică 
ea. 

Diana îşi întoarse capul şi ridică o mână în semn de 
salut, iar Fenella îi urmă exemplul, rugându-se ca bărbaţii 
să nu decidă să vină la masa lor. 

— E în regulă, se îndreaptă spre sala de mese de la 
etaj, spuse Petra şi îşi întoarse atenţia către sufleu. 


Pericolul s-a terminat. 

— Doar a fost amânat, spuse Fenella. Dar slavă 
Domnului că ai reacţionat atât de rapid, draga mea! Am 
nevoie să mă adun un pic, înainte să-l înfrunt din nou. 

— Ei bine, hai să terminăm prânzul, spuse Diana. 
Vreau să merg la magazinul Swan Edgar. Am văzut în 
vitrina lor cea mai frumoasă cămaşă de mătase, până în 
talie, cu dungi albe şi negre. Ar merge perfect cu noua mea 
pălărie crem din paie. 

— Aşadar, ai de gând să o bagi pe Kimberley Diamond 
la curse în primăvara aceasta? întrebă Fenella, fericită să 
se gândească şi la altceva decât la propria încurcătură. 

— Cameron, antrenorul ei - l-aţi cunoscut -, vrea să o 
trimită de încercare la cursa Guineas Stakes, de la 
Newmarket, la începutul lui aprilie. Vom organiza un mic 
grup ca să mergem acolo, şi, dacă iese bine în cursă, o 
înscriem la Ascot, în iunie. Şi Rupert vrea să dăm o mare 
petrecere cu ocazia cursei. 

— Intotdeauna mi-a plăcut la Ascot, spuse Fenella. 
Problema mea este să găsesc o pălărie pentru Ziua 
Doamnelor care să nu mă facă să arăt ca un pitic. 

— Pălăriile de paie nu te fac să pari mică dacă nu au 
prea multe volane şi zorzoane, sublinie Diana. Oricum, 
avem destul timp până în iunie să găsim pălăria perfectă. 


* 


— Trebuie să te felicit că ai convins-o pe domnişoara 
Grantley, spuse Cedric Hardcastle, strângând cu atenţie 
foile de hârtie din faţa sa, în camera friguroasă de pe 
Gower Street. Trebuie să recunosc că nu-mi dădusem 
seama că poate fi atât de aprigă. 

Zâmbetul lui Edward era trist. 

— Am obiceiul să intru cu bocancii în viaţa oamenilor, 
atunci când mintea mea e fixată pe ceva. Domnişoara 
Grantley mi-a dat o lecţie scurtă şi dură cu privire la acest 
aspect. Dar mi-a spus destul de clar că nu e convinsă pe 
deplin. Are ceva îndoieli în ceea ce priveşte capacitatea ei 


de a o juca pe Rose. 

— Sunt sigur că are, mai ales că nu a jucat niciodată 
pe o scenă reală, spuse Cedric. Trebuie să înveţe să aibă 
încredere în ea. 

— Poate că o lectură completă, cu toţi actorii, îi va da 
această încredere, spuse Edward încruntându-se. 

— Poate, admise Cedric şi-i întinse o altă foaie de 
hârtie. Încă mă întreb ce actori ar fi potriviţi. Evident, 
trebuie să ne folosim de amatori, pentru că nu vor costa 
nimic. Vor fi atât de recunoscători pentru oportunitatea de 
a juca pe o scenă reală, încât ar fi capabili chiar să 
plătească ei pentru acest privilegiu, zise Cedric, râzând într- 
un mod total lipsit de blândeţe, care spunea multe despre 
opinia lui în privinţa actorilor amatori. Uită-te peste numele 
acestea! Vor veni la cursul meu obişnuit de miercurea 
viitoare, şi putem organiza atunci o audiție, îi spuse el lui 
Edward, întinzându-i o hârtie. 

Edward îşi aruncă ochii pe listă, dar numele nu-i 
spuneau mare lucru. Erau elevii lui Cedric, iar ultima sa 
încercare de a participa la o lectură a piesei se încheiase 
dezastruos. Cu toate acestea, avea încredere în judecata 
fostului actor. Cedric lucra cu acel grup de amatori de mai 
bine de un an şi ştia de ce erau cu toţii capabili. 

— Aştept cu nerăbdare să-i cunosc personal, spuse el. 
Dar nu am niciun motiv să mă îndoiesc de judecata şi 
instinctele tale atunci când vine vorba despre aptitudini şi 
caracter. 

— Bun, încuviinţă Cedric. Singura problemă pe care aş 
avea-o este legată de domnişoara Grantley. Nu ştiu dacă va 
participa la cursul de miercuri, având în vedere modul 
abrupt în care a părăsit clasa data trecută. 

— Mă voi asigura că va fi prezentă, spuse Edward, în 
timp ce îşi potrivea fularul la gât, gata de plecare. 

— O să te vezi cu ea până atunci? întrebă Cedric 
ridicând insinuant dintr-o sprânceană. 

— Nu sunt sigur, îi răspunse vag Edward. Nu am nimic 
planificat, dar ştiu unde locuieşte. Dacă nu o văd până 
miercuri, o să-i trimit un mesaj. 


Cedric nu făcu decât să încuviinţeze din nou din cap. 

— Atunci, mă bazez pe tine în privinţa asta, spuse el, 
şi se ridică de la masă odată cu musafirul. Te-ai gândit deja 
la finanţarea spectacolului? Ar trebui să începem să căutăm 
un teatru potrivit pentru momentul în care suntem pregătiţi 
să repetăm cu seriozitate. 

— Am nişte variante, îi răspunse, din nou vag, 
Edward, în timp ce îşi trăgea mănuşile. ţi doresc o zi bună, 
Cedric. Ne vedem miercuri! 

— Pe miercuri, spuse Cedric, în timp ce-i făcea cu 
mâna vizitatorului din capătul scărilor, apoi se întoarse în 
sala de clasă cu radiatorul zgomotos. 

Edward îşi ridică gulerul de la haină şi porni într-un 
ritm alert spre Bloomsbury Square. Se întrebă ce făcuse 
Fenella de când se despărţiseră, în acea dimineaţă. Nu era 
sigur de ce, dar, înainte să plece, nu-i sugerase niciun 
aranjament ferm pentru a se întâlni din nou. Oare era 
reticent în a spune sau a face ceva care ar fi transformat 
legătura lor până atunci relaxată în ceva mai serios? Se 
asigurase întotdeauna că relaţiile lui cu femeile nu 
progresaseră niciodată dincolo de intimitatea 
întâmplătoare, fără niciun fel de sentimente de o parte sau 
de alta. Dar ceva era diferit cu Fenella. Nu o vedea ca peo 
legătură  ocazională. Desigur, nevoia lui ca ea să 
interpreteze rolul lui Rose avea de-a face cu asta. Dar 
pentru ca ea să o joace pe Rose nu era necesar ca ei doi să 
facă dragoste. 

Deci de ce ignora semnalele de avertizare la care era 
de obicei atât de sensibil? Fenella i se băgase pe sub piele, 
iar ideea asta nu-l alarma nici pe departe pe cât ar fi 
trebuit. Mai simplu spus, avea nevoie să o revadă. Şi-o 
dorea pe Fenella pentru ea însăşi; să-şi petreacă timpul cu 
ea devenea o nevoie imperativă. Şi-l aducea periculos de 
aproape de a face singurul lucru pe care îşi jurase să nu-l 
mai facă: să reintre în cercurile din înalta societate. 

Îşi suprimă un fior neplăcut. Revenirea în societate 
însemna, invariabil, să reia legătura cu fratele şi cu sora 
vitregă. În ciuda firii sale retrase şi a circumstanțelor în 


care se născuse, nu se întâmplase nimic care să-l facă 
persona non grata în societate. Era tot un Tremayne. Încă 
primea invitaţii la evenimentele din societate pe care le 
refuza întotdeauna cu curtoazie, având grijă să nu-şi 
distrugă relaţiile, deşi păstra o distanţă solidă între el şi 
vechea lume din care făcuse parte. Amabilităţile 
înrădăcinate de o educaţie privilegiată mureau greu, chiar 
dacă renunţase la acele privilegii cu mult înainte ca familia 
lui să i le retragă. 

Işi cumpără un exemplar din Evening Standard de la 
un băiat care vindea ziare în colţul pieţei, suflându-şi în 
mâinile înroşite de frig. 

— la-ţi o cană cu ceai, îi spuse Edward, adăugând 
câteva monede la preţul ziarului. 

Intră apoi în cafeneaua în care fusese cu Fenella şi 
comandă cafea aceleiaşi chelneriţe, care nu dădu vreun 
semn că l-ar recunoaşte. 

Răsfoi ziarul în timp ce îşi bea cafeaua, iar ochii îi 
căzură pe pagina care avea lista teatrelor. Candida lui Shaw 
se juca la Teatrul Drury Lane. Era una dintre lucrările mai 
puţin cunoscute şi rareori puse în scenă ale dramaturgului. 
Edward bătea cu degetele în masă, cu privirea fixată 
undeva în gol. Merita riscul să cumpere două bilete şi să o 
invite pe Fenella în acea seară? Ce avea de pierdut, în afară 
de banii de bilete? Dar ar fi însemnat, în acelaşi timp, şi să- 
şi asume riscul de a fi văzuţi în public împreună. Dar tocmai 
acceptase ideea că acest lucru avea oricum să se întâmple 
la un moment dat, dacă voia să continue să o vadă pe 
Fenella, aşa cum hotărâse deja. 

Lăsă un şiling pe masă şi ieşi în grabă din cafenea. Se 
întoarse pe Gower Street şi luă un omnibuz până la Covent 
Garden. Ajuns la teatru, ezită între o lojă şi locuri în primele 
rânduri. Într-un final, se hotărî pentru varianta din urmă. O 
lojă putea fi privită ca având conotaţii clandestine, şi, în 
plus, dacă Fenella, dintr-un motiv sau altul, nu-l însoțea, i- 
ar fi fost mai uşor să se amestece cu publicul din primele 
rânduri. Nu era nimic mai trist decât un bărbat singur într-o 
lojă. 


Ajuns înapoi acasă, Edward îi scrise Onorabilei Fenella 
Grantley o invitaţie oficială, la care îşi ataşă cartea de 
vizită, şi îl trimise pe Harvey în Albemarle Street. Apoi îşi 
făcu o ceaşcă de ceai şi se aşeză, aşteptând răspunsul. 


* 


Fenella se întoarse acasă pe la patru după-amiază, 
însoțită de unul dintre băieții care livrau pentru Swan 
Edgar, încărcat cu pachete. Cumpărase mult mai mult 
decât îşi propusese, dar prietenele ei o provocaseră, şi, într- 
un acces de nechibzuinţă, îşi achiziţionase două rochii noi 
de zi, o manta de mătase şi o pereche de pantofi din satin 
auriu. 

— Bună ziua, domnişoară Fenella, o salută Collins în 
timp ce păşea în hol. Fred, zise el şi pocni din degete către 
un servitor din preajmă, care luă pachetele de la băiat şi 
plecă la etaj cu ele. 

— Bună ziua, Collins, spuse Fenella în timp ce-i 
întindea băiatului care o ajutase o monedă. Lady Grantley e 
acasă? 

— Cred că se odihneşte, domnişoară Fenella. 

— Oh, atunci nu o s-o deranjez, spuse ea, şi se 
îndreptă spre scări. 

— Oh, o clipă, domnişoară, cineva a lăsat un mesaj 
pentru dumneavoastră, în această după-amiază. Băiatul 
voia un răspuns, dar i-am spus că nu sunteţi acasă, aşa că 
a plecat, zise Collins, întinzând o tavă din argint. 

— Oh? 

Se întoarse de la scări şi luă plicul sigilat şi cartea de 
vizită. Inima mai că-i sări din piept când recunoscu scrisul 
de pe plic, înainte chiar să vadă cartea de vizită a lui 
Edward Tremayne. Fără un cuvânt, se grăbi spre camera ei, 
conştientă de cât i se accelerase pulsul. 

Dormitorul ei era pustiu, şi Fenella tăie plicul cu o 
unghie lungă, în timp ce se îndrepta spre fereastră. Desfăcu 
hârtia şi citi mesajul scurt. 


Draga mea domnişoară Grantley, îmi puteţi face 
onoarea de a mă însoți la teatru în această seară? 

Am bilete pentru Candida lui Shaw şi sper ca 
spectacolul să vă atragă cel putin la fel de mult ca pe mine. 

Voi veni să vă iau de acasă la ora şapte şi sper să fiti 
de acord să luați cina cu mine, după spectacol. 

Al dumneavoastră sincer, 


Edward Tremayne. 


Fenella râse de absurditatea limbajului formal după 
toate intimităţile pe care le împărtăşiseră ei doi. Tonul era 
atât de diferit de orice şi-ar fi putut imagina pe limba lui 
Edward, încât bănuia că el intenţionase să o facă să râdă. 

Se duse la masa de scris gravată din lemn de 
trandafir şi alese o coală de hârtie. O clipă, se uită la 
perete, lovindu-şi capătul tocului de dinţi, în timp ce se 
gândea ce stil să folosească în răspuns. Apoi cu un zâmbet 
pe buze, puse tocul pe hârtie. Impături foaia, o sigilă, apoi 
trase de cordonul clopoţelului. 

Alice răspunse la apelul ei după numai câteva minute. 

— Aşteptam să mă chemaţi, domnişoară Fenella. Am 
înţeles de la Fred că aţi făcut cumpărături. O să le 
despachetez imediat. 

— Nu, cumpărăturile mai pot aştepta, Alice. Am 
nevoie, înainte de toate, de cineva care să ducă scrisoarea 
asta pentru mine. E urgent. Şi ai putea, te rog, să o 
informezi pe Lady Grantley că până la urmă nu voi lua cina 
acasă? Mă duc la teatru. 

Alice luă scrisoarea şi se repezi cu ea la parter, iar 
Fenella se duse la şifonierul cu haine, întrebându-se ce să 
poarte. Ce locuri cumpărase Edward - probabil dintr-un 
impuls de moment, pentru că altfel i-ar fi menţionat ceva 
despre teatru în acea dimineaţă, înainte să se despartă? 
Presupunând că erau locuri ieftine la balcon sau în spatele 
orchestrei, ea ar fi arătat exagerat într-o rochie formală de 
seară. Se uită din nou la invitaţia lui. Formalitatea salutului 
şi formularea indicau o ocazie specială. Deci locurile 


trebuiau să fie în vreo lojă sau în primul rând. 

Făcuse cândva greşeala să presupună că el nu se 
descurca cu banii şi nu intenţiona să o repete. Ocazia 
justifica un adevărat efort din partea ei, aşa că, atunci când 
Alice se întoarse, deja scosese o rochie de un verde 
smarald din tafta, cu un decolteu ameţitor. 

— Ce crezi, Alice? 

— Aţi arătat mereu minunat în rochia aceea, 
domnişoară Fenella. 

— Şi am cumpărat astăzi o superbă pelerină din 
mătase verde cu auriu, care s-ar potrivi de minune. Ah, şi 
noii mei pantofi... lată o ocazie perfectă ca să-i încerc. 

Alice începu să despacheteze cutiile de pe pat. 
Scutură pelerina. 

— In acest caz, o s-o calc puţin. Este minunată. O să 
purtaţi perlele? Colierul acela la baza gâtului s-ar potrivi 
foarte bine cu decolteul de la rochie. 

— Da, perfect. Mulţumesc, Alice. 

Fenella se strădui să îşi mai tempereze emoția. lubea 
teatrul, iar ideea de a merge cu Edward făcuse să-i crească 
entuziasmul de sute de ori. Şi îi plăcea şi ideea de a discuta 
piesa cu el la cină, eventual în Piazza, dacă asta avea el în 
minte, iar după aceea... ei bine, era la mintea oricui. Simţi 
cum pielea începe să o furnice, iar gura i se uscă brusc, în 
vreme ce era cuprinsă de un val de dorinţă pură. Il dorea, 
voia să îşi îngroape faţa la pieptul lui, să-i inhaleze 
parfumul special, de lămâie şi pământ. Voia să-l simtă lipit 
de ea, în ea, cu mâinile pe trupul ei, mişcându-se, făcându-i 
fiecare centimetru de piele să vibreze. 


Capitolul 12 


Trăsura trase în faţa  reşedinţei Grantley, din 
Albemarle Street, exact la ora şapte, iar Edward cobori din 
ea, purtând pelerina neagră de seară. Se uită la casa cu 
ferestre pe două laturi, amintindu-şi de vremurile din trecut 


în care se plimba cu o aparentă nonşalanţă de-a lungul 
acelei străzi, căutând-o cu privirea pe Fenella, care, prin 
frumuseţea ei diafană, i se păruse întruparea personajului 
Rose. Zâmbi gândindu-se că termenul de „frumuseţe 
diafană” se potrivea doar atunci când venea vorba despre 
aspectul ei exterior, dar nu avea nici cea mai mică legătură 
cu nuanțele dramatice ale personalităţii ei vibrante. 

Ajunse la uşă, sună şi se dădu un pas în spate. Un 
majordom îi deschise aproape imediat. 

— Bună seara. Domnişoara Grantley mă aşteaptă. 

— Da, într-adevăr. Domnul Tremayne, presupun. 
Poftiţi, vă rog! 

Collins deschise uşa larg şi făcu o mică plecăciune. 

Edward aruncă o privire spre trăsura care aştepta. 
Ridică cinci degete, iar vizitiul încuviinţă din cap şi îşi 
strânse mai bine fularul. 

Intră în salon şi se uită în jur. Era, aşa cum se 
aşteptase, salonul elegant şi impunător al unui aristocrat 
înstărit. Ochiul său experimentat îi spunea că pendula 
înaltă era iacobină, iar tabloul de pe peretele îndepărtat era 
o pictură a lui Vermeer. 

Era pe punctul de a privi mai atent, când auzi glasul 
Fenellei din capătul scărilor. 

— Bună seara, Edward! 

Cobora încet în pantofii ei din piele de miel de 
culoarea bronzului, ridicându-şi uşor rochia din seară, din 
care se zărea doar puţin, pe sub gulerul înalt al pelerinei de 
seară din hermină. Părul ei blond era prins într-un coc 
artistic, înconjurat de o coroniţă din perle fine. 

La jumătatea scării, se opri şi îşi puse mâna 
înmănuşată pe balustradă, ca să-l privească pe Edward. 
Ţinuta lui de seară era impecabilă, vesta albă, gulerul 
apretat şi lavaliera albă, toate în conformitate cu codul 
vestimentar. Dar, ca întotdeauna, era ceva uşor nepotrivit 
în felul în care le purta. Un indiciu de neglijenţă care era 
greu de definit, atunci când nimic nu părea să fie nelalocul 
lui. Poate că era părul lui, se gândi ea. Un pic prea lung, 
cam netuns - şi cu acea şuviţă rebelă care îi cădea mereu 


pe fruntea largă. Observă că nu purta mănuşile albe, aşa 
cum cerea eticheta. Şi unde era pălăria neagră de mătase? 
Un gentleman nu ieşea niciodată seara în oraş fără pălărie. 
Şi totuşi, nu şi-l putea imagina pe Edward purtând una. 

— O zână a zăpezii, cât de încântător, spuse el şi-i 
făcu o plecăciune elegantă. 

Fenella se încruntă, întrebându-se dacă râdea de ea, 
dar nu detectă nicio urmă de sarcasm în expresia lui, ci 
doar apreciere. Îi răspunse la plecăciune cu o reverență. 

— Domnule Tremayne, ce plăcere să vă revăd! Şi cât 
de elegant arătaţi în această seară, nu se putu ea abţine să 
adauge. 

— La ce te aşteptai, fată dragă? La un jerpelit? îi şopti 
el. 

— Nu eram sigură la ce să mă aştept, spuse ea, 
apropiindu-se. Dar acum mă bucur că am făcut eforturi ca 
să arăt cât mai bine. 

El ridică întrebător dintr-o sprânceană. 

— Mă voi abţine de la complimente goale, pentru că 
ştii foarte bine cât de minunat arăţi şi nu ai nevoie să ţi-o 
mai spun şi eu, comentă el, oferindu-i braţul. Ne aşteaptă 
trăsura. 

Ghem, set şi meci, recunoscu Fenella, impresionată, 
în timp ce-şi strecura mâna pe sub braţul lui. O străbătu un 
mic fior de plăcere când el o trase mai aproape. 

— Să aveţi o seară minunată, domnişoară Fenella, 
domnule Tremayne, le ură Collins, apoi închise uşa după ei. 

Edward o duse pe Fenella la trăsură şi rămase pentru 
o clipă cu o mână pe portieră şi cu un picior pe treaptă. 

— Mai avem ceva timp la dispoziţie până o să se 
ridice cortina, în caz că ţi-e foame. O să fie deja trecut de 
zece când o să ajungem la cină. Ştiu un loc în care putem 
mânca stridii şi bea şampanie, până începe spectacolul. 

— N-am refuzat niciodată aşa ceva, spuse Fenella. 

Edward îi dădu indicaţii vizitiului, apoi urcă în trăsură. 
O pălărie de mătase neagră era aşezată pe bancheta de 
vizavi de Fenella. El o ridică, se aşeză şi îşi puse pălăria în 
poală. 


— Mă bucur că ai fost liberă în seara asta. 

— Şi eu mă bucur, recunoscu ea. 

Singura lumină din interiorul trăsurii venea de la 
felinarele de afară. Zona de lângă Covent Garden era 
mereu aglomerată seara, aşa că trăsura înainta încet, 
printre razele de lumină răspândite de felinarele cu gaz 
care alternau cu zonele de umbre. 

— Aştept cu nerăbdare această piesă. Este foarte rar 
pusă în scenă, spuse Fenella. 

Pentru un moment îngrozitor, simţi nevoia să se 
lanseze într-o conversaţie de politeţe, de parcă ar fi fost 
nişte cunoştinţe îndepărtate. Probabil era din cauza 
hainelor formale, care descurajau rutina lor intimă. 
Avuseseră un moment de relaxare când erau în casă, dar 
dispăruse repede. „Ce ciudat”, se gândi ea, „să cunoşti pe 
cineva atât de intim, să-i ştii fiecare centimetru de piele, 
fiecare fir de păr din cap, şi totuşi să ţi se pară că e complet 
un străin”. 

— Aşadar, draga mea, cu ce ţi-ai ocupat azi timpul? 

Edward se aşeză pe pernele jerpelite ale trăsurii şi o 
privi cu un zâmbet atotştiutor, ca şi cum i-ar fi citit 
gândurile. 

Şi, deodată, totul între ei era aşa cum trebuia să fie. 
Afecţiunea şi întrebarea personală făcuseră ca atmosfera 
să nu mai fie ciudată. 

Fenellei îi stătea pe vârful limbii să-i spună despre 
cearta ei cu George, dar îşi dădu seama la timp că, oricât 
de intimi ar fi fost, să-i împărtăşească acea situaţie şi 
consecinţele ei n-ar fi fost prea înţelept. 

— Oh, nimic ieşit din comun. Am luat prânzul cu 
prietenele mele dragi, Diana şi Petra, şi am mers la 
cumpărături, spuse ea, ridicând din umeri. O zi tipică din 
viaţă unei fete care nu mai este debutantă. Tu ce ai făcut? 
Cum ţi-a fost ziua? 

— Ah, ei bine, asta e ceva ce trebuie să discutăm pe 
larg, spuse Edward. Mi-am petrecut dimineaţa în Gower 
Street, cu Cedric. 

— Oh? Se aplecă înainte, fără să încerce să-şi ascundă 


interesul. Spune-mi! 

Trăsura se opri. 

— Mai târziu, avem timp. Până atunci, să găsim ceva 
să mâncăm, înainte de teatru, spuse el. 

Deschise uşa trăsurii şi ieşi, întinzându-i Fenellei o 
mână, ca să o ajute să coboare. 

Se aflau pe una dintre străzile mai mici care duceau 
spre Covent Garden. Atmosfera era calmă, dar zgomotul 
din Piazza ajungea până la ei, prin aerul îngheţat. Lumina 
se revărsa pe piatra cubică din faţa unui mic restaurant pe 
firma căruia scria King's Head. 

— Aici, zise Edward şi făcu semn către uşă, înainte de 
a o ghida către intrarea în restaurant, ţinându-i o mână pe 
spate. 

Intrară direct din stradă într-un salon de bar 
aglomerat şi zgomotos. Fumul de la ţigări şi de la pipe, 
tavanul jos din lemn, focul puternic care ardea în şemineu 
şi trupurile care se îngrămădeau unele în altele făceau ca 
atmosfera să fie sufocantă. Fenella se temu că începea să 
transpire în rochia de sub pelerina de hermină, aşa că îi 
permise lui Edward să-i scoată blana de culoare crem şi să 
i-o ţină împăturită la el pe braţ. 

Era mai uşurată, dar tot nu atât pe cât şi-ar fi dorit. 
„Concentrează-te la gerul îngrozitor de afară”, îşi spuse ea 
ferm. 

— Ned... Ned... aici, zise un bărbat de la o masă lungă 
din zona ferestrelor şi flutură energic cu mâna spre ei. Unde 
ai fost în ultimele săptămâni? Nimeni nu te-a mai văzut de 
o veşnicie. 

„Ned?” se miră Fenella în gând. Numele avea ceva 
neconvențional în el şi părea să i se potrivească mai bine 
decât Edward. Se uită la el şi-l văzu că zâmbeşte larg, cu o 
mână ridicată în semn de salut. 

— Vino să-mi cunoşti prietenii, spuse el, ghidând-o 
încă o dată, cu o mână pe spate, prin încăperea 
aglomerată. Doamnelor şi domnilor, permiteţi-mi să v-o 
prezint pe domnişoara Fenella Grantley, spuse el când 
ajunseră la masă. 


Fenella simţi că o prezentase precum un premiu la un 
târg de la ţară. Era stresată de faptul că o aruncase într-un 
cadru social pe care nu-l cunoştea şi pentru care nu se 
pregătise. 

— Bună seara, spuse ea, zâmbind forţat. 

Cei din grup nu erau îmbrăcaţi pentru o seară formală 
ori pentru teatru sau operă. Majoritatea purtau haine de 
stradă uşor ponosite, mai puţin două femei care aveau ceva 
extravagant şi exuberant în ţinuta lor. Una avea o pană 
purpurie în păr, ţinută în loc de o bandană roşie, cealaltă 
purta o eşarfă viu colorată, plină de volane, aruncată 
neglijent în jurul gâtului ei lung. Amândouă erau frapante: 
nu frumoase, dar nu ai fi avut cum să treci pe lângă ele pe 
stradă fără să te uiţi lung. Fenella începu să se simtă 
„translucidă” pe lângă prezenţa lor plină de culoare. 

— la loc... ia loc, scumpo, şi bine ai venit, spuse un 
bărbat în vârstă, cu mustăţi imense, îmbrăcat cu o vestă 
colorată, făcându-i semn către locul de pe bancă de lângă 
el. Dacă tu eşti motivul pentru care nu l-am mai văzut pe 
acest ticălos de atâta timp, atunci, merită să-l iertăm 
pentru neglijenţă. 

Complimentul direct şi oarecum inadecvat ar fi făcut-o 
pe Fenella să se simtă incomod în alte situaţii, dar nu în 
acea companie. Aşa că îi întoarse bărbatului zâmbetul şi se 
aşeză lângă el. 

Masa era acoperită cu platouri de stridii şi cu halbe 
care, dacă era să ghicească după marginea de spumă, erau 
pline cu Guinness. 

— Stridii? o întrebă Edward, sprijinindu-şi uşor o mână 
pe umărul ei. Sau altceva? 

— Cu siguranţă, stridii, spuse ea. Se pare că asta 
mănâncă toată lumea. 

— Cele mai bune din Londra, declară un bărbat mai 
tânăr de la masă. Niciunul dintre noi nu ar îndrăzni să pună 
piciorul pe scenă fără să aibă în stomac stridii de la King's 
Head. 

— Sunt ca un fel de talismane aducătoare de noroc, 
chicoti una dintre femei. E un fel de ritual, dacă vrei să-i 


spui aşa, adăugă ea, apoi întinse mâna peste masă către 
Fenella. Sunt Harriet Aldershot, domnişoară Grantley. 

— Oh! Fenella făcu ochii mari, în timp ce strângea 
mâna oferită. V-am văzut jucând-o pe Gwendolen, în Ce 
înseamnă să fii onest. Aţi fost minunată, domnişoară 
Aldershot. Am râs atât de mult. 

— Am fost minunată, nu-i aşa? spuse actriţa, chicotind 
mulţumită. Dar nimic nu ţine o veșnicie, adăugă ea oftând. 

— Asta e meseria ta, spuse un alt bărbat. 

Declaraţia produse un moment de linişte 
contemplativă în care Fenella încercă să proceseze faptul 
că stătea la o masă din Covent Garden cu un grup de 
actori, unii clar cunoscuţi, alţii poate mai puţin, aşa că 
atmosfera era specială pentru oricine avea până şi un 
interes vag pentru teatru. Fenella abia de mai răsufla de 
încântare. 

— Şampanie la stridii? întrebă Edward, încercând să-i 
atragă atenţia. 

Ea se uită buimacă la el. 

— Oh, îmi pare rău, nu eram atentă. 

— La mine sigur nu, răspunse el cu zâmbetul lui 
atotştiutor. 

— Nu, nu şampanie. Guinness, spuse ea ferm. 

El râse uşor şi porni spre bar, de unde se întoarse în 
câteva minute cu două halbe înspumate. 

— Imediat vin şi stridiile, spuse el, şi puse halbele pe 
masă, apoi îşi făcu loc lângă ea pe bancă, lipindu-şi coapsa 
de a ei. 

— Deci, Ned, cum merge piesa? Nu aveai de gând să-l 
convingi pe bătrânul Hardcastle s-o pună în scenă pentru 
tine? întrebă cineva din capătul îndepărtat al mesei. 

Fenella deveni rigidă, dornică să afle răspunsul. 
Edward îi simţi trupul încordat lângă al lui; stăteau atât de 
lipiţi unul de altul, încât îşi puteau simţi fiecare tresărire a 
unui muşchi. El se întoarse să o privească pentru o clipă, 
ridicând întrebător dintr-o sprânceană. 

— Cedric a fost de acord să regizeze piesa, şi începem 
audițiile săptămâna viitoare. Dar o am deja pe Rose, spuse 


el, şi o luă pe Fenella de mână. lat-o - dacă va fi de acord, 
bineînţeles. Incă încerc să o conving. 

— De ce ai îndoieli, domnişoară Grantley? o întrebă 
Harriet Aldershot. Cei mai mulţi actori care sunt la început 
ar da orice pentru o astfel de oportunitate, spuse ea pe un 
ton cam aspru. Nu te-am văzut în nicio piesă, aşa că 
presupun că eşti la început. 

Fenella se gândi la ce spusese actriţa, uşor 
descumpănită de tonul destul de ostil pe care aceasta îl 
folosise. Dar nu o putea învinovăţi, pentru că avea 
dreptate. 

— Sunt ezitantă tocmai pentru că nu am experienţă, 
domnişoară Aldershot. Personajul este foarte complex. Aţi 
citit piesa? 

— O parte, răspunse femeia, privind-o fix în ochi pe 
Fenella. 

— Atunci, presupun că ştiţi la ce mă refer, adăugă ea. 

Luă o înghiţitură mare de bere, în timp ce o fată aşeza 
în faţa lor un platou cu stridii cuibărite în gheaţă. 

Fenella se întreba de ce Edward nu spunea nimic. 
Parcă era surd la schimbul de replici. II aruncă o privire 
întrebătoare, în timp ce el se întindea cu calm spre o 
stridie, ducându-şi cochilia deschisă la buze şi sorbind cu 
zgomot. 

— Gustă una, spuse el, luând o stridie de pe platou şi 
ducându-i-o la buze. 

Fenella înghiţi miezul suculent, conştientă de 
zumzetul conversaţiei care se înviora în jurul lor. Părea că 
subiectul piesei lui Edward era închis pentru moment. Dar 
asta nu dură mult timp. 

— Şi cum rămâne cu teatrul, Ned? Cât eşti de aproape 
de a găsi o soluţie? întrebă domnul cu mustăţi de lângă 
Fenella. 

Edward bău din bere înainte de a spune, fluturând din 
mână: 

— Va trebui să văd ce îmi pot permite mai întâi. Cu 
siguranţă, nu va fi unul dintre teatrele mari din West End. 
Cu excepţia cazului în care găsesc un sponsor înstărit. Mai 


ia stridii, Fenella! Marcus, i se adresă el unui bărbat aflat de 
cealaltă parte a mesei, mergi din nou în turneu în vara 
aceasta? 

Fenella luă absentă o altă stridie, savurându-l din 
priviri pe Ned, acel Edward cu totul diferit. Era între ai lui, şi 
asta era evident din relaxarea pe care o afişa, din absenţa 
totală a grimaselor atât de prezente în conversațiile cu alţi 
oameni. Pe oamenii cu care se aflau la masă - oamenii între 
care trăise mama lui - nu-i dispreţuia aşa cum îi dispreţuia 
pe cei din familia tatălui, cei care trăiau în cercurile înalte 
ale societăţii. 

Acolo, într-un pub din Covent Garden, mâncând stridii, 
bând Guinness, vorbind despre teatru, el era acasă, era 
Ned, dramaturgul, fiul unei actriţe. 

Fenella se relaxă din nou, încântată să asculte bârfele 
animate din jurul ei. O fascinau, pentru că erau atât de 
diferite de conversațiile insipide şi oarecum maliţioase cu 
care era obişnuită - şi care acum i se păreau atât de 


plictisitoare. 
In cele din urmă, Edward îşi goli halba şi se ridică de 
pe bancă. 


— Haide, Fenella, vom rata ridicarea cortinei dacă nu 
ne grăbim. Nu mi-am dat seama că s-a făcut aşa târziu. 

Fenella se ridică în grabă şi cam fără eleganţă de pe 
bancă, în mijlocul unui cor de voci care îşi luau rămas-bun. 
Răspunse cât de bine reuşi, peste umăr, în timp ce Edward 
o trăgea pe uşă, spre stradă. 

— Poftim, o să ai nevoie de asta, spuse el, şi îi aşeză 
pelerina pe umeri, după care o luă de mână şi se grăbiră 
spre teatru. 

Sunetele din Covent Garden şi Piazza erau puternice: 
muzică, râsete, voci ridicate nu întotdeauna vesele îi 
însoţiră până în foaierul de la Theatre Royal. Fenella se uită 
în jur, sperând să nu vadă vreun cunoscut. Nu avea cum să 
evite o întâlnire accidentală şi ar fi fost penibil, dar îşi 
asumase acel risc. Spre uşurarea ei, ajunseră la locurile 
centrale de pe primul rând fără să se intersecteze cu vreo 
persoană cunoscută. 


Discuţiile în şoaptă, sunetele făcute de orchestra care 
îşi acorda instrumentele, mirosurile bogate ale teatrului - 
scaunele de pluş, parfumul -, foşnetul rochiilor de mătase, 
toate îi aduceau aceeaşi plăcere pe care o simţise în 
copilărie când, de Crăciun, fusese adusă să vadă Robinson 
Crusoe chiar în acest teatru. 

Edward îi simţi plăcerea, în timp ce stătea aproape de 
el, cu mâna odihnindu-se pe braţul fotoliului dintre ei. Era 
aceeaşi plăcere pe care o simţise şi el mereu. Avea amintiri 
vagi despre după-amiezile petrecute stând într-un colţ al 
scenei în timp ce mama lui repeta, şi apoi pe locurile din 
faţă, uitându-se fascinat la repetițiile oficiale ale pieselor. 
Era o figură atât de familiară pentru colegii actori ai mamei, 
încât nimeni nu-i acorda prea multă atenţie. Era fericit să le 
facă diverse mici servicii - mătura scena, muta recuzita, 
chiar dacă uneori era îngrozitor de grea. Fiecare sarcină 
care avea legătură cu teatrul îl încânta. Dar totul se sfârşise 
brusc atunci când el împlinise şapte ani şi, fără să-l 
avertizeze, mama îi spusese că avea să meargă să 
locuiască împreună cu tatăl său, fratele şi sora, undeva în 
Cornwall. 

Putea simţi şi acum senzaţia de frică, sentimentul 
confuz de abandon din timpul călătoriei cu trenul alături de 
un domn sever, care vorbise puţin, dar rostise des 
rugăciuni, în timpul orelor plictisitoare ale nesfârşitului 
drum spre Cornwall. Prefera să nu-şi amintească despre 
sosirea la domeniul Tremayne, întâlnirea cu fraţii vitregi şi 
tristeţea acelei veri lungi şi solitare, urmată de toate 
celelalte veri, până când fusese trimis, în cele din urmă, în 
mediul academic. Perioada pe care o petrecuse la Oxford 
fusese una de pură încântare, în mare măsură pentru că îşi 
găsise rapid propriul cerc social printre studenţii care chiar 
aveau o înclinaţie spre mediul academic şi reuşise să se 
îndepărteze de fratele său vitreg. Carlton făcuse parte 
dintr-un cerc social cu totul diferit. Fratele vitreg fusese 
membru al clubului exclusivist Bullingdon, care reunea 
studenţi bogaţi, aristocrați, fără niciun interes pentru 
învăţătură, care se preocupau doar de privilegiile lor, de 


curse de cai, de jocuri de noroc şi de umilirea celor mai 
puţin norocoşi decât ei. 

Fraţii abia schimbaseră două vorbe în lunile în care 
fuseseră împreună la Oxford. lar când Carlton fusese 
exmatriculat în al doilea an, din cauza unei farse 
îngrozitoare pe care o făcuse, Edward rămăsese sechestrat, 
petrecând chiar şi vacanţa lungă de vară la facultate. Insă 
călătorise destul de des la Londra, ca să îşi viziteze mama. 
lar cu acele ocazii participase fericit la activităţile din lumea 
ei, care îi ofereau o plăcere şi o emoție diferite de ceea ce 
experimenta în mediul academic. 

— Acesta e momentul în care mă emoţionez mereu, 
şopti Fenella, apucându-l, fără să-şi dea seama, strâns de 
mână, în timp ce luminile se stingeau. 

Edward era mai mult decât fericit să îşi părăsească 
amintirile şi să se concentreze asupra piesei de teatru, 
conştient de Fenella, care privea fascinată de lângă el. 

La pauză, el îi sugeră să meargă la bar, dar ea clătină 
din cap. 

— Nu, dacă nu te deranjează, aş prefera să rămân 
aici. Nu-mi place să-mi stric concentrarea. 

Nu-i spuse că prefera să se ţină departe de barul şi de 
foaierul aglomerat. Întâlnirea cu vreun cunoscut i-ar fi 
distrus starea de spirit pe care i-o crease piesa. 

Edward ridică din umeri. 

— Cum doreşti. Ţi-ar plăcea o îngheţată? El arătă spre 
o tânără care se plimba pe culoar cu o tavă cu diverse feluri 
de îngheţată. 

— Perfect, spuse fericită Fenella. 

Edward îşi părăsi scaunul şi merse spre tânăra cu 
îngheţată. Analiză oferta, întrebându-se care era preferata 
Fenellei. Nu ciocolată, decise el; nu părea genul căreia să-i 
placă ciocolata. Dar nici genul care să se dea în vânt după 
vanilie. Căpşune? Nu. 

— Cafea, decise el. 

Fata puse îngheţata de cafea într-un mic bol de 
porțelan şi i-o întinse 

— Un şiling, vă rog. 


Edward se întoarse la locurile lor şi-i întinse Fenellei 
îngheţata. 

— Am ghicit? 

Ea gustă de pe vârful linguriţei. 

— Ador cafeaua. A fost greu să ghiceşti? 

El clătină din cap, zâmbind. 

— Nu foarte greu. Încep să te cunosc, draga mea. 

Cuvintele de alint o făcură să înghită, din greşeală, 
toată  îngheţata din linguriţă. Ochii i se  umeziră 
instantaneu. Îi luă câteva clipe să îşi revină, apoi spuse: 

— Mi-au plăcut prietenii tăi. Sunt toţi actori 
profesionişti? 

— Actori, regizori, scriitori, pictori, creatori de 
costume, spuse el, ridicând uşor din umeri. Toţi trăiesc şi 
respiră pentru scenă. 

Fenella mai luă o linguriţă de îngheţată. 

— Şi tu la fel, nu-i aşa, Ned? 

El întoarse capul, iar ea îi oferi un zâmbet întrebător. 

— Am voie să-ţi folosesc numele de scenă? 

— Când suntem singuri sau cu prietenii mei, răspunse 
el. 

Ea încuviinţă din cap. 

— Înţeleg. Edward nu locuieşte în aceeaşi lume cu 
Ned. Trebuie să fie distractiv să ai două personalităţi. Sau 
derutant? 

— Până să te întâlnesc, domnişoară Grantley, nu mi 
se părea deloc derutant, răspunse el sec. Dar, cumva, 
lumile mele, în general bine ordonate, au început să se 
încurce, din primul moment în care mi-ai vorbit. 

— Şi ai spune că e de bine? întrebă ea, ferindu-şi 
genunchii ca să-i lase pe ceilalţi spectatori să se întoarcă la 
locurile lor. 

— Sincer să fiu, scumpa mea fată, habar n-am, spuse 
el, şi îşi mută atenţia la cortina care se ridica. 

Fenella, cu un zâmbet pe buze, îi urmă exemplul. Nu 
părea deloc îngrijorat de faptul că habar n-avea. 


Capitolul 13 


— Ei bine, nu ştiu dacă ar trebui să fiu dezamăgită 
sau impresionată de sacrificiul Candidei, declară Fenella, în 
timp ce cortina cobora şi publicul aplauda cu o reţinere tipic 
englezească. Şi totuşi, a fost o producţie minunată, iar 
distribuţia a fost foarte bună. 

— Atunci, ai probleme cu premisa lui Shaw? întrebă 
Edward însoţind-o prin mulţimea care pleca şi de-a lungul 
foaierului. 

— Tu nu ai? întrebă ea, privindu-l din lateral, în timp 
ce îşi ajusta gulerul de blană al pelerinei, ca să se ferească 
de vânt. 

— Să intrăm la căldură şi să discutăm despre aceste 
lucruri la cină şi la o sticlă de vin roşu. 

Edward îi băgă mâna sub braţul lui şi o grăbi prin 
Piazza, care era puternic luminată, zgomotoasă, plină de 
oameni care se revărsau din teatrele din apropiere şi din 
Royal Opera House. 

— Am rezervat o masă la Marco's pentru cină. 

— Minunat, spuse Fenella. Sunt lihnită. 

Marco's era unul dintre cele mai scumpe restaurante 
din Covent Garden. Mama lui îi lăsase probabil moştenire o 
sumă substanţială cu care îşi suplimenta salariul de 
cercetător la universitate, care nu avea cum să fie foarte 
mare. Nu avea dreptul să fie curioasă cu privire la ceva atât 
de personal - nu era treaba ei, aşa cum el şi punctase, cu 
fermitate -, dar nu putea să nu se îngrijoreze în legătură cu 
sumele mari de bani pe care el le cheltuia cu ea. Sora lui 
precizase clar că Edward nu primea niciun sprijin financiar 
din partea tatălui său. 

Îşi aminti întrebarea pe care i-o adresase cineva, cu 
privire la găsirea unui teatru unde să fie jucată piesa. 
Edward fusese sincer şi spusese că nu-şi putea permite 
unul dintre teatrele din centrul Londrei dacă nu găsea un 


sponsor. Aşa că existau constrângeri financiare, chiar dacă 
nu păreau să-i afecteze viaţa de zi cu zi. Insă Fenella şi-ar fi 
tăiat mai degrabă limba decât să pătrundă din nou pe 
teritoriul finanţelor cu el. 

— Am ajuns, spuse el, ţinându-i uşa deschisă, iar ea 
intră în foaierul restaurantului. 

— Domnule Tremayne, ce plăcere! A trecut ceva timp 
de când aţi fost pe aici, spuse şeful de sală. Domnişoară 
Grantley, ce plăcere să vă revăd, spuse el zâmbind, apoi 
făcu o plecăciune. 

— Şi mie îmi face plăcere să vă revăd, domnule 
Simpson, zise Fenella. 

Edward o ajută să îşi scoată pelerina şi o dădu unui 
lacheu, odată cu hainele lui de exterior, inclusiv pălăria, pe 
care, observase Fenella, nu o purtase nici măcar o secundă 
în acea seară. 

— Trebuie să mă aranjez puţin, Edward. Scuză-mă, te 
rog, câteva minute, spuse ea, şi porni spre toaleta 
doamnelor. Ne vedem la masă. 

Fenella era conştientă că era laşă şi că tocmai 
apelase la un şiretlic pentru a se asigura că nu erau văzuţi 
intrând împreună în salonul restaurantului. Era mai mic 
riscul de a fi observați dacă erau aşezaţi la masă, cu 
nasurile îngropate în spatele meniurilor. 

Dar chiar avea nevoie să folosească toaleta, şi, în 
plus, nu avea rost să precipite vreo situaţie socială ciudată 
dacă exista posibilitatea de a o evita. Spera ca Edward să 
nu observe manevrele ei viclene. El părea oricum relaxat 
de aspectul public al acelei ieşiri. Dar, având în vedere 
disprețul lui deschis faţă de înalta societate, nici nu ar fi 
putut fi altfel. 

Edward îl urmă pe domnul Simpson prin salon până la 
o masă dintr-un colţ. 

— Aţi solicitat o masă retrasă, domnule. Sper că 
aceasta este pe gustul dumneavoastră, spuse Simpson 
făcând un semn cu mâna. _ 

— E perfectă, mulţumesc, zise el şi se aşeză. Imi 
aduceţi, vă rog, o sticlă de Bollinger? 


Se lăsă pe spătarul scaunului aurit şi începu să se uite 
în jur, în aşteptarea Fenellei. Masele erau distanţate, iar a 
lor era într-un colţ, discret protejată de o plantă mare în 
ghiveci. Edward nu era pasionat de horticultură, dar aprecia 
mărimea plantei şi intimitatea pe care o oferea. Pe 
deasupra, presimţea că Fenella avea să o aprecieze chiar 
mai mult decât el. Edward nu dădea doi bani pe faptul că 
puteau fi văzuţi împreună în public, dar îl enervau gura 
lumii şi discuţiile pe care le-ar fi putut provoca faptul de a fi 
văzuţi împreună. Şi avea senzaţia că Fenella, în ciuda 
nonconformismului pe care îl declara sus şi tare, nu avea să 
se simtă prea relaxată dacă apariţia lor publică risca să 
ajungă subiect de bârfe. 

— Oh, ce bine! Suntem aproape invizibili pentru 
ceilalţi clienţi, spuse Fenella veselă, dovedindu-i lui Edward 
că fusese înţelept din partea lui să aleagă prudenta. 
Apăruse din spatele plantei, cu domnul Simpson, care îi ţinu 
scaunul înainte de a-i face semn chelnerului care îl însoțea 
să deschidă şampania. Nu că aş vedea prea multe feţe 
familiare. Tu ai văzut vreun cunoscut? întrebă ea, deşi nu 
ştia dacă el s-ar fi obosit să se uite după aşa ceva. 

— Nu am observat, spuse el, dându-se în spate, ca să 
îl lase pe chelner să toarne şampania. Dar te previn că sunt 
cam neatent în situaţii de genul acesta. Cu cât recunosc 
mai puţini oameni, cu atât sunt mai fericit. 

Fenella îşi ridică meniul ca să ascundă un zâmbet 
uşurat. _ 

— Ce părere ai despre consommé? Imi pare o noapte 
perfectă pentru supă. 

— Cred că, dacă asta te atrage, atunci asta ar trebui 
să comanzi, răspunse el, analizând meniul. 

— Cât de drăguţ să nu mi se spună ce să mănânc, 
zise Fenella cu voce tare. 

— Ce vrei să spui? Edward ridică ochii din meniul său. 
Cine îţi spune ce să mănânci? 

Fenella nu intenţionase să-şi exprime gândul acela cu 
voce tare. Căută o explicaţie care să pară nepăsătoare, dar 
decise că adevărul era mai potrivit. 


— Mă scot din minţi bărbaţii cu care iau masa şi care 
presupun că e responsabilitatea lor să comande pentru 
mine. Mă calcă pe nervi că au impresia că ştiu mai bine 
decât mine ce-mi place. 

— Ah, încuviinţă el. Înţeleg cât de enervant poate fi 
acest lucru. Există vreun domn care se face în mod special 
vinovat de o asemenea condescendenţă îngrozitoare? 

Ea clătină din cap şi se eschivă. 

— Nu... nimeni în mod special. Toţi o fac. 

— Înţeleg. Şi mănânci des singură cu aceşti domni? 
întrebă el, mutându-şi ochii din meniu la faţa ei, ca să-i 
poată vedea expresia. 

Ea ridică din umeri. 

— După cum te-ai aştepta, am numeroşi prieteni; 
însoțitori, cum se spune, explică ea, sorbind din şampanie. 
În ciuda vârstei mele avansate, încă nu m-am alăturat 
cercului de fete bătrâne ţinute la naftalină. 

El râse cu evidentă încântare. _ 

— Oh, Fenella, ce imagine abominabilă! lţi aplaud 
puterea cu care rezişti presiunilor pe care trebuie să le 
înduri - din partea mamei tale, probabil? 

— Nimic nu ar face-o mai fericită decât să-mi poată 
anunţa logodna în Times şi Gazette, răspunse ea chicotind. 
Dar nu e genul care să facă presiuni, iar tatăl meu oricum 
n-ar tolera aşa ceva. Sunt liberă să ajung fată bătrână, dacă 
asta vreau. 

— Şi crezi că asta vei alege? 

Ea ridică din umeri. 

— Cine ştie? Poate... Sau poate va apărea de nicăieri 
un Făt-Frumos, atunci când o să mă aştept mai puţin, spuse 
ea, şi îşi îndreptă atenţia spre meniu. Ar trebui să 
comandăm. 

Edward acceptă schimbarea bruscă de subiect şi 
aşteptă până când chelnerul le luă comanda şi plecă, 
înainte de a spune: 

— Te saturi vreodată de toate aceste nesfârşite 
ritualuri sociale? 

— Frecvent. Dar le am pe Diana şi pe Petra, iar 


împreună reuşim să ne distrăm fără să ţinem cont de 
societate. 

— Chiar şi aşa, cum crezi că vor reacţiona să te vadă 
pe scena unui teatru? Cum vor privi Lady şi Lord Grantley 
acest lucru? 

Expresia Fenellei se întunecă. 

— Diana şi Petra mă susţin orice aş face; ideea cu 
teatrul li se pare interesantă. Dar cu părinţii mei este 
altceva. Încerc din greu să nu mă gândesc la cum ar 
reacţiona. 

— Dar trebuie să începi să te gândeşti, spuse el 
categoric. Dacă te hotărăşti să o joci pe Rose, atunci, 
trebuie să te dedici în totalitate. Nu poţi lăsa nimic să-ţi 
stea în cale. Viaţa şi angajamentele altor persoane vor 
depinde de tine. Aceasta nu este o propunere diletantă, 
Fenella. 

— Crezi că nu ştiu asta? replică ea, pe un ton feroce. 
Cât de insultător poţi fi! spuse ea, fulgerându-l cu privirea. 
Dacă fac o promisiune, atunci o şi respect, spuse ea, 
întorcându-şi capul, ca să reziste dorinţei acute de a se 
ridica şi de a pleca de la masă. 

— Am vrut doar să fiu sigur că ai înţeles, spuse el, 
aparent nederanjat de furia ei şi, cu siguranţă, fără vreo 
intenţie de a-şi cere scuze. 

Se lăsă tăcerea pentru câteva clipe, în timp ce 
chelnerii aduceau primele feluri de mâncare. După ce 
plecară, Fenella îşi luă lingura şi o băgă în supa clară din 
faţa ei. Era încă prea supărată şi prea rănită pentru a 
continua o conversaţie de orice fel, iar Edward, după ce o 
urmărise cu atenţie pentru câteva clipe, îşi îndreptase 
atenţia către midiile pe care le comandase. 

— Aşadar, ai fi luat aceeaşi decizie precum Candida? 
întrebă el după un timp, pe un ton neutru. 

— Să sacrific şansa la fericire alături de bărbatul pe 
care îl iubesc pentru a rămâne şi a avea grijă de omul care 
are nevoie de mine? Ea se încruntă, apoi reflectă pentru 
câteva momente. Nu sunt sigură că sunt o persoană atât de 
bună... atât de altruistă. 


— Măcar eşti sinceră. Edward zâmbi uşor. Dar e greu 
să-l absolvi pe potenţialul ei iubit de egoism. Faptul că el 
crede că femeia pe care o adoră este prea bună pentru 
stilul de viaţă pe care ea şi l-a ales - acela de simplă soţie, 
al cărei singur scop este de a-şi îngriji şi iubi soţul - nu-i dă 
dreptul, în opinia mea, să rupă unilateral lanţul de 
încredere şi afecţiune pe care Candida îl împărtăşeşte cu 
soţul ei. 

Fenella felie sca/oppini-ul de vițel cu care înlocuise 
consomm-ul. 

— Viziunea lui Shaw cum că, pentru o femeie, 
căsătoria este un fel de închisoare, în care ea e doar în 
serviciul soţului, pentru care trudeşte, este interesantă. 
Chiar o să încerc să dezbat acest lucru cu mama. Deşi ştiu 
prea bine care o să fie opinia ei. 

— Mă îndoiesc sincer că Lady Grantley duce o viaţă 
de corvoadă, zise el. 

— Nu, dar e practic în slujba tatălui meu. Opiniile lui 
sunt şi opiniile ei, ordinele lui sunt literă de lege. Şi ea 
crede că, în schimb, are dreptul la îngrijire şi la protecţie 
din partea lui. El e cel care are grijă ca nimic să nu se 
schimbe, nimic să nu-i tulbure ei ordinea - de aici şi 
incapacitatea ei de a-şi imagina că o femeie poate vota sau 
poate avea o opinie politică. 

— Şi nu e nici pe departe singura care vede lucrurile 
astfel, observă Edward. 

— Nu este, aprobă Fenella, cu un oftat. Şi de aceea 
sufragetele au o misiune atât de grea. Cred că Uniunea are 
nevoie de mai mulţi bărbaţi în rândurile sale, ceea ce pare 
destul de ironic. 

Edward încuviinţă din cap şi dădu să spună ceva, dar 
fu întrerupt de o voce puternică. 

— la te uită, eşti chiar tu, Fenella, zise un bărbat cu 
mustață ondulată şi păr roşcat, apărând de după plantă. 
Vedeţi, băieţi, am avut dreptate. E Fenella. l-aş recunoaşte 
vocea dintr-o mie. 

Lângă el apărură alte două chipuri masculine, care se 
înghesuiau în spaţiul micut. 


— Charles, Peter, David, de unde aţi apărut? întrebă 
Fenella. II cunoaşteţi pe Edward Tremayne? 

Făcu semn către însoţitorul ei, a cărui expresie nu era 
aceea a unui bărbat fericit. 

— Oh, da, desigur. Tremayne... nu te-am mai văzut 
deloc în ultima vreme. Doamne, cred că de mai bine de un 
an. Am crezut că ai plecat în străinătate sau ceva de genul 
ăsta, spuse Peter Mayhew. 

— Nu, răspunse Edward sec şi îşi continuă cina. 

— Deci cum te-ai distrat în seara asta, Fenella? 
întrebă cel cu păr roşcat. 

— Am fost la Theatre Royal, să văd o piesă de 
Bernard Shaw, răspunse Fenella, întrebându-se cum să 
scape de ei. 

Edward fierbea de enervare, şi era clar că cei trei 
observaseră. Dar ochii lor sclipitori arătau că băuseră mai 
mult alcool decât era cazul şi că erau oarecum imuni la 
sugestiile fine. 

— Oh, socialistul ăla afurisit, declară unul dintre ei. 
Piesele lui ar trebui interzise. Cu siguranţă, nu sunt potrivite 
pentru doamne. 

— Nu sunt de acord cu tine în această privinţă, David, 
spuse Fenella cu fermitate. lar acum, cred că ar trebui să 
vă întoarceţi la masa voastră şi să ne lăsaţi să ne 
continuăm cina. 

Probabil vorbise ca o profesoară de şcoală primară, 
dar avea destulă experienţă în manipularea tinerilor domni 
obraznici ca să ştie că doar acel ton funcţiona cu ei. 

— Da, desigur. Scuze pentru deranj, dar nu m-am 
putut abţine atunci când ţi-am auzit vocea frumoasă, fată 
dragă. Nu mă aşteptam să te găsesc aici, la o cină în doi, 
spuse el, arătând spre Edward. 

Fenella simţi nota de dispreţ din vocea lui. 

— Nu-mi pot imagina de ce nu, Charles, spuse ea, pe 
un ton glacial. Nu e treaba ta cu cine mănânc eu. 

Urmă un moment incomod de tăcere; apoi, Edward 
spuse încet: 

— Domnilor, cred că doamna v-a rugat deja, acum 


câteva minute, să vă luaţi tălpăşiţa. Vă sugerez să plecaţi. 

Cei trei plecară, cu mutre descumpănite. 

— Ticăloşii ăştia de idioţi beţivi, comentă Edward. 

— Erau prea beţi ca să-şi mai aducă aminte ce s-a 
întâmplat, spuse Fenella. Îmi pare rău că i-am adus peste 
noi, cu vocea mea, spuse Fenella. 

El clătină din cap. 

— Nu contează. Nu vom putea evita asemenea 
întâlniri dacă vom continua să ieşim împreună în public. 

— Aşa este. 

— Ţi-e jenă să fii văzută cu mine? întrebă el şi îşi duse 
vinul la buze, urmărind-o pe deasupra marginii paharului. 

— Nu, bineînţeles că nu! exclamă ea. Ce-ţi veni să 
spui aşa ceva? Pur şi simplu, nu-mi place să atrag atenţia 
asupra mea, indiferent de circumstanţe. 

El puse jos paharul. 

— De ce am impresia că e ceva ce nu-mi spui, 
Fenella? 

— Nu ştiu, răspunse ea scurt. Dar ştiu sigur că vreau 
tartă cu melasă. 

El înclină din cap că a înţeles şi îi făcu semn unui 
ospătar. 

Fenella încercă să-şi recapete echilibrul. Bineînţeles 
că nu-i spunea despre George. Nu exista niciun motiv 
pentru care să o facă. Prietenii şi cunoscuţii ei nu erau 
treaba lui Edward Tremayne. Dar, dacă aşa era, de ce 
fusese atât de disperată să se ascundă în spatele unei 
plante? Şi de ce întâlnirea cu cei trei tineri o tulburase? Dar, 
mai presus de toate, de ce se ferea să-l menţioneze pe 
George Headington? Dacă nu avea nimic de ascuns, de ce 
se comporta de parcă ar fi avut? 

Edward nu făcu nicio încercare de a rupe tăcerea. Era 
sigur că ea îi ascundea ceva, dar nu ştia ce şi, mai ales, de 
ce. Dar treburile ei erau treburile ei, cu excepţia cazului în 
care aveau legătură cu Safir. Insă nu credea că piesa avea 
ceva de-a face cu disconfortul pe care-l putea vedea la 
Fenella în acel moment. 

— Deci eşti pregătită pentru lectura de miercuri, cu 


Cedric? întrebă el, ca şi cum conversaţia de adineauri nici 
nu ar fi avut loc. 

— De fapt, sunt un pic nervoasă, mărturisi ea. Mi-aş 
dori să am o copie a piesei, ca să mă familiarizez cu ea 
înainte. 

— ÎI voi trimite pe Harvey în Albemarle Street cu o 
copie, spuse Edward. Cu excepţia cazului în care, 
bineînţeles, nu ti-ar plăcea să te întorci cu mine acum, 
acolo, şi s-o iei personal, spuse el, zâmbind în semn de 
invitaţie. 

Fenella clătină din cap. 

— Nu, nu în seara asta. Cred că vreau să merg direct 
acasă. 

— Există vreun motiv anume? întrebă el. Te pot face 
în vreun fel să te răzgândeşti? 

Ea clătină din nou din cap. 

— Nu are nimic de-a face cu tine, Edward. Pur şi 
simplu, nu mă simt bine în seara asta. Îmi pare rău. 

— Nu-ţi cere scuze, răspunse el imediat. Nu există 
niciun fel de obligaţie, scumpo. Dacă vrei să mergi acasă, la 
tine în pat, e dreptul tău. Plătesc aici şi luăm o trăsură. 

Fenella nu era sigură la ce se aşteptase din partea lui 
atunci când îi respinsese oferta, însă cu siguranţă nu luase 
în consideraţie acea reacţie calmă şi relaxată. Mai că o 
deranja că el nu făcuse nicio tentativă de a o determina să 
se răzgândească, dar apoi se certă pentru o asemenea 
ipocrizie. Ar fi trebuit să fie recunoscătoare că el 
reacţionase relaxat, fără să încerce să se arate dezamăgit 
sau să o facă să se simtă vinovată. Pur şi simplu, ridicase 
din umeri şi acceptase. 

Se gândi la modul în care se comportase George în 
acea dimineaţă, la furia pe care o afişase acesta atunci 
când ea sugerase că ar trebui să iasă cu mai multă lume. 
Oare înseamnă că sentimentele lui George pentru ea erau 
mai puternice decât ale lui Edward? Dar ce conta dacă 
erau? Sentimentele, în afară de dorinţa pasională, nu-şi 
avuseseră loc în scurta ei relaţie cu Edward Tremayne. 
Cuvintele de dragoste nu însoţiseră nimic din ceea făcuseră 


împreună. lubirea implica posesivitate; învățase măcar 
atâta lucru în cei 24 de ani ai ei. Trebuia doar să se uite la 
Rupert şi la Diana pentru a vedea asta. Dar posesivitatea 
trebuia să vină din ambele părţi. 


* 


Edward îi privi faţa în lumina pâlpâitoare a trăsurii, în 
drum spre Albemarle Street. Ea nu vorbise de când ieşiseră 
din restaurant, cu excepţia unor răspunsuri monosilabice la 
nişte întrebări banale pe care el i le pusese. Şi-ar fi dorit să 
ştie la ce se gândea Fenella. Oricare ar fi fost gândurile ei, 
era clar că o tulburau. Se vedea limpede pe faţa ei 
expresivă. Se întrebă dacă i-ar fi răspuns, în caz că o 
întreba. Dar decise împotriva acestei idei, pentru că simţea 
că nu erau atât de apropiaţi pentru a-şi face confidenţe. 
Nici măcar nu era sigur că voia să dezvolte acea apropiere 
dintre ei. Nu voia. Cel puţin, nu înainte de a rezolva 
incertitudinile legate de Safir. Avea nevoie ca ea să 
gândească limpede, ca să-şi joace rolul. 

Fenella, devenită conştientă de examinarea lui 
atentă, îşi întoarse capul într-o parte, pentru a privi pe 
fereastra trăsurii. Înaintau lent pe străzile aglomerate, pe 
care oameni în diferite stadii de ebrietate se revărsau din 
puburi şi restaurante. Şi, cu cât se apropiau de Albemarle 
Street, cu atât devenea mai nesigură. Mintea îi sugera să-i 
ofere lui Edward doar un „noapte bună”, din uşă. Dar 
perspectiva aceasta nu o încânta deloc. Atmosfera de la 
cină fusese oarecum ciudată, iar seara lor părea 
neterminată. Simţea că, dacă avea să se despartă la uşa 
casei ei, acea despărţire avea să fie definitivă. 

Nu faptul că nu făcuseră dragoste făcea seara să pară 
neterminată. Era ceva mai profund decât atât, dar Fenella 
nu reuşea să desluşească ce anume. 

— Poate n-ai observat, draga mea, dar stăm în faţa 
casei tale de aproape cinci minute, o smulse vocea lui 
Edward din reverie. 

— Oh, îmi pare rău. Eram pierdută în gânduri. 


— Da, spuse el, pe un ton amuzat. Cu siguranţă. ŞI ți- 
ai revenit? 

Ea se uită neajutorată la el. Oare îşi revenise? 
Dumnezeu ştia din ce motive se simţea lipită de banchetă. 
Casa ei se afla la câţiva paşi, intimitatea propriului dormitor 
era la depărtare de o scară. Tot ce trebuia să facă era să se 
ridice şi să coboare din trăsură. Collins avea să-i deschidă 
uşa. Doar atât avea de făcut - şi totuşi, nu reuşea să-şi facă 
trupul să asculte de comenzile creierului. 

Edward îi mângâie gura cu vârful degetului, privind-o 
gânditor în lumina slabă; apoi, brusc, se hotări. 

— Pentru numele lui Dumnezeu, femeie, dacă nu poţi 
decide, oricât de mult ar fi împotriva principiilor mele, o să 
decid eu pentru tine. 

Se întinse, o apucă de mâini şi o trase în micul spaţiu 
dintre ei, apoi o aşeză la el în poală şi o îmbrăţişă strâns. 

O sărută tare şi lung. Cu un mic oftat, Fenella îşi lăsă 
voinţa în mâna lui, pentru că îşi dădea seama că în acel 
moment el era mai puternic decât ea. 

Ochii i se închiseră, iar braţele îi înconjurară gâtul lui 
Edward. Se pierdu în mirosul cu arome de lămâie al pielii 
lui, se lipi de trupul masculin. Buzele lui aveau gust de 
şampanie şi de frişcă. Aproape că nici nu conştientiza când 
el bătu în plafonul trăsurii, care porni imediat din loc. 

După câteva clipe, Edward se desprinse din faldurile 
de hermină ale pelerinei ei şi o aşeză înapoi pe locul din 
faţa lui. 

— Ştie unde să meargă? întrebă Fenella, ameţită, cu 
buzele care încă o furnicau de la apăsarea sărutului. 

— l-am spus, când ne-am urcat în trăsură, unde o să 
mă ducă după ce te las acasă, spuse Edward. Eşti sigură că 
vrei să vii cu mine? 

— Aşa se pare, zise Fenella, trăgându-şi mai bine 
pelerina în jurul ei. 


Capitolul 14 


Fenella observă doar după o vreme că păreau să se 
întoarcă în haosul de seară târzie din Covent Garden. Praed 
Street era în direcţia opusă. Se uită pe fereastră. 

— Am crezut că ne ducem la tine. 

— Nu eram gata să declar noaptea încheiată, aşa că 
îmi propusesem să mă întorc în Covent Garden, după ce te 
lăsam acasă, răspunse el sprijinindu-se pe spătarul 
banchetei, cu braţele încrucişate, privind-o cu o sclipire 
amuzată în ochi. Focul probabil s-a stins acasă şi, oricum, 
atmosfera e neprimitoare, aşa că aveam alt loc în minte 
pentru noi. 

— Oh. Pot să întreb unde anume? 

— Aşteaptă şi o să vezi, zise el, zâmbind în 
semiintunericul din trăsură. 

În ciuda sentimentelor amestecate, a stării de 
confuzie generate de faptul că-şi schimbase brusc decizia şi 
a modului în care decizia fusese schimbată, Fenella se simţi 
cuprinsă de entuziasm. Trecuse atât de mult timp de când 
nu mai simţise acea emoție simplă, acea aşteptare plăcută, 
şi o savura precum făcea cu marţipanul de pe torturile de la 
aniversările ei din copilărie. Cât era de încântată să dea la o 
parte glazura ca să scoată la iveală pasta aurie şi delicioasă 
de migdale. Aproape că putea să-i simtă dulceaţa pe vârful 
limbii. 

Nu-şi putea imagina încotro mergeau, dar trebuia să 
fie un loc în care sărutul lor pasional din urmă cu câteva 
clipe îşi putea desfăşura efectele. Trezise în ea o pasiune 
prea mare pentru a fi ignorată. 

Trăsura intră pe o stradă liniştită, departe de Piazza, 
deşi zgomotul petrecerilor nocturne se mai putea auzi prin 
aerul îngheţat. Edward sări din trăsură şi-i întinse mâna 
Fenellei, care păşi pe o stradă pietruită, în faţa unei case 
arătoase, cu ferestrele acoperite discret de draperii şi cu un 
felinar elegant aprins lângă intrare. 

— Cine locuieşte aici? întrebă ea, în timp ce Edward, 
care tocmai plătise vizitiul, se îndrepta spre uşa de la 
intrare. 


— Madame Elizabeth conduce stabilimentul, spuse el, 
trăgând şnurul de la sonerie. Şi îl conduce cu cea mai mare 
discreţie, îţi promit. _ 

Uşa se deschise, şi un servitor în livrea apăru în uşă. li 
examină intens pe musafiri, înainte să facă o plecăciune. 

— Domnule Tremayne, ce plăcere! A trecut ceva timp 
de când nu v-am mai văzut, spuse el, apoi îşi îndreptă 
privirea spre Fenella, iar aceasta avu impresia că fu 
evaluată până la piele, începând cu perlele din păr şi 
pelerina de hermină, până la încălţările de culoarea 
bronzului. 

— Intraţi, vă rog! O să-i spun doamnei că sunteţi aici, 
spuse el, şi le deschise uşa larg. 

Intrară în holul mare, luminat discret de lămpi cu gaz, 
în care aerul era uşor parfumat. Din spatele unei uşi duble 
din dreapta se auzeau râsete şi sunetul unui pian. 

— Ce e locul acesta? întrebă şoptit Fenella. Cine este 
madame Elizabeth? 

Edward zâmbi sardonic. 

— la ghici, spuse el, în timp ce îşi aşeza pălăria şi 
mănuşile pe o măsuţă, apoi începu să-şi scoată pelerina. 

Ochii Fenellei se măriră în timp ce îl priveau fix, iar 
adevărul şocant prindea contur în privirea ei. Edward arăta 
foarte mulţumit de isprava sa. 

— Nu este... doar n-ar putea fi... un bordel, reuşi ea 
să spună într-un final, iar Edward o răsplăti cu un chicot. 

— O casă de moravuri uşoare, spuse Edward, 
chicotind în continuare. Dar un stabiliment foarte select, 
draga mea. Şi perfect discret. Lasă totul în seama mea şi 
nu spune nimic, dacă reuşeşti să te abţii. 

Ea ar fi trebuit, desigur, să plece imediat, plină de 
indignare justificată, de groază, de modestie revoltată, se 
gândi Fenella, dar nu era deloc tentată să facă aşa ceva. 
Era fascinată, iar emoția ei anterioară crescuse de o sută 
de ori graţie faptului că se aflau într-un loc considerat 
interzis pentru tinere ca ea. 

— Edward, dragul meu, cât de minunat din partea ta 
să ne vizitezi în această seară. Am înţeles că ai companie. 


Doamna care vorbea, apărută în hol dintr-un pasaj din 
spatele scărilor, părea să plutească atunci când mergea. 
Era îmbrăcată într-o rochie foarte mulată în partea de sus, 
din mătase roşie şi neagră. Umerii uşori umflaţi ai rochiei se 
ridicau dintr-un decolteu ametitor care îi dezvăluia sânii albi 
şi plini până aproape de sfârcuri. Părul era coafat într-un 
coc foarte înalt care, împreună cu perechea de pantofi roşii 
cu tocuri imposibil de înalte din picioare, îi accentua silueta 
zveltă. 

— Elizabeth, iartă-mă că te-am neglijat. Am fost 
ocupat cu piesa mea de teatru, spuse Edward, sunând la fel 
de natural ca şi când conversa într-un salon oarecare din 
înalta societate. Permite-mi să ţi-o prezint pe domnişoara 
Phoebe Adams, spuse el, şi o trase pe Fenella înainte. 
Phoebe, draga mea, aceasta este o veche prietenă, 
madame Elizabeth. 

Femeia luă mâna Fenellei între ale sale, în timp ce o 
privea în sus şi în jos, cu aerul cuiva obişnuit să cerceteze şi 
să evalueze femeile tinere. 

— Ei bine, draga mea, nu eşti genul obişnuit de tânără 
care însoţeşte domnii pe aici, dar, dacă Edward garantează 
pentru tine, eşti mai mult decât bine-venită. 

Oare cât de des se folosise Edward de serviciile 
disponibile în stabilimentul condus de madame Elizabeth? 
se întrebă Fenella. lar apoi se întrebă dacă îi păsa cu 
adevărat. Aşa că răspunse la comentariile lui Elizabeth cu 
un zâmbet neutru şi îşi îndepărtă uşor mâna din 
strânsoarea acesteia. 

— Apartamentul auriu este disponibil în acest 
moment, Edward, spuse femeia, întorcându-se de la 
Fenella. Se potriveşte cu nevoile tale? 

— Este perfect, iar, dacă ne-ai trimite şi nişte vin fiert, 
alături de câteva dintre acele minunate pateuri cu homar, 
ar fi de-a dreptul minunat. 

— Imediat, domnule. Permiteţi-mi să vă prezint 
apartamentul, spuse ea, îndreptându-se spre scări, pe care 
începu să le urce cu mişcări impunătoare. 

Fenella o urmă, întrebându-se cum Dumnezeu reuşea 


femeia asta să meargă pe acele tocuri imposibil de înalte. 
Aruncă o privire peste umăr spre Edward, care era cu un 
pas în spatele ei. El ridică întrebător dintr-o sprânceană, şi, 
când ea încuviinţă din cap, o strălucire senzuală îi lumină 
ochii, iar buzele i se curbară într-un zâmbet diabolic, pe 
care nu-l mai văzuse până atunci la el. Fenella rămase 
brusc fără suflare; inima i-o luase razna, iar sângele îi 
alerga prin vene cu o viteză nebunească. 

— lată-ne! Apartamentul auriu, spuse madame 
Elizabeth şi deschise o pereche de uşi care dădeau într-o 
cameră mare. 

Un foc strălucitor ardea în şemineu, draperiile grele şi 
lungi, din catifea galbenă, acopereau ferestrele, iar patul 
imens cu baldachin era acoperit cu perdele asemănătoare. 
Pe covorul de un galben ocru se aflau o canapea, un scaun 
şi două fotolii tapiţate cu brocart aurit. 

Numele era, cu siguranţă, o alegere inspirată pentru 
acea încăpere, se gândi Fenella, cu ochii atraşi momentan 
de bogăţia mobilierului. „Excentric”, îl caracteriză Fenella, 
tot în gând. Era impresionant, chiar şi pentru un bordel de 
înaltă clasă, ca acesta ţinut de madame Elizabeth. 

Uşa se închise în spatele proprietarei stabilimentului, 
şi Edward se întoarse spre Fenella, încă afişând acel mic 
zâmbet diabolic. 

— Eşti şocată? 

Întrebarea simplă îi oferi Fenellei un moment pentru a 
se aduna, în ciuda acelui zâmbet demonic. 

— Surprinsă, spuse ea, cât de relaxat putea. Locul 
acesta e ca un fel de a doua casă pentru tine? întrebă ea, 
ridicând din sprâncene. 

El ridică din umeri. 

— Probabil e la fel de acasă pentru mine cât e şi 
pentru grupul acela de tineri idioţi de la Marco's. 

— Mă îndoiesc, spuse Fenella şi se aşeză pe pat, 
legănându-şi picioarele, încercând să ignore furnicăturile 
pielii şi inima care-i bătea rapid. Sunt sigur că toţi au vizitat 
un bordel la vremea lor, dar mă îndoiesc că au făcut-o cu 
naturaleţea şi familiaritatea de care dai tu dovadă. 


— Te deranjează naturaleţea şi familiaritatea? 

O deranja? Ar fi trebuit? 

Fenella privi în jur, analizând din nou atmosfera 
aproape ireală. intrase într-o lume diferită, una în care se 
putea întâmpla orice, o lume secretă în care îşi putea 
îngădui cele mai sălbatice fantezii. Era departe de viaţa de 
zi cu zi cu care se obişnuise. Işi atinse limba cu buzele şi îl 
privi printre genele lungi, care ascundeau sclipirea din ochii 
ei cenuşii. 

— Nu, absolut deloc. Nu ştiu cum se joacă acest joc, 
dar sunt pregătită să învăţ. Aştept instrucţiunile. 

— În acest caz, mi-ar plăcea să-ţi dai jos hainele. 

Ochii lui se îngustară, în timp ce stătea cu spatele la 
foc, cu un braţ întins pe poliţa de deasupra şemineului şi cu 
un picior pe apărătoarea din cupru. 

— N-ar trebui să aşteptăm până când ne aduc vinul 
fiert? întrebă ea, cu pielea înfiorată de anticipație. 

— Standardele obişnuite de comportament nu se 
aplică în locuri de genul acesta, spuse el, urmărindu-i 
îndeaproape expresia. 

Se putea să fi fost aşa, reflectă Fenella, dar, în ciuda 
entuziasmului provocat de acea atmosferă inedită, nu s-ar 
fi simţi în largul ei stând dezbrăcată în faţa unei servitoare 
care aducea gustări. 

Spre uşurarea ei, înainte ca ezitarea ei să devină prea 
evidentă, o scurtă bătaie în uşă anunţă intrarea unei 
servitoare cu o tavă încărcată. 

— Coferul cu vin fiert, domnule, spuse ea. 

Aşeză pe o măsuţă o tavă cu două căni şi o farfurie de 
argint plină cu pateuri cu homar, iar vinul pe un raft de 
lângă şemineu, aproape de căldura focului. 

— Doriţi şi altceva? 

Edward clătină din cap. 

— Nu, mulţumesc. O să sun dacă avem nevoie. 

Fata făcu o reverență şi dispăru. Uşa se închise în 
urma ei. Fenella îşi dădu seama că servitoarea nu se uitase 
niciun moment spre ea, de parcă nici nu ar fi fost în 
cameră. Probabil că lucrurile de genul acela făceau ca locul 


să fie lipsit de convenţii, aşa cum îl descrisese Edward. Nici 
dacă ar fi fost dezbrăcată servitoarea nu s-ar fi uitat spre 
ea. Probabil, în opinia fetei, Fenella era doar o femeie 
uşoară ca oricare alta. 

Edward o privea, încercând să-i ghicească gândurile. 
Nu avea de unde să ştie care ar fi putut fi reacţiile ei faţă 
de ceea ce, la urma urmei, era o casă de toleranţă, 
indiferent de cât era de distinsă clientela care o frecventa. 

Era conştient că, atunci când ea se răzgândise în 
legătură cu mersul acasă, el ar fi trebuit să redirecţioneze 
trăsura spre Praed Street. Dar un demon, unul nu chiar 
necunoscut, luase conducerea firii sale de obicei bine 
intenţionate. Pentru că voia să vadă cât de departe de 
mediul ei familiar şi confortabil era dispusă Fenella să 
meargă. O parte din el se scuza spunând că fusese, de fapt, 
un test necesar, pentru a vedea dacă ea avea capacitatea 
de a se adapta necesară pentru a o juca pe Rose cea 
manipulatoare, dar, în adâncul sufletului, ştia că, de fapt, 
voise să vadă dacă într-adevăr Fenella era atât de 
îndrăzneață şi de nepăsătoare faţă de convențiile sociale 
pe cât spunea. 

Spre încântarea lui, ea nu numai că se adaptase la 
situaţie, dar o şi schimbase puţin, transformând-o într-un 
joc senzual palpitant. Acum, stătea lângă pat, sprijinindu-se 
în mâini, cu capul înclinat întrebător într-o parte. 

El se întoarse şi luă coferul cu vin, turnându-şi în 
cană. Apoi se întoarse spre ea şi repetă, liniştit: 

— AŞ dori să-ţi scoţi hainele. 

Fenella înghiţi, conştientă de apariţia valului fierbinte 
de anticipare care îi inunda trupul, făcându-i sfârcurile să se 
ridice şi sexul să i se umezească. Incet, începu să se 
dezbrace, bâjbâind stângace la spate, ca să-şi desfacă 
rochia. Edward nu se oferi să o ajute, doar o urmărea fără 
încetare cu privirea atentă, plină de dorinţă, ceea ce făcea 
ca degetele ei să tremure. Incet, ea lăsă rochia de seară să- 
i alunece la picioare şi ieşi din cascada de tafta de culoarea 
smaraldului. Îşi desfăcu panglicile de la jupa apretată şi 
apoi năsturaşii din perle de la cămăşuţă. 


Edward nu se mişcă decât o singură dată, ca să ia o 
înghiţitură de vin, dar ochii lui nu o părăsiră nici măcar o 
secundă. Când rămase dezbrăcată, cu excepţia ciorapilor 
de mătase prinşi cu jartiere şi a pantofilor de culoarea 
bronzului, el îi făcu semn să se oprească. 

— Vino la mine, o instrui el încet, iar ea se îndepărtă 
de hainele căzute pe podea şi traversă spaţiul mic dintre ei 
până ajunse în faţa lui. 

— Eşti atât de frumoasă, murmură el şi-i duse cana cu 
vin la buze. Bea! O să-ţi ţină de cald. 

Ea sorbi din vinul dulce şi condimentat, în timp ce el 
înclina cana pentru ea, văzând-o pierdută în acea lume 
ciudată, de vis, în care dorinţa era singurul lucru important, 
unde fiecare centimetru din pielea ei era excitat, iar 
sângele îi gonea prin vene. 

Îşi dorea să-i simtă mâinile pe ea, aşa că făcu un pas 
mai aproape, până când pielea ei atinse lâna mătăsoasă a 
hainei lui, iar sânii ei dezgoliţi se apăsară pe vesta albă şi 
scrobită. Simţi dinspre cămaşa lui un vag miros de lavandă, 
în timp ce-i inspira parfumul familiar al pielii. 

În cele din urmă, el îi oferi ceea ce îşi dorea. Mâinile 
lui se plimbau pe trupul ei, cuprinzându-i sânii, alunecând 
peste abdomen, atingându-i oasele dure ale bazinului, 
strecurându-se între coapse. 

— Spune-mi ce vrei, draga mea, îi şopti el la ureche, 
în timp ce degetele lui se mişcau înăuntrul ei. 

— Asta vreau, pe tine, îi răspunse ea cu o şoaptă plină 
de pasiune. Simt că iau foc. Edward. Am nevoie de tine. 
Acum. 

Drept răspuns, el o ridică şi o duse spre pat, unde o 
lăsă să cadă între pături, în timp ce ea îşi scoase dintr-o 
mişcare încălţările. El se aplecă să-i desfacă jartierele, apoi, 
încet şi agonizant, îi trase de pe picioare ciorapii de mătase 
şi-i aruncă pe covor. 

Fenella se uită în sus spre el cu o privire înfometată. 
El se îndreptă, îşi scoase haina şi îşi descheie pantalonii. Se 
lăsă înapoi pe pat, încă îmbrăcat în cămaşă şi vestă. 
Îngenunche peste ea, cu sexul erect. Fenella se întinse şi 


începu să-l frece în palmă, mângâindu-i pielea mătăsoasă şi 
tachinându-i delicat vârful umed. 

El o prinse ferm de mâini şi i le aşeză pe pat, deo 
parte şi de alta a trupului. 

— Nu mă atinge, şopti el. Stai cât poţi tu de 
nemişcată, murmură, cu ochii înceţoşaţi de excitare. 

Fenella rămase nemişcată, dorind să-l atingă, dar în 
acelaşi timp dispusă să joace conform regulilor lui. El îşi 
strecură mâinile sub fundul ei şi îl ridică în palme, în timp 
ce sexul lui aluneca în trupul ei deschis şi primitor. 

Fenella gemu, cuprinsă de o senzaţie glorioasă, în 
timp ce el părea să o umple, să o posede, să devină una cu 
ea. Se mişca în ea, aplecându-şi trunchiul în spate, astfel 
încât numai coapsele lor se atingeau. Apoi puse o mână în 
zona în care trupurile lor se uneau. Atingerea o 
electrizează, trupul ei tresări involuntar pe pat şi potopul de 
senzaţii o copleşi. 

Edward îşi pierdu şi el orice control, uitându-se la ea, 
acaparat de propriul lui climax. Ochii ei larg deschişi îi 
priviră trupul convulsionat de orgasm, în timp ce îşi lăsa 
sperma adânc în ea. 


Focul ardea mocnit când Fenella îşi reveni oarecum în 
simţiri, îşi dădu seama că era singură în pat. Se rostogoli pe 
o parte, sprijinindu-şi capul într-o mână, şi-l privi pe 
Edward, care era complet îmbrăcat şi stătea în genunchi în 
faţa focului, amestecând cu un vătrai fierbinte în vinul fiert. 

— Te-ai trezit? 

— Nu sunt sigură că am adormit, de fapt. Mai 
degrabă, am căzut inconştientă. Cât e ceasul? 

— Aproape trei, spuse el, şi se ridică să-i aducă o cană 
aburindă. Bea asta, apoi te duc acasă. 

— Mi-aş dori să rămânem toată noaptea aici, spuse 
ea, aşezându-se între perne şi inhalând aromele de 
nucşoară şi cuişoare din vin. 

— Ei bine, nu ai scris nicio scrisoare pentru a-ţi fabrica 


un alibi, aşa că nu cred că ar fi înţelept, spuse el luând un 
pateu cu homar din farfurie. Vrei unul? 

Fenella clătină din cap şi bău cu sete din cană. 

— Incă mă simt plină, de la cină, spuse ea, şi, cu 
reticenţă, îşi cobori picioarele din pat. Unde-mi sunt 
hainele? 

— Le-am aranjat eu pe toate pe un scaun. Ai apă, 
prosoape şi ce-ţi mai trebuie după paravan. 

Pentru prima dată, Fenella observă paravanul înalt 
care închidea un colţ al camerei. Se duse şi se uită în 
spatele lui, dornică să vadă ce facilităţi erau oferite într-o 
cameră de bordel. Un lavoar, prosoape, săpun şi o comodă. 

— Toate foarte convenabile, declară ea, intrând în 
spatele paravanului. 

Când apăru de după el, era din nou îmbrăcată. De 
data asta, Edward o ajută să-şi încheie rochia. 

— Nu am folosit nimic pentru protecţie, iar tu nu te-ai 
retras, zise ea direct. 

— Nu, spuse el. Momentul mi-a luat minţile. Când ai 
sângerat ultima dată? 

— Ar trebui să încep în curând, spuse ea, întrebându- 
se de ce nu se simţea deloc inconfortabil să discute cu el 
despre un subiect atât de intim, care, în general, era 
considerat destul de ruşinos şi, prin urmare, tabu. Se îndoia 
că mama şi tatăl ei  menţionaseră vreodată acel 
inconvenient lunar de-a lungul anilor de căsnicie. Ar trebui 
să fie în regulă, spuse ea. 

— Să sperăm. Imi pare foarte rău, draga mea. A fost 
în totalitate vina mea. 

— Cred că amândoi ne-am lăsat duşi de val în acel 
moment, spuse Fenella, aşezându-se pe pat pentru a-şi 
prinde jartierele. 

Edward o ajută să îşi pună pelerina de blană, apoi 
merse la uşă. 

— Majordomul o să trimită un lacheu să ne găsească 
o trăsură, spuse el. 

Simţindu-se ca şi cum tocmai s-ar fi trezit dintr-un vis, 
Fenella îl urmă la parter şi, câteva minute mai târziu, într-o 


trăsură. 

Servitorul îi deschise uşa casei din Albemarle Street. 
Ea rămase în prag pentru câteva clipe, urmărind trăsura 
care se îndepărta în direcţia Praed Street, înainte de a intra 
în casă şi de a se grăbi în camera ei. 

Alice ştiuse că nu era necesar să o aştepte. Focul din 
şemineu era aproape stins, dar Fenella era prea obosită ca 
să-i pese. Îşi aruncă hainele grămadă pe podea, îşi trase 
cămaşa de noapte pe ea şi se băgă în pat, strângând 
cuverturile în jurul ei. După un minut, deja dormea. 


Capitolul 15 


— Te-a dus la un bordel? întrebă Petra, nevenindu-i să 
creadă. În Covent Garden? 

— Pe Wardour Street, răspunse Fenella din poziţia în 
care stătea ghemuită în fotoliul din faţa şemineului din 
camera ei. 

Era încă în halat, sorbindu-şi cafeaua. De cealaltă 
parte, musafirele ei aveau ochi strălucitori şi obraji 
îmbujoraţi de la plimbarea rapidă de dimineaţă prin frig. 
Însă nu dădeau niciun semn că ar fi dispuse să o scutească 
de întrebări. 

Trecuseră câteva ore bune de când se întorsese de la 
stabilimentul condus de madame Elizabeth, dar Fenella nu 
reuşise încă să-şi limpezească gândurile. 

Trupul ei purta toate semnele pasiunii lor nebune, 
coapsele o dureau plăcut, şi nu se putea opri din căscat. 
Nopțile târzii nu-i provocau, în mod normal, o asemenea 
reacţie de imobilitate fericită. Dar nici nu mai stătuse 
vreodată trează până atât de târziu. 

— Şi cum te-ai simţit? Ai văzut-o pe vreuna dintre 
femei? întrebă Diana, în timp ce lua un fursec şi-l înmuia în 
cafea. 

Fenella clătină din cap. 

— Am văzut un majordom, o servitoare, pe băiatul 


care ne-a chemat trăsura şi pe madame Elizabeth. 

— Era înfricoşătoare? 

Fenella râse. 

— Sub nicio formă, deşi cred că ar putea fi, dacă se 
enervează pe cineva. Dar părea că-l apreciază mult pe 
Edward. Părea aproape de-al casei, deci presupun că merge 
des acolo. 

Prietenele ei absorbiră implicaţiile acelui lucru. 

— Presupun că nu este şocant sau surprinzător. La 
urma urmei, e burlac, se aventură Petra. Dar să te ducă şi 
pe tine acolo... Ce ar spune oamenii dacă s-ar afla? 

— Că nu sunt cu nimic mai bună decât o prostituată, 
chicoti Fenella. Şi, între noi fie spus, m-a distrat să mă 
prefac a fi una. 

— Oricum, n-o să afle nimeni, declară Diana. Nimeni 
nu te-a văzut acolo, iar noi nu suntem genul care să 
răspândim bârfe. Chiar aş vrea să-l cunosc pe Edward 
Tremayne cum se cuvine. Am doar amintiri foarte vagi 
despre el, de acum câţiva ani. lar atunci nu mi-a făcut o 
impresie favorabilă, cum stătea şi se uita dispreţuitor la 
toată lumea din încăpere. 

— Da, are acest obicei, recunoscu Fenella cu o 
grimasă. Şi nu cred că joacă teatru. Chiar dispreţuieşte 
viaţa pe care oamenii ca noi o duc. 

— Dar, bineînţeles, nu simte acelaşi lucru şi în ceea ce 
te priveşte, spuse Petra, privindu-şi cu atenţie prietena, cu 
o nuanţă întrebătoare în voce. 

Fenella se încruntă. 

— Nu cred. Oricum, nu tot timpul, adăugă ea, 
strâmbând uşor din nas. 

— Eşti sigură că ştii ce faci, draga mea? întrebă Petra 
şi se aplecă să o bată uşor pe mână. 

Fenella clătină din cap. 

— Nu, nu sunt deloc sigură. Dar ştiu că, atât timp cât 
mă face fericită, nu am de gând să mă opresc. 

— Deci ce se întâmplă în continuare? întrebă Diana, 
mereu practică. 

— Ei bine, miercuri facem o lectură completă a piesei, 


cu Cedric şi restul distribuţiei. Sper că Edward îmi trimite 
astăzi o copie a piesei, ca să mă pot familiariza cu ea până 
atunci. 

— Şi când ai de gând să-i anunţi pe Lord şi Lady 
Grantley despre acest lucru? întrebă Diana şi sorbi din 
cafea. 

— După ziua de miercuri, spuse ferm Fenella. După 
felul şubred în care au mers până acum lucrurile cu piesa 
asta, toate planurile s-ar putea destrăma, de fapt, miercuri, 
când ar trebui să devină realitate. 

— Şi, dacă are să se întâmple, ce va însemna acest 
lucru pentru relaţia ta cu Edward? întrebă Petra, ronţăind 
un fursec. 

— Habar n-am, spuse sincer Fenella. Nimic bun, 
bănuiesc. Edward se identifică cu Safir. Pare, cel puţin 
pentru moment, că piesa e factorul important şi definitoriu 
al vieţii lui. Dacă planurile lui se destramă, nu ştiu cum va 
reacţiona - dacă va da vina pe mine. 

— Pentru ce anume? întrebă Diana. 

Fenella făcu o grimasă. 

— Pentru că nu sunt suficient de bună, pentru că nu 
dau suficient din mine, pentru că nu conştientizez ce 
capodoperă este creaţia lui... Pentru că nu o văd cu aceiaşi 
ochi. 

— Dar ar fi atât de egoist, de nedrept! exclamă Petra. 

— Da, aşa este temperamentul artistic, în caz că nu 
ştiai, spuse Fenella. Bineînţeles, s-ar putea ca lucrurile să 
meargă diferit şi să nu fie cazul. Vom vedea. 

— Ei bine, abia aştept să-l cunosc pe Edward 
Tremayne, cât de curând, spuse Diana şi se ridică. Am o 
probă pentru noul meu echipament de călărie într-o 
jumătate de oră. Trebuie să plec. Vii, Petra? Sau rămâi aici? 

Petra aruncă o privire spre Fenella. 

— Pari cam extenuată, draga mea. Cred că te las să 
te refaci după eforturile de aseară. Să ne ţii la curent 
despre cum merg lucrurile miercuri. Promiţi? 

— Promit, spuse Fenella. Vă deranjează dacă nu mă 
ridic să vă însoțesc la uşă? Picioarele mele n-au niciun chef 


să mă ajute. 

— Rămâi acolo unde eşti, draga mea, spuse Diana şi 
se aplecă să o sărute. Dar te aştept la mine, în Grosvenor 
Square, după lectura de miercuri. Să nu ne păcăleşti! 

— De parcă aş putea, spuse Fenella îmbrăţişându-şi 
prietena şi întinzându-se ca să o sărute pe Petra pe obraz. 
O să vin la ceai. 

— Ne vedem atunci, spuse Petra. Ar trebui să mă 
grăbesc şi eu să ajung acasă. Mama e într-o mare agitaţie, 
deoarece Jonathan ar trebui să sosească de la Paris în 
această după-amiază. lar ea organizează o cină cu întreaga 
familie, pentru a-l întâmpina. Numai că el tot promite de 
ceva timp că vine, apoi schimbă data sosirii sau anulează în 
ultimul minut. Este îngrozitor de insensibil la sentimentele 
mamei, deşi ea îl răsfaţă în exces. Dacă e să mă iau după 
ea, tot ce face Jonathan e bine. Uneori, îmi vine să mă iau 
de el. 

Diana îşi muşcă buza. Amintirea fratelui ei, ucis cu doi 
ani în urmă în asediul de la Mafeking, era încă vie şi ar fi 
dat orice să poată bombăni despre el aşa cum o făcea Petra 
în legătură cu propriul frate. 

— Oh, draga mea, îmi pare tare rău, spuse Petra şi se 
repezi să o îmbrăţişeze pe Diana. Sunt îngrozitor de 
insensibilă. N-am vrut să-ţi amintesc de moartea lui Jem. 

— N-a fost vina ta, spuse Diana, întorcându-i 
îmbrăţişarea. Eu şi Rupert vorbim adesea despre el. Doare, 
dar îl ţine viu în inima noastră. La revedere, Fenella, 
scumpo! Ne vedem miercuri. 

— Dacă îţi vei recupera energia până atunci! spuse 
Petra, trimiţându-i un sărut pe drumul spre ieşire. 

Fenella zâmbi în timp ce uşa se închidea în urma lor. 
În ultimele zece minute, începuse să simtă o uşoară greață 
şi o luaseră crampele. Îi venise menstruaţia. Asta explica 
starea ei de moleşeală şi disconfort. Dar, în loc să 
bombăne, ca de fiecare dată când se întâmpla acel 
disconfort lunar, se simţi uşurată. Se ridică de pe fotoliu, îşi 
luă ce îi trebuia din dulap şi se îndreptă spre baie. Aşadar, 
scăpase de eventualele consecinţe ale neglijenţei lor din 


seara precedentă. Trebuia să-i trimită un mesaj lui Edward, 
ca să-l liniştească şi pe el. 

Tocmai se instala din nou în poziţia ei ghemuită din 
fotoliu, când Alice intră cu un pachet învelit în hârtie maro. 

— Asta tocmai a sosit pentru dumneavoastră, 
domnişoară Fenella. Cum vă mai simţiţi? Pot să vă aduc 
ceva? 

— Ceva pentru crampe, Alice, spuse ea, luând coletul 
şi dezlegând rapid sfoara, Vin fiert, adăugă ea, amintindu-şi 
brusc de căldura condimentată şi liniştitoare a băuturii. 
Crezi că cei de la bucătărie ar putea să-mi prepare o cană? 
Asta ar fi tot. 

— VI-l prepar eu, domnişoară Fenella. Şi vă aduc şi 
una din noile tabletele pe care le ia Lady Grantley pentru 
dureri de cap. 

— Aspirină, vrei să spui? Nu, doar vinul fiert, Alice. Nu 
am nevoie de nimic mai puternic. 

— Ei bine, dacă sunteţi sigură... Tabletele acelea fac 
minuni împotriva durerilor de cap ale doamnei, aşa mi-a 
spus Elsie, preciză Alice şi apoi ieşi din cameră. 

Era adevărat, aşa cum îi raportase servitoarea mamei 
ei lui Alice, că aspirina, noua aşaz-zisă tabletă-minune, 
ameliora frecventele dureri de cap ale stăpânei casei. Însă 
Fenella decise că propriul disconfort putea fi gestionat cu 
doar o zi de leneveală şi un pic de vin fiert. 

Deschise coletul şi scoase la iveală un teanc de pagini 
dactilografiate. Deasupra lor era un bilet scris de mână - 
doar câteva rânduri, în stilul distinctiv al lui Edward. Nu 
avea nicio formulă caldă de salut - de fapt, nu exista niciun 
fel de introducere - şi nici vreo menţiune a activităţilor din 
noaptea precedentă. 


Am doar două copii dactilografiate, aşa că te rog să o 
protejezi cu prețul vieţii. M-am gândit că o copie 
dactilografiată te va ajuta să te detaşezi cumva, pentru a 
evita să apară vreo chestiune personală care ar putea sta 
în calea unui lecturi impartiale. E. 


Fenella se încruntă, gândindu-se că biletul scurt, în 
ciuda bruscheţii stilului, dezvăluia prea clar neliniştea lui 
Edward, deşi ştia că lui nu i-ar fi plăcut ca ea să gândească 
aşa. Şi punea şi mai multă presiune pe ea. Ce avea să se 
întâmple dacă, după ce recitea piesa, încet şi fără să fie 
distrasă, o ura pur şi simplu? Sau decidea că era un rol prea 
greu pentru ea? 

Ei bine, era un obstacol pe care trebuia să-l înfrunte 
dacă şi când ajungea acolo. 

— V-am adus vinul fiert, domnişoară Fenella. Şi lady 
Grantley a spus că ar trebui să luaţi unul dintre 
comprimatele ei de aspirină. O să vă simţiţi bine mai 
repede, spuse Alice şi aşeză pe măsuţa de lângă fotoliu o 
cană care aburea şi o tabletă. Aşa. lar Lord George a trecut 
pe aici, în urmă cu câteva minute. l-am spus lui Collins să-i 
transmită că nu vă simţiţi bine. A zis că îi pare rău să audă 
asta şi că speră să vă reveniţi grabnic. Apoi a intrat în 
bibliotecă şi v-a scris un bilet, spuse ea, scoțând o foaie 
împăturită, în timp ce privea curioasă spre teancul de hârtii 
din poala Fenellei. 

— Mulţumesc, Alice, spuse Fenella şi luă biletul, apoi 
ridică vinul şi-i inhală aroma condimentată şi liniştitoare. O 
să te chem dacă mai am nevoie de ceva. 

— Aşa să faceţi. Acum, odihniţi-vă! O să vă aduc puţin 
mai târziu o supă fierbinte şi un ou moale, ca să mâncaţi de 
prânz. 

Perspectiva nu i se păru Fenellei foarte apetisantă, 
dar îi zâmbi şi îi mulţumi lui Alice. După ce servitoarea 
părăsi camera, luă o gură de vin şi apoi deschise biletul de 
la George. 


Draga mea, sunt devastat să aud că nu te simți bine. 
Sper că n-ai mâncat aseară la Marco's ceva care nu ţi-a 
picat bine. 

Știu că nu-ți place în mod deosebit să iei masa în doi. 
Mă întreb ce ţi-a schimbat părerea. Sper că te vei simti 
suficient de bine pentru balul de la familia Wareham. Mama 
ta m-a invitat mai întâi la cină, aşa că aştept cu nerăbdare 


să te văd atunci, dacă nu mai devreme. 
Devotul tău George. 


Fenella mai bău puţin vin fiert şi simţi cum căldura i 
se adună în abdomen şi-i mai calmează crampele. Reciti 
biletul lui George. Aşa cum se temuse, unul dintre tinerii 
beţi care o abordaseră la cină îi raportase că o văzuse. In 
ochii lui George, ea refuzase să meargă la operă cu el, dar, 
în schimb, plecase la teatru cu Edward Tremayne. Ceea ce 
era absolut adevărat. George vedea acel lucru ca pe o 
palmă peste faţă, iar ea cu greu îl putea învinovăţi pentru 
asta. Tonul biletului său trăda resentimente perfect 
justificate. 

Se lăsă pe spate, închise ochii şi oftă. Totul avea să fie 
la fel de mizerabil de haotic pe cât se temuse. Şi doar din 
vina ei. Se angajase să participe la balul mascat alături de 
George, dar oare putea ea să-l calmeze, rămânând în 
acelaşi timp fermă în deciziile pe care le luase? Situaţia 
trebuia rezolvată, fie că Edward Tremayne era în acel 
tablou, fie că nu. l-o datora lui George. Erau multe femei 
care ar fi dat orice în schimbul unui zâmbet din partea lui. 
George merita să găsească pe cineva care ţinea la el mai 
mult decât ca la un însoțitor convenabil. 

Hotărâtă, lăsă deoparte biletul de la George. Avea să-i 
scrie mai târziu un mesaj drăguţ. Pentru moment, avea 
treabă. Luă prima pagină dactilografiată. 

Două ore mai târziu, dădea ultima foaie. Nu avea nicio 
îndoială în mintea ei că piesa lui Edward era genială. 
Dialogul se desfăşura fără probleme, personajele erau clar 
definite - toate, cu excepţia lui Rose. Ea era o dilemă, o 
enigmă, dar, pentru prima dată, Fenella avea o idee despre 
cum să o interpreteze, cum să intre în pielea personajului. 
Rose cea malefică era dificilă, iar portretizarea ei ar fi 
însemnat să-şi suprime cea mai mare parte din propria 
natură, însă, la urma urmei, aceea era însăşi esenţa 
actoriei, îşi spuse Fenella. Mai trebuia doar să-şi creeze 
istoria propriului personaj, pentru că Edward furnizase 
foarte puţine detalii, cu excepţia uciderii surorii lui Rose. O 


parte din fascinația piesei stătea chiar în întrebarea: „O 
ucisese Rose pe copilă sau nu?” Publicul era cel care 
trebuia să decidă. 

lar Fenella îşi crease propria opinie. Încă nu o 
cunoştea pe Rose suficient de bine, dar începea să o 
înţeleagă. Avea să fie pregătită miercuri pentru lectura 
completă, cu restul actorilor din distribuţie. 

Se uită cu dezgust la tava pentru prânz pe care o 
adusese Alice. Nu avusese niciun chef, în urmă cu o oră, să 
mănânce conţinutul trist şi cu atât mai puţin chef avea 
acum. Simţea o moleşeală plăcută de la vinul fiert, dar 
altfel era mai bine decât dimineaţă, iar tableta de aspirină 
rămăsese pe masă, neatinsă. Şi îi era foame. Îşi aminti de 
pateurile cu homar. 

Avea două scrisori de scris, una către George şi una 
către Edward. Sună după Alice, care apăru în câteva 
minute. 

— Oh, domnişoară Fenella, n-aţi mâncat nimic din 
prânz! exclamă ea. 

— Imi pare rău, Alice, dar am nevoie de ceva mai 
solid, spuse Fenella, zâmbindu-i ca să-i câştige înţelegerea. 
Brânză prăjită, poate? 

Nu egala pateurile cu homar, dar era una dintre 
plăcerile ei din vremea copilăriei. 

— Mă ocup imediat, spuse Alice şi ridică tava 
neatinsă. Mă bucur că vă simţiţi mai bine. 

— Mulţumesc, Alice. Am două scrisori de scris. Îi poţi 
cere, te rog, lui Collins să se asigure că sunt livrate 
personal? Cred că e prea târziu să le trimit cu poşta. 

— Cu siguranţă, domnişoară Fenella, spuse Alice şi 
ieşi. 

Fenella dădu deoparte cuvertura matlasată şi se 
ridică din fotoliu cu o vagă reticenţă. Se aşeză la masa de 
scris, scoase o foaie de hârtie şi înmuie tocul în cerneală. 
Scrise: 


Dragă George 


Se opri. Dragă George ce? Nu avea niciun chef să îşi 
ceară scuze şi nu putea face promisiuni pe care nu avea 
nicio intenţie să le respecte. Era imposibil ca lucrurile să 
rămână neschimbate între ei. În cele din urmă, înmuie din 
nou tocul în cerneală şi scrise: 


Îmi pare rău că nu te-am putut primi astăzi, dar aştept 
cu nerăbdare să te văd aici, la cină, înainte de balul de la 
familia Wareham. 

Cu afecțiune, Fenella. 


Citi mesajul de două ori, încruntându-se. Simţea 
afecţiune pentru el, aşa că nu era o minciună sau o 
exagerare. Nu avea nimic să-i spună despre referirea lui la 
Marco's. Putea să interpreteze cum voia el tăcerea ei în 
privinţa acelui subiect. Trebuia să se mulţumească şi cu 
atât. Mesajul era politicos, amical şi la obiect. Satisfăcută, 
luă un plic, scrise adresa pe el, apoi îşi îndreptă atenţia 
către Edward. Ronţăi puţin capătul tocului, apoi începu să 
scrie repede. 


Se lăsa deja noaptea când Edward se întoarse acasă 
de la facultate. Scrisoarea de la Fenella îl aştepta. Pe 
parcursul zilei, reuşise să ignore orice gând la piesă sau la 
Fenella şi se concentrase asupra intrigilor din Decameron, 
comparate cu cele de Povestirile din Canterbury, ale lui 
Chaucer. Fusese o sarcină plină de provocări, pentru că nu 
stăpânea literatura medievală italiană foarte bine, dar 
proiectul de cercetare îl prinsese în vraja lui, şi, pentru 
câteva ore, scăpase de propriile probleme, cufundat în 
lumea academică. 

Dar vederea scrisului caligrafic al Fenellei, cu fiecare 
literă frumos rotunjită, aşa cum te-ai fi aşteptat de la o 
absolventă a unei şcoli de elită pentru fete, îl aduse înapoi 
la realitate. Aruncă un buştean pe foc, îşi turnă un pahar cu 
vin, se aşeză în fotoliul de piele şi deschise plicul. 


Edward, dragul meu, am citit piesa încet şi cu atenţie. 
Consider că e minunată. Cred că acum o înțeleg pe Rose 
într-un mod care îmi arată cum să o portretizez. După cum 
ştii, mi-a fost teamă că nu voi putea să o interpretez, în 
special partea malefică a personajului ei. Dar văd o cale de 
abordare şi aştept cu nerăbdare ziua de miercuri, când iţi 
voi putea arăta la ce mă refer. Mi-a fost dor de tine astăzi, 
amintirile din noaptea trecută sunt încă foarte vii. Cu privire 
la acest subiect, țin să-ți spun că nu vor exista consecințe 
nedorite. Gândeşte-te la mine în această seară, aşa cum 
mă voi gândi şi eu la tine. F. 


Edward rămase cu scrisoarea în poală, privind la foc, 
cu un zâmbet uşor pe buze. Abia aştepta să vină ziua de 
miercuri. 


Capitolul 16 


Miercuri dimineaţă, Fenella împinse uşa către atelierul 
lui Cedric Hardcastle, simțindu-se neobişnuit de nervoasă. 
Citise Safir de atâtea ori în ultimele două zile, încât simţea 
că putea să recite piesa pe dinafară. Dar ce avea să se 
întâmple în următoarea oră era hotărâtor, atât din punct de 
vedere artistic, cât şi în ceea ce privea viitorul relaţiei sale 
cu Edward. 

— Bună dimineaţa tuturor, salută ea grupul adunat în 
jurul mesei cu un zâmbet cald. Îmi pare rău că v-am lăsat 
baltă pe toţi data trecută. 

— Suntem onoraţi că ni te-ai alăturat în această 
dimineaţă, declară Cedric pe un ton aspru, privind-o pe sub 
sprâncenele încruntate. 

— Şi eu sunt onorată, răspunse Fenella plăcut, 
ignorând tonul lui Cedric, pe care nu avea de gând să-l lase 
să o intimideze. Se pare că lipseşte domnul Tremayne, 
spuse ea, uitându-se în jur. 


— Nu-i aşa, domnişoară Grantley. lată-mă, spuse el, 
intrând pe uşa din spatele ei, Ah, ce bine, observ că ai 
scenariul cu tine, adăugă şi luă cu oarecare nelinişte copia 
din mâna Fenellei. 

Probabil era excesiv de nerăbdător să îşi recupereze 
odrasla, reflectă amuzată Fenella. 

— Toţi ceilalţi au avut şansa să citească piesa? 
întrebă el şi primi un murmur de răspunsuri pozitive din 
jurul mesei. Şi toţi sunteţi îndeajuns de familiarizați cu 
rolurile voastre? 

— Am stabilit deja că toţi cei din jurul mesei sunt 
pregătiţi pentru lectură, Edward, interveni brusc Cedric. 

Fostul actor nu avea de gând să-l lase pe autor să îşi 
asume rolul de regizor. | se întâmpla des să dea de autori 
care nu voiau să-şi lase creaţiile sub autoritatea altor 
persoane. 

Edward părea surprins de intervenţie, iar Fenella 
putea citi în ochii lui că se pregătea să răspundă cu una 
dintre replicile lui tăioase. Aşa că se băgă repede în 
discuţie. 

— Sunt convinsă că toată lumea este la fel de 
încântată ca mine să facă parte din acest proiect, spuse ea, 
şi se aşeză la masă. Abia aştept să încep, adăugă şi întinse 
mâna către dosarul pe care Edward încă îl ţinea în mână. 
Pot să iau înapoi scenariul? Il ştiu aproape pe de rost, dar 
m-aş simţi mai confortabil să-l am în faţă. 

Cu un mare efort mental, Edward se decise să-i dea 
dosarul. 

— Bineînţeles, domnişoară Grantley. 

— Oh, sunt sigură că putem renunţa la formalităţi, 
Edward, murmură Fenella, fluturând din gene cu intenţia de 
a-l scoate din starea de tensiune. Din experienţă, ştia că 
tensiunea ar scoate la iveală ce era mai rău din 
temperamentul lui Edward, ceea ce ar fi stricat tuturor 
şansa la o dimineaţă liniştită. Avem mult de lucru 
împreună. Sunt sigură că lucrurile vor merge mai bine dacă 
ne relaxăm unii în compania celorlalţi, preciză ea. 

Ochii lui se îngustară, şi, pentru o clipă, Fenella avu 


senzaţia că mersese prea departe, că luase prea repede 
iniţiativa. Dar apoi văzu cum muşchii tensionaţi din jurul 
gurii lui se relaxau, în timp ce o licărire de înţelegere îi 
apărea în ochii albaştri. 

— Sunt sigur că ai dreptate, ca de obicei, Fenella. 
Atunci, să renunţăm la formalităţi... Cedric, sunt gata când 
eşti şi tu. 

— Actul unu, scena unu, spuse Cedric, bătând cu 
palma în masă. Cora intră în salon... 

Timp de aproape o oră, lectura continuă fără 
întreruperi, şi Fenella aproape că începea să se bucure. 
Poate aveau să încheie acea dimineaţă fără comentarii 
caustice. Edward îşi lua notițe, scriind cu înverşunare în 
vreme ce stătea pe scaunul înalt din colţul încăperii, dar 
altfel era pace. 

Dar ea se relaxase prea devreme. Petrecuse mult 
timp încercând să-şi dea seama cum să o înfăţişeze pe 
Rose într-o scenă deosebit de complexă şi crezuse, într-un 
final, că găsise o interpretare care părea fidelă 
personajului. Aşa că se lansă în scenă, încrezătoare în 
viziunea ei, când fu brusc întreruptă de Edward, care sărise 
de pe scaun. 

— Nu, nu asta simte ea! exclamă el, ajungând la 
masă din trei paşi mari. Fenella, nu ai înţeles ce se întâmplă 
aici. Rose plănuieşte... 

— Putem vorbi afară, te rog? îl întrerupse Fenella 
fulgerându-l cu privirea. Era hotărâtă să nu lase certurile lor 
să devină spectacole publice. Există anumite lucruri pe care 
nu cred că le înţelegi, Edward, spuse ea, şi se ridică. Cedric, 
ne scuzi, te rog? spuse ea şi porni spre uşă. 

Edward ezită o clipă, debusolat de plecarea ei 
abruptă. Apoi furia lui se ridică la cele mai înalte cote. O 
urmă şi trânti uşa în urma lor. 

— Ce naiba e asta, Fenella? Faci o greşeală... 

Fenella stătea pe hol, cu braţele încrucişate. 

— Nu am greşit, interveni ea, cu voce scăzută, dar 
fermă. Poate că văd scena diferit de cum o vezi tu, dar 
viziunea mea este la fel de legitimă ca a ta. 


Nevoia ei de a-şi susţine poziţia, interpretarea 
artistică, o umplu de o pasiune intensă, o făcu să se simtă 
din nou vie şi entuziastă, iar sentimentul acela nu avea 
nicio legătură cu nopţile excitante petrecute într-un bordel. 

Edward părea uluit. 

— Cum poţi să crezi aşa ceva? Rose e creaţia mea. O 
cunosc pe dinafară. 

— Nu, te înşeli, spuse ea pe un ton neutru. Da, ai 
conceput-o, ai pus-o pe hârtie, dar, până când o 
interpretează cineva, ea rămâne doar atât - cuvinte pe 
hârtie. Sunt, cu siguranţă, cuvintele tale atunci când se află 
pe hârtie, dar sunt plate şi fără substanţă până când le 
rosteşte cineva. Putea să vadă din expresia lui uimită şi 
furioasă că el nu îşi dăduse niciodată seama că opera lui 
avea nevoie de altceva - de altcineva - pentru a fi 
completă, un personaj tridimensional. Este de datoria mea 
să pun carnea pe schelet, Edward. 

— Dar îmi alterezi viziunea, spuse el. Dacă nu 
respectaţi viziunea mea despre personaj, piesa nu va mai 
avea niciun sens. 

— Nu, cred că te înşeli, replică ea, în picioare, cu 
braţele încrucişate, nemişcată, cu o privire hotărâtă. Există 
loc pentru interpretări; nu ar fi o piesă de teatru dacă n-ar 
exista. La urma urmei, avem o întrebare centrală la care nu 
se răspunde niciodată cu adevărat. A omorât sau nu 
copilul? Vrei ca publicul să îşi formeze propria opinie. Eu mi- 
am format-o pe a mea. Dar cred că ştiu cum să păstrez 
ambiguitatea pentru audienţă. 

Făcu o pauză, aşteptând ca el să spună ceva, dar 
Edward rămase tăcut. Ochii lui albaştri şi strălucitori păreau 
să-i pătrundă în cele mai ascunse gânduri. Insă faţa lui era 
lipsită de expresie, şi ea nu-şi putea da seama dacă ceea ce 
îi spunea ajungea sau nu la mintea lui. Dar cel puţin nu mai 
era exploziv. 

În cele din urmă, ea îl întrebă: 

— Vrei să fac asta sau nu, Edward? 

Întrebarea păru să-l smulgă din reverie. 

— Bineînţeles că vreau. Cum poţi să te gândeşti că nu 


aş vrea? 

— Foarte uşor, răspunse Fenella. E de ajuns să mă uit 
la expresia ta. Ascultă-mă, Edward! Trebuie să mă laşi să o 
interpretez aşa cum simt eu. Eu sunt Rose. Pentru că, altfel, 
nimic din toate acestea nu ar mai avea rost. Dacă nu mă 
laşi să o joc aşa cum o simt eu, atunci va trebui să găseşti 
pe altcineva care să o interpreteze. 

Edward se frecă la ochi. Dacă insista cu viziunea pe 
care o avea, atunci Fenella urma să refuze rolul. El era 
absolut convins că ea era persoana potrivită s-o joace pe 
Rose. Dacă o dorea, trebuia să o lase să interpreteze 
personajul în felul ei. Dar renunţarea la controlul asupra 
acelui lucru preţios, la care muncise din greu atât de mult 
timp şi care îi era mai drag decât orice pe lume, îl făcea să 
se simtă ca şi cum cineva smulsese o bucată din el. 

— Vrei să ai încredere în mine? întrebă Fenella, 
întinzând o mână pentru a-i atinge braţul. Promit că voi 
asculta tot ce ai de spus, că vom discuta când avem viziuni 
diferite. Dar, în schimb, trebuie să promiţi că mă asculţi, că 
nu-ţi pierzi cumpătul şi nu devii nesuferit, aşa cum 
obişnuieşti. 

El tăcu o clipă, dar nu îşi îndepărtă braţul de atingerea 
ei. În cele din urmă, spuse: 

— Ştii cum să conduci negocierile pentru o înţelegere, 
domnişoară Grantley. 

— Deci avem o înţelegere? întrebă ea, cu capul plecat 
într-o parte, o imagine care îl făcea să se gândească la o 
vrăbiuţă curioasă. 

— Presupun că da, spuse el, şi o luă de mână. O să te 
ascult azi fără să mai zic un cuvânt. Dar voi continua să iau 
notițe, şi, când se termină lectura, le vom parcurge 
împreună şi vom încerca să ajungem la un consens. De 
acord? 

— De acord. Acum, hai să ne întoarcem în sală înainte 
ca toată lumea să se decidă să plece acasă. 

Edward o urmă înapoi în cameră şi se aşeză la loc pe 
scaun, zâmbind sub formă de scuză spre actori. Nu spuse 
nimic şi ignoră privirea lui Cedric. 


O oră mai târziu, lectura se încheie, şi un lung 
moment de tăcere se lăsă la masa actorilor. 

— Sunt epuizat, spuse unul dintre ei, cu un oftat. M- 
am simţit pe alocuri de parcă mă înecam în emoţii. Tu cum 
te simţi, Fenella? Cred că e foarte greu pentru tine. 

Edward arăta de parcă era pe cale să spună ceva, dar 
Fenella interveni înainte ca el să apuce să deschidă gura: 

— Este epuizant, Meg, sunt de acord. Dar am simţit 
că, per ansamblu, ajungem la un fel de înţelegere comună. 
A mai simţit cineva asta? 

— Eu cu siguranţă am simţit-o, anunţă Cedric. Avem 
un drum lung de parcurs, dar mai e timp să ne familiarizăm 
cu scenariul, înainte de repetițiile pe scenă. incă nu am 
găsit locul potrivit. Am dreptate, Edward? 

Edward încuviinţă din cap. 

— Mă duc să mă uit la un spaţiu comunitar, în Fulham, 
în această după-amiază. 

— În Fulham! exclamă Robert. Dar este atât de 
departe de zona frecventată de iubitorii de teatru. Cine o să 
meargă până în Fulham ca să vadă un grup obscur de 
actori care joacă o piesă obscură? 

— Depinde de publicitate, interveni repede Fenella. 
Am contacte, prieteni, sunt sigură că toţi avem, care ar 
putea să ne ajute să ne promovăm, să se organizeze ca să 
ne susţină. În afară de asta, adăugă ea, suntem abia la 
început. 

— Îţi mulţumesc pentru optimism, Fenella, spuse 
Edward, deşi nu părea deloc recunoscător. Se ridică de pe 
scaun şi îşi puse agenda în buzunarul interior al jachetei, 
apoi adaugă: Dar, până când vom avea o piesă pregătită în 
totalitate pentru public, e drum lung. Aşa că eu consider că 
e prematur să vorbim despre punerea în scenă. Avem un 
drum foarte lung de parcurs până acolo, prieteni, judecând 
după cum au mers lucrurile în această dimineaţă, spuse el, 
în timp ce îşi înfăşură fularul în jurul gâtului. Vă doresc 
tuturor o dimineaţă bună în continuare, adăugă şi ieşi, 
lăsând uşa să se trântească în urma lui. 

Fenella era singura din încăpere care nu rămăsese 


surprinsă de plecarea iritată şi hotărâtă a lui Edward. Însă şi 
ea se resimțea profund, atât în nume propriu, cât şi pentru 
colegii ei, după critica implicită pe care el o adusese muncii 
lor din acea dimineaţă. 

— Temperamentul de artist, spuse ea, pe un ton care 
se voia relaxat. Uitasem că şi acesta trebuie luat în 
consideraţie. Eu cred că ne-am descurcat splendid. Tu ce 
crezi, Cedric? 

— N-a fost prea rău, pentru o primă întâlnire, 
recunoscu el. Mai trebuie şlefuit, dar asta era de aşteptat în 
această etapă. Ne vom întâlni din nou sâmbătă dimineaţă, 
dacă vă convine tuturor, adăugă uitându-se întrebător în 
jurul mesei. 

Se auzi un murmur de confirmări, apoi Robert declară 
cu sinceritate: 

— Sper că nu vom fi onoraţi din nou, sâmbătă, cu 
temperamentul artistic al dramaturgului. Aş fi foarte 
mulţumit să repet fără să-l simt suflându-mi în ceafă. Mă 
enervează. 

Fenella îşi tinu gura, deşi instinctul fusese să sară în 
apărarea lui Edward. Dar apoi se gândi că ar fi, de fapt, un 
lucru foarte bun dacă el şi-ar ţine în frâu aroganta faţă de 
oamenii care urmau să-i îndeplinească cea mai dragă 
ambiţie, aceea de a-şi vedea piesa interpretată. ŞI 
intenţiona să i-o spună. 

Işi luă rămas-bun şi se grăbi să coboare scările şi să 
iasă pe Gower Street. Edward o aştepta, bătând nerăbdător 
din picior. 

— Ţi-a luat ceva timp! 

Fenella ridică bărbia. 

— Şi ar fi fost politicos din partea ta să faci la fel, 
replică ea şi porni spre Bloomsbury Square. 

— Ce vrei să spui cu asta? întrebă el, în timp ce o 
urma. 

— Ştii prea bine. Pentru că sunt sigură că ai fost 
învăţat bunele maniere şi regulile elementare ale 
curtoaziei, spuse ea, şi mări pasul. Şi acum scuză-mă, mă 
grăbesc să ajung undeva. 


Nu era tocmai adevărat. Se angajase să ia ceaiul 
după-amiază, în Cavendish Square, iar ceasul bisericii 
bătea în acel moment doar de ora prânzului. 
Comportamentul neplăcut al lui Edward o enervase mai 
mult decât îşi dăduse seama. 

— Oh, la naiba, şi acum, ce ar trebui să fac? întrebă 
el, păşind în faţa ei. M-aş arunca la picioarele tale să-ţi cer 
iertare, dar nu pare practic aici, spuse el cu o expresie 
comică, arătând spre strada aglomerată de pietoni şi 
vehicule. 

Fenella se abţinu cât putu, dar până la urmă izbucni în 
râs, cu gândul la imaginea absurdă. Era greu să ţină pasul 
cu obiceiul acela al lui de a-şi schimba brusc starea de 
spirit. 

— Acum, m-ai făcut să râd, se plânse ea. Şi nu vreau. 
Eşti imposibil de nepoliticos, Edward Tremayne. 

— Ştiu, admise el, cu o tentativă neconvingătoare de 
zâmbet penitent. Mă ierţi? 

— Nu sunt eu cea căreia trebuie să-i ceri scuze; sunt 
toţi ceilalţi. Au dat ce e mai bun din ei pentru piesa ta, iar 
tu le-ai răsplătit eforturile cu dispreţ, spuse ea, şi încercă să 
treacă pe lângă el, însă Edward îi puse o mână pe braţ, ca 
s-o reţină. 

— Nu, nu poţi pleca aşa, Fenella. Nu vreau să ne 
despărţim în asemenea termeni; lucrurile se vor acutiza şi 
nu vom reuşi niciodată să rezolvăm nimic. Am spus că îmi 
pare rău că mi-am pierdut cumpătul şi accept că ar trebui 
să-mi cer scuze faţă de ceilalţi, doar că asta nu se va 
întâmpla chiar în acest moment. Le voi spune ceva 
sâmbătă. Acum, vino să iei masa cu mine, şi vom discuta 
pe baza notiţelor mele. 

Fenella se încruntă. Obiceiul de a mătura obiecțiile 
sau dorinţele ei, dacă nu coincideau cu ale lui, făcea parte 
dintre trăsăturile lui cele mai enervante, iar asta spunea 
ceva. In acelaşi timp, era de acord cu ideea că problemele 
nu trebuiau lăsate să se adune şi să se acutizeze. Ar fi fost 
uşor să cedeze, dar o cuprinse încăpăţânarea: refuza să-şi 
lase propriile nemulțumiri legitime date la o parte ca şi cum 


ar fi fost mai puţin lipsite de importanţă decât ale lui. 

— Nu mi-e foame, Edward, şi sunt prea epuizată după 
lecturile de dimineaţă ca să mai găsesc energia să mă uit 
peste notițele tale. Să ne despărţim prieteni acum şi o să 
ne vedem mâine, probabil. 

— Nu te bosumfla, Fenella! Nu ţi se potriveşte, spuse 
el pe un ton tăios. 

Fenella simţi cum toată furia pe care încerca să o 
controleze îi ţâşnea la suprafaţă. 

— Oh, cum îndrăzneşti să mă acuzi că mă bosumflu? 
întrebă ea mânioasă, ignorând mulţimea din jur. Nu sunt un 
copil. Dintre noi doi, tu eşti cel care se comportă 
copilăreşte. Totul trebuie să fie aşa cum vrei tu. lar, dacă 
nu este, intri cu bocancii peste opiniile şi sentimentele celui 
care a îndrăznit să gândească altfel decât tine. Nu mai am 
nimic să-ţi spun în acest moment şi nu mai vreau să petrec 
nici măcar o secundă în plus în compania ta. Dă-mi drumul, 
spuse ea, şi îşi eliberă braţul. Când o să-ţi recuperezi buna 
dispoziţie, trimite-mi un mesaj şi vom discuta despre 
reacţiile tale vizavi de lectura din această dimineaţă. 

Clocotind, se îndepărtă în lungul străzii fără să arunce 
o privire în urmă. 

Edward făcu un pas după ea, dar apoi se opri. Nimeni 
nu-l provocase vreodată aşa cum o făcuse Fenella. Şi, chiar 
dacă simţea că fierbea de furie din cauza durității cu care 
ea îl înfruntase, nu putea scăpa de sentimentul că ea avea 
cumva dreptate. Se luptase pentru sine încă din copilărie, 
se luptase pentru a fi recunoscut şi de multe ori pentru a fi 
observat pur şi simplu, aşa că să se poarte astfel cu cei din 
jur devenise un obicei. Dar Fenella îl forţa să se vadă pe 
sine aşa cum îl vedeau alţii, atunci când era morocănos şi 
solicitant. Şi nu mai era sigur că era mulţumit de el însuşi. 

Şi acum, ce avea de făcut? O văzu pe Fenella, cu 
spatele ei drept, cum se strecura printre oamenii de pe 
trotuarul aglomerat şi se abţinu cu dificultate să nu o 
urmărească. Observă cum se grăbeşte spre o trăsură şi 
dispare în ea. 

Ce făcea un bărbat în acele condiţii? Trimitea flori, o 


scrisoare în care îşi cerea iertare, zăbovea pe Albemarle 
Street, cu ochii la ferestrele ei, sperând s-o vadă? 

Sau lua cu asalt cetatea? 

Cu un oftat, Edward îşi îndreptă paşii către Praed 
Street. Plimbarea lungă prin frig avea să-i facă bine. Asaltul 
cetăţii trebuia să aştepte până când îşi recupera echilibrul - 
Şi, cu puţin noroc, Fenella şi-l recupera şi ea pe alei. 


Capitolul 17 


— Pari foarte nemulțumită, draga mea. Ce ţi s-a 
întâmplat de eşti atât de încruntată? întrebă Diana, 
ridicându-se de la masa la care lua ceaiul, când Fenella 
intră la ea în salon, mai târziu în acea după-amiază. Cine 
te-a enervat? 

— Oh, par nemulțumită? replică Fenella, scoţându-şi 
pălăria, o aiureală care îi displăcea profund, deşi o luase în 
acea zi, pentru că se potrivea cu dispoziţia ei întunecată. Ei 
bine, nu e de mirare, având în vedere circumstanţele, 
adaugă ea şi îşi aruncă haina şi pălăria. Unde e Petra? 

— O să vină şi ea într-un minut. A trimis mesaj că 
întârzie, ceva legat de fratele ei, spuse Diana, reluându-şi 
locul. Să o aşteptăm ca să ne spui amândurora ce s-a 
întâmplat de eşti atât de supărată? întrebă ea, apoi îi turnă 
Fenellei ceai într-o ceaşcă delicată. la nişte fursecuri! Cele 
de la Formum sunt cele mai bune, o asigură ea, întinzând 
farfuria cu dulciuri. 

— Mulţumesc, spuse Fenella şi muşcă din fursec. 
Poate o să-mi mai îndulcească dispoziţia, comentă ea, 
îndepărtând câteva firimituri de pe bluza de mătase în 
dungi pe care o purta. 

— Ei bine, stau ca pe ghimpi, declară Diana. Bănuiesc 
că are de-a face cu domnul tău Tremayne? întrebă, ridicând 
sugestiv din sprâncene. 

— Nu era prea greu de ghicit, răspunse Fenella, 
sorbindu-şi ceaiul. Nici nu ştiu când am mai fost atât de 


supărată. Oh, şi nu e domnul meu. 

— Aşteptaţi-mă, se auzi din hol vocea Petrei. N-aveţi 
voie să discutaţi secrete fără mine. 

— Nu e tocmai un secret, Petra, dar nu-ţi face griji, te 
aşteptăm, o linişti Fenella, în timp ce se sărutau pe obraji. 
Eşti de-a dreptul strălucitoare zilele astea, spuse ea, 
admirându-i pălăria cu boruri largi, care avea prinsă de 
panglică o pană roşie de struţ. Mi-aş dori să pot purta şi eu 
o pălărie ca asta. Şi ador eşarfa aceea din pene. 

— Oh, vremea de afară începuse să mă deprime, aşa 
că am încercat să mă înveselesc cu ţinuta asta, spuse ea, 
scoţându-şi pălăria, eşarfa din pene şi haina. Ceai, te rog, 
sunt leşinată de sete, spuse ea, cufundându-se pe canapea, 
alături de Fenella. Luă o înghiţitură zdravănă de ceai din 
ceaşca întinsă de Diana şi apoi oftă mulţumită. la spune, 
scumpo, ce te-a supărat atât de tare? i se adresă ea 
Fenellei, cu un zâmbet încurajator. 

Fenella ezită. 

— Nu ştiu cum se face, dar compania voastră a făcut 
să-mi cam treacă supărarea. Şi aproape că mă bucuram de 
ea. Indignare îndreptăţită, aşa cred că s-ar putea numi. 

— Dar ce a provocat-o? o îndemnă Diana. 

Ea şi Petra ascultară cu atenţie relatarea 
evenimentelor din acea dimineaţă. Fenella nu-l cruţă pe 
Edward; nu vedea de ce ar fi făcut-o. 

— Omul ăsta este vreodată politicos? întrebă Petra în 
stilul ei obişnuit, simplu şi direct. lartă-mă, Fenella, dar 
încep să mă întreb ce vezi la un asemenea om. 

— Nu te învinuiesc, spuse Fenella oftând. Asta mă 
întreb şi eu destul de des. Dar... 

Restul propoziției dispăru într-un oftat. 

— Dorinţă fizică? întrebă Diana. 

— Da, cu siguranţă, aprobă Fenella cu un zâmbet 
strâmb. În această privinţă, nu mă mai satur de el. Pe 
deasupra, mai e şi amuzant, înspăimântător de inteligent, 
susţine toate opiniile corecte atunci când vine vorba despre 
politică şi lucruri de genul acesta. Şi chiar e o companie 
atât de plăcută şi... 


Se opri în mijlocul frazei şi sorbi din ceai. 

— Şi? întrebă Diana. 

Fenella îşi strânse buzele. 

— Este greu de descris, dar nu ştiu... M-am simţit în 
ultima vreme... Care este cuvântul? Deprimată, spuse ea. 
Ştiţi, când cerul pare întotdeauna gri şi viaţa nu are 
culoare. Ştiţi la ce mă refer? 

— Cred că da, răspunse Petra. Sinceră să fiu, draga 
mea, şi eu, şi Diana am observat că nu erai bine, parcă nu 
erai tu. Dar, de când l-ai cunoscut pe Tremayne, pari mult 
mai plină de viaţă, aşa cum erai pe vremuri. 

Fenella încuviinţă din cap. 

— Exact aşa mă face să mă şi simt. Mă înnebuneşte 
din când în când. Îmi vine să-i trag una în cap, dar apoi mă 
face să râd, mă entuziasmează şi mă face să mă 
răzgândesc. Vreau să aflu lucruri, sunt deodată interesată 
de ce se petrece. lar Rose mă fascinează. Nu mă pot opri să 
mă gândesc la ea, la cine şi la ce este ea cu adevărat şi 
cum să o fac reală pentru public, spuse Fenella şi se uită 
neajutorată la prietenele ei. Are sens ce spun? 

— Da, e stilul tău, admise Diana. Întotdeauna ai fost 
un pic mai complicată. 

— Deci clar trebuie să perseverezi cu piesa, declară 
Petra. Şi perseverează şi cu Edward, oricât de mult ai fi de 
tentată să-i tragi una în cap. 

Fenella izbucni în râs, simţindu-şi brusc inima mai 
uşoară. 

— Da, mi-e teamă că aşa o să fie. Aproape am ajuns 
la un punct în care Edward şi Safir sunt inseparabili, zise şi 
clătină din cap cu resemnare. Ştiu că de aceea devine atât 
de tensionat atunci când piesa este expusă altor oameni, 
iar, când e tensionat, e imposibil. Ştie că nu are de ales 
dacă doreşte ca piesa să fie interpretată, dar nu poate 
suporta ideea ca altă persoană să aibă ceva de spus în 
privinţa creaţiei lui. 

— Aşadar, întrebarea este, de fapt, cât din varianta 
imposibilă a lui Edward eşti pregătită să suporţi, spuse 
Diana, întinzând mâna după un fursec. 


— Ei bine, parcă nu mi-am atins limita, răspunse 
Fenella. Şi nu ştiu dacă asta nu cumva face din mine o 
victimă de toată jena. 

Petra râse. 

— Tu, o victimă, Fenella? Bineînţeles că nu eşti. Mi se 
pare că prietenul nostru Edward se luptă cu nişte demoni 
personali destul de aprigi, iar tu ai înţeles asta. Mi se pare 
rezonabil să-i mai slăbeşti puţin laţul... 

— Atât cât că se poate spânzura cu el? Fenella zâmbi 
ironic, apoi se uită la ceas. Trebuie să fug, dragile mele. Am 
un vraf de scrisori de gestionat, iar mama spune că are 
nevoie de ajutorul meu cu cina de dinainte de balul de la 
reşedinţa Wareham. Deşi nu înţeleg de ce are nevoie de 
opinia mea, că tot ea decide ceva servi la masă. Cred că 
încearcă să mă facă să mă simt utilă. Sau, cel mai probabil, 
adăugă ea, clătinând din cap, încearcă să mă antreneze 
pentru rolul de gazdă în înalta societate, pe care speră să-l 
am într-o bună zi. 

— Încă mai speră să devii Lady Headington? întrebă 
Diana. 

— Probabil, răspunse Fenella oftând. Şi va trebui să o 
dezamăgesc, deşi nu a spus niciodată în mod deschis că 
asta speră. Oh, cum de a devenit viaţa dintr-odată atât de 
complicată? Nu, nu-mi spuneţi! E numai vina lui Edward 
Tremayne, zise ea, trăgându-şi mănuşile. La revedere, 
scumpele mele. Pe curând... 

Le sărută pe amândouă pe obraji şi apoi plecă. Un 
servitor îi deschise uşa, şi ieşi în piaţă. 

După-amiaza cenuşie şi înnorată se transforma deja în 
seară când ajunse acasă, nerăbdătoare să rămână puţin 
singură lângă căldura focului din dormitor. Nici măcar vraful 
de corespondenţă care o aştepta nu i se mai părea o 
corvoadă. Collins îi deschise uşa casei şi o salută. 

— Îi transmiţi, te rog, lui Alice, că nu o să am nevoie 
de ea până la ora de culcare? spuse Fenella şi se îndreptă 
spre scări, ştiind că servitoarea ei avea să aprecieze să aibă 
o oră pentru ea în care să nu fie întreruptă de chemările 
stăpânei. 


Edward stătea pe trotuarul din faţa reşedinţei 
Grantley de pe Albemarle Street, uitându-se la ferestrele 
acum luminate şi întrebându-se dacă vreuna dintre cele din 
faţă era de la dormitorul Fenellei. li fusese imposibil să se 
mai concentreze asupra vreunui cuvânt din Decameron, 
aşa că îşi petrecuse cea mai mare parte a zilei analizând 
cel mai bun mod de a lua cetatea cu asalt. lar acum, venise 
timpul. Apăsă hotărât soneria de la intrare, apoi se dădu 
puţin înapoi. 

Collins deschise şi îl privi pe bărbatul care stătea 
afară. 

— Buna seara, domnule. 

— Domnişoara Grantley este acasă? întrebă Edward şi 
ntinse cartea de vizită. 

Collins luă cartea de vizită. Îl recunoscu pe 
gentlemanul care o însoţise pe domnişoara Grantley la 
teatru. 

—  Permiteţi-mi să verific, domnule, spuse el, şi 
deschise larg uşa. 

Edward păşi în căldura holului. Casa în care locuia el 
părea atât de rece şi de învechită prin comparaţie, un lucru 
care nu-i mai trecuse niciodată prin cap până în seara 
aceea. Eleganta reşedinţei din oraş a familiei Tremayne îl 
lăsase mereu rece, la fel şi cheltuielile fastuoase pe diferite 
lucruri luxoase care făceau viaţa mai plăcută. Preferase 
agitația din lumea teatrului şi apartamentele simple, dar 
confortabile ale mamei sale de pe Long Acre, care erau 
întotdeauna pline de prietenii ei din lumea artistică. Brusc, 
îl cuprinse neliniştea. Cum de reuşise Fenella să se 
adapteze aşa uşor în camera lui sărăcăcioasă din Praed 
Street? Să fi fost ea o actriţă chiar atât de bună? 

— Oh, bună seara. 

Edward se întoarse la auzul unui glas blând de 
femeie. Lady Grantley intrase în hol, venind din bibliotecă. 
Îi zâmbi întrebător lui Edward. 


AA 


— Bună seara, Lady Grantley, spuse el, şi se înclină. 
Sunt Edward Tremayne. Am venit sperând să o văd pe fiica 
dumneavoastră. 

— Aha, înţeleg, spuse Lady Grantley şi privi ostentativ 
spre pendula din hol, ceea ce îl făcu pe Edward să tresară. 

Orele convenţionale de vizită se terminaseră de mult. 

— Collins s-a dus să o anunţe pe Fenella? 

— Da, doamnă. Imi cer scuze pentru ora târzie, dar 
era ceva urgent, despre care aveam nevoie să discut cu ea. 

— Inţeleg, spuse Lady Grantley cu un zâmbet vag, 
uşor nedumerit. Ei bine, mă scuzaţi, adăugă şi trecu în 
grabă pe lângă el, în direcţia scărilor. 

Edward se plimba pe hol, întrebându-se de ce întârzia 
Fenella. Işi spuse că, dacă ea ar fi refuzat să-l vadă, 
majordomul l-ar fi anunţat deja, iar el nu ar mai fi trebuit să 
aştepte neliniştit în holul casei Grantley. 

Uşa de la bibliotecă se deschise şi în pragul ei apăru 
Lord Grantley. Îl privi pe vizitator prin pince-nez. 

— Bună seara? 

Intrebarea se vedea clar în sprâncenele ridicate, în 
buzele care nu zâmbeau. 

— Edward Tremayne, domnule. Speram să pot vorbi 
cu domnişoara Grantley. 

— lmi pare foarte rău că te-am făcut să aştepţi, 
Edward. 

Se simţi uşurat când auzi vocea melodioasă a Fenellei 
şi o văzu coborând în grabă scările. 

Nu fusese sigură cum să-l întâmpine după ce îi 
confirmase lui Collins că avea să-l primească pe vizitatorul 
neaşteptat şi inoportun. 

Dar, când îl văzu faţă în faţă cu tatăl ei, îşi dădu 
seama că exista o singură variantă de abordare. Aşa că îi 
zâmbi călduros şi îi întinse mâna când ajunse la el. 

— Tată, îl cunoşti pe domnul Tremayne? 

— Acum, îl cunosc, spuse Lord Grantley. Bună seara 
încă o dată, domnule Tremayne. 

Edward se înclină din nou. 

— Imi dau seama că este o oră nepotrivită pentru 


vizite, domnule, dar am ceva foarte urgent şi important de 
discutat cu Fenella. 

— Şi sunt convins că nu e treaba mea, zise zâmbind 
Lord Grantley. Vă rog să mă scuzaţi, merg să mă schimb 
pentru cină, spuse el. 

Salută din cap şi dispăru spre scări. 

— Doamne! Edward clătină îngrozit din cap. În 
nerăbdarea mea de a te vedea, am uitat care sunt orele 
potrivite pentru vizite. 

— Oh, nu-ţi bate capul cu asta. Tatăl meu nu e genul 
căruia să-i pese de regulile sociale, cu excepţia cazurilor în 
care sunt în interesul său. Mama o să fie curioasă, darnu o 
să-şi bage nasul. Vino în bibliotecă! 

Fenella îl conduse spre încăperea plină de cărţi. 

— Vin de Xeres sau preferi whisky? întrebă ea de 
lângă bufetul pe care erau expuse mai multe băuturi. Sau 
orice altceva. la să vedem ce mai avem pe aici, spuse ea 
examinând pe rând sticlele: gin, coniac. Poate vin de 
Bordeaux? întrebă ea ridicând una dintre sticle. 

— Whisky, te rog. E o seară rece. 

Fenella turnă whisky într-un pahar şi i-l duse acolo 
unde stătea, cu spatele la foc. Se întoarse să-şi toarne vin 
de Xeres, apoi se aşeză pe braţul unui fotoliu, privindu-l 
întrebător. 

— Cui datorez această onoare, domnule Tremayne? 

El clătină din cap. 

— Te rog, nu te juca, Fenella! Ştii că sunt aici pentru a 
rezolva lucrurile între noi, spuse el, şi îşi ridică mâinile cu 
palmele în sus, spre ea. Scumpo, nu suport să fiu la cuțite 
cu tine. Şi nu ştiu de ce, pentru că nu mă deranjează să fiu 
aşa cu alţi oameni. Dar e ceva legat de tine... Făcu un pas 
înainte, îi apucă ferm mâinile şi îi mângâie palmele cu 
degetele mari. De vocea ta, de aceşti minunaţi ochi cenuşii, 
de frumuseţea ta diafană, de spiritul provocator... oh, de 
toată esenţa ţa, spuse el, şi îi ridică mâinile la buze, 
depunând un sărut în fiecare palmă. Am nevoie de tine, 
Fenella. Am nevoie să o joci pe Rose, am nevoie să fac 
dragoste cu tine, să vorbesc cu tine, să te simt. Am nevoie 


de tine în viaţa mea, ca să-i dai culoare şi textură. 

La început, cuvintele lui îi produseră Fenellei un val de 
plăcere, de căldură, un sentiment care răspundea nevoii ei 
de el. Dar apoi, pe măsură ce cuvintele lui luau o formă 
concretă, simţi un dram de îndoială. Prima lui nevoie 
declarată fusese aceea ca ea să o joace pe Rose. Toate 
celelalte decurseseră cumva din asta. Şi cât de autentice 
erau acele sentimente descrise cu atâta eleganţă şi 
pasiune? In ciuda iritabilităţii egocentrice, a grosolăniei 
nediluate, atunci când îl apucau nervii, Edward putea fi 
deseori de-a dreptul fermecător, chiar irezistibil. Dar oare 
juca teatru cu acel farmec, pentru că avea nevoie de ea, 
pentru piesă? 

— Fenella, spune ceva, pentru numele lui Dumnezeu, 
insistă el, pătrunzându-i în gânduri şi accentuându-şi 
strânsoarea asupra mâinilor ei. Tocmai mi-am deschis 
inima faţă de tine, iar tu nu faci decât să mă priveşti cu un 
aer confuz. 

— Dar chiar sunt confuză, spuse ea. De câte ori sunt 
cu tine, mă simt ca într-un roller coaster. Acum, mergem 
într-un sens, în următoarea secundă, o luăm în cu totul alt 
sens... 

— Presupun că merit asta, spuse el, eliberându-i încet 
mâinile. Vino cu mine în această seară, şi promit că o să am 
grijă să avem amândoi un traseu lin, zise el. Ce spui? 

— Nu sunt îmbrăcată pentru cină, protestă ea. 

— Nu trebuie să te îmbraci pentru o cină cu Ned, 
spuse el. 

El o privi cu un zâmbet uşor pe buze, în timp ce-i citea 
trăsăturile expresive, şi înţelesese că ea îşi dăduse seama 
imediat ce-i oferea: o seară în compania teatrului, departe 
de provocările şi de iritările pe care le aduceau compania şi 
ambițiile lui Edward Tremayne. Văzu şi străfulgerarea 
rapidă de anticipare fericită din ochii ei, scânteia de 
entuziasm, şi îşi dădu seama că făcuse mişcarea corectă. 

— Mă duc să-mi iau haina, spuse Fenella. Aşteaptă- 
mă aici, lipsesc doar un minut. Mai pune-ţi ceva de băut, 
adăugă ea şi ieşi grăbită în direcţia camerei ei, chiar când 


se auzi gongul. 

O găsi pe Alice la ea în dormitor, aşteptând-o. 

— Alice, spuse ea, o să ies în oraş în seara asta. Nu 
mă îmbrac cu nimic special, pentru că va fi doar o ieşire 
informală, cu un prieten. O să scriu repede un mesaj către 
Lady Grantley. 

Se aşeză la masa de scris şi mâzgăli câteva rânduri 
înainte de a-i înmâna foaia împăturită lui Alice. 

— Poţi, te rog, să-i dai asta mamei mele? Şi apoi eşti 
liberă pentru restul serii. Nu e nevoie să mă aştepţi. 

Alice luă scrisoarea. 

— Desigur, domnişoară Fenella. Sunteţi sigură că nu 
veţi mai avea nevoie de mine în această seară? 

— Absolut, spuse Fenella şi îşi trase pe ea haina de 
zibelină. 

Poate că o rochie de seară nu era potrivită pentru 
această ieşire, dar nu avea niciun chef să îngheţe în haina 
ei mai puţin luxoasă de lână. Îşi ridică gulerul ca să-şi 
acopere urechile, îşi luă mănuşile şi manşonul şi ieşi în 
viteză. 

Alice clătină din cap în urma ei, şocată de plecarea 
intempestivă, gândindu-se că stăpâna ei se comporta tare 
ciudat de la o vreme. Merse să-i ducă scrisoarea lui Lady 
Grantley, care era la ea în dormitor, îmbrăcându-se pentru 
cină. 


Lady Grantley citi cu încruntare rândurile scrise în 
grabă de Fenella. Şi ea observase ceva diferit la fiica ei în 
ultimele câteva săptămâni. O vreme, înainte de asta, 
păruse tristă, lipsită de strălucirea ei obişnuită. Mama ei 
pusese acest lucru pe seama vremii, a zilelor scurte şi a 
cerului cenuşiu. Presupusese că fiica ei avea să revină la 
starea ei obişnuită odată cu începerea sezonului de baluri, 
când urma să fie prinsă în vâltoarea evenimentelor sociale. 

Dar, de curând, simţise ceva imprevizibil la Fenella. 
Fata ei nu fusese niciodată adepta convențiilor rigide; ea şi 


prietenele ei avuseseră mereu o latură rebelă când venea 
vorba despre protocol, dar nu depăşiseră niciodată limitele, 
aşa că societatea, deşi mai bâzâia ici şi colo, nu protesta 
foarte mult. Dar Lady Grantley detectase în ultimul timp la 
Fenella o accentuare a laturii rebele. Că primise un bărbat 
în vizită la o oră nepotrivită mai era cum mai era, dar faptul 
că ieşise, în mod clar din impuls, atât de târziu în oraş - şi 
doar în compania lui - o cam îngrijora. Şi ce avea să se 
întâmple cu Lord George Headington, având în vedere 
circumstanţele? 

Se răsuci pe scaunul de la măsuţa de toaletă când 
auzi uşa de comunicare dintre dormitorul ei şi cel al soţului 
deschizându-se în spatele ei. 

— Dragul meu, l-ai întâlnit în hol pe vizitatorul 
Fenellei? Edward Tremayne cred că a spus Fenella că se 
numeşte. 

Lord Grantley, imaculat în ţinuta de seară, ţinea în 
mână un pahar mare de whisky. Se aplecă şi sărută obrazul 
pudrat al soţiei. 

— Da. Părea un tip destul de inofensiv, spuse el, stând 
în spate, pentru ca ea să se poată vedea în oglindă. 

— Ei bine, mi s-a părut o oră foarte ciudată pentru 
vizite, iar acum a ieşit cu el în oraş, spuse Lady Grantley 
fluturând biletul de la Fenella. Nici n-ar fi avut timp să se 
îmbrace cum se cuvenea pentru cină. 

— Ei bine, Fenella poate fi uneori impulsivă, draga 
mea, spuse soţul, în timp ce-i lua hârtia dintre degete. 

— Dar cine e omul acesta? Nu ştiu nimic despre el. E 
înrudit cu Julia şi Carlton Tremayne... cu tatăl lor, Lord 
Pendleton? 

— Cred că este fratele lor vitreg. Mi-l amintesc, l-am 
văzut în societate acum câţiva ani, a fost prezent pe durata 
sezonului, a fost ales ca membru în clubul White's, dar nu- 
mi amintesc să-l fi văzut vreodată pe acolo. Din ce îmi 
amintesc, prefera clubul Garrick, care este mai artistic. Dar 
apoi a dispărut. 

— Frate vitreg? întrebă Lady Grantley. Nu realizasem 
că a mai fost căsătorit contele. 


— Nu, draga mea, nu a fost. Potrivit unor bârfe destul 
de credibile de prin cluburi, Edward este fiul amantei, o 
actriţă. Circumstanţele naşterii sale nu sunt vina băiatului, 
iar Pendleton, ca să fim corecţi cu el, a încercat să-i ofere 
băiatului toate oportunităţile. L-a trimis la Eton, la Oxford, l- 
a introdus în înalta societate. Dar nu ştiu ce s-a întâmplat 
că, dintr-odată, tânărul a părut să devină persona non grata 
printre cei din neamul Tremayne. Şi, după cum spuneam, a 
dispărut complet de pe scena socială. 

— Ei bine, pare să fi reapărut acum, remarcă ea. Ştiu 
că nu este vina lui că s-a născut în afara căsătoriei, dar nu- 
mi place că Fenella e aşa dezinhibată şi relaxată cu el. 

— Oh, Fenella ştie ea ce face, declară Lord Grantley, 
făcând un gest de respingere a afirmațiilor soţiei. Are capul 
bine înfipt pe umeri. 

— Ei bine, şi totuşi nu reuşesc să mă liniştesc în 
privinţa acestui subiect, spuse Lady Grantley şi se ridică de 
pe scaun, iar volanele rochiei albastre de mătase se 
aşezară delicat în jurul ei. Aş vrea ca scumpa mea fiică să 
se rezume la relaţia cu Lord George. Ar fi un partener mult 
mai potrivit pentru ea. Dacă o să fie văzută în lume cu un 
bărbat nepotrivit, o să piardă orice şansă de a intra într-o 
căsătorie avantajoasă. 

— Pentru numele lui Dumnezeu, draga mea! Fenella şi 
George Headington ar fi o uniune dezastruoasă. Pentru că 
ea i-ar face lui viaţa un coşmar şi ar fi la rândul ei complet 
nefericită. Şi cred că ştii şi tu asta. Fata noastră este 
suficient de inteligentă şi de matură pentru a-şi alege 
propriul drum în viaţă. Să coborâm la cină. Mi-e foame. 

— Presupun că ai dreptate, spuse Lady Grantley, 
acceptându-şi înfrângerea cu un oftat. Intotdeauna ai 
dreptate. Dar, uneori, mi-aş dori ca draga noastră Fenella 
să fie o fată... obişnuită, spuse ea, şi îşi luă soţul de braţ. 

— lar eu mulţumesc Cerului în fiecare zi că nu este o 
fată obişnuită, replică zâmbind soţul, în timp ce coborau 
scările. 


Capitolul 18 


Fenella se întinse leneş sub pătura groasă care 
acoperea patul lui Edward. Corpul ei se simţea folosit şi 
mulţumit. Făcuseră dragoste după o seară minunată, 
petrecută într-o companie plăcută, la King's Head. lar 
pasiunea lor fusese pură, lipsită de orice motiv ascuns sau 
de nevoie nemărturisită, fără nicio semnificaţie în afară de 
bucuria fizică pură a trupurilor lor unite într-o superbă 
plăcere. 

— Cât e ceasul? murmură ea. 

— Aproape două dimineaţa, răspunse Edward, 
ridicându-se de lângă flacăra reînnoită a focului din 
şemineu în care băgase câţiva buşteni. Trebuie să te duci 
acasă? 

Era dezbrăcat şi îi zâmbea poznaş. 

— Pari foarte mulţumit de tine, domnule Tremayne, 
comentă ea şi zâmbi ştrengăreşte, peste cuverturile trase 
până la bărbie. 

— Aşa mă şi simt, răspunse el. Nu mi-ai răspuns la 
întrebare. 

Fenella dezbătu cu ea însăşi. 

— Ar trebui să mă duc acasă, zise în cele din urmă. 
Dar nu vreau. Nu încă. E atât de frig afară şi atât de 
minunat de cald aici! Pe deasupra, mi-ar fi greu să găsesc o 
trăsură la ora asta. 

— Aşa este. Deci s-a rezolvat. Ce zici de ceva de 
băut? 

— Ce propui? întrebă ea cu ochi strălucitori. 

— Lapte cald şi coniac, răspunse el. 

— Asta-i tot? se miră ea şi făcu o strâmbătură comică. 

—  Îndură-te de mine, scumpa mea; după acel 
maraton, am nevoie de puţin timp ca să mă recuperez, 
spuse el, clătinând din cap a mustrare. 

— Aş putea să te ajut cu asta, sugeră ea, dând lao 


parte un colţ al păturii, în semn de invitaţie. 

— Făptură nesăţioasă ce eşti... Nu că n-aş aprecia 
oferta, dar aş vrea să încălzesc nişte lapte. Amândoi avem 
nevoie să mai prindem puteri. 

Cu un oftat de resemnare, Fenella se sprijini în perne, 
cu pătura trasă până sub bărbie, şi îl urmări cum punea un 
ibric cu lapte pe foc. 

— M-am tot ţinut să te întreb cum a mers vizita în 
Fulham din această după-amiază. 

Edward privi primele bule care se ridicau la suprafaţa 
laptelui, apoi răspunse: 

— Robert avea dreptate. Spaţiul este sumbru. Şi nu- 
mi pot imagina de ce s-ar deplasa cineva de bunăvoie într-o 
parte insalubră a oraşului pentru a vedea o piesă a unui 
dramaturg necunoscut, în care nu joacă niciun actor 
cunoscut. 

Fenella se strâmbă. 

— Cred că e cam exagerat ce spui. 

Edward turnă laptele într-un pahar înalt, cu spatele la 
pat. 

— AŞ vreau eu să fie. Dar mi-e teamă că e purul 
adevăr. Va trebui să găsim un spaţiu mai primitor pentru 
publicul pe care dorim să-l invităm, spuse el, şi se întoarse 
spre pat. Vrei coniac în lapte? 

— Doar un strop, spuse ea, simțind cum căldura 
languroasă de care se bucurase până de curând începea să 
se împrăştie prea repede pentru gustul ei. 

El turnă cu generozitate coniac peste lapte şi îi aduse 
paharul. 

— Ai grijă, e fierbinte! 

Ea luă băutura şi îi mulţumi din cap, inspirând aroma 
bogată din pahar. 

— Tu nu bei lapte? 

— Nu, draga mea. Am renunţat la lapte de pe vremea 
când eram bebeluş. Doar coniac pentru mine. 

— Ce păcat! Ar trebui să încerci versiunea pentru 
adulţi. Este foarte relaxantă - şi un bun somnifer, spuse ea, 
şi sorbi cu grijă din băutură. Şi ce se întâmplă? Dacă nu 


merge cu Fulham? 

— Trebuie să găsim ceva în West End, zise hotărât 
Edward, aşezându-se pe marginea patului, cu paharul lui de 
coniac. 

El întinse o mână şi mângâie leneş forma coapselor ei, 
pe deasupra cuverturii. Ea se mişcă leneş sub mâna lui. 

— Pentru a atrage lumea din înalta societate, 
presupun. Am crezut că nu ai timp pentru oameni de genul 
nostru. 

— De regulă, nu am. Dar îmi pot încălca principiile 
pentru un scop nobil. 

— Ce pragmatic din partea ta, spuse Fenella, glumind 
doar pe jumătate. Dar ai spus la pub că nu ai resurse 
pentru un teatru din West End. 

— Nu e chiar în întregime adevărat, spuse el pe un 
ton şi cu un gest din care Fenella ghici că subiectul era 
închis. Ai terminat? întrebă el şi îi luă paharul gol. 

Fără tragere de inimă, Fenella dădu la o parte 
cuverturile şi se întinse după halatul roşu de catifea. 

— Unde te duci? 

— La baie, îl lămuri ea, în timp ce strângea în jurul 
trupului halatul voluminos. 

Se întoarse în câteva minute; era prea frig ca să 
zăbovească în camera care funcţiona drept baie. Aruncă 
repede halatul şi sări în pat. 

— Ţi-ai recăpătat puterile? întrebă fluturând ea din 
gene către el, în timp ce ridica pătura. 

El stinse lămpile cu gaz şi se băgă în pat, lângă ea. 

— Oh, ce rece eşti, protestă Fenella. Dă-mi voie să te 
încălzesc, spuse ea, şi se aşeză peste el, modelându-şi 
trupul după al lui. E mai bine aşa? 

— Mult mai bine, admise el, băgându-şi mâinile în 
cascada ei de păr auriu şi trăgându-i chipul spre al lui. 


* 


Aproape că se lumina de ziuă când Fenella strecură 
cheia în uşă şi intră în casa din Albemarle Street. 


Majordomul de noapte nu mai era de serviciu, dar restul 
servitorilor erau deja în picioare. Cameristele curăţau 
cenuşa şi aprindeau focurile în încăperi, iar de la bucătărie 
se auzea agitația pregătirilor pentru micul dejun. In hol nu 
era nimeni, şi Fenella spera să poată ajunge neobservată la 
ea în dormitor. O servitoare stătea în genunchi şi pe coate, 
lustruind scara principală. Fenella trecu repede pe lângă ea, 
scuzându-se şi salutând-o cu un zâmbet, înainte de a 
ajunge în sfârşit în siguranţa propriei camere. 

Acolo, o altă cameristă aprindea focul în şemineu. 
Tresări când o auzi pe Fenella intrând. 

— Oh, domnişoară Fenella. Îmi cer scuze, am crezut 
că încă dormiţi. 

Fenella aruncă o privire spre pat. Era vizibil gol, dar 
camera era slab luminată, iar tânăra avea mult de muncă, 
aşa că probabil nici măcar nu aruncase o privire spre pat. 

— Stai liniştită, Lizzie, nu e nicio problemă. Lizzie te 
cheamă, nu-i aşa? 

— Da, domnişoară, spuse fata, apoi se ridică în 
genunchi şi îşi şterse cu şorţul o pată de cărbune de pe 
obraz. 

Focul se aprinse, trosni şi învălui camera într-o 
strălucire caldă. 

— Ar trebui să trag draperiile, domnişoară Grantley? 

— Nu, nu-ţi face griji. O să mă ocup eu. Fenella îi 
zâmbi liniştitor, apoi îşi aruncă haina de zibelină pe fotoliul 
de lângă pat. 

Camerista luă făraşul cu cenuşă şi ieşi. Fenella începu 
să se dezbrace. Era abia ora şase, aşa că decise să se culce 
până avea Alice să vină să o trezească, la ora obişnuită. In 
mod surprinzător, căzu aproape imediat într-un somn adânc 
şi fără vise. 

Când Alice intră şi trase perdelele, lăsând să intre 
lumina rece de afară, trebui să facă un mare efort ca să se 
trezească. 

— La ce oră v-aţi întors? întrebă Alice, ridicând 
hainele aruncate de Fenella. Cred că trebuie să fi fost după 
miezul nopţii. Nu eraţi aici când m-am dus la culcare. 


— Nu ştiu exact cât era ceasul, răspunse Fenella. Dar 
trebuie să fi fost undeva pe la primele ore ale dimineţii. 

— Ei bine, beţi ceaiul acesta bun şi fierbinte. O să vă 
ajute să vă puneţi pe picioare, spuse ea şi-i întinse ceaşca. 
Vă îmbrăcaţi pentru micul dejun? 

— Nu. O să fac o baie după, preciză ea, sorbind din 
ceai cu ochii pe jumătate închişi. 

In casa Grantley era considerat acceptabil pentru 
orice doamnă din reşedinţă să îşi ia micul dejun în halat de 
casă. 

La ţară, pe domeniul familiei, Lady Grantley găzduia o 
petrecere continuă în casă. Oaspeţii veneau şi plecau pe tot 
parcursul sezonului de vânătoare şi până la Anul Nou. 
Mama Fenellei era în elementul ei cu o casă plină de 
oaspeţi. li plăcea să planifice mesele, distracţiile, să 
gestioneze cu calm orice problemă ce apărea inevitabil la 
un moment dat. 

Fenella zâmbi în sinea ei. Mama sa era admirabilă în 
felul ei, produsul perfect al unei educaţii aristocratice, 
victoriene; nu era de mirare că singura ei fiică i se părea o 
enigmă. Pe de altă parte, era extrem de îngăduitoare, 
reflectă Fenella, ridicându-se din pat. Avea să fie interesant 
să-i vadă reacţia la ideea că fiica ei avea să joace pe o 
scenă publică. Venise momentul să afle acest lucru. 

Se îmbrăcă într-un halat elegant de casă, îşi puse în 
picioare papuci de satin, îşi pieptănă părul în oglindă şi îl 
prinse la ceafă cu o panglică albastră. 

Se aplecă aproape de oglindă şi îşi examină tenul. În 
mod normal, ar fi trebuit să pară epuizată după o noapte cu 
acţiune multă şi somn puţin, dar era fix pe dos: faţa ei 
strălucea. Mama nu avea cum să vadă ceva în neregulă. 

— Puneţi-vă asta pe umeri, domnişoară Fenella, se 
repezi Alice cu un şal din caşmir. Mătasea arată foarte bine, 
dar nu ţine de cald, preciză ea, aşezând şalul pe umerii 
fetei. Coborâţi să luaţi micul dejun, iar între timp o să vă 
pregătesc baia. 

Fenella îi zâmbi recunoscătoare şi se grăbi spre micul 
dejun. Departe de confortul focului din dormitor, casa i se 


părea rece, dar salonul de mic dejun era bine încălzit şi 
mirosea a heringi şi a mâncare indiană de peşte. 

Lord Grantley citea un exemplar proaspăt din Times. 
Îşi salută fiica privind peste marginea ziarului. 

— Ce mă bucur că ni te-ai alăturat, draga mea. Nu eo 
plăcere pe care o avem foarte des. 

— Nu, pentru că, de obicei, sunt o leneşă care doarme 
până târziu, recunoscu Fenella, aplecându-se să-l sărute de 
obraz. 

— Nu-i de mirare, având în vedere că umbli brambura 
până-n zori, spuse el, împăturindu-şi ziarul. Imi pui, te rog, 
nişte cafea? 

Fenella îi turnă cafea, apoi se aşeză să mănânce un 
ou poşat. 

— Mama nu s-a trezit încă? 

— Oh, o să apară imediat. Aparent, avem o criză la 
bucătărie. Mi se pare o oră mult prea matinală pentru aşa 
ceva, spuse el, adăugându-şi zahăr în cafea. 

— Dragule, îmi pare rău că te-am făcut să aştepţi... 
Oh, Fenella, nu mă aşteptam să te văd la micul dejun. 
Credeam că ai stat până târziu în oraş cu domnul 
Tremayne. 

— Aşa am făcut, mamă, dar este ceva despre care 
doresc în mod deosebit să discut cu amândoi. 

— Oh, ce emoţionant, spuse Lady Grantley, cu ochii 
strălucind de anticipare. Este vorba despre George, draga 
mea? 

Fenella oftă. 

— Nu, mamă, nu este vorba despre George. Eu şi 
George suntem prieteni buni, dar nimic mai mult. Şi aşa va 
rămâne pentru totdeauna. lmi pare rău dacă te 
dezamăgesc. 

Expresia lui Lady Grantley se schimbă. 

— Oh, ce păcat! Era atât de potrivit... Dar presupun 
că tu ştii mai bine ce simţi. 

— Aşa este, mamă. 

— Deci despre ce vrei să discuţi cu noi? o îndemnă 
Lord Grantley, în timp ce îşi ungea din belşug cu pastă de 


anşoa o felie de pâine prăjită. 

— Un rol într-o piesă de teatru, spuse ea, hotărând să 
înceapă destul de vag şi să devină mai concretă pe măsură 
ce se obişnuiau cu ideea. 

— Oh, cât de drăguţ, scumpa mea! exclamă mama ei, 
în timp ce îşi amesteca zahăr în ceai. Încă de când erai 
mică adorai scenetele de la festivitățile de Crăciun pe care 
le organizam la domeniul Grantley. 

— Da, este adevărat, îmi place să joc, o aprobă 
Fenella. Dar aceasta nu este o scenetă de Crăciun. Este o 
piesă de teatru care sper să fie prezentată la Londra, peste 
câteva luni. 

— Oh, asta e mai puţin obişnuit, spuse mama ei, 
privind-o oarecum pieziş. Joacă şi prietenele tale în ea? 

— Ce piesă e asta, Fenella? interveni Lord Grantley, 
înainte ca fiica să poată răspunde. 

— Se numeşte Safir şi e scrisă de Edward Tremayne. 

— Domnul Tremayne? De aceea a fost aici aseară? 

— Am avut de discutat câteva aspecte legate de 
piesă, se eschivă ea. 

— Şi va fi interpretată în oraş? întrebă mama ei, care 
părea din ce în ce mai nedumerită. De obicei, este un 
divertisment care se ţine la cineva acasă. Unde va avea 
loc? În casa cui? 

— Nu se va ţine acasă la cineva, încercă Fenella să-i 
explice. Ne-am propus să găsim un mic teatru privat, unde 
să punem piesa în scenă pentru prieteni şi familie. 

Nu era bine, reflectă Fenella. Nici măcar nu îndrăznea 
să sugereze posibilitatea unei producţii comerciale. Poate 
dacă reuşea să-i facă să accepte ideea unui loc public de 
desfăşurare, restul avea să fie mai uşor. 

— Ei bine, nu ştiu ce să spun, draga mea. Mi se pare 
cam neobişnuit. Tu ce crezi, iubirea mea? 

— Cred că e mai mult la mijloc decât lasă Fenella să 
se întrevadă, declară Lord Grantley privindu-şi fiica. Pare 
că-l cunoşti foarte bine pe domnul Tremayne, îi spuse el 
fetei. A 

„Dacă ar şti tata”, se gândi Fenella. Işi înghiţi nodul 


din gât şi se controlă ca să nu izbucnească în râs. Problema 
era prea gravă ca să înceapă să se hlizească. 

— L-am întâlnit la un curs de actorie la care merg de 
ceva timp, spuse Fenella. E o pasiune pe care o am. 

— Dar nu ne-ai spus niciodată nimic despre cursuri de 
actorie, remarcă Lady Grantley. Cine altcineva le urmează, 
vreuna dintre prietenele tale? 

— Nu mai merge nimeni din anturajul meu, recunoscu 
Fenella. Dar totul este perfect respectabil, mamă. Sunt 
sigură că aţi auzit despre cunoscutul actor clasic Cedric 
Hardcastle... Are un mic studio de actorie pe Gower Street, 
în Bloomsbury. 

— Bloomsbury? Acela e un focar de socialişti, declară 
Lord Grantley. Plin de pictori, de scriitori şi de aşa-zişi poeţi. 
Toţi nişte leneşi şi nişte închipuiţi care fac numai ticăloşii. 

— Oh, Doamne, nu sună deloc respectabil, scumpa 
mea, interveni Lady Grantley. Şi domnul Tremayne este 
socialist? 

— Probabil, răspunse Fenella, străduindu-se să 
păstreze o faţă serioasă. Oricum, este un mare admirator al 
lui George Bernard Shaw. Dar la fel sunt şi eu. 

— Ei bine, sub acoperişul meu nu vreau să aud nimic 
despre prostia aia socialistă, declară Lord Grantley şi îşi 
împinse scaunul. Mă duc la club, anunţă el şi ieşi, cu ziarul 
sub braţ. 

— Of, Doamne, cred că l-ai supărat pe tatăl tău, oftă 
Lady Grantley. Mi-aş dori să încerci să nu-l superi cu 
noţiunile tale ciudate, Fenella. 

— Nu o fac deliberat, mamă, spuse Fenella şi îşi 
scurse ceaşca de cafea. Îmi pare foarte rău că ţi-am stricat 
micul dejun. N-o să mai spun nici măcar un cuvânt, ca să 
nu mai supăr pe nimeni. Îşi împinse scaunul şi se ridică. 
Încearcă să nu te îngrijorezi, spuse Fenella şi se aplecă să 
îşi sărute mama pe frunte. 

— Uneori, faci ca acest lucru să fie foarte dificil, zise 
mama ei pe un ton cam acru, atât de puţin caracteristic 
stilului ei. 

Fenella se retrase în grabă. Cel puţin abordase 


subiectul, chiar dacă nu prezentase ce era mai rău din el. 
Măcar începuse de undeva. Cu toate acestea, se simţea 
vinovată şi, pentru prima dată, îşi dădu seama că avea 
undeva în adâncul sufletului şi o umbră de îndoială. Poate 
că era egoistă urmându-şi cu atâta încăpățânare visul? 

Dar nu îşi urmărea doar visul de a juca pe scenă, ci şi 
pe acela al unui viitor alături de Edward Tremayne. lar cel 
din urmă ar fi fost o lovitură destul de grea pentru inima lui 
Grace Grantley, care spera la altceva pentru singura ei 
fiică. 

Pentru Fenella, cele două visuri erau inseparabile, iar 
cel mai mare obstacol pe care-l vedea în acel moment era 
legat de sentimentele declarate de Edward. Putea ea să 
aibă încredere în ele? Dacă Edward se folosea de 
sentimentele pe care ea le avea pentru el pentru a se 
asigura că ea coopera la îndeplinirea ambițiilor lui, atunci 
ea era luată de proastă. 

O proastă îndrăgostită? 


Lady Grantley era singură în salonul de mic dejun şi 
întindea absentă marmeladă pe o bucată de pâine prăjită. 
Nu se simţea în apele ei şi nu era deloc modul în care îi 
plăcea să îşi înceapă ziua. Se întoarse când auzi uşa 
deschizându-se. Soţul ei se întorsese. 

— Ai uitat ceva, dragul meu? întrebă ea cu un zâmbet 
vag. 

— Nu, Grace, dar m-am gândit la treaba asta a 
Fenellei cu teatrul. 

— Oh, da, şi pe mine mă deranjează, spuse soţia lui. 
Nu e genul ei să fie secretoasă. De ce nu ne-a zis despre 
aceste cursuri de actorie? 

— Nu ştiu, dar nici nu-mi pasă de asta. M-am gândit 
că ar trebui să facem un efort pentru a-l cunoaşte pe acest 
Edward Tremayne. N-am avut când să-mi fac o impresie 
aseară. 

— S-a purtat absolut cuviincios, sublinie Grace. 


— Ei bine, era de aşteptat. A crescut în casa unui 
gentleman, a mers la toate şcolile bune, a umblat cu 
oameni adecvaţi, comentă el, uşor nerăbdător. Dar este o 
enigmă, un renegat al înaltei societăţi. Dacă Fenella va 
continua să aibă de-a face cu el, trebuie să-l cunoaştem 
mai bine. 

— Da, dacă spui tu, dragul meu. Ai dreptate, 
bineînţeles. Ce ai dori să fac în acest sens? 

— Invită-l la cina de dinaintea balului de la familia 
Wareham. 

— Oh, dar o să vină şi George, protestă Lady 
Grantley. 

— Las-o pe Fenella să se descurce! Dacă are 
pretendenți care se duelează pentru ea, atunci cina aceea îi 
va da ocazia să aleagă. 

— Oh, Doamne, dar nu-mi place când invitaţii de la 
masă nu sunt în termeni buni. Mai ales într-o seară ca 
aceea. Balul mascat de la familia Wareham marchează 
deschiderea sezonului. Toată lumea va fi acolo, şi nu am 
chef să dau nimănui motive suplimentare de bârfă. 

— Eşti cea mai bună şi mai desăvârşită gazdă din 
Londra, draga mea. Sunt sigur că vei face ca lucrurile să se 
desfăşoare cum nu se poate mai bine, spuse el, şi se aplecă 
să îşi sărute soţia. O să iau prânzul la club. 

Lady Grantley oftă când uşa se închise în urma lui. 
Întinse mâna după clopoțel şi sună viguros din el. 

— Ah, Collins, spuse ea când majordomul apăru în 
uşă. Avem adresa domnului Edward Tremayne? 

— Da, doamnă. Şi-a lăsat cartea de vizită de două ori. 

— Bun. Trebuie să-i trimit o invitaţie la cină... deşi 
este foarte din scurt, aproape nepoliticos. Dar Lord Grantley 
insistă, spuse ea, ridicându-se de la masă. Trimite-l pe unul 
dintre servitori să ducă invitaţia imediat după ce o termin 
de scris, te rog! 

— Desigur, doamnă. 

Lady Grantley merse în salonul ei şi-i scrise o invitaţie 
lui Edward Tremayne, în care îi cerea să le facă onoarea de 
a veni la ei la cină la ora opt seara, sâmbătă, 1 martie, 


înainte de balul mascat. 

Citi din nou invitaţia, bătându-şi capătul tocului de 
buze, în timp ce se încrunta privind la scrisul ei perfect. 
Poate trebuia să-i invite şi pe ceilalţi doi Tremayne. Dacă 
Fenella îşi făcea un prieten sau chiar mai mult din Edward, 
atunci s-ar fi cuvenit să-i includă şi pe Julia şi pe vicontele 
Grayling. Prezenţa lor ar diminua orice impact dramatic al 
legăturii Fenellei cu ramura nelegitimă a familiei şi ar 
împrumuta ceva  respectabilitate familială poziției 
îngrozitoare pe care fratele vitreg o avea în societate. 

Aşa că Lady Grantley mai scoase două invitații. 


Capitolul 19 


Fenella se lungi în voie cu baia de dimineaţă. 

— Poţi, te rog, să-mi scoţi costumaţia de călărie, 
Alice? strigă ea prin uşa de la baie, lovită de un capriciu. ŞI 
trimite pe cineva la grajduri după Firefly. Soarele 
străluceşte, şi vreau să profit, ca să mă mai dezmeticesc. 

— Cu siguranţă. Este o dimineaţă frumoasă, numai 
bună pentru o plimbare, domnişoară Fenella. 

Alice plecă la treburile ei, iar Fenella ieşi din baie şi se 
înfăşură într-un halat gros. Scrise două mesaje şi, când 
Alice se întoarse în cameră, o rugă să le trimită imediat 
doamnei Lacey şi domnişoarei Rutherford. Dacă nu puteau 
să i se alăture pentru câteva ture în Hyde Park, avea de 
gând să călărească singură. 

O jumătate de oră mai târziu, îmbrăcată într-un 
costum foarte frumos din stofă gri, cu o pălărie prinsă peste 
părul împletit într-o coroniţă, Fenella ieşi din casă. lapa ei o 
aştepta nerăbdătoare în faţa casei, alături de un îngrijitor 
care-i ţinea hăţurile. Fenella îşi dădu seama după 
strălucirea din ochii căprui ai iepei că era pregătită pentru 
galop. 

Călăritul la galop în Hyde Park nu era privit cu ochi 
buni de către înalta societate, dar era unul dintre 


protocoalele pe care Fenella şi prietenele ei le ignorau după 
bunul-plac. Firefly avea să o ducă în galop. 

Se ridică grațios în şa, manevră uşurată şi de 
pantalonii din stofă pe care îi purta prinşi de cizme, iar iapa 
porni în viteză, lăsându-l pe îngrijitor în urmă. 

Edward tocmai cotise pe Albemarle Street şi apucă să 
o vadă pe Fenella îndepărtându-se. Putea paria că mergea 
în Hyde Park, aşa că opri repede o trăsură şi-i spuse 
vizitiului să-l ducă la un grajd din Stanhope Gate. Nu era 
îmbrăcat special pentru călărie, dar nu era ca şi cum ar fi 
purtat haine care nu s-ar fi potrivit pentru acea activitate. 

Fenella le sugerase prietenelor să o întâlnească la 
Speakers' Corner de la Marble Arch, în dreptul porţii 
Cumberland. Când ajunse la locul de întâlnire, le văzu deja 
călărind în parc, una lângă alta. 

— Ce idee bună ai avut, draga mea, spuse Diana, 
trăgând de hăţuri. Este o zi aşa frumoasă, şi nici măcar nu e 
atât de frig, spuse ea, şi se aplecă în lateral să îşi sărute 
prietena pe obraji. 

— Aş vrea să vă pot împărtăşi pasiunea pentru 
călărie, mormăi Petra, zâmbitoare totuşi. La ţară mai 
merge, când e cald şi soare, dar nu şi în toiul iernii, când 
simt că deger. 

— Atunci, hai să facem un galop pe circuit. 

Fără să mai aştepte, Fenella o îndemnă pe Firefly la 
galop. Prietenele ei o urmară fără să mai aibă nevoie de 
alte încurajări. Îngrijitorul, obişnuit cu obiceiurile stăpânei 
sale, le urmă într-un galop mai potolit. 

Edward tocmai intra în parc pe calul închiriat, un 
armăsar puternic, cu un temperament capricios, când o 
văzu pe Fenella zburând pe lângă poartă, alături de 
prietenele ei. Le urmări pentru o clipă, chicotind când se 
gândi la modul flagrant în care tinerele desconsiderau 
regulile nescrise din înalta societate. Apoi dădu pinteni 
calului, care porni întâi la trap, apoi se avântă în galop, 
înălţându-şi capul cu un pufăit de plăcere. 

Petra fu prima care auzi sunetul de copite din spatele 
lor şi întoarse capul. Eşarfa lungă a călăreţului zbura în 


spatele lui, iar părul îi era bătut de vânt. Nu era îmbrăcat 
pentru călărie, nici măcar nu purta pălărie, observă ea, ca 
primă impresie; apoi, îşi îndreptă atenţia spre propria iapă, 
care încetinea treptat. Lăsă animalul mai domol, până la un 
trap elegant, iar tovarăşele de călărie îi urmară exemplu. 

— Magnific, doamnelor, le spuse Edward când le 
ajunse din urmă, oferindu-le o plecăciune simulată din şa, 
în timp ce ţinea o mână abilă pe hăţurile armăsarului 
temperamental, a cărui agitaţie părea să indice 
nemulţumire faţă de încheierea galopului. Nu m-am putut 
abţine să nu mă alătur; păreaţi că vă distraţi aşa bine. 

— Diana, Petra, îl cunoaşteţi pe Edward Tremayne? îl 
prezentă Fenella, care încerca să-şi recapete suflul, după 
plimbarea energică. Doamna Lacey, domnişoara 
Rutherford, le prezentă ea, fluturându-şi mâna între ei. 

Jacheta de stofă a lui Edward, cu coatele din piele, şi 
pantalonii lui decoloraţi de velur nu erau, cu siguranţă, 
îmbrăcăminte pentru Hyde Park, dar ea nu putea ignora cât 
de bine stătea în şa. Silueta lui înaltă şi puternică arăta 
superb, chiar şi pe acel armăsar agitat, pe care, după cum 
ţinea hăţurile, îl stăpânea de minune. 

— Cred că ne-am mai întâlnit în urmă cu câţiva ani, 
domnule Tremayne, spuse plăcut Diana. 

— Da, înainte să dispari cu totul din societate, 
comentă Petra, în stilul ei caracteristic. Nu că cineva te-ar 
învinovăţi, cu o familie atât de neplăcută. Julia e otravă 
pură, iar Carlton e mai prost decât o pasăre dodo. 

— Pasărea dodo era proastă? întrebă Edward 
zâmbind. Şi cum de ştim asta? 

— Ei bine, nu era foarte inteligentă dacă a ajuns să 
dispară de pe pământ, spuse Petra râzând. E o analogie 
proastă, accept, dar ştii la ce mă refer. 

— Într-adevăr, ştiu. Să continuăm? N-aş vrea să 
prindă caii vreo răceală, după un galop în care au 
transpirat. 

Se grupară şi porniră pe pista de nisip dedicată cailor 
şi trăsurilor, care înconjura parcul, alături de o alee 
pietonală. 


Edward părea decis să-i cucerească prietenele cu 
farmecul lui, constată amuzată Fenella. Şi se întreba de ce, 
în loc să fie rece şi arţăgos ca de obicei, alesese să fie atât 
de fermecător. Putea fi cel mai amuzant tovarăş atunci 
când îi convenea lui, şi se părea că în acel moment îi 
convenea. Diana şi Fenella răspundeau relaxate la replicile 
lui inspirate şi la micile tachinări. Când ajunseră înapoi la 
Stanhope Gate, toţi râdeau. 

— Mi-aş dori să pot continua această plimbare, dar 
am invitaţi la prânz, spuse Diana. Sunt ofiţeri, colegi de-ai 
lui Rupert, şi el nu are niciun chef să se întreţină cu ei, aşa 
că trebuie să fiu acolo ca să mai calmez apele tulburi. 

— Dar de ce nu-i place? întrebă, curioasă ca de obicei, 
Petra. 

— E prea mult şi prea complicat ca să intru acum în 
detalii, draga mea. Îţi spun când ne vedem data viitoare. La 
revedere, domnule Tremayne! Mi-a făcut plăcere să te 
cunosc în mod corespunzător, spuse ea, şi întinse mâna. 

Edward i-o strânse cu căldură. 

— Plăcerea a fost de partea mea, doamnă, zise el, 
apoi se întoarse spre Petra. Şi tu vrei să ne părăseşti, 
domnişoară Rutherford? A 

— Din păcate, trebuie, spuse Petra. In plus, spuse ea 
făcând cu ochiul, nu-mi place să-mi impun prezenţa când 
nu e cazul. La revedere! Ne vedem, Fenella. 

— Da... înainte de balul mascat. Vreau o altă părere în 
legătură cu rochia mea. 

— Sunt la dispoziţia ta, ca întotdeauna, draga mea, îi 
spuse Petra şi-i trimise un sărut din vârful degetelor, apoi 
îşi întoarse calul spre poartă. 

— O conduc eu pe domnişoara Grantley acasă, îi zise 
Edward îngrijitorului. Nu este nevoie s-o aştepţi, preciză el 
şi cobori de pe cal. Poţi să-i iei iapa să o duci acasă, eu o să 
las calul la grajduri. Putem lua o trăsură de aici. 

Se duse la Fenella şi o ajută să descalece. 

— Presupun că nu ţi-a trecut prin cap că aş putea 
avea un angajament presant în altă parte? şopti ea, în timp 
ce cobora de pe cal, ca să nu o audă îngrijitorul, căruia îi 


dădu hăţurile. 

— Chiar ai? 

— Nu am. 

— Şi atunci, de ce spui că ai? 

— Am zis că aş putea avea, spuse ea, apoi îşi muşcă 
buza, întrebându-se dacă trebuia să continue. 

Dar îşi dădu seama că nu avea rost să se cenzureze 
doar de teamă că el avea să se enerveze. Cenzura nu era 
unul dintre principiile care stăteau la baza unei prietenii, şi 
cu atât mai puţin a unei relaţii sentimentale. Aşa că trase 
aer în piept şi spuse: 

— Pur şi simplu, am senzaţia că uneori mă iei ca pe 
un bun cuvenit, Edward. 

El se uită fix la ea, cu o încruntare care-i întuneca 
albastrul intens al ochilor. 

— Aşa fac? Aşa simţi tu? 

— Uneori, zise ea, înfruntându-i privirea. 

El îşi puse mâna în barbă, părând să reflecteze la ce îi 
spusese Fenella. 

— Cred că ai dreptate. Nu sunt obişnuit să iau în 
consideraţie opiniile şi dorinţele altor persoane. Locuiesc 
singur. 

— Şi acest lucru este o cauză sau un efect? întrebă 
ea. 

Răspunsul lui părea să conteze foarte mult, iar ea 
abia respira în timp ce îl aştepta. 

— Nu prea ştiu, spuse el în cele din urmă. Există unii 
oameni a căror companie o doresc şi alţii a căror companie 
încerc să o evit. Tu intri în prima categorie. Este un răspuns 
suficient de bun, Fenella? 

Trebuia să fie. Un lucru era clar: în general, oamenii 
de a căror companie se bucura erau cei care proveneau din 
lumea mamei sale, lumea din primii ani ai copilăriei. Nu 
avea chef, şi nici timp de lumea tatălui său şi, având în 
vedere cum fusese tratat în lumea aceea, nici nu era de 
mirare. Dar ea unde se încadra? Interesul ei pentru actorie 
o făcuse, probabil, să se afle la intersecţia celor două lumi, 
în viziunea lui Edward. 


— Fenella? încercă el să o distragă din tăcerea ei plină 
de gânduri. 

Ea ridică privirea şi îşi concentră din nou atenţia. 

— De ce ni te-ai alăturat în această dimineaţă? După 
cum tocmai spuneai, în general, eviţi contactul cu 
societatea, iar prietenele mele sunt bine înrădăcinate în 
lumea aristocratică, la fel ca mine, de fapt. De ce ai fost 
atât de fermecător cu ele? Păreai să te bucuri de compania 
lor. 

— Chiar este aşa greu de crezut că doresc să cunosc 
oameni care contează pentru tine? întrebă el, cu 
sprâncenele ridicate. Chiar crezi că sunt un ticălos 
iremediabil? 

Fenella se întrebă dacă nu cumva mersese prea 
departe cu insinuările, aşa că spuse în grabă: 

— Nu, nu asta am vrut să spun. Ci faptul că eşti un 
om al contradicţiilor. Trebuie să recunoşti acest lucru. 

— Asta depinde mai degrabă de cum priveşti. Chiar 
trebuie să continuăm această disecţie a personajului meu 
plin de defecte, aici, în mijlocul străzii, sau putem merge 
într-un loc mai privat? 

Fenella admise în gând că mersese prea departe. Aşa 
că spuse cu un zâmbit smerit: 

— Oh, Doamne, îmi pare rău! M-a luat valul şi nici nu 
mi-am dat seama. 

El încuviinţă scurt din cap, apoi plecă să ducă la 
grajduri calul. Fenella merse după el, întrebându-se ce avea 
să urmeze, nesigură dacă el îi acceptase sau nu scuzele. 

Odată calul returnat în siguranţă, părăsiră grajdurile şi 
se opriră pentru o clipă pe stradă. 

— Prânz? spuse Edward, ca o sugestie. 

Fenella simţi un val de uşurare. Era evident că Edward 
era pregătit să dea uitării discursul ei incomod de mai 
devreme. 

— Te gândeşti la un loc anume? întrebă ea. Ai 
rezervat o masă undeva? 

— Nu, nu mi-am început dimineaţa gândindu-mă că o 
să se încheie aşa, spuse el. Dar, dacă nu ţi se pare prea 


arogant din partea mea, aş avea o sugestie. E un pub 
decent în Shepherd Market, chiar aici, după colţ. Nu sunt 
îmbrăcat pentru ceva mai special. 

— Nu mi-ai acceptat scuzele, nu-i aşa? zise ea şi îl 
înfruntă cu privirea. 

Edward o privi o clipă, apoi izbucni în râs. 

— Am multe defecte, dar nu sunt ranchiunos şi, mai 
mult decât atât, accept multe dintre observaţiile şi punctele 
tale de vedere, spuse el, şi întinse larg braţele, într-un gest 
de concesie. Acum, îmi permiţi să te duc la prânz la 
Shepherd's Crook? Fac acolo o tocană de Lancashire 
delicioasă, precum şi o plăcintă ciobănească de excepţie, 
aşa cum te-ai aştepta. Dar au şi oferte mai rafinate... 

— Ambele sună delicios, şi sunt lihnită. Hai să 
mergem, spuse Fenella. 

II luă de mână şi îl trase nerăbdătoare după ea. Era 
hotărâtă să se bucure de un prânz fără certuri. Cu excepţia 
cazului în care, bineînţeles, el insista să discute despre 
notițele pe care şi le luase la repetiţia lor din ziua 
precedentă. Işi reprimă un oftat. 

— De ce ai oftat? 

El încetinise pasul şi o privea cu o sprânceană 
ridicată. 

— Fără niciun motiv real, răspunse ea. Presupun că 
vom discuta despre notițele tale de la repetiţie, nu? 

— lar tu nu vrei aşa ceva, zise el cu sprânceana încă 
ridicată întrebător. 

— Nu e chiar aşa. Dar aş vrea să mă bucur de prânz 
fără să mă cert. 

— Jur, nu vor fi niciun fel de certuri din partea mea, 
declară el, ducându-şi mâna în dreptul inimii. Dar poţi 
promite acelaşi lucru, domnişoară Grantley? 

— Asta depinde mai degrabă de ceea ce vei avea de 
spus. 

— Ce zici dacă declarăm prânzul o zonă fără Safir? 
sugeră el. Ştiu că altfel nu m-aş putea abţine să nu aduc în 
discuţie câteva dintre lucrurile de la repetiţia de ieri. 

Fenella făcu o grimasă, dar încuviinţă din cap la 


sugestia lui, apoi luă braţul oferit de Edward pentru o scurtă 
plimbare pe Curzon Street, până la aglomerata Shepherd 
Market. 

Cârciuma era plină, dar Edward se împinse prin 
mulţime, cu un braţ protector în jurul Fenellei, spre partea 
din spate a restaurantului, unde o uşă îngustă se deschidea 
către separeu. Din fericire, era aproape gol comparativ cu 
aglomeraţia zgomotoasă din salon. 

— Aşază-te lângă foc, şi-ţi comand eu ceva de băut de 
la bar, spuse Edward, conducând-o spre un fotoliu adânc de 
lângă şemineu. 

Tânăra se aşeză şi fu înghițită imediat de fotoliul 
imens, care duhnea a tutun şi a bere. 

— M-am pierdut, spuse ea râzând şi legănându-şi 
picioarele încălţate în cizme care abia atingeau podeaua. 

— Prea insalubru pentru tine? întrebă el cu acea notă 
de sarcasm pe care ea o detesta. 

— În niciun caz, răspunse ea cu înţelepciune, aşa că 
nu mă mai privi cu atâta aroganță. Nu ţi se potriveşte. 

Edward îşi dădu capul pe spate şi izbucni în râs. 

— Eşti o companie minunată, domnişoară Grantley. 
Întotdeauna pot fi sigur că mă vei trage de urechi dacă 
apare şi cel mai mic indiciu că o iau razna. 

Fenella îşi muşcă limba, ca să nu pronunţe replica pe 
care o avea în minte. Se puseseră de acord să nu se certe. 
Deşi duelurile lor verbale erau interesante uneori, Fenella 
ştia că nu trebuiau să devină metoda lor preferată de 
comunicare. 

— Ce se bea într-un pub? întrebă ea. Parcă n-am chef 
de bere. 

— Ei bine, cele mai multe din femeile care vin aici 
consumă, probabil, bere cu suc de lămâie sau vin de Porto 
cu lămâie, o lămuri el. Dar ştiu că bei vin de Xeres, aşa că 
lasă-mă să-ţi iau un pahar. 

Fenella se lăsă pe spate în fotoliu, începând să se 
familiarizeze cu mirosurile acestuia. Se simţea ciudat de 
confortabil. Zgomotul glasurilor din salon dispăru treptat 
undeva în fundal. Simţi cum i se închid ochii. 


— Trezeşte-te, scumpa mea! Se pare că aerul rece şi 
mişcarea de dimineaţă te-au pus la pământ, spuse Edward 
zâmbind, în timp ce aşeza paharul cu vin pe măsuţa de 
lângă ea. 

Fenella îşi reveni în simţiri şi-l privi pe Edward cum 
stătea în faţa ei cu o halbă de Guinness în mână şi cu un 
picior sprijinit neglijent pe grilajul de cupru al şemineului. 

— Asta şi o noapte nedormită, îi aminti ea, luând 
paharul mare de culoarea ambrei. Este imens, Edward. 
Dacă beau tot paharul ăsta pe stomacul gol, o să pic 
instantaneu. Îmi ajungea un pahar normal. 

— Dar nu trebuie să-l bei pe tot. Acum, ia spune-mi, 
ce ţi-ai dori să mănânci? După cum spuneam, recomand 
plăcinta ciobănească şi tocana. Dar poate preferi somon 
afumat cu pâine de secară, ori supă de legume, ori plăcintă 
de vițel şi şuncă? E alegerea ta. 

— Tocană, îl lămuri ea prompt. 

— Atunci, două porţii de tocană. Mă întorc imediat, 
spuse el, şi se duse la uşă, de unde strigă tare, pe deasupra 
vocilor din salon: Două tocane, Nick, te rog! După care 
închise pe jumătate uşa şi o întrebă: E mai cald acum? 

— Foarte confortabil, răspunse ea, luând o înghiţitură 
de vin, care păru să-i meargă direct în picioare. Apropo, le- 
am spus părinţilor mei la micul dejun despre proiectul 
teatral. 

Văzu, după expresia lui, că se încordase. 

— Şi? 

— Ei bine, nu prea e nimic important de spus. Mama 
mea părea convinsă că vorbeam despre o scenetă, de felul 
celor pe care le jucam mereu acasă, la domeniul Grantley, 
de Crăciun. Apoi părea nedumerită la gândul că am vrea să 
întrerupem distracţia din timpul sezonului cu o asemenea 
activitate. Până la urmă, am renunţat să o mai fac să 
înţeleagă, spuse ea, şi ridică din umeri, întinzându-şi 
picioarele încălţate în cizme spre foc. 

— Şi Lord Grantley? 

Ochii lui se îngustară în timp ce îi privea chipul. 
Probabil era convins că tatăl ei avusese mai multe de 


comentat. 

— E greu de spus. Tata e adesea destul de greu de 
citit, dar nu cred că a fost mulţumit să mă audă vorbind 
despre mica noastră producţie artistică pe care vrem să o 
punem în scenă într-un teatru. Dar, din fericire, a ajuns la 
subiectul ereziei socialismului şi la Shaw, şi asta l-a scos din 
minţi din alte considerente. 

— Deci nu-i aprobă pe susţinătorii socialismului? 

Fenella izbucni în râs. 

— Oh, Doamne, cu siguranţă nu! l-ar alunga pe toţi cu 
biciul din oraş, la prima ocazie. 

— Ei bine, nu putem alege familiile în care ne naştem, 
spuse Edward pe un ton relaxat. 

Spre uşurarea Fenellei, el lăsă declaraţia în aer, fără 
să intre în detalii, iar ea se întoarse relaxată spre uşa pe 
care tocmai intra un servitor cu o tavă încărcată, de pe care 
se ridicau arome delicioase. 

Mâncară într-o tăcere vorace, până când Edward îşi 
dădu la o parte farfuria goală şi se lăsă pe spate în scaun, 
privind-o zâmbind pe Fenella cum îşi termină propriul 
prânz. Îi plăcea faptul că ea nu îşi ascundea apetitul pentru 
orice îi făcea plăcere şi că nu avea vreodată aere de 
domnişoară din înalta societate. 

Edward avusese deseori ocazia să îşi vadă sora 
spunând că nu mai putea lua nici măcar o înghiţitură din 
bunătăţile care i se ofereau, deşi privirea ei spunea exact 
opusul. Apoi o mai văzuse cum se plictisea de moarte la 
recitaluri, ca la final să-l laude pe muzician. Şi o privise 
deseori cum se prefăcea slăbită de la soare şi îşi flutura pe 
sub nas o sticluţă cu săruri, ca să se asigure că era în 
centrul atenţiei. Din câte ştia, Julia nu leşinase niciodată în 
viaţa ei şi era la fel de puternică precum un taur. 

— A fost delicios, spuse Fenella când în sfârşit lăsă 
deoparte furculita şi luă ultima înghiţitură de vin. Nici nu 
conştientizasem cât mi-e de foame. 

— Ce ti-ar plăcea să mai faci? 

— Să trag un pui de somn, răspunse ea prompt. Aş 
sta cu bucurie aici toată după-amiaza. 


— Pot să promit un foc cald şi o canapea confortabilă, 
dacă simţi că ai destulă putere să ieşim în stradă şi să ne 
băgăm într-o trăsură. 

Fenella se gândi la ofertă, cu ochii mijiţi. 

— Dar asta vine la pachet cu nişte comentarii critice 
referitoare la performanţa mea de la repetiţia de ieri? 

— Va trebui să facem şi asta, la un moment dat. Dar 
îţi promit mai întâi un pui de somn, urmat de ceai şi 
prăjitură Madeira. După aceea, şi numai după aceea, vom 
avea o discuţie civilizată, şi ţin să subliniez cuvântul 
„discuţie”. Vreau să te simţi liberă să răspunzi cu orice îţi 
trece prin cap la observaţiile pe care le fac. 

— Cu alte cuvinte, avem liber să ne luptăm până la 
moarte, glumi ea doar pe jumătate. 

— Nu trebuie să fie aşa, scumpa mea, spuse el, apoi îi 
luă mâna şi îşi apăsă uşor buzele de palma ei. Ca să fiu 
cinstit, în cea mai mare parte am laude pentru 
interpretarea ta, dar mai sunt şi câteva lucruri mici pe care 
aş vrea să le discutăm. 

Fenella închise ochii pentru o clipă. Era greu să se 
gândească, cu privirea aceea de un albastru intens fixată 
asupra ei şi cu căldura degetelor lui strângându-le pe ale ei. 
In cele din urmă, deschise ochii şi se uită direct în privirea 
fermă, dar uşor întrebătoare a lui Edward. 

— De ce nu putem parcurge observaţiile tale 
împreună cu întreaga distribuţie, la următoarea repetiţie? 
De ce trebuie să faci asta doar cu mine şi chiar acum? Nu 
eşti tu regizorul. Cedric ar trebui să ia parte la aceste 
observaţii critice. 

— Dar am crezut că ţi-ar plăcea contribuţia mea 
directă, că simţi că ai beneficia de pe urma ei, spuse 
Edward, pe un ton confuz şi descumpănit. 

Dar Fenella se hotărâse. Voia dragoste... să facă 
dragoste... cu Edward Tremayne. Nu se mai putea gândi la 
altceva şi, atunci când nu era cu el, simţea un gol, un 
sentiment copleşitor că lipsea o bucată din ea, din viaţa ei. 
Cumva, trebuia să separe Rose şi Safir de sentimentele ei 
pentru creatorul lor, care erau pe zi ce trecea mai 


puternice. 

— Nu, Edward, nu vreau conversații directe cu tine 
doar despre performanţa mea la repetiţii. Relaţia noastră 
personală nu are nicio legătură cu proiectul acela. Voi auzi 
ce ai de spus odată cu ceilalţi. 

Expresia lui se aspri. Îi lăsă mâna să cadă. 

— Şi dacă aş considera asta ca fiind inacceptabil? 

— Atunci, am ajunge la un hop insurmontabil. 

Vocea ei era blândă, dar hotărâtă în timp ce se lupta 
să îşi ascundă lupta din interior. Erau atât de multe în joc, 
chiar şi propria fericire, conştientiză ea. Relaţia lor nu era o 
legătură întâmplătoare alimentată doar de dorinţă carnală. 
Era îndrăgostită şi nu îşi putea imagina un viitor fără el. Dar 
o parte din viitorul respectiv trebuia să fie în condiţiile 
impuse de ea. 

Voia să se ridice şi să se îndepărteze, pentru că 
simţea că declaraţia ei cu caracter definitiv trebuia 
subliniată cumva de un gest. Dar era atât de afundată în 
fotoliu, încât nu vedea cum ar fi putut să se ridice cu 
fermitatea pe care o cerea gestul. 

— Deci chiar te-ai decis în această privinţă? rupse 
Edward tăcerea. 

Fenella încuviinţă din cap. 

— Nu văd altă soluţie decât să păstrăm separat cele 
două lucruri. Se pare că am sentimente pentru tine, 
Edward, şi, pentru ca lucrurile să funcţioneze pentru mine, 
trebuie să avem un teren de joc echitabil. Safir face parte 
din tine, dar nu şi din mine. Învăţ să fiu actriţă, şi asta este 
de o importanţă vitală pentru mine. Piesa ta este una dintre 
modalităţile prin care învăţ acest lucru. Doar asta e 
semnificaţia ei pentru mine. Ştiu şi respect faptul că pentru 
tine are o semnificaţie profundă. Şi voi continua să respect 
asta, iar pe scenă voi da tot ce am mai bun, dar în afara 
scenei suntem oameni diferiţi, reali. Poţi să înţelegi la ce 
mă refer? 

El se uită câteva momente lungi la foc, în timp ce 
Fenella aştepta, ţinându-şi răsuflarea. Apoi ridică din umeri 
şi se întoarse spre ea. 


— Atunci, aşa să fie. Haide, să mergem acasă! 

Se aplecă şi o apucă de mâini, trăgând-o brusc din 
fotoliu, astfel încât Fenella se lovi de pieptul lui. O îmbrăţişă 
atât de strâns, încât ea îi putea auzi bătăile regulate ale 
inimii. 

Nu-i venea să creadă că el cedase atât de uşor şi de 
repede. Se pregătise mental pentru o furtună majoră, chiar 
pentru un posibil sfârşit al relaţiei lor. In schimb, se alesese 
cu o îmbrăţişare puternică, în care inhala parfumul familiar, 
uşor condimentat, al trupului lui bărbătesc, în timp ce 
respiraţia lui îi foşnea prin păr. 


Capitolul 20 


Apartamentul lui Edward era cald, iar focul şi lămpile 
erau aprinse, dar date la minimum. 

— Bun, spuse Edward, intrând alături de Fenella în 
salon. Harvey a făcut ce trebuia. Să-ţi iau jacheta? 

— Mai lasă-mă un minut. Vreau să mă încălzesc un pic 
mai întâi. 

Se duse lângă şemineu, îşi scoase mănuşile de călărie 
şi îşi întinse mâinile spre căldura focului. Privirea îi căzu pe 
o carte de vizită tipărită de pe raftul de deasupra 
şemineului. Se uită fix la literele cursive familiare şi 
elegante. Ar fi recunoscut oriunde scrisul mamei ei. De 
asemenea, recunoştea cartea de vizită fără să fie nevoie să 
o citească. Era invitaţia la cina pe care Lady Grantley o 
organiza înainte de balul familiei Wareham. 

— Ah, spuse Edward, urmărindu-i privirea uluită. Da, 
am primit o invitaţie extrem de amabilă de la mama ta la 
cina de dinainte de balul mascat care ar trebui să dea 
startul sezonului. 

— Dar... dar bineînţeles că nu te duci la bal, se bâlbăi 
ea, întorcându-se încet spre el. 

Edward ridică din umeri. 

— Am primit o invitaţie. Primesc mereu pentru astfel 


de evenimente. Oi fi eu copil din flori, dar totuşi port 
numele Tremayne, spuse el pe un ton uşor cinic. Am 
refuzat, aşa cum fac mereu. 

— Deci ai refuzat şi invitaţia la cină, spuse Fenella, 
întrebându-se de ce se simţea atât de uşurată. 

— Nu, bineînţeles că n-am făcut aşa ceva. Am 
acceptat cu toate mulţumirile cuvenite invitaţia amabilă a 
lui Lady Grantley. 

Uşurarea Fenellei îşi luă zborul. Clătină din cap, 
derutată. 

— Dar tocmai ai spus că nu te duci la bal. 

— Da, ştiu ce am zis. Dar nimeni nu-şi va aminti că 
am refuzat iniţial invitaţia, în caz că mă hotărăsc să-mi fac 
apariţia. Va fi atât de multă lume acolo, încât nimeni nu va 
băga de seamă. 

Şi avea probabil dreptate, recunoscu Fenella. La bal 
aveau să fie prezenţi sute de invitaţi mascaţi. Şi, chiar dacă 
măştile nu erau cu adevărat destinate să mascheze 
identitatea cuiva, cu siguranţă te ajutau să te amesteci mai 
uşor în mulţime. 

— Nu pari foarte încântată, observă el, cu o uşoară 
grimasă. Ai prefera să refuz invitaţia mamei tale? 

— Da, bineînţeles că aş prefera, spuse ea pe un ton 
cam nerăbdător. E curioasă în privinţa ta, după vizitele tale 
la ore nepotrivite şi din cauza faptului că am ieşit singură 
cu tine, seara. Şi ar mai fi problema cu George, spuse ea, 
cu voce stinsă 

— George? întrebă el cu sprâncenele ridicate. 

— Lord George Headington, spuse ea, hotărând că nu 
avea niciun motiv să se mai eschiveze. E cel de-al doilea fiu 
al ducelui de Wellborough. 

— Şi îţi face curte? 

— Suntem prieteni de la sezonul meu de debut, zise 
ea vag. A îndeplinit de multe ori rolul de însoțitor pentru 
mine, la diferite evenimente. 

Edward se încruntă. Avusese senzaţia că Fenella îi 
ascundea ceva, dar nu avea niciun drept să-şi bage nasul. 

— Inţeleg, spuse el. Şi, evident, Lady Grantley ar dori 


să-şi vadă fiica măritată cu fiul unui duce, chiar dacă nu 
este el principalul moştenitor, comentă el pe un ton sec. 

— Ai înţeles foarte bine, admise Fenella. lar George va 
fi şi el la cină. Mama ştie că nu am nicio intenţie să mă 
mărit cu el, dar încă mai trage speranţe, deşi încearcă să le 
ascundă, sărmana de ea! Tatălui meu îi este total 
indiferent. 

Edward încercă să îşi imagineze cum era să fii o 
mamă victoriană tradiţională pentru o fiică atât de 
neconvenţională şi de liberă în gândire precum Fenella. El 
încă se lupta cu decizia lui de a reintra în societatea pe care 
o dispreţuia atât de mult. Dar îşi dădea seama, pe măsură 
ce interesul său pentru Fenella creştea, că acest lucru 
devenea necesar. Şi era esenţial să-i facă o impresie bună 
lui Lady Grantley. De asemenea, era curios să-l cunoască 
pe Lord George. 

— Ceai? sugeră el, ridicând ceainicul. 

Fenella îşi desfăcu jacheta de călărie şi o aruncă 
nepăsătoare pe spătarul canapelei, de unde alunecă pe 
podea. 

— Da, mulţumesc. 

Edward puse ceainicul pe foc şi se duse să-i ridice 
jacheta. O scutură şi o agăţă în cuierul de pe uşă. 

— Nu avem cameristă aici, draga mea fată. 

— Ce pedant din partea ta! Nu e deloc stilul tău, 
comentă Fenella. 

Edward doar râse. 

— Îți stă aşa bine în vestă şi cămaşă de mătase. 
Întotdeauna mi-au plăcut costumele de echitație ale 
femeilor, spuse el cu o strălucire inconfundabilă de pură 
dorinţă carnală în priviri. Îţi scoţi fusta? 

Şi acela fu sfârşitul momentelor de gândire limpede 
pentru Fenella. Îşi desprinse din talie fusta de călărie şi 
scăpă de ea. Se aplecă, o ridică, o scutură şi o agăţă 
ostentativ în cuier, lângă jachetă. Apoi se întoarse spre el, 
cu mâinile pe şolduri şi o provocare inconfundabilă în 
priviri. 

Pantalonii din piele i se mulau pe şolduri şi pe coapse. 


Vesta de mătase gri era strânsă pe talie, peste cămaşa de 
mătase cu dungi negre şi gri. Răscroiala de la gât avea o 
lavalieră lată. 

— Mulţumit, domnule? întrebă ea. 

— Doamne, eşti atât de provocatoare, spuse el, 
mângâind-o din priviri. Te vreau acum! 

Ceainicul şuieră pe foc. El înjură, dar se duse să-l 
ridice şi să-l aşeze pe cărămizile de la şemineu. 

Când se întoarse, Fenella era goală, cu excepţia 
cizmelor, şi îi zâmbea provocator. 

— O să-mi ridic hainele după ce-mi dau jos cizmele, 
anunţă ea. 

Drept răspuns, el o împinse pe canapea, îi ridică 
picioarele unul câte unul şi îi smulse cizmele şi ciorapii. 
Apoi întinse mâinile şi o trase în picioare. 

— Acum, le poţi ridica. 

Fenella era conştientă de ochii lui aţintiţi asupra ei în 
timp ce se aplecă să-şi ridice hainele, cu mişcări lente şi 
seducătoare. Apoi îşi aranjă cu grijă hainele pe spătarul 
unui scaun de la masă. Se dădu puţin în spate, ca să 
evalueze aranjamentul. 

— Domnul este satisfăcut? 

Drept răspuns, el o prinse în braţe şi o ridică fără 
efort, în timp ce se uita la ea cu ochii întunecaţi de dorinţă. 

— lar acum stai liniştită şi taci, o instrui el. Am chef de 
joacă. 

Undeva în adâncurile minţii, Fenella înregistră că el 
spusese că avea chef de joacă, nu de un tovarăş de joacă. 
Părea că voia controlul total asupra acelui moment erotic, 
iar ea se mulţumi deocamdată să i-l dea. Se relaxă în 
braţele lui, iar el se aplecă şi o depuse întinsă pe jumătate 
pe canapea. Ea rămase acolo, privindu-l, în timp ce el se 
dezbrăca de haine, pe care le lăsă pe podea. Era pe punctul 
de a-i indica acest lucru, când îşi aminti că el îi ceruse să 
păstreze tăcerea. lar dacă el voia să se joace, ea era 
fericită să fie o jucărie în mâinile lui. 

Şi ce se mai jucă... îi suci corpul după cum voia, îi 
ridică picioarele pe umerii lui şi îşi puse gura pe miezul ei 


fierbinte. Limba lui îi tachină sexul până când ea se auzi 
cum geme tare de plăcere şi dorinţă. El ridică un pic capul 
pentru a-i spune să nu scoată niciun sunet, apoi se întoarse 
iar la obiectivul său. 

Îşi băgă mâinile pe sub fesele ei, îi ridică şoldurile şi 
îşi înfipse limba adânc în ea. Fenella îşi muşcă buzele 
pentru a nu ţipa atunci când trupul ei începu să se zguduie 
orgasmic în jurul limbii lui. Când termină, el o întoarse pe 
burtă şi începu să-şi plimbe limba pe coloana ei vertebrală, 
de la ceafă până la fese, lingând şi tachinând până când ea 
deveni atât de excitată, încât ajunse din nou în pragul 
orgasmului. 

Îl simţi îndepărtându-se de ea, lăsând-o pentru o 
secundă să se simtă singură şi abandonată. Dar el reveni şi 
o întoarse din nou pe spate. 

— Închide ochii! 

Fenella era atât de pierdută, încât se supuse automat. 
Simţi ceva pe sfârcuri. Erau deja tari şi excitate, iar 
atingerea uşoară a ceea ce manipula el cu atâta pricepere 
era mai mult decât putea suporta ea în tăcere. In timp ce 
plăcerea îi inunda corpul, invadând fiecare colţ ascuns, cele 
mai senzuale şi mai intime locuri, fiecare centimetru de 
piele excitată, se auzi ţipând de o plăcere incontrolabilă. 
Gura lui cobori pe a ei, reducând-o la tăcere, în timp ce 
trupul ei se zbătea sub al lui, dominat în acel moment doar 
de desăvârşirea copleşitoare a orgasmului. 

Apoi ea rămase nemişcată, epuizată de senzațiile care 
o inundaseră şi o reduseseră la stadiu de fiinţă senzuală 
fără voinţă, fără minte proprie. Pe măsură ce îşi revenea, 
Fenella simţi un mic tremur de consternare la gândul că 
cineva putea avea o asemenea putere asupra ei. Dacă s-ar 
fi luptat cu el, dacă s-ar fi opus, dacă ar fi refuzat să facă 
aşa cum voia el, ar fi reuşit să-şi păstreze capul pe umeri? 
Era o întrebare care o tulbura profund. 

Edward se uită la ea, cu un zâmbet drăgăstos pe 
buze. 

— Nu ştiam la ce să mă aştept, dar mi-ai depăşit orice 
aşteptări, scumpa mea. Nu am experimentat niciodată cu o 


parteneră atât de sensibilă şi de receptivă. Şi ştiu că nu am 
dreptul să spun aşa ceva, dar sper că nimeni nu a mai 
experimentat aşa ceva cu tine. 

Fenella reuşi să zâmbească slab şi clătină din cap. 

— Nu am mai experimentat niciodată aşa ceva. Acum, 
presupun că ar trebui să mă revanşez faţă de tine, dar simt 
că nu mai am pic de energie. Imi pare atât de rău. 

— O să avem timp cu altă ocazie, spuse Edward. În 
plus, mă satisface şi numai să văd câtă plăcere îţi ofer. 
Sunt pe deplin mulţumit, iubirea mea. Acum, vrei ceai? 

— Nu, o să dorm, răspunse ea. Nu par în stare să mă 
controlez. 

El intră în dormitor şi se întoarse cu o pătură, pe care 
o puse peste ea. 

— Trebuie să mă duc un pic la biblioteca de la colegiu. 
Nu o să-mi ia mai mult de o oră. Focul ar trebui să rămână 
aprins, dar, dacă se întâmplă să te trezeşti, ar fi de ajutor 
dacă ai mai pune nişte buşteni în el. 

— Da, murmură ea, somnoroasă. 

El se aplecă şi o sărută pe frunte. 

— Somn uşor. 

Uşa se închise în urma lui, şi Fenella şi îşi aşeză capul 
mai confortabil pe pernă. Ochii îi căzură pe ceva alb aflat 
pe podea, lângă canapea. Era o pană. Deci asta folosise el 
pentru a-i excita sânii. Adormi gândindu-se cum ar putea 
să-i întoarcă favoarea şi în ce parte a corpului era el mai 
sensibil la o tortură cu pene. 


Fenella se trezi cam după vreo oră, se întinse 
languros pe sub pătură, apoi se sprijini în coate şi privi prin 
cameră. Nu era nici urmă de Edward. Dădu la o parte 
pătura şi se ridică în picioare, încă uşor ameţită. 

Foc, da, asta avea de făcut. Se aplecă să arunce un 
buştean în focul care abia mai pâlpâia, apoi se uită 
mulţumită la flacăra strălucitoare. Se simţea în continuare 
ca şi cum trăia într-o lume a viselor, cu margini neclare, iar 


mintea ei era în continuare cotropită de ceaţă. 

Ochii i se opriră pe o bucată de hârtie care probabil 
căzuse dintr-una din grămezile de pe masa lui de scris. 
Întinse mâna şi o luă, gândindu-se să o pună la loc. 

Privirea i se focaliză. Pe hârtie era un nume: William 
Garrett. Administrator. Şi o adresă: Music Box Theatre, 
Wellington Street. 

Fenella netezi foaia mototolită, încruntându-se. Oare 
Edward avea în vedere acel loc, pentru Safir? Era chiar în 
Covent Garden. Însă el spusese că avea nevoie de o locaţie 
mai puţin costisitoare decât cele din zona West End. Poate 
că avea mai mulţi bani decât indica stilul său de viaţă, dar 
asta nu însemna că îşi putea permite să pună în scenă 
piesa într-un teatru din West End. Ar fi fost un proiect 
extrem de scump. 

Se ridică pentru a pune hârtia la loc pe masă, 
memorând numele şi adresa, în timp ce o idee vagă i se 
forma în mintea încă buimacă. Trupul ei încă reverbera la 
amintirea jocului de după-amiază. „Ceai”, se gândi ea. Asta 
i-ar mai fi limpezit mintea. 

Tocmai aşezase ceainicul pe foc, când Edward apăru. 

— Ai dormit bine? întrebă el, în timp ce îşi scotea 
lavaliera de la gât. 

— Delicios, spuse ea. Tocmai am făcut nişte ceai. Să-ţi 
torn? 

— Minunat, da, te rog. Şi apoi vom ieşi. 

— Oh, chiar trebuie? bombăni ea, în timp ce turna 
ceai în două căni. Este atât de cald şi de confortabil aici, şi 
n-am niciun chef să ies în frig. 

— O gură de aer proaspăt îţi va face bine, răspunse el 
şi luă ceaşca din mâna ei. Vom lua cina în Covent Garden, 
dacă îţi face plăcere. 

Asta schimba puţin situaţia. 

— Ah, o seară cu Ned? întrebă Fenella, ridicându-şi 
ochii spre el peste ceaşca de ceai. 

— Cu siguranţă, răspunse el chicotind. 

— Atunci, cum aş putea să refuz? spuse ea, dând 
ceaşca la o parte. 


Edward intră în dormitor şi reapăru ducând o mantie 
de operă din cea mai fină lână gri, căptuşită cu mătase 
neagră. 

— Ai nevoie de ceva care să-ţi ţină mai cald decât 
costumul acela de călărie, spuse el. E şi mai frig decât era 
dimineaţă, preciză el şi ridică mantia. Poţi purta asta. E cea 
pe care o îmbrăcam când aveam vreo 13 ani. Nici nu ştiu 
de ce o mai am. 

Fenella se înfăşură în lâna moale. 

— Este minunată. Călduroasă, dar atât de elegantă. 

— Modelul mantiilor de operă nu s-a schimbat prea 
mult de-a lungul anilor. Acum, vino să căutăm o trăsură! 

O grăbi în faţa lui pe scări, apoi ieşiră în stradă. O 
trăsură apăru chiar când închideau uşa. 

— Tavistock Square, îl instrui el pe vizitiu, înainte de a 
deschide portiera pentru Fenella. 

— Oh, spuse ea, oprindu-se ca secerată, cu un picior 
pe scăriţa trăsurii. Mi-am uitat mănuşile. 

— i le aduc eu. Urcă în trăsură, spuse el, şi se 
întoarse în casă. 

Fenella păşi înapoi în stradă şi îi spuse vizitiului: 

— Putem să o luăm pe Wellington Street? 

Acesta ridică din umeri şi spuse amabil: 

— Da, e un traseu la fel de bun ca oricare altul. 

— Mulţumesc, zise ea şi se instală repede înapoi în 
trăsură exact când Edward ieşea din casă cu mănuşile ei. 

— Poftim, spuse el, şi i le puse în poală, în timp ce se 
aşeza în faţa ei. 

Fenella îi zâmbi drept mulţumire. 

— Nu-mi dau seama cum de le-am uitat, spuse ea. 

Se aplecă în lateral şi privi pe fereastră, în timp ce 
trăsura înainta spre destinaţie. Când ajunseră pe Wellington 
Street, ea să uită cu atenţie la strada îngustă, pietruită. 
Erau doar două felinare cu gaz, destul de îndepărtate, aşa 
că era greu să distingă clădirile. Dar, din fericire, lumina 
unuia din felinare se revărsa pe o clădire cu aspect 
neglijent, pe care era un semn ponosit ce avea mare nevoie 
de o mână de vopsea: Music Box Theatre. 


Se lăsă înapoi pe banchetă, satisfăcută. 
— Deci unde anume în Tavistock Square mergem? 


Capitolul 21 


Fenella nu se aşteptase la o seară de şarade într-un 
salon de la Rose and Crown, din Tavistock Square. La 
început, fusese puţin intimidată să joace alături de oameni 
care îşi câştigau existenţa pe scenă, dar reuşi să-şi 
depăşească destul de repede neliniştea. In compania lui 
Ned şi a prietenilor săi, devenea o persoană diferită. Sau 
cel puţin aşa se simţea. Reuşea să uite de controlul de sine, 
de regulile care îi limitau viaţa de zi cu zi, de bârfele idioate 
şi răuvoitoare care treceau drept conversații în înalta 
societate. Râse până îi dădură lacrimile, bău mai mult vin 
decât ar fi trebuit şi se bucură urmărindu-l pe adevăratul 
Edward: un bărbat care râdea, crea intrigi ingenioase pe 
care le juca entuziast şi care nu se ferea să o sărute 
indiferent de audienţă. 

— A fost cea mai minunată seară pe care am 
petrecut-o vreodată, declară ea, împleticindu-se în noaptea 
rece, chiar înainte de miezul nopţii, în timp ce încerca să-l 
ţină ferm pe Edward de braţ. Nu cred că m-am mai distrat 
vreodată atât de bine. 

— Mă bucur, spuse el susţinând-o când piciorul ei se 
prinse într-un spaţiu dintre pietrele cubice. Fii atentă, te 
rog! Ai băut cel puţin un pahar mai mult decât ar fi fost 
înţelept. 

— Oh, ca şi cum mi-ar păsa, spuse ea, aruncându-şi 
braţul liber în aer. Mi-aş dori să pot rămâne în această lume 
pentru totdeauna. 

— E chiar atât de rea lumea ta? întrebă el, apoi făcu o 
pauză, în timp ce continua să o ţină strâns lângă el. 

— Nu, nu e rea. Doar... plictisitoare... foarte, foarte 
plictisitoare, spuse ea. Nu mai are nicio culoare, iar lumea 
asta, zise aruncând din nou un braţ expansiv în aer, lumea 


asta este atât de strălucitoare şi de plină de culoare. 

— Nu întotdeauna, zise Edward încet. Există nefericire 
şi plictiseală şi aici, scumpa mea fată. 

— Ei bine, în seara asta nu au fost, răspunse Fenella 
cu tărie. 

— Da, în privinţa asta, îţi dau dreptate, spuse el 
zâmbind. Albemarle Street, strigă el spre vizitiu, apoi se 
aplecă să o sărute. Am chef să merg pe jos spre casă, aşa 
că îţi urez aici noapte bună, adăugă către ea şi închise uşa 
ferm, înainte ca ea să poată protesta. 

Fenella se aplecă pe fereastră în timp ce se îndepărta, 
copleşită de senzaţia că pierduse ceva important. 

Nu voia să se întoarcă în propria lume mohorâtă, să 
se îngrijoreze de sentimentele lui George, de aşteptările 
mamei ei, de o rutină zilnică pentru care nu merita nici să 
te trezeşti dimineaţa. Şi faptul că îşi dădea seama, totuşi, 
că era foarte norocoasă să trăiască viaţa pe care o ducea 
nu o ajuta cu nimic. Dimpotrivă, îi accentua senzaţia de 
tristeţe. 

Trăsura se opri în faţa casei de pe Albemarle Street, şi 
Fenella ieşi, conştientă că ochii i se umpluseră de lacrimi. 
Era doar o cădere emoţională, provocată de prea mult vin şi 
distracţie, îşi spuse ea ferm. Bâjbâi în geantă după monede 
şi îi întinse una vizitiului. Nici nu ştia ce monedă îi dăduse, 
dar el păruse mulţumit şi se îndepărtase imediat ce ea 
ajunsese la uşă. 

— Bună seara, domnişoară Grantley, o întâmpină 
Collins cu o plecăciune. Tocmai au plecat ultimii oaspeţi pe 
care i-a avut Lady Grantley şi mă pregăteam să închid. 

Fenella murmură ceva în semn de mulţumire, apoi se 
grăbi, cu capul în jos, spre scări. 

— Doamne, draga mea, dar unde alergi aşa? Şi cu ce 
Dumnezeu eşti îmbrăcată?! se auzi vocea lui Lady Grantley, 
din galeria de la capătul scărilor. 

— Mamă, iartă-mă, dar sunt atât de obosită, că de- 
abia mă ţin pe picioare, spuse Fenella, trecând în grabă pe 
lângă ea şi rugându-se să ajungă mai repede în dormitor. 

Lady Grantley părea şocată. 


— Ai văzut-o pe Fenella, dragul meu? îşi întrebă ea 
soţul, care venea spre ea, de-a lungul galeriei. Ai observat 
cu ce era îmbrăcată? 

— O mantie de operă, parcă, răspunse Lord Grantley. 

— Dar era o mantie de bărbat! spuse Lady Grantley. 
Şi de ce alerga aşa, de parcă era o vulpe fugărită de ogari? 

— Îți sugerez să o întrebi pe ea, draga mea, spuse cu 
răbdare soţul. Dar nu la ora asta. E trecut de miezul nopţii. 
Aştept cu nerăbdare să beau un whisky în faţa focului din 
bibliotecă, înainte de culcare. Vrei să mi te alături cu un 
pahar cu vin de Madeira? întrebă el şi-i oferi braţul. 

Lady Grantley ezită, de parcă nu era sigură ce să 
facă, apoi acceptă, ca de obicei, înţelepciunea soţului şi-l 
luă de braţ pentru a cobori scările. 

— Mărturisesc că sunt din ce în ce mai îngrijorată în 
privinţa Fenellei. 

— Fata este capabilă să-şi poarte singură de grijă, 
declară Lord Grantley pe un ton ferm. 

— Dar dacă e... Dacă a intrat în vreun necaz? 
completă ea, oftând. 

— Ce fel de necaz? întrebă tăios Lord Grantley, în 
timp ce-şi conducea soţia în bibliotecă. 

Lady Grantley clătină din cap. 

— Oh, nu ştiu, chiar nu ştiu. Dar, de la o vreme, nu 
mai este ea însăşi, nu a mai fost de câteva săptămâni. 
Crezi că ar putea avea legătură cu acel domn Tremayne? 

— Şi eu presimt acelaşi lucru, spuse soţul şi-i întinse 
un pahar cu vin de Madeira, înainte să-şi toarne un pahar 
generos cu whisky. Dar am încredere că Fenella nu va face 
nicio prostie şi îţi sugerez să faci la fel. Este puţin cam 
emotivă în acest moment - probabil vreo stare tipic 
femeiască, spuse el, tuşind ostentativ. 

— Poate ai dreptate, spuse Grace sorbind din vin şi 
încercând să se aline cu atitudinea optimistă a soţului. 


* 


Fenella, fără să ştie despre frământările pe care i le 


provocase mamei sale, stătea în faţa focului încercând să 
oprească şirul ridicol de lacrimi pentru care nu putea găsi 
nicio explicaţie, când o bătaie la uşă anunţă apariţia lui 
Alice, pe care Collins o informase de sosirea tinerei. 

Fenella se întoarse şi îi făcu semn cu mâna. 

— Nu am nevoie de tine în această seară, Alice, 
mulţumesc. 

Alice se încruntă privind la stăpâna sa, de obicei 
calmă şi echilibrată, observând urmele de lacrimi de pe 
faţă, obrajii umflaţi şi costumaţia ciudată. 

— Nu-mi amintesc să mai fi văzut mantia asta de 
operă. Pot să o pun în dulap? întrebă ea, scoțând pelerina 
necunoscută de pe umerii Fenellei. 

— Nu-ţi face griji, Alice, nu-mi aparţine. O s-o trimit 
înapoi dimineaţă, spuse Fenella, încercând să nu pare 
nerecunoscătoare. Acum, o să mă culc, mulţumesc. 

— Foarte bine, domnişoară Fenella, spuse Alice şi 
adăugă câţiva cărbuni pe foc, apoi acoperi ferestrele cu 
draperiile de catifea. V-ar plăcea să vă pregătesc o baie? 

Ideea o atrase imediat. 

— Da, te rog, Alice, este exact ce îmi trebuie, spuse 
ea. 

Aruncă mantia lui Edward şi începu să se dezbrace. La 
puţin timp după aceea, se întindea în apa liniştitoare, 
parfumată cu trandafiri, şi rămase acolo multă vreme, cu 
ochii închişi, în timp ce corpul i se relaxa. Incet, îşi lăsă 
mintea să examineze ideea care îi venise în minte mai 
devreme. Îşi imagină teatrul pustiu de pe Wellington Street. 
Părea să aibă nevoie de unele renovări; i se păruse evident 
că nu era în folosinţă în acel moment. Oare cât de greu era 
să fie repus în funcţiune? 

Buna dispoziţie începu să-i sporească odată cu valul 
de nerăbdare ce o cuprinse la perspectiva unui asemenea 
proiect şi la ce ar însemna el pentru Edward. Tristeţea 
inexplicabilă de mai înainte dispăru ca şi când n-ar fi existat 
vreodată, şi ea începu să-şi frământe degetele de la 
picioare sub apă în timp ce făcea planuri. 

Mai târziu, aşezată în faţa focului, în halat, le scrise 


mesaje Dianei şi Petrei, cerându-le să vină s-o vadă cât 
puteau ele de repede, după micul dejun. Puse scrisorile 
deoparte ca să i le dea dimineaţă lui Alice, apoi se vâri în 
pat şi căzu instantaneu într-un somn adânc şi fără vise. 


* 


Se trezi chiar în zorii zilei, în sunetele matinale de pe 
Albemarle Street. Auzea roțile grele ale cărucioarelor trase 
pe piatra cubică, potcoavele cailor, zăngănitul ciururilor de 
lapte şi ciripitul păsărelelor. Acesta din urmă devenise din 
ce în ce mai puternic în ultimele zile, un semn clar că venea 
primăvara. 

O fată intră în vârful picioarelor, cu un făraş şi o perie 
de curăţat cărbunele, închizând cu o atenţie exagerată uşa 
în urma ei, ca să nu facă zgomot. Îngenunche în faţa 
şemineului rece, îl curăţă şi apoi aprinse focul. 

Fenella ar fi vrut să-i ureze bună dimineaţa, dar se 
temea că fata ar fi presupus că se făcea vinovată de 
trezirea din somn a domnişoarei Grantley. Şi aşa ceva 
probabil i-ar fi stricat tinerei ziua, aşa că Fenella rămase 
nemişcată până când camerista ieşi, tot în vârful 
picioarelor. 

După aceea, dădu la o parte cuverturile şi se ridică 
din pat, lăsându-şi picioarele să se afunde în moliciunea 
luxuriantă a covorului Axminster. Camera se încălzea deja 
de la foc. Merse la fereastră şi trase draperiile. Primele raze 
de soare străluceau timid, dar părea să urmeze o zi 
frumoasă. 

Diana şi Petra aveau să sosească după micul dejun, 
cu excepţia cazului în care curiozitatea le aducea mai 
devreme. În mod deliberat, nu le oferise niciun motiv 
pentru convocarea urgentă, parţial pentru că gândurile ei 
erau încă neclare, iar planul - neformat. Vinul serii nu o 
ajutase să gândească limpede. Insă, în acel moment al 
dimineţii, mintea Fenellei era limpede precum cristalul. 
Întinse mâna şi sună după Alice. 


— De ce crezi că vrea Fenella să ne vadă atât de 
urgent? o întrebă Diana pe Petra în timp ce ieşeau dintr-o 
trăsură pe Albemarle Street. De obicei, este atât de 
imperturbabilă, dar mesajul ei suna aproape... aproape... 

— Entuziasmant, completă Petra. Şi pun pariu că are 
de-a face cu Edward Tremayne. 

— Cu siguranţă este mai puţin liniştită de când l-a 
întâlnit, spuse Diana gânditoare, întinzându-şi mâna spre 
capul de leu din metal de pe uşă. Şi parcă a redevenit ea. 
Mă bucur, pentru că până de curând părea cam 
posomorâtă. Ridică inelul şi îl lăsă să cadă cu zgomot pe 
plăcuţa de dedesubt. Petra, ţie ţi-a plăcut de Edward? 

— A fost, cu siguranţă, fermecător, dar... 

Se întrerupse pentru că uşa se deschise. 

— Bună dimineaţa, doamnelor, le întâmpină Collins cu 
o plecăciune. Domnişoara Fenella vă aşteaptă în salonul 
galben. 

— Mulţumesc, Collins, spuse Diana şi trecu în grabă 
pe lângă el, în direcţia scărilor. Ne descurcăm de aici. Bătu 
scurt la uşa salonului şi o deschise. Ce se întâmplă, draga 
noastră? Eu şi Petra suntem nerăbdătoare să aflăm. 

— Da, nerăbdătoare, repetă Petra, apărând din 
spatele Dianei. Suntem numai ochi şi urechi. 

— Vreau să veniţi cu mine să vedeţi un teatru 
dărăpănat, spuse Fenella, fără preambul. Tocmai i-am 
trimis un mesaj directorului să ne aştepte acolo la zece. 

Petra aruncă o privire spre ceasul de deasupra 
şemineului. 

— E abia opt şi jumătate, nici n-am apucat să-mi iau 
micul dejun. 

— Îmi pare rău că te-am scos din casă atât de 
devreme, dar sunt ca pe ace şi abia mă pot stăpâni, spuse 
Fenella şi sună după servitori. 

— Ei bine, până acum, ne-ai oferit doar un fragment 
din poveste, sublinie Diana. De ce mergem să ne uităm la 
un teatru dărăpănat? 


Fenella deschise gura pentru a explica exact când 
Alice apăru în uşă. 

— Bună dimineaţa, doamnă Lacey, domnişoară 
Rutherford. Pot să vă aduc ceva, domnişoară Fenella? 

— Cafea, te rog, Alice, şi... 

Aruncă ea o privire întrebătoare către prietenele ei. 

— Brioşe, declară Petra. Am trecut pe lângă un 
vânzător de brioşe pe drum. Mirosul era divin! 

— Crezi că ai putea găsi brioşe, Alice? întrebă Fenella 
zâmbind. 

— Oh, sigur se rezolvă, domnişoară Fenella, spuse ea, 
apoi făcu o reverență şi ieşi. 

— Deci... o îndemnă Diana, când rămaseră din nou 
singure. 

— Edward are nevoie de un teatru pentru Safir, 
începu Fenella. Şi eu am de gând să-l surprind cu unul. 
Bănuiesc că nu îşi poate permite un loc din West End; de 
fapt, chiar el a spus asta. Dar probabil a căutat, pentru că 
am găsit la el în cameră o adresă şi numele directorului 
unui teatru de pe Wellington Street, care este chiar lângă 
piaţă. Am trecut pe lângă el cu trăsura, aseară. Părea 
destul de degradat, dar m-am gândit să arunc o privire mai 
atentă şi să văd... Oh, mulţumesc, Alice, zise ea şi zâmbi 
spre camerista care intră însoţită de un alt servitor, cu nişte 
tăvi pline. 

— Brioşe fierbinţi, unt, gem şi miere, cafea, frişcă, 
zahăr, spuse Alice, aşezând tăvile pe masă. Mai doriţi şi 
altceva, doamnelor? 

— Nu, este perfect, declară Petra, adulmecând 
înfometată. Miroase delicios. 

Alice încuviinţă din cap, apoi făcu un semn către 
servitor şi împreună părăsiră încăperea. 

Petra nu pierdu timpul: tăie o brioşă, pe care o unse 
din belşug cu unt. Şi ce intenţionezi să faci? 

Fenella luă o înghiţitură de cafea şi îi făcu semn 
Dianei, care îi întindea un platou, că nu dorea brioşe. 

— Nu, sunt prea entuziasmată ca să-mi fie foame... 
Nu prea ştiu ce intenţionez să fac. Contează cât va fi de 


muncă pentru a face ca acel loc să fie funcţional şi, desigur, 
cât costă chiria. Dar, odată ce avem un teatru, putem 
repeta pe scenă. Ar fi mult mai bine decât în studioul 
îngheţat al lui Cedric - şi mult mai realist. Covent Garden... 
Ce ar putea fi mai bine de atât? întrebă ea, ridicându-şi 
braţele. 

— Cu siguranţă, sună ideal, spuse Petra, începând să 
fie cuprinsă de spiritul de aventură. Să mergem să aruncăm 
o privire! 


Capitolul 22 


Un bărbat puternic, cu mustăţi magnifice ondulate, 
stătea deja în faţă la Music Box Theatre când Fenella şi 
prietenele ei coborâră din trăsură. Işi scoase pălăria şi făcu 
o reverență. 

— Doamnelor, la dispoziţia dumneavoastră. 

— Domnul Garrett? Eu sunt Fenella Grantley, spuse 
ea şi-i întinse mâna. Doamna Lacey şi domnişoara 
Rutherford, adăugă şi făcu semn către prietenele ei. 

Bărbatul robust se înclină pe rând în faţa lor. 

— Sunt încântat, doamnelor, spuse, apoi se întoarse 
spre Fenella. Înţeleg că doriţi să vedeţi spaţiul? 

— Da, vreau, răspunse ea. Dar am mai întâi o 
întrebare. Mai este cineva interesat de acest spaţiu, 
domnule Garrett? 

El clătină din cap. 

— Nu în acest moment, doamnă. În urmă cu vreo 
săptămână, a fost un domn care s-a arătat interesat, dar nu 
a revenit, preciză el. Se întoarse spre uşile duble şi le 
împinse. O lampă cu gaz era deja aprinsă şi lumina foarte 
slab foaierul. Vă rog, doamnelor, intraţi! Mi-e teamă că e 
cam frig. Nu pornim încălzirea atunci când spaţiul nu este 
utilizat. 

Fenella se uită în jur. Locul arăta cam înfricoşător, în 
lumina slabă a lămpii cu gaz, în ciuda soarelui strălucitor de 


afară. Simţea mirosul de praf din aerul rece. Tresări şi îşi 
trase mai sus gulerul hainei de blană. 

— Daţi-mi voie să mai aprind nişte lămpi, spuse 
domnul Garrett şi scăpără un chibrit, cu care aprinse două 
lămpi şi înmână una Petrei şi alta Dianei. Dacă doriţi, 
dumneavoastră o puteţi lua pe aceasta, domnişoară 
Grantley, spuse el şi-i oferi cealaltă lampă. 

Fenella o ridică pentru a lumina micul foaier. 

— Mă simt ca Florence Nightingale, observă ea. Ştiţi, 
doamna cu lampa? 

— Ei bine, cu siguranţă e frig ca-n Crimeea aici, 
declară Diana şi îşi strânse mai bine blana pe ea. 

Directorul deschise un rând de uşi duble din partea 
din spate a foaierului, care dădeau în sala de teatru. Un 
teatru cu scenă, fosă pentru orchestră şi rânduri de scaune 
tapiţate. Nu avea mezanin sau balcon, şi spaţiul era mic, 
dar Fenella îi văzu imediat potenţialul. 

— Cum ar putea să nu fie perfect aşa ceva? izbucni 
ea. Chiar lângă Covent Garden, oferind ambianța unui 
teatru adevărat. 

— Nu ştiu ce să spun, comentă Petra, privind cu 
reţinere în jur, la spaţiul posomorât. Este greu de imaginat 
cum va arăta. 

— Imaginează-ţi-l plin de oameni, cu candelabrele 
aprinse. Fenella făcu un semn spre tavan. Cu draperii roşii 
de-a lungul scenei, cu muzica orchestrei. 

— Va fi nevoie de multă muncă, spuse Diana ezitantă. 
La fel ca Petra, nu avea imaginaţia la fel de vie ca a 
Fenellei. 

— Da, aşa este, răspunse Fenella veselă. Să vedem 
cum este în culise, spuse ea. 

Se lansă în întunericul din faţa scenei, ţinând lampa 
sus, în timp ce se îndrepta către treptele care duceau spre 
scenă. Domnul Garrett veni încet după ea, urmat de Petra 
şi de Diana. 

Fenella urcă pe scenă, de unde privi peste întunericul 
auditoriului şi, pentru un moment ametitor, îşi imagină că 
sala era plină până la refuz cu spectatori atenţi. Apoi se 


întoarse şi merse spre lateralul scenei, luminându-şi calea 
cu lampa. Era haos în culise, dar nimic imposibil de reparat 
sau de organizat. 

— Oh, există şi o cameră de recuzită. E plină cu tot 
felul de lucruri grozave. Veniţi să vedeţi! 

Directorul se uită peste umăr la amestecul de obiecte 
pline de praf. 

— Desigur, tot ce e aici poate fi închiriat, odată cu 
teatrul. 

— Trebuie inclus în preţul chiriei, spuse ferm Fenella, 
înțelegând că entuziasmul ei evident îl putea încuraja pe 
domnul Garrett să mărească preţul. Locul este murdar şi 
are nevoie de vopsea proaspătă - până şi semnul de afară. 
Cortina este prăfuită şi va trebui curățată, astfel încât 
lumea să nu strănute pe parcursul spectacolului. Şi nu e 
chiar în cea mai bună zonă din Covent Garden. 

Diana şi Petra schimbară priviri între ele. Aceasta era 
Fenella pe care o ştiau: cu capul pe umeri şi isteaţă. 

Domnul Garrett păru oarecum surprins de schimbarea 
aceea bruscă din tonul potenţialei sale chiriaşe. Tuşi. 

— Ei bine, sunt sigur că am putea ajunge la o 
înţelegere, doamnă. 

— Cât pe lună? întrebă Fenella. Pentru teatru şi 
recuzită. 

— Două sute de guinee. 

Fenella clătină din cap. 

— O sută cincizeci de guinee pe lună plătite în avans 
cu un contract de închiriere pe trei luni. Şi veţi curăța 
cortina, auditoriul, foaierul şi le veţi revopsi. Inclusiv semnul 
de afară. 

El clătină din cap şi spuse cu tristeţe: 

— Curăţarea şi revopsirea vor costa mult. De obicei, 
acestea sunt făcute de chiriaş. 

— Nu şi de către acest chiriaş, declară Fenella. 
Acceptă sau plecăm, spuse şi se întoarse în direcţia scenei, 
urmată de prietenele ei, care păstrau cu înţelepciune 
tăcerea. 

Managerul suflă şi pufni, apoi spuse: 


— Trei luni de chirie în avans? 

— Da, căzu ea de acord. O să vă trimit un bilet de 
bancă imediat ce semnăm contractul, spuse ea, uitându-se 
din nou la teatru, în timp ce ţinea lampa sus. Nu e ca şi 
cum aţi avea potenţiali chiriaşi care vă bat la uşă. 

— Sunteţi un negociator excelent, doamnă, spuse el, 
şi întinse mâna. 

Fenella i-o strânse şi înclină din cap. 

— Permiteţi-mi să vă dau adresa, pentru a trimite 
contractul de închiriere, spuse ea şi-i întinse cartea de 
vizită pe care o scoase din portofel. 

Câteva minute mai târziu, reveneau pe Wellington 
Street, iar domnul Garrett încuia uşile exterioare. Le salută 
cu o plecăciune scurtă şi plecă spre Ştrand. 

— Ei bine, asta a fost o negociere pe cinste, Fenella, 
spuse Diana. Felicitări! 

— Să mergem în Piazza şi să bem o cafea, pentru a 
sărbători, sugeră Fenella. 

Covent Garden în timpul zilei era foarte liniştit, în 
comparaţie cu varianta sa nocturnă, agitată şi zgomotoasă; 
până şi piaţa era liniştită, dar acolo era agitaţie mai mult în 
zori, când negustorii îşi aduceau produsele, iar diverse 
restaurante şi magazine îşi trimiteau oamenii să cumpere 
fructele, florile şi legumele disponibile. 

Petra păşi pe lângă un măturător şi intră în zona 
coloanelor. 

— E o cafenea acolo, zise ea şi arătă spre partea 
îndepărtată a pieţei. Am fost acolo cândva cu Joth. Imi 
amintesc pentru că aveau cele mai delicioase ecleruri. Nu- 
mi imaginez cum de s-a gândit fratele meu să mă scoată la 
o trataţie. Nu-i stă deloc în fire. Poate era ziua mea de 
naştere, adăugă ea veselă. 

Prietenele ei o urmară, păşind pe piatra cubică până 
la cafenea. Relaţia Petrei cu fratele ei mai mare era mereu 
subiect de distracţie, pentru că se dovedea când rece, când 
fierbinte, dar atât Diana, cât şi Fenella ştiau că ea îl adora 
pe Jonathan, iar el îi întorcea afecțiunea. 

— Cafea cu frişcă şi un ecler, vă rog, îi ceru Fenella 


chelneriţei. Sunt atât de mulţumită de teatrul acesta. Este 
un spaţiu intim, perfect pentru piesa în sine, care este 
foarte intensă şi cu o distribuţie mică. Zona este şi ea 
perfectă, mult mai bine decât în Fulham. 

— Fulham... De ce Fulham? întrebă Diana. ŞI, da, 
acelaşi lucru şi pentru mine, vă rog, îi spuse ea chelneriţei. 

— Şi pentru mine, interveni Petra. Fulham e cam 
peste mână, nu-i aşa? 

— Da, tocmai de aceea n-ar fi mers, spuse Fenella. 
Edward s-a dus să vadă un spaţiu acolo, dar a renunţat apoi 
la idee. 

— Şi cum e George în ultima vreme? întrebă Diana şi 
muşcă din ecler, prinzând cu vârful limbii o dâră de frişcă. 

Fenella se încruntă cu ochii în cafea, continuând 
pentru o vreme să amestece frişca aurie şi cremoasă în 
lichidul întunecat. 

— Nu ştiu. Mi-a scris o scrisoare destul de ciudată, 
pentru că nişte tipi cu care umblă el m-au văzut la Marco's, 
cu Edward, după ce îi spusesem lui George că nu mai vreau 
să am ieşiri în cerc restrâns în oraş, preciză ea şi luă o 
înghiţitură de cafea. Nu pot să-l învinovăţesc fiindcă s-a 
enervat când a auzit că am ieşit la masă cu alt bărbat. 

— Nu, presupun că nu, aprobă Petra, muşcând cu 
poftă dintr-un ecler. Totuşi, te însoţeşte la balul de la 
familia Wareham, nu-i aşa? 

— Oh, asta e o altă bătaie de cap, zise Fenella. Am 
descoperit ieri că, din nu ştiu ce motiv, mama l-a invitat pe 
Edward la cina pe care o dă înainte de bal. Şi el a acceptat, 
deşi nu-mi imaginez de ce. Că nu-şi ascunde deloc disprețul 
faţă de astfel de divertismente sociale. 

lar George va fi şi el la cină, aşteptându-se să fie 
însoţitorul meu în acea seară. Nu ştiu cum voi supravieţui. 
Dar cel puţin Edward a refuzat invitaţia la bal, aşa că doar 
la cină voi fi chinuită. 

— E o cină formală, nu are ce să se întâmple, o 
încurajă Diana, în timp ce culegea cu degetul o dâră de 
ciocolată. Respectă regulile obişnuite şi nu ai cum să dai 


greş. 


— Tu, draga mea Diana, eşti o optimistă incurabilă, 
spuse Fenella râzând uşor. Şi nu-l cunoşti pe Edward. El nu 
are timp pentru ritualurile şi regulile societăţii. 

— Dar nu ar provoca nimic care să te facă să te simţi 
inconfortabil, nu-i aşa? 

— Nu, nu în mod deliberat, spuse ea. Poate fi 
morocănos şi prost dispus, dar nu e rău intenţionat. lar, 
dacă are el chef, poate să pară un gentleman desăvârşit. 

— Ei bine, va fi o seară interesantă, declară Petra. Nu- 
ţi face griji, Fenella! Eu şi Diana vom fi alături de voi, pentru 
a evita orice ciocnire neplăcută între dragul de George şi 
Edward al tău. lar acum, mai am nevoie de un ecler, spuse 
ea, făcându-i semn chelneriţei care se învârtea printre 
mese. 

Fenella era conştientă că Petra fusese sinceră. Ea şi 
Diana aveau să fie lângă ea la fiecare pas. Era liniştitor, dar 
nu-i diminua îngrijorarea cu privire la acea seară. 


* 


Fenella era acasă, în salonul galben, mai târziu în 
acea după-amiază, când un mesager aduse contractul de 
închiriere de la domnul Garrett. ÎI citi cu atenție. Apoi se 
duse la masa de scris, luă tocul, îl înmuie în cerneală şi 
semnă. 

După aceea, scrise un bilet de bancă pentru suma ce 
reprezenta chiria pe trei luni şi ataşă un bilet în care 
spunea că se aştepta ca renovările să înceapă imediat. Cu 
un zâmbet, împături hârtiile, le sigilă şi le puse într-un 
pachet pe care scrise adresa. 

Sună după valet şi-i dădu pachetul. 

— Boris, te poţi asigura, te rog, că ajunge imediat pe 
Wellington Street? 

După ce valetul plecă, ea se lăsă pe spate, inspiră 
adânc şi îşi imagină cum ar arăta Music Box Theatre, în 
noaptea premierei, plin de spectatori. Cât de mândru avea 
să fie Edward să-şi prezinte lumii piesa şi cât de mândră 
avea să fie ea de el. O bătaie în uşă o întrerupse din 


reverie. 

— Ah, draga mea, aici erai, spuse Lady Grantley şi 
intră cu un zâmbet oarecum încordat pe faţă. Speram să fii 
acasă în după-amiaza aceasta. 

— S-a întâmplat ceva, mamă? întrebă Fenella şi se 
ridică. Nu pari tocmai fericită. 

— Eu şi tatăl tău suntem îngrijoraţi în privinţa ta, 
declară Lady Grantley. 

Se aşeză pe un scaun de lângă foc, netezindu-şi 
pliurile rochiei elegante de un verde pal. 

— Pari cam distrasă, draga mea, şi ai ratat câteva 
serate în ultima săptămână. Oh, ştiu că petreci mult timp 
cu Diana şi cu Petra, dar nu poţi renunţa complet la 
societate. 

Fenella îşi reluă locul pe canapea. 

— Oh, mamă, dar nu am făcut aşa ceva, protestă 
tânăra. Dar vremea a fost atât de urâtă, şi suntem abia la 
începutul sezonului. Totul este bine, îţi promit! Nu trebuie 
să vă faceţi griji. 

— Se pare că nu te mai vezi cu George la fel de des 
ca pe vremuri, remarcă Lady Grantley. 

— Asta este adevărat. Am simţit că George avea 
impresia că eram aproape logodiţi şi mi-am dat seama că 
eu i-am permis, prin comportamentul meu, să gândească 
aşa. Şi nu era corect faţă de el, pentru că nu va exista 
niciodată vreo logodnă între noi doi. Nu m-aş putea căsători 
cu el. 

— Oh, Doamne! Aşa a spus şi tatăl tău. Eu speram 
că... 

— Ştiu că ai sperat şi îmi pare rău că te dezamăgesc, 
spuse Fenella şi îngenunche lângă scaunul mamei sale, 
luând-o de mână. Dar o căsătorie între mine şi George chiar 
nu ar merge, mamă. 

Lady Grantley oftă. 

— Ei bine, presupun că tu ştii mai bine ce e în inima 
ta, draga mea, spuse ea, apoi, după un moment de ezitare, 
continuă: Că tot vorbim despre asta, Fenella, ce e cu 
domnul Tremayne? Mi se pare că te vezi cu el destul de des 


în ultimul timp. Nu ştiu mai nimic despre el, în afară de 
ceea ce mi-a spus tatăl tău despre... despre circumstanţele 
sale personale, adăugă ea cu stânjeneală. 

— Ah, spuse Fenella, reflectând la un răspuns 
adecvat. Imi place compania lui Edward, recunosc. Dacă îţi 
aminteşti, ţi-am spus că sunt implicată într-o piesă de 
teatru. Ei bine, Edward a scris piesa, motiv pentru care mă 
văd cu el destul de des. 

Jumătăţile de adevăr erau mai bune decât minciunile 
pe faţă, îşi spuse Fenella. Şi, cu cât mama ei ştia mai puţin, 
cu atât era mai bine pentru liniştea ei sufletească. 

Grace absorbi în tăcere informaţiile oferite, înainte de 
a spune: 

— Da, îmi amintesc, şi mă bucur că am decis să-l invit 
pe domnul Tremayne la cina de dinainte de balul mascat. 
Trebuie să-l întreb despre toate acestea. 

— Nu mi-ai spus că l-ai invitat la cină, zise Fenella, 
ridicându-se încet. A fost cam din scurt, nu-i aşa? Ai trimis 
toate celelalte invitaţii cu multe săptămâni înainte. 

— Nu-l întâlnisem pe domnul Tremayne acum câteva 
săptămâni, spuse mama ei ridicându-se. Şi cu siguranţă nu 
ştiam că aveai să petreci atât de mult timp cu el. Am simţit 
că este timpul ca eu şi tatăl tău să-l cunoaştem în mod 
corespunzător. 

— Inţeleg, bineînţeles, răspunse Fenella repede. 

Discuţia fusese cea mai tăioasă intervenţie pe care o 
avusese vreodată mama ei. Lady Grantley era clar 
îngrijorată. 

— Imi pare rău, mamă, ar fi trebuit să-ţi spun mai 
demult, dar am fost atât de prinsă cu piesa şi cu noul meu 
rol, încât am uitat de regulile sociale. 

— Ei bine, odată ce am fost prezentaţi corect 
domnului şi el ştie că este bine-venit să te viziteze aici, cred 
că problema se va rezolva de la sine, spuse Lady Grantley 
şi se îndreptă spre uşă. Ne vedem la cină? 

— Da, sunt acasă în seara asta. 

Fenella aşteptă până când uşa se închise, apoi se 
aşeză din nou pe canapea. Nu putea să o împiedice pe 


mama ei să fie mamă, dar tot i se părea agasant. 


Capitolul 23 


— Ei bine, încet, încet, începe să prindă formă, anunţă 
Cedric. Încăperea aceasta nu e ideală, dar trebuie să ne 
mulţumim cu ea, până când găsim un spaţiu adecvat. 

Se întoarse spre Edward, care stătea cocoţat pe 
pervazul ferestrei de la studioul mare şi gol, pe care îl 
foloseau drept scenă pentru repetiţii. 

— Vreo veste în această privinţă, Edward? 

Fenella îşi tinu răsuflarea. Trecuseră trei zile de când 
semnase contractul de închiriere pentru Music Box Theatre 
şi încă nu-i spusese lui Edward, sperând să întârzie până 
când reparaţiile aveau să avanseze. 

— Există un centru comunitar la care mă uit, în 
Marylebone, răspunse Edward. Nu este perfect, dar ar 
putea merge. Mai arunc o privire mâine-dimineaţă. 

— Mmm. Ei bine, ar fi ideal să se întâmple cât mai 
repede. Actorii au nevoie de timp pentru a se obişnui cu 
spaţiul de spectacol. Nu putem să interpretăm anumite 
scene până când nu avem un spaţiu adecvat. 

Edward nu răspunse. Cedric îi vorbea despre lucruri 
deja discutate şi ştia asta. 

Fenella îşi muşcă buza, brusc nervoasă. Era timpul să- 
i prezinte lui Edward surpriza, chiar dacă renovările nu erau 
complete. 

Îşi puse haina şi se duse la el. Mâzgălea ceva pe 
caietul în care îşi trecea observaţiile şi era aşa prins, încât 
probabil nici nu observa că ea stătea lângă el. Nici măcar 
nu ridică privirea. În urmă cu câteva săptămâni, asta ar fi 
enervat-o la culme pe Fenella, însă ajunsese să-l cunoască 
mai bine. Ea ghicise că el se enervase din cauza lui Cedric 
şi că încerca să-şi controleze iritarea, ca să nu o reverse 
asupra celor din apropiere. Mai precis, chiar asupra ei, în 
acel caz. 


În cele din urmă, ridică privirea. 

— Fenella? 

— Edward? răspunse ea, imitându-l în glumă. 

Spre uşurarea ei, îi văzu ochii calzi şi buzele 
curbându-se În ceea ce părea un zâmbet. 

— E ceva ce vreau să-ți arăt. Când eşti gata. 

— Sună interesant, spuse el, şi îşi strânse hârtiile pe 
care le băgă într-o geantă uzată din piele, apoi îşi luă haina 
de pe spătarul scaunului. Unde mergem? 

— Aşteaptă şi o să vezi, spuse ea. 

Se întoarse apoi spre uşa camerei care se golea rapid, 
luându-şi rămas-bun de la colegii care mai erau pe acolo. 
Dacă tovarăşii ei de actorie ghiciseră ceva despre relaţia ei 
cu dramaturgul, îşi păstraseră bănuielile pentru ei. 

Edward o urmă jos, în stradă. 

— Avem mai multe şanse să găsim o trăsură dacă 
mergem la colţul dinspre Bloomsbury Square, spuse ea, 
luând-o în acea direcţie. 

Edward înclină din cap şi o urmă. 

— Sper că această ieşire include şi masa de prânz, 
spuse el, şi făcu semn unei trăsuri care se apropia. Sunt 
lihnit. 

— Şi eu, spuse Fenella şi urcă în trăsură. 

Făcu un calcul rapid şi conchise, că după un prânz 
bun şi o sticlă cu vin, Edward avea să găsească surpriza 
mai puţin şocantă. 

— Unde să mergem? întrebă ea. 

— The Shakespeare Head, o lămuri el. Deci ce ai să- 
mi arăţi? 

— O să afli după prânz, spuse ea, şi zâmbi, sperând 
că nu arăta atât de stresată pe cât se simţea. 

Edward nu spuse nimic, dar privirea lui albastră se 
intensifică în timp ce îşi lăsă capul pe spate, pe banchetă, 
uitându-se la ea. 

Simţea că Fenella punea ceva la cale, iar lui, în 
general, nu-i plăceau secretele şi era suspicios când venea 
vorba despre surprize, în ciuda acestui fapt, era hotărât să-i 
facă pe plac şi să reacționeze la surpriză aşa cum îşi dorea 


ea. Pentru că nu era vina ei că el era un ticălos mai mereu 
iritat. Şi cel puţin recunoştea acest lucru. 

Nervii Fenellei se mai liniştiră în timpul prânzului. 
Edward era într-una dintre cele mai nostime dispoziţii ale 
sale şi se abţinuse de la orice comentariu neplăcut cu 
privire la repetițiile de dimineaţă. lar friptura şi plăcinta cu 
rinichi erau delicioase şi reconfortante, însoţite de un vin 
roşu. 

— Deci unde mergem acum? întrebă Edward când 
ieşiră, în timp ce-şi punea mănuşile. 

— Pe aici, spuse Fenella, pornind spre Russell Street. 

La intersecţia cu Wellington Street se opri şi ridică 
privirea spre el. Expresia lui devenise circumspectă. Ea 
ignoră mica înţepătură de alarmă pe care o simţi şi o luă în 
dreapta, pe Wellington Street. Pe la jumătatea străzii, 
ajunseră la Music Box Theatre. Semnul era proaspăt vopsit, 
iar uşile - larg deschise. Mirosea a vopsea proaspătă şi a 
terebentină, iar din interior se auzeau glasuri de muncitori. 

— Am ajuns, spuse ea, străduindu-se să pară 
puternică şi încrezătoare. Ce crezi? 

Edward rămase nemişcat, holbându-se la teatru. 

— Ce ai făcut, Fenella... 

Dar nu era o întrebare. 

Ea îşi înghiţi nodul din gât. Nu era reacţia pe care o 
aşteptase, şi deodată se simţi îngrozitor de stânjenită. 

— Eu... am găsit adresa la tine în cameră... şi am 
crezut că era unul din teatrele pe care le luai în calcul 
pentru punerea în scenă a piesei. Părea perfect, se bâlbâi 
ea. L-am luat pe trei luni. Am vrut să-ţi fac o surpriză. Ar 
trebui să putem începe să repetăm aici săptămâna viitoare. 

El îşi întoarse faţa spre ea, cu gura încleştată şi ochii 
de gheaţă. 

— L-ai luat pe trei luni. Fără să discuţi mai întâi cu 
mine. Ce naiba a fost în capul tău? Cum ai putut să crezi că 
îmi doresc aşa ceva? zise el şi făcu semn dispreţuitor spre 
clădire. Doamne, Fenella, am crezut că eşti diferită. Dar 
acum văd adevărul, spuse el dispreţuitor. Asta e ceea ce 
vrei tu - să joci într-un teatru din Covent Garden, ca să-ţi 


impresionezi prietenii bogaţi. Tu, o amatoare oarecare, care 
se desfată cu pasiunea ei pentru actorie, pentru că îşi 
permite financiar. Ultimul lucru pe care mi-l doresc este o 
premieră cu surle şi trâmbiţe. Nu vreau ca piesa mea, 
prima mea piesă, să fie expusă unui public pe care îl 
dispreţuiesc. Nu mă interesează faima şi averea, oricât ţi s- 
ar părea ţie de normal să pofteşti la asemenea lucruri. 
Vreau aprecieri critice din partea oamenilor pe care îi 
respect şi nu voi obţine asta plimbându-mă prin Covent 
Garden ca un idiot care se preamăreşte de unul singur. 

— Dar chiar tu ai luat în calcul acest teatru, spuse ea, 
descumpănită de ferocitatea acuzațiilor lui. Altfel, nici n-aş 
fi ştiut de el. 

— De ce nu m-ai întrebat despre asta? Cât de greu ar 
fi fost să întrebi? De ce ai sărit imediat direct la concluzii? 
M-am uitat la teatrul acesta doar ca să pot face o 
comparaţie. 

— Nu trebuie să-l foloseşti, spuse ea, cu vocea 
înăbuşită de lacrimi. Nu contează. Uită de el! 

Se întoarse şi plecă, aproape alergând, spre Strand. 

Edward înjură în barbă, dar nu făcu nicio mişcare. Era 
prea furios ca să mai aibă încredere în propriile reacţii. 
După câteva clipe, păşi prin uşile duble larg deschise şi 
intră în teatru. 


Fenella încetini abia când ajunse în mulţimea de pe 
Strand. Lacrimile începuseră să i se usuce pe obraji şi, 
încet, îşi recăpătă şi calmul, pe măsură ce furia provocată 
de cruzimea lui înlocuia sentimentul iniţial de ruşine. 
Incercase să facă un lucru bun, să ofere un cadou despre 
care fusese sigură - şi în mod clar greşise - că avea să fie 
apreciat, cel puţin după ce el şi-ar fi revenit din şocul iniţial. 
Nu era adevărat că îşi dorea doar să-şi arate talentele 
actoriceşti în public. lar Edward nu sugerase niciodată că 
nu voia să-şi expună piesa opiniilor înaltei societăţi. Vorbise 
despre West End ca despre un loc inaccesibil financiar - 


nimic altceva. 

Dar ar fi trebuit să-l întrebe mai întâi - abia acum îşi 
dădea seama de asta. Fusese atât de sigură că-i oferea ce- 
şi dorea. Era ceva ce ea avea posibilitatea să facă şi şi-ar fi 
dorit ca el să se bucure de ceea ce ea îi oferise. 

Merse pe străzi timp de vreo oră, până când o stare 
de amorţeală anostă îi înlocui furia şi dezamăgirea. Făcu 
semn unei trăsuri şi îi spuse vizitiului s-o ducă în Cavendish 
Square. Dacă nu o găsea pe Diana acasă, plănuia să-i lase 
un mesaj ca să-i ceară să vină în Albemarle Street. 

Din fericire, Diana tocmai se întorcea din parc cu 
câinii când Fenella cobori din trăsură. 

— Ce surpriză, Fenella! Oh, dar ce s-a întâmplat, 
draga mea? întrebă ea şi îşi îmbrăţişă prietena, în timp ce o 
privea cu îngrijorare. Arăţi îngrozitor. 

Fenella zâmbi slab. 

— Mă simt mizerabil. Şi furioasă, şi supărată pe mine 
însămi. Of, Doamne, e un dezastru, Diana, spuse ea, şi se 
aplecă să mângâie câinii care se gudurau la picioarele ei, 
fericiţi să o vadă. 

— Hai în casă, spuse Diana şi o conduse spre intrare. 

— Bună ziua, doamnă... bună ziua, domnişoară 
Grantley. 

— Bună ziua, Barlow, îl salută ea pe majordom, cu 
ultimele puteri. 

— Vino sus, în salon la mine. Barlow, ne aduci, te rog, 
nişte ceai? 

Diana lăsă lesele câinilor şi îşi apucă prietena de 
mijloc, susţinând-o în drum spre scări, în timp ce 
patrupedele alergau vesele în faţa lor. Deschise uşa 
salonului pătrăţos din partea din spate a casei. Am ajuns. 
Acum, stai lângă foc şi spune-mi ce s-a întâmplat! 

Fenella se aşeză înainte de a spune: 

— Petra o să vrea şi ea să audă asta. Să-i trimitem un 
mesaj? 

— Desigur. Trimit imediat un lacheu. Stai lângă foc şi 
relaxează-te! 

Diana se îndepărtă în grabă, iar Fenella închise ochii. 


Câinii veniră în faţa focului, suspinând întretăiat, şi se 
aşezară cu boturile pe labe şi cu ochii ridicaţi spre ea. 
Prezenţa lor tăcută, dar atentă, era ciudat de liniştitoare. Se 
simţea  secătuită emoţional, obosită fizic de lunga ei 
plimbare şi somnoroasă. 

Când Diana se întoarse cu o tavă cu ceai, Fenella se 
forţă să deschidă ochii, dar efortul i se păru până la urmă 
prea mare, aşa că îi închise la loc. 

— Îmi pare rău, mă simt vlăguită. 

— Dormi puţin până vine Petra, o sfătui Diana. Arăţi 
ca şi cum ai fi trecut prin iad, draga mea. 

Fenella ridică o mână moale, în semn că înţelesese. 
Diana turnă ceai, puse o ceaşcă pe o măsuţă de lângă 
Fenella, apoi se aşeză şi îl sorbi pe al ei, întrebându-se ce 
se întâmplase. Nu era greu de ghicit că Edward Tremayne 
avea legătură cu situaţia şi nu era exclus nici ca Music Box 
Theatre să fie parte din problemă. 

După o jumătate de oră, Petra năvăli peste ele. 

— Ce s-a întâmplat? Vreun accident? Mesajul tău suna 
atât de urgent, Diana. 

Fenella se ridică, sorbi din ceai şi spuse: 

— Nu este nimic grav, Petra. Doar că aveam nevoie 
de un umăr sau doi pe care să plâng. 

Petra îşi aruncă haina şi pălăria. 

— Mai este ceai? 

Diana îi turnă o ceaşcă, şi amândouă o priviră pe 
Fenella. 

— Spune tot! 

Fenella trase aer în piept şi le spuse toată povestea, 
încercând să fie cât mai obiectivă posibil. 

— Ar fi trebuit să-l întreb mai întâi, desigur, dar, oh... 
eram bine intenţionată. Şi credeam că o să fie fericit. Ce 
proastă am fost! 

Degetele îi tremurau. Şi le strânse în pumni. 

— lar acum, sunt supărată şi pe mine, şi pe el. Pe 
mine pentru că sunt proastă, pe el pentru că a fost atât de 
dezgustător şi de jignitor. Sunt atât de dezamăgită. 

— Îmi pare rău, Fenella, spuse Petra şi veni să o 


îmbrăţişeze. Aş vrea să-i bag un cuţit în coaste. 

— Şi eu, spuse Diana. 

— Eu trei, zise Fenella, şi izbucniră toate într-un râs 
care mai relaxă puţin starea de spirit. 

— Acum, serios, ce vei face în continuare? întrebă 
Diana. 

— Nimic. Am plătit pentru teatru, şi nu are decât să 
stea gol timp de trei luni. E treaba mea şi nu priveşte pe 
nimeni altcineva, spuse ea, şi, fără tragere de inimă, se 
ridică. Ar trebui să plec acasă. Mai nou, mama se 
interesează brusc şi incomod despre ieşirile mele. Şi n-aş 
putea să-i fac faţă întrebărilor în starea asta. 

— De ce n-am trece să te vizităm mâine-dimineaţă? 
Putem face ceva distractiv, ca să-ţi mai iei mintea de la 
toată harababura asta. 

— Mi-ar plăcea, spuse Fenella şi îşi trase mănuşile. Vii 
şi tu, Petra? Luăm împreună o trăsură. 

— Categoric, spuse veselă Petra. Pa, Diana! Ne vedem 
mâine-dimineaţă. 


Fenella dormi rău în noaptea aceea; mintea ei nu voia 
să alunge scena hidoasă cu Edward. Era o amatoare 
oarecare, nu-i aşa? Care juca teatru doar ca să-şi 
impresioneze prietenii bogaţi. Asta credea el despre ea? 
Cât de ridicolă fusese când crezuse că el o respecta ca 
actriţă. Oare existase vreodată vreun viitor cu Edward? 
Prezentul fusese foarte seducător şi incitant, iar ea crezuse 
că viitorul urma să fie la fel. Plus ceva mai mult, mai 
profund. 

Se ridică şi se îmbrăcă, străduindu-se să răspundă 
conversaţiei vesele de dimineaţă a lui Alice. Dar, după o 
vreme, camerista renunţă şi încercă să-şi limiteze 
conversaţia la ce îmbrăcăminte plănuia Fenella să poarte în 
acea zi. 

—  Coborâţi la micul dejun, domnişoară Fenella? 
întrebă Alice, în timp ce-i încheia ultimul nasture de la 


spatele bluzei cu broderie. 

— Nu, o să mănânc aici şi vreau doar pâine prăjită şi 
cafea, spuse ea. 

Ideea de a mânca ouă prăjite şi şuncă i se părea 
respingătoare în acea dimineaţă. Pe deasupra, efortul de a 
conversa cu părinţii i se părea prea mare. 

Era deja în salonul galben, răsfoind paginile din 
Gazette, când o cameristă le anunţă pe Diana şi Petra. 

— Aşadar, am venit să-ţi distragem atenţia cu ceva 
amuzant, anunţă Petra, privind-o cu un aer îngrijorat. Încă 
eşti cam palidă, draga mea. 

— Nu am dormit bine, recunoscu Fenella. Dar mă simt 
mult mai bine acum, că sunteţi aici. Ce să facem ca să ne 
luăm mintea de la această tristă poveste? 

— Ne-am gândit... 

Diana se opri, deoarece Collins intră cu o tavă de 
argint. 

— Un mesager a adus asta pentru dumneavoastră, 
domnişoară Fenella. 

— Mulţumesc. 

Luă scrisoarea de pe tavă şi simţi cum i se strânge 
stomacul. Scrisul lui Edward de pe plic era inconfundabil. 
Degetele îi tremurau uşor, şi fu cuprinsă de nelinişte atunci 
când rupse sigiliul cu unghia şi extrase singura foaie. 

Petra aruncă o privire către Diana, care încuviinţă din 
cap. Amândouă păstrară liniştea, aşteptând ca prietena lor 
să citească scrisoarea. 


Fenella, trebuie să vorbim. Dacă am fost excesiv de 
dur, Îmi cer scuze, dar şi tu ar fi trebuit să te gândeşti mai 
bine. Cu toate acestea, fapta a fost comisă, iar acum sunt 
lucruri pe care trebuie să le discutăm. Voi veni la tine acasă 
după-amiază, în jurul orei trei. E. 


— Doamne, Dumnezeule, şopti Fenella, simțindu-se 
mai furioasă decât arăta. După toate lucrurile cumplite pe 
care le-a spus... tot el e ăla arogant. 

— Putem şi noi să vedem? întrebă Diana, cu mâna 


întinsă. 

Fenella îi dădu foaia de hârtie. 

— Oh, da, într-adevăr, câtă aroganță, spuse ea când 
citi, apoi îi dădu Petrei scrisoarea. Parcă e un profesor 
exasperat! 

— Da, e una dintre apucăturile lui, spuse Fenella 
caustic. Nu vreau să-l văd în această dispoziţie; nu ne va 
ajuta pe niciunul din noi. Nu voi fi aici în această după- 
amiază. Ar trebui să-i las un mesaj sau să-l ignor? Cum 
îndrăzneşte să mă anunţe cu atâta aroganță că vine să mă 
vadă? După tot ce a spus ieri... îi pare rău că a fost aşa 
aspru, dar a fost doar vina mea. Oh, nu, asta este mai mult 
decât pot suporta, spuse ea cu vocea tremurând de emoție. 

— Îţi sugerez să-l ignori, spuse Diana. Pleacă de 
acasă, prefă-te că nici nu ai primit mesajul de la el. 

Petra clătină din cap. 

— Nu, cred că ar trebui să-i ceri lui Collins să-i spună 
că doreşti să ştie că nu eşti acasă. Astfel, va înţelege mai 
clar mesajul. 

Fenella cântări opţiunile. 

— Da, cred că e o idee bună să-i transmit răspunsul 
prin Collins. Nu mă voi deranja să-l onorez pe ticălosul ăsta 
cu un răspuns adecvat. Dar, oh, Doamne, mâine este balul 
mascat. Şi cina pe care o organizează mama aici. 

— Ei bine, presupun că Edward n-o să mai vină, având 
în vedere circumstanţele, declară Petra. Nu ar fi - ea căută 
cuvintele potrivite - un gest de gentleman din partea lui să 
te pună într-o asemenea situaţie. 

— Edward este gentleman doar atunci când asta e în 
interesul lui, spuse Fenella cu amărăciune. 

— Ei bine, dacă îl lămureşti în această după-amiază că 
nu mai vrei sub nicio formă să ai de-a face cu el, va fi 
obligat să renunţe la cină şi să-i trimită regretele sale lui 
Lady Grantley, declară Diana. Nimeni, nici măcar Edward 
Tremayne, care nu este gentleman, nu ar avea îndrăzneala 
să se prezinte la cină în aceste circumstanţe. 

— N-aş fi atât de sigură de asta, mormăi Fenella, apoi 
clătină viguros din cap. Nu vreau să mă mai gândesc, 


pentru că mă enervează îngrozitor, spuse ea, şi sări în 
picioare. Haideţi la mine în dormitor să-mi spuneţi ce 
părere aveţi despre rochia mea de bal! 

Prietenele ei o urmară fără tăgadă în dormitor. Fenella 
se duse direct la garderobă. 

— Este destul de neobişnuită, iar mama nu este 
convinsă că e o rochie adecvată, declară Fenella. 

O ridică de pe umeraş şi se întoarse cu o mişcare 
dramatică spre prietenele ei. Rochia de catifea neagră era 
uimitoare, atât de intensă şi de întunecată, încât părea 
aproape luminoasă. Mânecile erau strânse la coate, apoi 
evazate în volane de dantelă argintie spre încheietura 
mâinii. 

— Este superbă, Fenella, declară Petra, de-a dreptul 
fermecată, îmi plac mânecile acestea strâmte. Toate 
celelalte vor purta rochii cu umeri bufanţi sau mâneci uşor 
căzute. 

— Cine a făcut-o? întrebă Diana, atingând cu degetul 
materialul lucios. 

— Madame Lecourt. Ea a avut această viziune, şi m- 
am îndrăgostit de ea. Brusc, Fenella puse rochia înapoi în 
garderobă, ferindu-şi faţa de prietenele ei. Ea visase până 
de curând la reacţia pe care urma să o aibă Edward atunci 
când avea să o vadă în acea rochie minunată. Dar acel 
gând se transformase într-unul care îi frângea inima. 

— Aşa, spuse ea, forţându-se să pară veselă, după ce 
lăsă rochia în dulap. Ce facem astăzi? Ceva care să mă ţină 
în afara casei până cel puţin la ora cinci. 

— La British Museum este o expoziţie egipteană, zise 
Petra. Mi-ar plăcea foarte mult s-o văd. 

— Bine, atunci mai întâi luăm prânzul la Trocadero, 
după aceea mergem la expoziţie, şi apoi luăm ceaiul la 
Formum, moment în care domnul Tremayne va fi dispărut 
deja, declară Diana. 

lar Fenella spera că mama ei avea să primească şi o 
scrisoare din partea lui, în care anunţa că nu putea 
participa la cină. Era de neconceput ca el să îşi impună 
prezenţa, când era clar că ea nu-l voia acolo. 


Edward bătu la uşa casei Grantley la ora trei fix. În 
premieră, era îmbrăcat impecabil pentru o vizită de după- 
amiază, într-o redingotă gri din stofă, pantaloni asortaţi şi 
pălărie. Se decisese, având în vedere că era foarte probabil 
s-o întâlnească şi pe Lady Grantley, să şteargă orice 
eventuală impresie proastă anterioară acelei vizite. 

Collins răspunse la uşă şi declară, în timp ce făcea o 
plecăciune: 

— Îmi pare rău, domnule Tremayne, dar domnişoara 
Grantley mi-a cerut să vă spun că nu este acasă în după- 
amiaza aceasta. 

Majordomul ocupa tot cadrul uşii. Edward privi 
obstacolul din faţa lui cu o uşoară încruntare. 

— Domnişoara Grantley este acasă, Collins, sau a 
ieşit? 

— A ieşit, domnule. 

— Inţeleg, spuse Edward, cu buzele subţiate. Ştii unde 
s-a dus? 

— Mă tem că nu, domnule. 

Collins se înclină din nou, se dădu înapoi şi îi închise 
uşa în nas vizitatorului. 

Aşadar, ea nu voia să-l vadă. | se păru un gest de 
laşitate, total necaracteristic Fenellei. 

El era dispus să accepte că îşi scăpase furia de sub 
control, lucru pe care îl regreta deja. Dar dacă Fenella nu ar 
fi făcut ceva atât de nesăbuit, el nu şi-ar fi pierdut 
cumpătul. Avusese timp să se calmeze şi presupusese că şi 
ea îşi dăduse seama că depăşise limitele cu intervenţia ei. 

Nu ştiuse exact la ce primire să se aştepte în acea 
după-amiază, dar nu se aşteptase ca ea să nu vrea să-l 
vadă. Se uită în sus şi în jos pe stradă, sperând să o vadă 
venind spre el, grăbindu-se la întâlnirea lor. Dar ştia că acel 
lucru nu avea să se întâmple. Ea era probabil cu prietenele 
ei, pe undeva prin zona de opt kilometri locuită de bogătaşii 
Londrei. Dar nu avea cum să ghicească unde anume. 


Aşadar, următoarea lor întâlnire avea să fie cu public, 
lucru pe care el l-ar fi evitat cu orice preţ, în mod normal. 
Dar Fenella fusese cea care scrisese scena. lar, în seara 
următoare, la cină, el trebuia să-şi ia instrucţiunile de la ea. 

Edward se răsuci pe călcâie şi se îndreptă spre Praed 
Street. Nu-i venea să creadă că Fenella se îmbufnase. Nu 
era în natura ei, pur şi simplu; era mult prea directă şi 
onestă pentru aşa ceva. 

Dar de ce nu era pregătită să vorbească cu el, astfel 
încât să rezolve lucrurile şi să dea amândoi uitării ce se 
întâmplase? Oare îi spusese ceva de neiertat? Nu ar fi fost 
prima dată, recunoscu el cu tristeţe. Ştia că putea fi foarte 
dur şi neplăcut la nervi, iar în ziua anterioară fusese absolut 
furios. 

Se strădui să-şi amintească exact ce-i spusese 
Fenellei în momentul acela de furie. Ca de nicăieri, în minte 
îi apăru chipul ei. 

Expresia Fenellei fusese cea a unui om lovit, 
îndurerat, profund rănit. Se opri pe trotuar, în timp ce 
remuşcări de gheaţă îi inundară venele. Ce anume spusese 
de adusese o asemenea expresie pe chipul ei? 


Capitolul 24 


Fenella fu distrasă de-a lungul după-amiezii, iar 
prietenele ei se abţinură de la comentarii. Amândurora le 
era clar că ignorarea lui Edward Tremayne nu era o soluţie 
definitivă la problemele Fenellei, iar prietena lor încerca să 
decidă ce avea să facă în continuare. Se duseseră cuminţi 
la expoziţia egipteană, unde admiraseră mumii îmbrăcate 
în aur şi podoabe, înainte să meargă să ia ceaiul la 
Formum. 

— Aici fac cele mai delicioase sandvişuri cu castraveti, 
observă Petra, servindu-se cu un al treilea, de pe vasul 
etajat din argint. Ai crede că sunt foarte simplu de făcut, şi 
totuşi la Formum sunt mereu mai bune decât în oricare alt 


loc, chiar şi decât cele preparate în casă. 

— Pentru că folosesc unt de anşoa la ele, o lămuri 
Diana. Am întrebat eu odată. Nu mănânci şi tu ceva, 
Fenella? Aproape că nu te-ai atins de nimic la prânz. 

— Se pare că mi-am pierdut pofta de mâncare, 
răspunse Fenella clătinând din cap. Îmi pare rău că sunt aşa 
o companie neplăcută. 

— Te-ai gândit la ce vei face în continuare? întrebă 
direct Petra. 

— Totul depinde de Edward. Nu vreau să-l mai văd, n- 
aş putea suporta o altă scenă precum cea de ieri. Aşa că 
sper că o să priceapă mesajul în această după-amiază şi va 
lăsa lucrurile aşa cum sunt. i 

— Dar ce o să se întâmple cu piesa? Incă vrei să o joci 
pe Rose, nu-i aşa? 

— Nu cu un asemenea preţ, spuse Fenella. 

Sorbi din ceai în timp ce îşi amintea vocea lui care o 
acuza că văzuse în Rose şi în piesa lui doar un hobby cu 
care se răsfăţa, pentru că avea banii şi timpul ca s-o facă. 
Fenella clătină din cap. 

— Cred că fantezia mea legată de actorie s-a cam 
încheiat. 

— Dar sigur există şi alte scoli de actorie, sugeră 
Diana. 

— Sunt convinsă, dar nu cred că sunt gata să încep să 
caut una, deocamdată, spuse Fenella, şi îşi împinse scaunul 
în spate. 

— E timpul să mă duc acasă, spuse ea, strecurându-şi 
braţele în haină. Voi rămâneţi să vă terminaţi ceaiul. 

— Dacă ai nevoie de companie în seara asta, anunță- 
ne, spuse Diana sărutând-o. 

— Aşa o să fac. 

Fenella zâmbi şi se grăbi printre mesele îngrămădite 
din foaierul mărginit de stâlpi. Găsi destul de repede o 
trăsură. Se aşeză pe banchetă, conştientă de inima care-i 
bătea să-i spargă pieptul şi de nevoia absurdă de a-şi roade 
unghiile. Cu siguranţă, Edward trebuia să-şi fi prezentat 
deja scuzele mamei ei, anunțând că nu mai venea la cină. 


Intră în casă exact când Collins ieşea din salon. 

— Bună ziua, domnişoară Fenella. 

— A venit domnul Tremayne? 

— Da, doamnă. Exact la ora trei. l-am zis că nu sunteţi 
acasă, după cum aţi dorit. 

Fenella începu să îşi scoată mănuşile. 

— A spus ceva? A lăsat vreun mesaj? 

— Nu, domnişoară Fenella. Pur şi simplu, a plecat. 

— Au venit mesaje în după-amiaza aceasta? 

Majordomul clătină din cap. 

— Nu, domnişoară Fenella, nici măcar unul. 

— Nici măcar pentru Lady Grantley? 

— Nu, absolut nimic. Aşteptaţi ceva? Să trimit vorbă 
să întreb de ce nu a sosit? 

Fenella clătină repede din cap. 

— Nu, nu va fi necesar. Mulţumesc, Collins. 

Se grăbi sus. Ce era de făcut? 

Mama ei bătu la uşa dormitorului câteva minute mai 
târziu. 

— Collins mi-a spus că eşti acasă, draga mea. Pe unde 
ai umblat azi? 

— Prin oraş, cu Diana şi cu Petra. Am vizitat expoziţia 
aceea egipteană de la British Museum, spuse ea, şi se 
aşeză pe scaunul din faţa oglinzii, ca să-şi scoată cerceii cu 
perle. 

— Oh, sună interesant, draga mea. Tocmai am 
terminat planul de aşezare la masă pentru mâine şi l-am 
pus pe domnul Tremayne în dreapta ta şi pe dragul de 
George în stânga. Tatăl tău a zis că ar fi cea mai bună 
soluţie. 

Fenella îşi cunoştea tatăl îndeajuns de bine încât să 
poată ghici că el venise cu acea soluţie la dilema lui Lady 
Grantley referitoare la cei doi pretendenți rivali. 

„Să o lăsăm pe Fenella să se descurce” - aceasta era 
metoda clasică de abordare a lui Lord Grantley când venea 
vorba despre situaţiile care nu-l interesau în mod deosebit. 
Pe deasupra, întotdeauna o încuraja pe Fenella să 
gândească şi să ia decizii de una singură. 


— E bine aşa, mamă, murmură ea. 

Lady Grantley se întoarse spre uşă. 

— Ei bine, trebuie să mă schimb pentru cină. O să ieşi 
din nou în oraş în seara asta? 

Fenella clătină din cap. 

— Nu, o să iau cina cu voi, dacă nu aveţi oaspeţi şi 
dacă nu dau peste cap felul în care ai aranjat locurile la 
masă. 

— Avem oaspeţi, dar bineînţeles că nu vei deranja cu 
nimic. Locuieşti aici, draga mea, iar eu şi tatăl tău suntem 
întotdeauna mai mult decât fericiţi de compania ta. 

Pe această notă, Lady Grantley îşi sărută fiica şi apoi 
părăsi camera, lăsând în urmă un parfum vag de flori de 
măr. 

Fenella se uită fix la foc, întrebându-se cum de 
ajunsese într-o situaţie atât de imposibilă. Dar era timpul să 
înfrunte acea situaţie. Se îndrăgostise de un bărbat 
imposibil. Dar cum Dumnezeu putea cineva să se abţină de 
la aşa ceva? Nu-l căutase pe Edward Tremayne. El pur şi 
simplu se materializase, iar lucrurile deveniseră inevitabile, 
după prima lor ceartă. 


Edward încerca să lucreze, dar mintea lui nu reuşea 
să se adune. Se tot ridica de la masă şi se uita pe fereastră, 
privind în jos pe stradă, în timp ce după-amiaza se 
transforma în seară. 

Fiecare celulă din corp i se răzvrătea la ideea de a 
participa la cina organizată în ziua următoare de Lady 
Grantley. Detesta din toată inima dineurile, iar ideea că 
trebuia să profite de unul ca să o facă pe Fenella să-l 
asculte îl scotea din minţi. Parcă putea deja să audă 
discuţiile lipsite de noimă ale invitaţilor infatuaţi şi mândri 
de ei, care strigau unul la altul în jurul mesei. 

Dar ratase deja în acea după-amiază oportunitatea de 
a se scuza în avans faţă de Lady Grantley pentru eventuala 
absenţă de la cină. Pe deasupra, oricât de nefavorabile 


erau circumstanţele, trebuia să o vadă pe Fenella. Nu putea 
permite ca tăcerea dintre ei să se acutizeze. 

Cu siguranţă, la un moment dat, în seara următoare, 
putea să aibă ocazia de a rămâne singur cu Fenella, fără a 
atrage atenţia asupra lor. 


În seara următoare, Fenella se plimba în jurul mesei 
frumos aranjate, citind cartonaşele care indicau locul 
fiecărui invitat. Din fericire, fraţii Tremayne erau aşezaţi 
departe de ea. Strigătul printre lumânări şi aranjamente 
florale era privit cu dispreţ în înalta societate, iar masa era 
prea lată ca să permită vreo conversaţie personală peste 
ea. 

Atenţia Fenellei se concentră asupra locului ei, care 
era la mijlocul unei laturi a mesei, şi la cele două cartonaşe 
cu numele invitaţilor care urmau să-i stea alături. Cum 
Edward era plasat în dreapta, el avea să fie cel care să o 
conducă la masă, ceea ce avea să-l enerveze pe George. Se 
gândi pentru un moment să schimbe cartonaşele între ele, 
dar nici să-l încurajeze pe George nu voia. 

Lord George putea fi liniştit cu zâmbete şi discuţii; nu 
era, cu siguranţă, genul care să facă sau să provoace o 
scenă. Dar Edward nu putea fi tratat într-un mod similar. 
Nici măcar nu era sigură că se putea descurca în compania 
lui; prezenţa lui fizică avea un asemenea efect asupra ei, 
încât uita şi de cele mai crunte supărări. 

De ce venea el? Era o mişcare perversă. Cu excepţia 
cazului în care intenţiona în mod deliberat să o pună într-o 
situaţie jenantă, să o facă să se simtă inconfortabil. Dar, 
deşi era un om cu mari lacune în ceea ce priveşte 
stăpânirea emoţiilor, nu era un meschin. 

Se înroşi uşor, vinovată, şi se întoarse brusc de la 
masă când auzi uşa deschizându-se. Lady Grantley păşi în 
cameră. Era întruchiparea eleganţei la modă, într-o rochie 
de mătase de un galben precum şofranul, cu mâneci 
bufante, completată de cercei, colier şi o tiară de topaz, pe 


care o purta peste părul aranjat într-o coafură înaltă. 

— Chiar mă întrebam unde eşti, Fenella, spuse ea, 
examinându-şi fiica. Ai avut dreptate în privinţa rochiei, 
draga mea. Este foarte dramatică. De regulă, tinerele de 
vârsta ta nu poartă negru, însă ţie îţi vine perfect. Şi 
mânecile acelea strâmte sunt atât de interesante! 

Fenella zâmbi încântată. 

— E foarte elegantă, nu-i aşa? Mulţumesc că mi-ai 
împrumutat safirele, merg perfect cu rochia! 

Mama ei încuviinţă din cap. 

— Da, într-adevăr, merg de minune. Din nou, un efect 
foarte dramatic. Aproape orice bijuterie arată perfect cu 
negru, dar nimic nu se compară cu strălucirea pe care o 
lasă safirele pe această culoare. 

„Cu siguranţă, au să-i atragă atenţia lui Edward”, îşi 
spuse Fenella, atingându-şi colierul bogat de pietre de la 
gât. Se gândise mult până să decidă să le poarte. Şi se 
întreba dacă Edward avea să vadă vreun mesaj în faptul că 
ea alesese safire. Şi, dacă da, care ar fi fost acela? Dar, în 
cele din urmă, ea hotărâse că orice avea el să gândească 
despre pietrele preţioase era irelevant. li completau perfect 
ţinuta, iar ea avea de gând să arate cât se putea de bine. 

Lady Grantley se plimba în jurul mesei, analizând cu 
un ochi de vultur fiecare eventuală problemă: o furculiţă 
care nu era aşezată perfect, o petală care căzuse din vaza 
imensă plină cu hortensii. Collins stătea atent în prag, gata 
să răspundă la orice cuvânt sau gest făcut de stăpâna 
casei. In cele din urmă, inspecția se încheie şi Lady 
Grantley spuse: 

— Foarte frumos, Collins! Ca întotdeauna, pot avea 
încredere în tine când vine vorba despre atingerea 
perfecțiunii. Hai, Fenella, ar trebui să fim în salon, să ne 
aşteptăm oaspeţii! 

Soneria se auzi aproape fără încetare în următoarea 
jumătate de oră. Lord şi Lady Grantley stăteau în faţa 
şemineului şi salutau fiecare invitat. Fenella stătea liniştită 
lângă ei, întâmpinând şi ea musafirii. George fu printre 
primii care sosiră. Fenella se pregăti pentru eventuale 


înţepături. 

— Bună seara, George, spuse ea, şi îi întinse mâna, cu 
un zâmbet cald. Nu ne-am văzut de mult. 

— Chiar ne întrebam pe unde eşti, dragă George, 
spuse Lady Grantley. 

— Am fost nevoit să merg o vreme la domeniul de la 
ţară. Tatăl meu voia să rezolv nişte probleme cu arendaşul, 
spuse el, şi se înclină din nou adânc în faţa gazdei, înainte 
de a-şi îndrepta în cele din urmă atenţia asupra Fenellei. 

— Arăţi splendid ca întotdeauna, Fenella, spuse el, 
căutându-i privirea. 

O privea, constată ea, uşor precaut, de parcă se 
întrebă dacă ea avea să-i sară la beregată. 

— George, ce mai faci? întrebă ea şi îl sărută pe 
obraz, ca de obicei. Cum era în Derbyshire în această 
perioadă a anului? Rece, presupun. 

— Am petrecut câteva zile plăcute trăgând cu arma, 
spuse el, acceptând un pahar de şampanie de pe o tavă 
oferită de un lacheu. Dar pământul este prea îngheţat 
pentru vânătoare. 

— Ce uşurare pe bietele vulpi, în acest caz, spuse 
Fenella, apoi izbucni într-un râs involuntar când văzu 
expresia de adevărată derută de pe faţa lui George. 

— Nu e rău să arătăm puţină compasiune faţă de 
animalele sălbatice, se auzi vocea familiară a lui Edward 
din spatele lui George. 

Ochii Fenellei se ridicară pentru a întâlni privirea de 
un albastru intens şi zâmbetul conspirativ al gurii pe care o 
sărutase de atâtea ori. Gura aceea care îi sărutase fiecare 
centimetru din corp. Simţi cum pământul i se clatină sub 
picioare. 

— Bună seara, domnule Tremayne, spuse ea cu o 
voce neutră şi afişând un zâmbet fad. 

— Bună seara, domnişoară Grantley, zise el, apoi se 
întoarse imediat, pentru a-şi saluta gazdele cu o curtoazie 
impecabilă, după care îi întinse mâna lui George. Lord 
George, cred că am mai avut plăcerea să ne întâlnim, acum 
ceva timp. 


— Da, aşa cred, Tremayne, spuse George cam tăios şi 
strânse foarte scurt mâna întinsă de Edward. 

Un val de nou-sosiţi îi obligă pe George şi pe Edward 
să renunţe la locurile lor de lângă familia Grantley şi să se 
amestece cu ceilalţi oaspeţi. 

Fenella respiră uşurată, fericită de răgazul temporar. 
La o primă impresie, părea mai degrabă că George avea să 
fie cel supărat şi bosumflat. Dar nu trebuia să-şi facă griji în 
privinţa lui decât după ce primul fel principal de mâncare 
era luat de pe masă, când eticheta cerea ca ea să îşi 
îndrepte atenţia către vecinul din stânga. 

Edward îşi luă paharul cu şampanie şi se instală într- 
un colţ plin cu cărţi din salon, examinând titlurile erudite, 
întrebându-se câte dintre ele fuseseră deschise în ultimul 
deceniu. 

— Oh, acestea sunt doar de ochii lumii, spuse lângă 
cotul lui o voce veselă, pe care o recunoscu imediat. 
Adevăratele cărţi pe care le citeşte lumea sunt în 
bibliotecă. 

— Domnişoară Petra Rutherford, zise el şi zâmbi cu o 
plăcere sinceră. 

Îi plăcuseră ambele prietene ale Fenellei, atunci când 
le întâlnise în Hyde Park. 

— Recunosc, tocmai mă întrebam când au fost 
deschise ultima dată. 

— Sunt sigură că sunt şterse de praf în mod regulat, 
răspunse Petra. Aştepţi o ocazie ca să rămâi singur cu 
Fenella? 

— Cât de directă eşti, remarcă Edward. 

Petra spuse simplu: 

— De obicei, este cel mai bun mod de a obţine un 
răspuns. 

— Aşa am crezut mereu şi eu, spuse el, cu ochii la 
Fenella. 

Petra îi urmări privirea şi zise repede, ca să nu se 
răzgândească: 

— Vrei un sfat? 

Ochii lui o priviră cu interes. 


— Da. Totuşi, nu garantez că îl voi urma. 

— E alegerea ta, spuse ea încruntându-se. Nu ar 
trebui să mă bag, dar nu suport s-o văd pe Fenella suferind. 
Ai rănit-o îngrozitor. Dar cred că simţi pentru ea ce simte şi 
ea pentru tine. Aşa că, dacă ai de gând să discuţi cu ea 
despre ce s-a întâmplat, nu o face pe tonul acela de 
profesor înţepat, spuse ea, şi luă un pahar de şampanie 
oferit de un lacheu. Fenellei nu-i place să fie tratată cu 
superioritate. lar tu exact asta ai făcut în scrisoarea aceea. 

Fără să-i mai arunce o privire, Petra se îndepărtă, 
lăsându-l pe Edward şocat şi căzut pe gânduri. Dacă se 
gândea mai bine, chiar i se adresase pe o notă de 
superioritate şi pe un ton de profesor. Nu era de mirare că 
ea nu îl primise în acea după-amiază, având în vedere acest 
lucru şi toate cuvintele îngrozitoare pe care i le aruncase 
când erau în faţa teatrului. Numai că viaţa dificilă pe care o 
dusese îl învățase să se lupte cu orice preţ şi mijloace 
atunci când îşi dorea ceva. Lucrurile nu-i cădeau din cer. 
Din păcate, se îndrăgostise de o femeie care nu reacţiona 
bine la tacticile lui dure şi agresive. 

Sună gongul, iar în încăpere se făcu linişte. Toate 
privirile se îndreptară spre uşile duble unde stătea Collins 
cu o foaie de hârtie în mână, anunțând cu ce parteneri 
urmau să intre invitaţii în sala de dineu. 

Citi lista cuplurilor, întocmită de Lady Grantley, în 
ordinea descrescătoare a importanţei. 

— Lord George Headington şi Lady Amanda Sinclair, 
anunţă el, aproape de începutul listei. 

George se albi, apoi se înroşi. După care îşi recăpătă 
calmul, se înclină şi îi oferi braţul partenerei sale. Evită să 
se uite la Fenella, care rămase calmă în picioare, lângă foc, 
în timp ce lista continua. 

— Onorabila domnişoară Grantley şi domnul Edward 
Tremayne, anunţă Collins, ajungând în partea de jos a listei. 

Edward se înclină şi îi oferi braţul Fenellei, cu chipul 
lipsit de expresie. Ea îl apucă de braţ, înclină scurt din cap 
şi îi permise să o însoţească în sufragerie. 

— În mijloc, pe partea stângă, murmură ea când 


intrară în camera unde ceilalţi invitaţi deja se aşezau la 
masă. 

George se uită uluit la Edward când se apropiară de 
locurile lor. Edward îl ignoră şi se aşeză la dreapta Fenellei, 
după ce un lacheu îi ţinu acesteia scaunul. 

— Ce-i asta, Fenella? o întrebă George în şoaptă. Eu 
sunt cel care te conduce de fiecare dată la cină. 

— Ştiu că aşa este, George, dar, după cum ţi-am mai 
precizat, mama a decis că este timpul să mai schimbe un 
pic lucrurile; nu e ca şi cum am fi logodiţi. Ar trebui să stau 
din când în când şi cu alţi oameni. Oricum, stai lângă mine, 
sublinie ea şoptit. 

George se văzu obligat să accepte explicaţia. Şi, 
oricum, era mult prea bine-crescut ca s-o ignore pe 
domnişoara Sinclair. Fenella luă o înghiţitură de vin alb din 
paharul din faţa ei. 

— Arăţi magnific, Fenella, dacă îmi este permis să 
spun asta, începu Edward. lar safirele sunt absolut superbe. 

— Te rog să nu cauţi nicio semnificaţie în faptul că 
port safire, îi răspunse ea, mai tăios decât intenţionase. Pur 
şi simplu, s-au nimerit să fie cea mai potrivită alegere 
pentru această rochie. 

— Nu m-am gândit la nicio semnificaţie, spuse el, 
ridicând paharul cu vin. Nu e nevoie să devii defensivă doar 
pentru că îţi fac un compliment legat de felul în care arăţi. 

Fenella rămase tăcută o clipă, profitând de răgazul pe 
care i-l oferea lacheul care-i punea supa în faţă. Când 
acesta se retrase, spuse încetişor: 

— Nu am intenţionat să intru în defensivă. 

Edward ridică din sprâncene. 

— Atunci, mă bucur că am înţeles greşit, spuse el, şi 
îşi cufundă lingura în supă. 

Fenella îşi muşcă buza. Era la fel de rău pe cât se 
temuse. 

— Sper că ai avut o zi plăcută, domnule Tremayne. 

— Oh, haide acum, domnişoară Grantley. Poţi mai 
bine de atât, chicoti el uşor, aruncându-i o privire rapidă, 
aproape amuzată. 


—  Abilităţile conversaţionale par să mă fi părăsit, 
spuse ea, tamponându-şi buzele cu şerveţelul. Dar voi 
continua să încerc. Aţi avut o zi productivă, domnule 
Tremayne? 

— Cred că poţi răspunde tu la asta, replică el, 
suficient de încet pentru ca vocea lui să se amestece în 
zgomotul făcut de  zăngănitul tacâmurilor, ciocnitul 
paharelor şi conversațiile celorlalţi invitaţi. Crezi că am avut 
o zi plăcută şi productivă, după ce chiar ieri ai refuzat să 
vorbeşti cu mine? 

— Acum, vorbesc cu tine, răspunse ea, luând cu 
atenţie o înghiţitură de supă. 

— Trebuie să recunosc însă că nu-mi amintesc tot ce 
ţi-am spus despre teatru, dar admit că a fost, probabil, 
foarte neplăcut şi îmi pare foarte rău. Ştiu, de asemenea, 
că tonul scrisorii mele a fost total greşit. Dar nu ar fi trebuit 
să refuzi să mă vezi, fără nicio explicaţie. Trebuia să discut 
cu tine. Trebuie să recunoşti asta. 

— Întotdeauna este vorba doar despre ce ai tu nevoie, 
nu-i aşa, Edward? spuse ea cu o voce blândă, în care se 
ghicea totuşi o notă acidă. Te-ai gândit pentru un minut de 
ce aş fi putut eu avea nevoie, după acea scenă 
îngrozitoare? Dar nu e acesta locul în care să avem o 
asemenea discuţie. Ne putem limita la o conversaţie 
banală, te rog? 

Edward era pe punctul de a se ridica şi de a părăsi 
masa, dar singurele scene dramatice care îi plăceau erau 
acelea de la teatru. Nu avea chef să fie subiectul unui 
dezastru social. 

— Ai fost în vreun loc interesant ieri după-amiază, 
domnişoară Grantley? întrebă el pe un ton neutru. 

— La British Museum. Au o expoziţie egipteană 
fascinantă... deosebit de informativă, răspunse ea, dorindu- 
şi ca măcar unul din ei să dispară în podea. 

Cum naiba aveau să facă faţă, în felul acela, pentru 
încă o oră? 

Se lăsă liniştea în încăpere, în timp ce farfuriile de 
supă erau îndepărtate, pentru a fi înlocuite cu platouri de 


langustine, care străluceau în cochiliile lor. 

Edward îndepărtă cu îndemânare capul şi cochilia 
crustaceului mare de culoare roz. Apoi, la fel de abil, 
schimbă farfuria sa cu a Fenellei. 

— Permiteţi-mi, domnişoară Grantley. Acele volane 
par în pericol să se scufunde într-o baie de unt. 

Ea tocmai se pregătea să atace propriile langustine, în 
timp ce se întreba cum să ţină volanele din dantelă ale 
mânecilor rochiei departe de sosul din farfurie. Erau peste 
tot pe masă boluri pentru spălatul degetelor, dar nimic cu 
care ar fi putut să-şi prindă dantela, însă, iată, Edward 
rezolvase cu discreţie şi cu rapiditate problema, înainte 
chiar ca ea să fie nevoită să-i facă faţă. 

— Mulţumesc, spuse ea. 

Era singurul răspuns adecvat, chiar dacă ea crezuse, 
pentru o clipă, că trebuia să fi fost deranjată de acţiunea 
lui. Însă, trebuia să admită, majoritatea bărbaţilor, inclusiv 
George, nici nu ar fi observat problema, darămite să o mai 
şi rezolve atât de rapid. 

— Plăcerea este de partea mea, spuse Edward şi 
începu să îşi curețe propria langustină, înainte de a-şi 
înmuia degetele în apa caldă, parfumată cu lămâie, din 
bolul pentru spălat. 

— Azi am simţit că vine primăvara, spuse Fenella, 
înfigând furculiţa cu doi dinţi într-o bucată de langustină. 
Până şi aerul pare că s-a mai încălzit. 

— Eu trebuie să recunosc că tot cu blana pe mine am 
umblat, spuse Edward. Şi tot am simţit că-mi este frig când 
veneam încoace. 

— Am auzit  azi-dimineaţă, în zori, cântecul 
păsărelelor. Ştiu că acesta este unul dintre primele semne 
ale sosirii primăverii. 

Buzele lui Edward zvâcniră. 

— Mă întreb cât timp putem continua asta. Presupun 
că, după vreme, am putea aborda ultimul discurs al lui 
Balfour din Camera Comunelor. Din păcate, nu m-am mai 
uitat pe ziare de câteva zile. Dar poate ai un alt subiect 
ireproşabil pe care l-am putea explora. 


— Mare păcat că nu mai putem vedea nici măcar una 
dintre piesele domnului Wilde puse din nou în scenă, spuse 
ea, aventurându-se pe un teritoriu interzis în societate, cu 
speranţa că nimeni altcineva în afară de Edward nu o putea 
auzi. Mi se pare o mare greşeală că munca sa nu a fost 
reabilitată nici măcar după ce a murit. 

— Acesta nu este tocmai un subiect potrivit, draga 
mea. Cu siguranţă, nu unul pe care să îl putem discuta aşa 
cum mi-aş dori la o masă organizată de mama ta. Hai să 
încercăm ceva mai puţin controversat! Ai planuri de 
călătorie pentru acest an? Parisul primăvara, poate? 

O lălăiră cumva până sosi al doilea fel de mâncare, 
moment în care eticheta spunea că Fenella trebuia să-şi 
îndrepte atenţia către George. 

O privire la expresia lui rănită şi indignată îi spuse că 
următoarea oră nu avea să fie mai uşoară decât cea 
dinainte. 

— De ce este omul acela aici? şopti el. E un proscris 
social, Fenella, iar tu îl tratezi ca pe un oaspete de onoare. 

— Edward nu este un proscris social, George, spuse 
ea scurt. Este un Tremayne, fiul contelui de Pendleton. 

— Ar trebui să auzi cum vorbesc despre el fratele şi 
sora lui vitregă, mormăi George în friptura de vită. E 
persona non grata în familie, să ştii. 

— Atunci, e prostia lor, spuse ea, gustând din carnea 
de vită. Nu poate fi tras la răspundere pentru 
circumstanţele naşterii sale. 

— Nu de asta se plâng ei. Sau, cel puţin, nu numai de 
asta. Este vorba despre nerecunoştinţa sa, despre lipsa 
bunelor maniere, despre faptul că a refuzat să se revanşeze 
faţă de familia care l-a tratat cu atâta generozitate... 

Fenella îl întrerupse cu un gest neceremonios. 

— Refuz să discut cu tine bârfe rău intenţionate, 
George, despre oricine. Spune-mi mai multe despre 
călătoria ta la Derbyshire. 

George se făcu roşu la faţă şi luă o înghiţitură prea 
mare din paharul cu vin din faţa sa. Se înecă. Fenella 
împinse paharul cu apă în direcţia lui, în timp ce el se 


străduia să-şi recapete răsuflarea, cu faţa îngropată în 
şervet. 

— la o gură de apă, George! 

— Uneori, eşti al naibii de condescendentă, Fenella, 
spuse el, cu vocea înăbuşită în şervet. 

O acuzaţie pe care ea o aruncase asupra celuilalt 
vecin de scaun, se gândi Fenella ironic. 

Dineul acela se dovedea a fi cea mai dezastruoasă 
petrecere la care participase vreodată. Dar de ce ar fi 
trebuit să se aştepte la altceva? 

Cu o supremă uşurare, ea urmă semnul din cap făcut 
de Lady Grantley şi se ridică pentru a-i lăsa pe domni cu 
vinul de Porto. 

Edward se ridică şi el. 

— Te voi urma în câteva minute, îi spuse el la ureche. 

— Nu, te rog, stai şi bucură-te de vinul de Porto, 
răspunse ea. Sunt sigură că amândoi ne vom simţi mai bine 
în companii diferite. Şi pot garanta pentru vinul de Porto al 
tatălui meu. 

— Dacă ai putea să-mi citeşti gândurile în acest 
moment, Fenella, ai fi mult, mult mai atentă la ce spui în 
continuare. 

Privirea lui pătrunzătoare avea în ea o ameninţare 
inconfundabilă, şi Fenella simţi cum se înviorează la 
perspectiva unei dispute adecvate, unde să poată face faţă 
divergenţelor dintre ei fără teama de a fi văzuţi sau auziţi. 
In mod clar, se grăbise cu concluziile când crezuse că totul 
se sfârşise între ei. 

— Mai târziu, poate. 

Îl salută rece din cap şi ieşi cu graţie din sufragerie, în 
urma mamei ei. 


Capitolul 25 


Sala de bal a conacului familiei Wareham din 
Devonshire Place era iluminată de numeroase candelabre, 


podeaua strălucea de cât fusese lustruită, iar uşile duble 
dădeau spre un salon unde se aflau răcoritoare şi gustări şi 
spre încăperea în care bărbaţii jucau cărţi. Scaunele pentru 
însoțitori erau aşezate de-a lungul pereţilor de culoare 
crem. 

Fenella intră însoţită de George, care manevrase 
lucrurile în aşa fel încât să se urce în trăsura în care se afla 
ea, când porniseră în coloană din Albemarle Street. 

Reuşise să evite o întâlnire faţă în faţă cu Edward 
când domnii abandonaseră, în cele din urmă, vinul de Porto 
din sufragerie şi se alăturaseră doamnelor, în salon. Insă 
acum era mai degrabă confuză decât supărată. 

Era clar că Edward nu credea că ceea ce se 
întâmplase între ei legat de Music Box Theatre constituia 
sfârşitul legăturii lor. Părea să considere că fusese mai 
degrabă o mică neînțelegere, din vina amândurora. 
Următoarea mişcare depindea de ea, iar Fenella nu putea 
ignora un aspect inevitabil: prezenţa lui era vitală pentru 
fericirea ei. Avea nevoie de tot ce însemna el, chiar şi de 
momentele în care o făcea să se enerveze, de cele în care 
părea maliţios şi nepoliticos. Edward îi era la fel de esenţial 
precum aerul pe care-l respira. lubea toate micile lor 
neînţelegeri, dar şi senzaţia că într-un fel îi aparţinea, aşa 
cum şi el îi aparţinea ei. Putea ea să se îndepărteze de 
toate acelea? Era necesar să se îndepărteze de Edward şi 
de tot ce însemna el? 

Îl pierduse din ochi, în aglomeraţia creată la plecare. 
Era posibil ca el să fi fost în una dintre celelalte trăsuri cu 
care porniseră spre bal, dar se îndoia. Probabil dispăruse 
pur şi simplu în noapte. Înfruntase acea seară cât putuse el 
de bine, apoi se retrăsese. 

Diana şi Rupert se aflau chiar în spatele ei şi al lui 
George în timp ce urcau scara în formă de potcoavă, pentru 
a fi întâmpinați de Lord şi Lady Wareham, care îi 
direcţionară spre majordom, iar aceasta îi anunţă în sala de 
bal. 

Petra, implicată într-o conversaţie cochetă cu unul 
dintre colegii ofiţeri ai lui Rupert, intră în sala de bal chiar în 


faţa lor. Fenella îşi ajustă panglicile care-i ţineau masca 
argintie şi începu să le răspundă celor care o salutau. In 
timp ce se mişca printre oaspeţi, schimbând ici şi colo câte 
un cuvânt, George, cu masca lui stacojie, stătea lipit de ea, 
cu o mână înfiptă sub cotul ei. 

— George, te rog, încetează să mă mai direcţionezi ca 
şi cum aş fi o navă în bătaia furtunii, protestă ea în cele din 
urmă, oprindu-se într-un colţ mai liniştit. 

Pur şi simplu, simţea că nu mai suporta. Dacă el 
refuza să o asculte atunci când îi spunea politicos, atunci 
venise momentul să fie drastică. 

— Trebuie să înţelegi că nu-ţi aparţin, indiferent de 
ce-ţi trece ţie prin cap. 

— Vei fi soţia mea, spuse el, cu un zâmbet 
încăpățânat. Ştii şi tu, ştiu şi eu. Nu se poate întâmpla 
înainte să împlinesc 30 de ani, dar putem sta logodiţi până 
atunci şi îmi vei purta inelul. Am vorbit cu tatăl meu. li 
place de tine şi a spus că o logodnă lungă este perfect 
acceptabilă... 

— Nu ai niciun drept să vorbeşti cu tatăl tău despre 
mine şi nu ai niciun drept să-mi vorbeşti în acest fel, îl 
întrerupse Fenella furioasă. Ţi-am spus deja că nu mă voi 
logodi cu tine. Îmi place de tine ca prieten, dar nu m-aş 
căsători cu tine nici dacă ai fi ultimul bărbat de pe Pământ. 
Te-aş face complet nefericit; ştii că nu ne-am potrivi deloc. 
Tot ce sunt, toate lucrurile în care cred reprezintă o bătaie 
de cap pentru tine. Cum ai putea avea o soţie care a 
manifestat prin faţa Parlamentului? 

— Nu vei mai face asta când vei fi soţia mea, spuse el 
cu încăpățânare. Am mai spus-o: te vei schimba. Odată ce 
vei deveni mamă, totul va fi complet diferit. Chiar şi tatăl 
meu spune că, odată ce o să ai copii, o să uiţi de toate 
prostiile astea cu votul pentru femei şi vei sta liniştită 
acasă, unde îţi este locul. Şi acum, hai să dansăm! E un 
vals, şi îmi place să valsez cu tine. 

Fără să mai aştepte răspuns, o trase pe Fenella pe 
ringul de dans. Ea era încă prea şocată de declaraţiile lui ca 
să reacționeze. Dar îşi reveni după un minut. 


— Cum îndrăzneşti să discuţi despre mine cu tatăl 
tău? Lasă-mă imediat să plec, George! 

Strânsoarea lui se înteţi. Îi simţea forma mâinii cum îşi 
lăsa amprenta pe spatele ei. O ţinea captivă, iar ea nu ştia 
cum să se desprindă fără să provoace o scenă scandaloasă. 
Şi apoi o voce calmă spuse: 

— Pot să intervin? 

Ea întoarse capul repede. Edward, cu o mască neagră, 
stătea chiar în spatele ei, cu mâna sprijinită pe braţul lui 
George. Era un gest total acceptabil, care nu avea de ce să 
atragă atenţia. Dar George îi răspunse tăios: 

— Nu, nu poţi. Dansez cu logodnica mea, şi ea nu mai 
dansează cu nimeni altcineva în seara asta. 

Fenella încremeni. Se făcuse cenuşie la faţă. 

— Nu sunt logodnica ta. Lasă-mă să plec, George! 
Acum! 

Expresia lui Edward rămase calmă, cu excepţia 
ochilor, care aruncau fulgere albastre de după masca 
neagră. 

— Cred că ai auzit-o pe lady, Lord George. 

— Rămâne cu mine, declară George şi încercă să o 
tragă pe Fenella înapoi la dans. Logodnica mea nu are 
treabă cu bastarzii. 

Tonul lui se ridicase destul de mult încât să fie auzit 
de dansatorii din imediata lor apropiere. Edward era alb ca 
varul, dar expresia lui rămase neclintită. Fenella îi zări pe 
Diana, Rupert şi Petra, toţi trei cu expresii alarmate, 
mişcându-se spre ei. 

Edward oftă şi clătină din cap. Până aici ţinuse decizia 
lui de a evita scenele scandaloase. Ridică o mână şi îşi 
înfipse pumnul în bărbia lui George. Lord George se prăbuşi 
ca un sac de cartofi. Oamenii din jur se dădură înapoi, în 
timp ce priveau şocaţi şi fascinaţi. Scena din faţa lor era 
îndeajuns de scandaloasă pentru a anima întregul sezon de 
baluri, care abia începuse. 

Edward o luă de mână pe Fenella. 

— Vino cu mine! Mi-a ajuns. Noi doi trebuie să vorbim. 

Se îndreptă spre uşile care dădeau spre salonul cu 


gustări şi răcoritoare, strângând-o pe Fenella lângă el şi 
făcându-şi drum prin mulţimea care se aduna rapid. 

Ea îl urma ascultătoare, uluită şi totuşi asaltată de un 
sentiment pervers de uşurare. Ideal era să nu-l fi lăsat pe 
George lat pe podeaua unei săli de bal aglomerate, dar 
măcar depăşiseră unul dintre obstacolele de pe teren. 

— Aici, spuse Edward şi deschise o uşă spre o cameră 
mică, fără ferestre, din spatele salonului cu răcoritoare. 

Incăperea era plină de scaune şi de tăvi stivuite. 
Flacăra unei lămpi pe gaz scălda încăperea într-o lumină 
caldă, aurie. 


În sala de bal, Rupert se uită în jos la George, care 
începea să-şi revină. 

— N-am înţeles niciodată ce-a văzut Fenella la el, 
murmură către Diana şi Petra, care erau lângă el. 

Rupert se aplecă, îl prinse pe George şi îl săltă cu 
ajutorul altor câţiva domni. George se legănă, cu o mână la 
bărbie, de parcă nu înţelegea ce îl lovise. 

— Îți sugerez să te faci nevăzut. Du-te undeva şi ține- 
ţi capul sub apă rece, îl sfătui Rupert. 

George clipi nedumerit, încă legănându-se şi ţinându- 
se de bărbie, până când cineva îl luă de braţ şi îl conduse 
spre ieşire. 

Rupert se uită în jur la mulţimea care privea cu gura 
căscată. 

— Unde s-au dus Tremayne şi Fenella? 

— Cred că au mers undeva unde să poată discuta în 
linişte, spuse Diana. 

— Ar trebui să-i căutăm? întrebă Petra, uitându-se în 
jur, prin sala de bal. 

Incăperea zumzăia de voci; orchestra continua să 
cânte, dar nimeni nu mai dansa. Lumea se adunase în mici 
grupuri şi discuta despre scena extraordinară la care 
tocmai asistaseră cu toţii. 

— Cred că Fenella e capabilă să-şi poarte singură de 


grijă, declară Rupert. Cred că ea şi Tremayne au o 
problemă, şi ar trebui să le dăm pace, ca s-o poată rezolva. 

— Sunt de acord, spuse Diana. Să mergem în salonul 
pentru cină şi să ne comportăm ca şi cum nu s-ar fi 
întâmplat nimic neplăcut. 


— Nu poţi să te porţi aşa! Este atât de nepoliticos, 
Edward! 

Fenella inspiră adânc pentru prima dată de când 
Edward o luase de mână şi ieşise cu ea din sala de bal. 

— Eram extrem de nerăbdător să ieşim amândoi de 
acolo, răspunse el. Nu mă interesau în mod deosebit 
regulile de bună purtare în societate, în acele momente. 

— Cu siguranţă! Şi te-ai asigurat că vede asta orice 
fiinţă care respiră! Nu e greu de ghicit care va fi subiectul 
principal al conversaţiilor din saloanele din Mayfair, pentru 
restul sezonului. 

— A fost cadoul meu pentru ei... sper să le placă, 
răspunse Edward. 

Se cocoţă pe braţul unui scaun, cu masca neagră 
atârnându-i pe un deget, în timp ce o privea pe Fenella cu 
atenţie. Nu părea deloc afectat de cele întâmplate. 

— Cum de ai ştiut despre această cameră? întrebă ea, 
încercând să tergiverseze. 

— Am fost la şcoală cu Freddie Wareham, spuse el 
nerăbdător. Mi-am petrecut aici unele vacanțe şi cunosc 
casa. Acum, spune-mi, te rog, de ce susţinea George că eşti 
logodnica lui? 

— E o prostie. Ţi-am spus - sau, mai bine zis, i-am 
spus asta. Îi tot spun de săptămâni întregi. 

Fenella îşi desfăcu masca şi o aruncă pe scaunele 
stivuite. 

Edward îşi freca absent pumnul. 

— Hai, Fenella, să trecem la subiectul care ne doare! 

— Ce vrei să spun? 

— Lasă-ţi furia să se exprime. Trebuie s-o aud. 


Ea trase adânc aer în piept. 

— În regulă. Am vrut să-ţi fac un cadou, o surpriză. Ai 
respins-o în cei mai duri termeni, acuzându-mă că am avut 
interese personale. Nu ai mai primit niciodată un cadou? 

— Nu, din câte îmi amintesc, răspunse el. 

— Nu ai avut niciodată parte de o surpriză? 

— Nu de surprize plăcute. 

Ea îl privi uimită. 

— Nici măcar când erai copil? 

— Nu, de când aveam vreo şapte ani şi am fost luat 
de la mama. 

El vorbise pe un ton neutru, dar Fenella se umplu de 
groază când îşi dădu seama ce însemna, de fapt, declaraţia 
lui. 

— Oh, cât de îngrozitor, spuse ea, privindu-l plină de 
compasiune. Îmi pare rău, dragul meu! Acum, nu mai pot fi 
furioasă. Dar... dar încă nu înţeleg de ce m-ai urât atât de 
mult în acel moment. 

— Nu, scumpa mea, nu te-am urât. Nu te-aş putea uri 
niciodată. Te iubesc. Zâmbi şi întinse braţele spre ea. Vino 
aici şi lasă-mă să-ţi arăt cât de rău îmi pare rău că m-am 
purtat ca o brută! O să-ţi explic şi de ce nu am vrut acel 
teatru. 

Ea se cuibări fără să ezite la el în braţe şi îşi sprijini 
capul pe pieptul lui, în timp ce Edward o mângâia pe păr. 

— Mi-ai explicat, murmură ea. Nu voiai un public din 
înalta societate. Ar fi trebuit să mă gândesc la asta. Eu m- 
am gândit doar la o audienţă mai mare care să aplaude şi 
la tine primind felicitări pentru o piesă extraordinară, 
precum şi cronici strălucitoare în ziarele de a doua zi. M-am 
lăsat furată de toate acestea. 

— lar eu am sărit la tine, spuse el, cu regret. Poţi să 
mă ierţi, Fenella? întrebă el, ridicându-i cu un deget bărbia. 

— Dacă şi tu mă poţi ierta. 

— Nu am nimic de iertat, spuse Edward, şi gura lui 
cobori pe a ei. După un lung moment, el îşi înălţă capul şi o 
privi în ochi. S-a terminat, scumpa mea? 

Ea încuviinţă din cap, apoi spuse cu un strop de 


răutate: 

— Până la următoarea ceartă. 

El zâmbi trist drept răspuns. 

— Care mă tem că este inevitabilă, dar voi face tot 
posibilul pentru a mă asigura că, pe parcursul ei, nu voi uita 
nicio clipă dragostea pe care ţi-o port. 

— Îmi tot vine să plâng, spuse Fenella, ştergându-şi 
ochii brusc umezi cu vârful unui deget. De când te-am 
cunoscut, lacrimile par să izvorască aparent fără motiv, de 
undeva din trupul meu. Sper că voi trece peste asta. Este 
îngrozitor de inconvenabil. 

Edward îi întinse batista. 

— Nu-mi amintesc să mai fi avut vreodată un 
asemenea efect asupra unei femei. 

— Nu voi întreba câte au fost, spuse ea, şi strânse 
batista în mâini, cu un zâmbet slab. 

— Câtă discreţie! comentă el. Acum, permite-mi să-ţi 
spun ce am decis în privinţa teatrului. 

— Nu trebuie să decizi nimic, spuse Fenella repede. 
Nu trebuie să-l foloseşti. 

— Ar fi o risipă teribilă de bani, ca să nu mai vorbim 
că am pierde un spaţiu foarte atractiv. Vom începe 
repetițiile acolo săptămâna viitoare, iar luna următoare 
vom pune în scenă un spectacol pentru un public invitat 
personal de mine. Oameni ale căror opinii contează pentru 
mine. După aceea, în funcţie de reacţii, critici şi sugestii, o 
să rescriu, după cum va fi nevoie. Apoi vom continua 
repetițiile şi vom avea o premieră discretă pentru oricine 
alege să participe şi este dispus să plătească pentru acel 
spectacol. 

Fenella făcu ochii mari. 

— Deci ai hotărât toate astea în doar două zile? Te-ai 
uitat la spaţiu? 

— M-am uitat, după ce te-am alungat cu apucăturile 
mele de brută, zise el şi zâmbi cu tristeţe. Am vorbit şi cu 
directorul. Erau nişte ajustări pe care voiam să le fac la 
iluminat. Te deranjează? 

— Sigur că nu. Ţi l-am dat ţie, îţi aminteşti? Este al 


tău, să faci ce vrei cu el, spuse ea, cu ochii strălucind de 
plăcere. 

Edward îşi băgă mâna în haină. 

— Şi acum, iubirea mea, am ceva să-ţi ofer. Am tot 
purtat acest obiect cu mine, aşteptând momentul potrivit. 
Şi cred că nu poate exista un moment mai bun decât 
acesta. 

Scoase din buzunarul interior de la haină un pachet 
învelit în hârtie. Fenella tresări neliniştită când el îi puse 
pachetul în palmă, temându-se că nu avea să răspundă aşa 
cum se aştepta el, temându-se că avea să-i facă exact ce îi 
făcuse şi el ei. Degetele îi cam tremurau, în timp ce 
desfăcea pachetul. 

Suspină impresionată. Era o brățară superbă, cu trei 
rânduri de safire, cele mai neobişnuite pe care le văzuse în 
viaţa ei. Se uită la el, fără cuvinte. 

— Dă-mi mâna, spuse el. 

Luă brăţara de la ea şi i-o prinse la încheietură. 

Ea o ridică spre flacăra de la lampă şi se uită 
fermecată la pietrele care îşi schimbau culoarea din 
albastru intens în roşu, apoi deveneau aproape negre, în 
timp ce-şi răsucea brăţara în lumină. 

— Safire care-şi schimbă culoarea, şopti ea. 

— A fost a mamei mele, spuse Edward, fericit să vadă 
cât era ea de încântată. Mi-aş fi dorit să fi fost ea cea care 
să ţi-o pună la încheietură. l-ar fi plăcut să te vadă purtând- 
o, mai ales cu rochia aia. 

— Ar arăta minunat şi dacă aş fi îmbrăcată în zdrenţe, 
răspunse ea. 

— Tot minunat ar arăta şi dacă n-ai mai purta nimic 
altceva decât aceste safire, spuse el, cu ochii strălucind 
când se gândi la trupul ei gol, împodobit doar de pietrele 
preţioase. 

— Nu este corect, ripostă ea, simțind cum trupul 
răspundea strălucirii senzuale din ochii lui. Nu aici. 

El zâmbi şi îşi trecu limba peste buze. 

— Să nu pierzi această senzaţie, draga mea. Mă tem 
însă că împlinirea va trebui să aştepte puţin. Haide, spuse 


el, şi o luă de mână! Trebuie să ne întoarcem în sala de bal. 

Fenella încercă să se opună. 

— Doar nu vorbeşti serios, Edward. Nu ne putem 
întoarce acolo, nu după ce s-a întâmplat. 

— Tocmai de aceea ne întoarcem. Nu mă tem de 
blamul înaltei societăţi şi nici tu nu ai vreun motiv să te 
îngrijorezi. Dacă există cineva care ar trebui să se ruşineze, 
acela e clovnul de Headington. Ar fi fost mai convenabil să-l 
pun la pământ în privat, dar... Ridică din umeri. Am făcut ce 
trebuia făcut. Acum, ne întoarcem, vom dansa unul, poate 
chiar două dansuri, apoi ne vom lua rămas-bun de la 
gazdele noastre şi vom pleca de aici cu demnitatea intactă. 

— Şi după aceea? 

— Foloseşte-ţi imaginaţia, spuse el, trăgând-o înapoi 
în sala de bal. 

Intrară în sala sclipitoare la braţ. Orchestra începuse 
un dans popular, iar cuplurile tocmai se adunau pe ring. Dar 
erau mai puţini decât de obicei. În încăpere, grupuri mici de 
invitaţi erau implicate într-o conversaţie animată. Pe 
măsură ce Edward şi Fenella înaintau prin sala de bal, 
conversaţia părea să se întrerupă, suficient de mult încât să 
fie perceptibil, în ciuda acordurilor pline de viaţă care se 
auzeau dinspre orchestră. 

Edward, cu o expresie relaxată, o conduse în rândul 
cuplurilor care dansau. Îi zâmbi partenerei, în timp ce se 
aşeza vizavi de ea, şi începură dansul. Paşii şi mişcările 
precise îi erau familiare Fenellei, care se mişca fără cusur. 
Dar şi Edward părea la fel de priceput ca ea, deşi ea îşi 
imagina că el nu avusese prea des ocazia să danseze aşa 
ceva. 

Când se apropiară şi apoi se îndepărtară unul de altul, 
Fenella o văzu pe Julia Tremayne, care avea o expresie 
şocată - se uita ţintă la Fenella, cu o furie nedisimulată. Ea 
îi răspunse cu o jumătate de zâmbet, ceea ce o făcu pe 
Julia să îşi întoarcă mânioasă capul în altă direcţie. 

Când dansul se încheie, Fenella o văzu pe Julia 
străbătând sala de bal, în direcţia camerei în care se jucau 
cărţi. 


— Ce te supără? întrebă Edward încet, făcând 
plecăciunea necesară, în timp ce ea făcea o reverență. 
Arăţi de parcă ai văzut un strigoi, spuse el, şi o luă de braţ. 
Hai să găsim nişte şampanie! 

— E vorba despre Julia, spuse ea. Mă privea de parcă 
ar fi vrut să-mi înfigă un ţăruş în inimă. 

— Oh, nu-ţi face griji în privinţa ei! Chiar şi în cele mai 
bune momente tot o creatură maliţioasă rămâne. Nu se ştie 
ce o stârneşte, spuse el, şi luă două pahare cu şampanie de 
pe o tavă purtată de un lacheu. 

Îşi ciocni paharul de al Fenellei, într-un toast tăcut. 

— Uite-l şi pe Carlton; vin amândoi spre noi, spuse 
Fenella. Par gata de război! 

Edward se întoarse cu calm şi eleganţă, chiar în 
momentul în care fraţii lui vitregi ajunseră lângă ei. 

— Cum îndrăzneşti să arunci şi mai multă ruşine 
asupra numelui nostru? se răsti Carlton, cu faţa roşie şi 
pulsul zbătându-i-se la tâmple. Provoci cel mai grav scandal 
din ultimii ani atacând un bun prieten - fiul unui duce, 
pentru numele lui Dumnezeu - şi apoi ai tupeul să te întorci 
aici şi să te comporţi de parcă ai fi fost invitat la acest bal. 

— Am fost invitat, spuse calm Edward. Lord George îi 
provoca domnişoarei Grantley neplăceri. Când am protestat 
în faţa lui, m-a insultat într-un mod impardonabil, cu voce 
tare şi în public. Am fost, aşa cum sunt sigur că vei aprecia, 
frate, obligat să mă apăr - atât pe mine, cât şi pe această 
lady, spuse el, şi luă o înghiţitură de şampanie. Nu că ţi-aş 
datora explicaţii pentru comportamentul meu, dar prefer să 
păstrez pacea. 

Zâmbetul lui îi cuprinse atât pe Julia, cât şi pe Carlton. 
Era un zâmbet care o făcu pe Fenella să tremure. 

— Şi ce poartă ea la mână? întrebă Julia aproape 
ţipând, roşie toată la faţă. Brăţara aceea, domnişoară 
Grantley, aparţine familiei. Nu ai dreptul s-o porţi. Este un 
bun furat. 

Toată lumea din încăpere părea să-şi ţină, la unison, 
răsuflarea. Fenella simţi că i se face rău. Otrava aruncată 
de cei doi Tremayne era aproape palpabilă. Se uită la 


brăţara de la încheietura mâinii, apoi privi întrebător la 
Edward. Faţa lui era o mască: buzele subţiri, ochii duri ca 
pietrele. Mişcă un braţ şi o împinse ferm în spatele lui. 

— Ce exemplar groaznic, lacom şi răutăcios eşti, Julia, 
şuieră el, calm. lar tu, Carlton... Ştiţi foarte bine că brăţara 
i-a aparţinut mamei mele. A fost un cadou de la tatăl meu. 
Eraţi în cameră când el trecea în revistă prada luată de la 
ea, după ce a murit, ca să fie împărţită între voi doi. Brăţara 
a fost singurul lucru care mi-a revenit. Să vă fie ruşine 
amândurora! 

Se răsuci pe călcâie şi îşi puse un braţ în jurul taliei 
Fenellei, strecurând-o printre spectatorii care se adunau. 
Dintr-odată, apărură oameni lângă ei: Petra şi ofiţerul, 
Rupert şi Diana, adunându-i şi pe alţii în drumul lor, 
mişcându-se cu ei prin mulţime. Zumzetul conversaţiei 
creştea în urma lor. 

— O, Doamne, se pare că am stârnit ceva valuri în 
seara asta. Cred că este timpul să ne luăm rămas-bun, cu 
scuzele de rigoare pentru neplăcerile neintenţionate pe 
care le-am provocat. 

— Vom face acelaşi lucru, spuse Rupert. Şi ţin să te 
felicit, Tremayne, pentru cât de bine ai dirijat inamicul. 
După intervenţia ta, bănuiesc că Headington nu va mai 
scoate capul în lume pentru o bună parte a acestui sezon. 
Cât despre fraţii tăi vitregi, s-ar putea să descopere că nu 
mai sunt bine-veniţi în saloanele din înalta societate după 
izbucnirea lor dizgraţioasă din această seară. 

— Nici nu vreau să ştiu ce-o să spună biata mama, 
gemu Fenella. Toate bârfitoarele de carieră o să sune la 
uşă, încă din zori, ca s-o informeze. 

— Vom fi acolo, să te susţinem, spuse Petra. Probabil 
nu chiar în zori, dar pe la mijlocul dimineţii, după ce vei 
avea şansa să o pregăteşti cum se cuvine pe Lady Grantley. 

Fenella ridică privirea spre Edward, care spuse cu 
blândeţe: 

— Vei fi acasă în zori. 


Epilog 


Trei luni mai târziu, Fenella trăgea cu ochiul de după 
cortina grea de catifea roşie, care dădea spre auditoriu. 
Oamenii încă îşi ocupau locurile şi dinspre ei se auzea un 
zumzet de conversații entuziasmate. Işi căută cu privirea 
părinţii, pe locurile pe care le alesese personal pentru ei. 
Erau deja aşezaţi în centrul celui de-al treilea rând. | se 
păru că mama ei arăta încordată, aşa cum stătea dreaptă 
în scaun, lângă Lord Grantley care, spre deosebire de ea, se 
uita în jur prin micul teatru cu o curiozitate amuzată. 

— Eşti stresată? 

Ea se îndepărtă de cortină şi se întoarse cu un zâmbet 
firav spre Edward. 

— Da, dar parcă nu chiar pe cât am fost la spectacolul 
pe care l-am jucat în faţa oamenilor tăi, spuse ea. Era atât 
de important pentru mine ca lor să le placă. Bineînţeles, 
vreau să meargă bine şi în seara asta, dar nu cred că 
reacţia publicului de azi este la fel de importantă pentru 
tine ca la prima reprezentaţie. 

— E destul de adevărat ce spui, admise el ridicând din 
umeri. Cu toate acestea, sper, pentru binele tuturor, să nu 
arunce nimeni cu fructe stricate spre scenă. 

— Nu vor face asta, spuse ea încrezătoare. Oh, vor 
exista câteva comentarii maliţioase - cum ar putea să nu 
existe, cu un astfel de public?! -, dar avem destui prieteni 
acolo pentru a depăşi geloziile duşmănoase. 

— Tu, iubito, cu siguranţă ai destui prieteni acolo, 
spuse el. Lasă-mă să mă uit la tine! 

Aruncă un ochi critic asupra ei. Avea doar două 
costume pentru piesă, unul alb pentru Rose cea pură şi 
blândă şi unul roşu aprins cu negru, pentru Rose cea 
demonică. Erau simple, dar de efect, şi Fenella ştia că 
ambele stiluri i se potriveau. Brăţara cu safire schimbătoare 
nu-i părăsea niciodată încheietura. 

— Două minute până se ridică cortina, şopti directorul 
de scenă. 


Fenella îşi înghiţi un fior de panică şi se grăbi spre 
culise, ca să îşi aştepte rândul. 


* 


— Chiar nu am înţeles, îi spunea Lady Grantley 
soțului, în timp ce aplauda viguros, două ore mai târziu. A 
ucis copilul sau nu? 

Lord Grantley clătină din cap. 

— Sincer să fiu, nu contează, oricum ar fi. Important 
este că fiica noastră ne-a dezvăluit o latură a ei despre care 
noi nu ştiam. 

— l-a plăcut întotdeauna să joace pe la serbări, spuse 
Lady Grantley, luându-şi şalul şi mănuşile. 

— Asta a fost diferit, spuse Lord Grantley, în timp ce 
îşi ajuta soţia să se îmbrace cu haina de nurcă. Nu m-am 
aşteptat niciodată ca fiica mea să apară pe o scenă 
profesionistă, dar trebuie să o admir pentru asta. 

— A fost bună, recunoscu soţia lui. Mărturisesc însă că 
nu e ceva cu care să fiu de acord. Nu este adecvat, pentru 
cineva aflat în poziţia Fenellei în înalta societate, să facă 
ceva atât de vulgar precum este actoria pe o scenă publică 
şi să mai primească şi bani pentru asta. 

Soţul ei clătină din cap şi o urmă pe culoar. 

— Lady Grantley, Lord Grantley, nu-i aşa că Fenella a 
fost minunată? zise Diana în timp ce se îndreptau spre 
foaierul aglomerat. 

— Ştiam că va fi bună, dar nu îmi imaginasem cât de 
bună poate fi, interveni Petra. Probabil sunteţi tare mândri! 

— Ei bine, nu ştiu dacă despre mândrie este vorba, 
draga mea, spuse Lady Grantley. Nu înţelesesem că va fi 
un spectacol comercial, că lumea va da bani ca să-l vadă... 

— Există întotdeauna cheltuieli, draga mea, îi spuse 
Lord Grantley cu un zâmbet liniştitor. Trebuie să taxeze 
ceva. Fie şi numai închirierea teatrului presupun că se 
ridică la o sumă considerabilă. 

Diana şi Petra se uitară una la alta. 

— Să mergem în culise şi s-o felicităm? sugeră Diana. 


— Uşa din spatele casei de bilete duce în spatele 
scenei, spuse Rupert, care se îndreptă în direcţia pomenită, 
urmat de toţi ceilalţi. 

Găsiră cabina mică de machiaj a Fenellei plină de 
oameni şi încărcată cu flori. Ea tocmai încerca să îşi 
îndepărteze machiajul în oglindă, când îi văzu cum se 
chinuiesc să-şi facă drum prin mulţime. 

— Oh, iată-vă pe toţi, zise ea şi sări fericită de pe 
scaun. Vă rog să vă daţi înapoi, lăsaţi-i pe părinţii mei... pe 
prietenii mei să treacă... îmi pare rău că spaţiul este atât de 
mic. 

Întinse o mână spre mama ei şi o trase în faţă, în timp 
ce mulţimea se mişca pentru a-i face loc. 

— Ţi-a plăcut, mamă? 

— Ai fost foarte bună, draga mea, spuse Lady 
Grantley. Dar încă nu ştiu dacă Rose a ucis copilul sau nu. 
Şi aş fi vrut să nu fi luat banii oamenilor ca să te vadă. 

— Nu te supăra pe mama ta, Fenella, spuse Lord 
Grantley, aplecându-se să-şi sărute fiica pe obraz. Mi s-a 
părut splendid, adăugă, apoi se întoarse spre soţia sa. Mă 
îndoiesc sincer că Fenella a luat banii pentru ea, draga 
mea. 

— Nu, bineînţeles că n-am făcut aşa ceva! exclamă 
Fenella. 

— Dimpotrivă, murmură Diana. Felicitări, Edward, se 
adresă ea siluetei înalte care tocmai intrase în cameră. 

— Da, un adevărat tur de forţă, Tremayne, zise Rupert 
şi îi strânse mâna. Şi cu siguranţă ştii cum să-ţi alegi 
distribuţia, adăugă el, sărutând-o uşor pe Fenella pe obraz. 
O performanţă excelentă - şi sunt convins că Rose a ucis 
copilul. 

Fenella râse, clătinând din cap. 

— Fiecare cu opinia lui, Rupert. 

O oră mai târziu, ea şi Edward erau, în sfârşit, singuri 
în cabina de machiaj. 

— Ar trebui să ne facem apariţia la Shakespeare 
Head, la petrecerea cu actorii din distribuţie, spuse Fenella 
cu un oftat de epuizare. 


— Nu, nu este nevoie, decât dacă vrei cu adevărat. 
Le-am prezentat deja scuzele noastre, spuse Edward. 

— Oh, minunat! Sunt extenuată. Nu ştiu de ce, spuse 
ea luându-şi haina din cuierul de pe spatele uşii. Putem 
merge direct acasă? 

— Exact la asta mă gândeam şi eu, spuse Edward, 
ajutând-o să-şi îmbrace haina. 

leşiră în stradă şi urcară într-o trăsură. Ea se lăsă pe 
spate şi închise ochii. 

— A fost o experienţă minunată, Edward. Eşti 
mulţumit de felul în care a decurs totul? 

— Cum aş putea să nu fiu? răspunse el şi se lăsă pe 
spate, cu braţele încrucişate şi cu ochii albaştri îndreptaţi 
spre ea. Dormi câteva minute! 

Ea aţipi, legănată de mişcările trăsurii, în zgomotul 
făcut de copitele cailor pe străzile pietruite. 

— Am ajuns? 

Fenella tresări şi deschise ochii. 

— Într-adevăr, am ajuns. 

El sări din trăsură şi-i întinse mâna, ca s-o ajute să 
coboare. Fenella păşi pe pietrişul unei străzi înguste. 

— Unde suntem? Aceasta nu e Praed Street. 

— Nu, nu este, spuse Edward zâmbind. Vino cu mine, 
spuse el făcând semn spre o casă din spatele lor. 

Fenellei îi luă un minut ca să-şi dea seama unde se 
aflau. 

— Suntem pe Shepherd Street, spuse ea. Shepherd 
Market este chiar acolo. Ce căutăm aici? Nu e vorba despre 
un alt bordel, nu-i aşa? 

— Cu siguranţă, nu, declară el. Haide, am ceva să-ţi 
arăt! 

Scoase o cheie din buzunar şi o introduse în uşa casei 
pe care o indicase. Deschise larg uşa. 

Nedumerită, dar curioasă, în ciuda oboselii, Fenella îl 
urmă într-un foaier mic, pătrat. Era întuneric, dar Edward 
aprinse o lampă care lumină o scară îngustă şi două uşi, 
câte una de fiecare parte a intrării principale. 

— Pe aici, indică el. 


Deschise uşa din dreapta, şi Fenella trecu pe lângă el 
într-o cameră de zi pătrată. Edward aprinse lampa, iar ea se 
uită în jur. Era o cameră frumoasă, mobilată plăcut, cu un 
şemineu Adams şi o fereastră mare care dădea spre stradă. 

— Ce e cu casa asta? 

Edward puse un chibrit aprins pe lemnul deja pregătit 
în şemineu, înainte de a-i răspunde. Când focul se aprinse 
cu o pâlpâire reconfortantă, el adăugă un buştean, apoi se 
îndreptă şi îşi întoarse faţa spre ea. 

— Apartamentul din Praed Street nu este suficient de 
mare pentru două persoane, îi spuse el, cu o sclipire 
jucăuşă în ochi. Şi nu cred că tu şi doamna Hammond aţi 
duce-o foarte bine sub acelaşi acoperiş. Deci - făcu un gest 
larg -, ai putea locui aici, Fenella? 

Ea începea, încetişor, să înţeleagă. 

— Vrei să locuiesc aici... cu tine? 

— M-am săturat să te tot duc acasă, pe Albemarle 
Street, în zorii zilei, răspunse el. 

— Nu pot pur şi simplu să mă mut cu tine. Mama mea 
ar muri de ruşine. 

— M-am gândit să vorbesc cu tatăl tău cât mai curând 
posibil. 

Ea se uita fix la Edward, fără cuvinte, până când el 
spuse: 

— Fenella, dragostea mea, nu mă mai ţine în suspans. 
Vrei? 

— Ce să vreau? 

El oftă adânc. 

— De obicei, nu eşti atât de obtuză. Să te căsătoreşti 
cu mine, bineînţeles. 

După cum decursese propunerea, s-ar fi spus că era 
cea mai lipsită de romantism cerere în căsătorie pe care şi- 
o imaginase Fenella. Dar pentru ea era perfectă. 

— Doar ca să nu mai fi nevoit să mă duci acasă în 
zorii zilei? întrebă ea cu o strălucire poznaşă în priviri. 

— Ai un simţ al umorului îngrozitor de inadecvat, 
Fenella Grantley, spuse şi o trase spre el. Acum, dă-mi un 
răspuns cum se cuvine! 


— Bineînţeles că o să mă căsătoresc cu tine. Cum să 
n-o fac? Suntem ca nişte bucăţi de puzzle; ne potrivim 
împreună, cu excepţia ocaziilor în care părem să fim din 
puzzle-uri diferite. 

— Ei bine, asta face parte din distracţie, nu-i aşa? 
spuse Edward, trăgând-o din nou în braţele lui. Ai prefera să 
ne aflăm mereu în acelaşi puzzle? 

Ea clătină din cap. 

— Nu. Îmi place să mă cert cu tine aproape la fel de 
mult pe cât îmi place să fac dragoste cu tine. Am nevoie de 
focul acela. E oare ceva greşit în asta? 

— Unii ar putea considera aşa, dar eu, cu siguranţă, 
nu. Şi eu am nevoie de foc, dragostea mea. 

Ea îşi puse braţele în jurul lui, trăgându-i capul în jos, 
astfel încât buzele lor să se întâlnească. 

— Putem rămâne aici în seara asta? 

— Totul este pregătit la etaj. Şi vei fi fericită să afli că 
există apă curentă, caldă şi rece, precum şi un closet cu 
apă. Cum ţi se pare? 

— Ca o bucăţică de rai. 

Se uită în jur, prin casă, şi observă că rafturile de cărţi 
aflate de ambele părţi ale şemineului erau deja pline. 

— Este o casă întreagă? 

— O casă întreagă. Există bucătărie, camere pentru 
servitori la mansardă şi patru dormitoare, în cazul în care 
avem musafiri. 

— Când ne putem muta? 

Mintea Fenellei deja lucra frenetic şi făcea planuri 
legate de organizarea propriei gospodării. 

— Eu deja m-am mutat, dar sunt convins că ar trebui 
să discut cu tatăl tău înainte să faci nişte aranjamente 
permanente, spuse el. 

Fenella clătină din cap. 

— Tatăl meu nu crede în prostia aia cu permisiunea, 
în ceea ce mă priveşte. 

— Ce om luminat! Nu e de mirare că a dat naştere 
unei fiice atât de rebele. 

Fenella întinse o mână. 


— Hai să urcăm la etaj, şi o să-ţi arăt eu cât de rebelă 
pot fi! 
— Aceasta este o perspectivă căreia nu-i pot rezista. 


Sfârşit 


